
Cuvânt înainte 

Preocuparea mea pentru studiul postmodernismului şi postmodernităţii din 
perspectivă filosofică şi culturală este mai veche. Înainte de a mă implica în cercetarea 
doctorală care a constituit punctul de plecare al acestei cărţi, am materializat acest 
interes într-un alt volum dedicat acestei problematici, Prefixul „post” al modernităţii 
noastre (Stănciugelu, 2002), în care am încercat să sistematizez specificitatea 
filosofică a curentului postmodern şi să prezint critic determinatele culturale ale 
epocii aşa numite „postmoderne”. Una din concluziile la care am ajuns în acel volum 
a fost că societatea postmodernă poate fi considerată cu temei o societate 
comunicaţională, printre cauze enumerând emergenţa noilor tehnologii de comunicare 
şi informare, precum şi impactul pe care acestea îl au asupra modului de interacţiune 
socială. Pe de altă parte, activitatea mea didactică şi profesională în domeniul 
comunicării sociale şi al relaţiilor publice mi-a trezit interesul pentru problematica 
etică a acestui domeniu. Cercetarea doctorală circumscrisă de tema „Fundamente 
culturale postmoderne în etica relaţiilor publice” mi-a dat astfel posibilitatea să îmbin 
cele două interese teoretice şi să investighez la nivel de fundamente filosofice şi 
culturale dilemele etice ale profesiei de comunicator. 


Pe parcursul documentării, realizând o sinteză a câmpului teoretic ce 
abordează realitatea culturală şi socială postmodernă din perspectiva comunicării 
(Stănciugelu, 2002, pp. 95-118), am observat că majoritatea studiilor se construiesc pe 
două planuri distincte: 1) planul sociologic-interpretativ; în cadrul acestui tip de 
cercetare se pleacă de la marile teorii sociologice, procesul comunicării fiind astfel 
citit şi înţeles prin prisma acestora; urmează apoi, pe aceeaşi linie, „praxis”-ul, 
respectiv studiile aplicate privind influenţa, impactul şi efectele comunicării la nivelul 
publicului, utilizate ce motor funcţional al activităţii de comunicare socială şi de 
relaţii publice; 2) planul cultural critic — specificul acestui tip de analiză constă în 
faptul că se porneşte de la modelele şi teoriile critice ale culturii, încercând să se 
discearnă modul în care procesele dominante de comunicare intervin şi modifică 
sensibilitatea culturală a unei epoci. Ambele perspective par însă să fie atrase de 
aceeaşi capcană: demonizarea comunicării prin acuzaţia de manipulare. E adevărat, 
motivele sunt diferite: în primul caz, teoriile sunt neutre, dar modul în care sunt 
utilizate la nivelul practicii profesionale (studii de piaţă, de audienţă, publicitate, 
campanii de promovare) aduc cu sine acuzaţia de manipulare a comportamentelor. În 
al doilea caz, este vorba chiar de premisele teoretice de la care se pleacă: modelul 
referenţial „bun” este societatea modernistă, şi, prin comparaţie, orice modificare 


intervenită, dacă nu este de-a dreptul rea, atunci este cel puţin susceptibilă de a deveni 
astfel. Iar cum procesul de comunicare socială este cel responsabil în primul rând de 
modificarea reprezentărilor şi valorilor sociale, acuzaţia de manipulare este singura 
concluzie logică la care se poate ajunge în acest cerc vicios. 


Plecând de la aceste observaţii, mi-am conturat principalul punct de articulare 
al acestei cărţi: dacă dorim să discutăm cu sens despre etica activităţii de relaţii 
publice, trebuie mai întâi să investigăm natura etică a proceselor de comunicare care o 
susţin. 

Astfel, abordarea pe care o propun aici încearcă să deconstruiască din punct de 
vedere etic această presupoziţie de manipulare ce erodează câmpul comunicării 
sociale, cu consecinţe nefaste majore pentru activitatea de relații publice. Fără a pleca 
de la un model cultural anume, ci, mai degrabă de la o sinteză a lor, am încercat să 
analizez modificările pe care atitudinea postmodernă le-a produs în problematica 
filosofică şi etică a epocii contemporane şi am zăbovit asupra specificului proceselor 
de comunicare care străbat societatea noastră. Am apelat la modelele psiho- 
sociologice ale comunicării, în măsura în care acestea pot furniza argumente care scot 
de sub acuzaţia de manipulare, cel puţin parţial, procesele de comunicare 
interpersonale sau sociale. Să nu uităm că nu procesul de comunicare în sine 
„manipulează”, ci persoana care stă în spatele lui: intenţia, ca element de bază al 
procesului, nu este niciodată apanajul sistemului, ci ţine de determinantele 
emiţătorului. Or, preocupările de etică a comunicării ce au început să se dezvolte în 
ultima perioadă arată că din ce în ce mai mulţi comunicatori sunt conştienţi de acest 
fapt şi încercă, prin construcţia codurilor etice, să prevină folosirea activităţilor de 


comunicare într-un scop manipulator. 


Prin prisma acestui interes am abordat în cadrul demersului interpretativ teme 
destul de diverse precum  postmodernitate/postmodernism, societate 
comunicațională/comunicarea ca proces social, etică/teorii etice, relații 
publice/modele de relații publice, responsabilitate socială/etică organizațională, coduri 
de etică/virtuți profesionale. 


Structura cărții 
În prima parte, Postmodernism şi etică. Teme filosofice, am prezentat dublul cultural 
modern/postmodern în cheie filosofico-etică; am prezentat ca studiu de caz două din 
cele mai importante cărţi de etică ale filosofiei contemporane: „Etica postmodernă” a 
lui Zygmunt Bauman (2000) şi „Tratat de morală. După virtute” al lui Alaisdar 


Maclntyre (1998). În pofida aparenţelor induse de titlu, „Etica postmodernă” a lui 
Bauman este o reîntemeire a moralei în jurul conceptului de responsabilitate morală 
individuală prin intermediul unui discurs critic al eticii moderne, iar „Tratatul de 
morală” al lui Alaisdar Mac Intyre face posibilă construcţia unei etici într-o societate 
postmodernă prin refundamentarea în cheie contemporană a virtuţii aristotelice. 


În a doua parte, Chipul postmodernităţii şi măştile comunicării, am accentuat 
una din „feţele” postmodernităţii, cea comunicaţională, operaţionalizând două 
concepte fundamentale: „spaţiul public” şi „comunicare ca proces de influenţă”. 

Trecerea în revistă a concepţiilor asupra spaţiului public reliefează accentele 
critice şi provocările de ordin etic pe care sistemul socio-economic şi politic actual le 
aruncă specialiştilor în comunicare. Rezumând, pericolul se naşte din descoperirea 
posibilităţii de manipulare şi de control a câmpului social prin utilizarea potenţialului 
simbolic al comunicării. Totuşi, manipularea nu este un efect automat al funcţionării 
sistemului de comunicare, ci o posibilă utilizare a lui de către persoane interesate în 
acest lucru. Cu alte cuvinte, dacă procesul de comunicare, prin caracteristicile sale 
(îndeosebi prin relaţia de influenţă şi putere ce se stabileşte între emiţător şi receptor) 
face posibilă manipularea, numai intenţia celui ce iniţiază procesul face ca acesta să 
fie manipulativ. Putem distinge astfel într-o „manipulare” ca efect de sistem la nivelul 
receptorului, datorată poziţiei de putere şi influenţă de care se bucură sursa şi de o 
manipulare voită, cu rea intenţie din partea emiţătorului. Dacă în primul caz efectele 
manipulării sunt limitate de însăşi funcţionarea normală a sistemului, în cazul celei 
de-a doua singurul remediu este responsabilitatea etică pe care ar trebui să şi-o asume 
emițătorul. 

Lămurirea acestui aspect am realizat-o printr-o deconstrucţie a conceptului de 
comunicare ca proces de influenţă socială şi a subcategoriilor sale, persuasiunea şi 
manipularea, printr-un dublu apel: la paradigmele interacţioniste ce se dezvoltă în 
sociologia şi psihosociologia comunicării şi la analiza conceptuală de tip critic. Am 
susținut astfel necesitatea asumării faptului că influența, persuasiunea şi manipularea 
sunt fenomene consubstanţiale la nivel de tehnică de realizare a influenţei, dar că ele 
se deosebesc totuşi prin asumarea intenţionalităţii procesului; asumarea acestei 
intenţionalităţi este însă prin excelenţă o decizie morală. 

În a treia parte, Relaţiile publice şi etică: de la tehné la phronesis, am 
prezentat activitatea de relaţii publice în rolul său de mediator pe care îl cere 
societatea postmodernă şi am urmat atent dublul efort pe care această activitate îl face 
pentru a se întemeia disciplinar şi profesional. Am accentuat astfel atât analiza 


modelelor teoretice ale relaţiilor publice, cât şi evidenţierea propensiunii etice ce 


determină substanţial această profesie. 


Din punct de vedere organizaţional, multe modele ale relaţiilor publice 
prezentate aici au pus în evidenţă funcţia managerială, relaţiile publice devenind 
eficiente şi benefice ambelor părţi (organizaţie şi public) atunci când agentul de relaţii 
publice are un cuvânt de spus la nivelul vârfului decizional. Din punct de vedere 
social, activismul global şi numărul în creştere al grupurilor speciale de interese au 
poziţionat practicanţii relaţiilor publice în rolul de constructori ai organizaţiei 
responsabile pentru a ajuta astfel la conectarea intereselor sociale, politice, geografice 
şi culturale diverse şi deseori concurente. Plecând de la aceste observaţii, m-am 
concentrat în acestă parte pe detalierea problematicii etice ridicate de două dintre cele 
mai complexe şi influente modele etice în relaţiile publice, modelul responsabilităţi 
sociale şi modelul profesionalismului. 


..A 


O viziune aristotelică asupra eticii în relaţiile publice 
Viziunea etică aristotelică mi-a permis să unific într-o perspectivă de ansamblu toate 
aceste teme, sub forma unui studiu hermeneutic al problematicii culturale, 
instrumentale şi valorice ce circumscrie profesia de relaţii publice în epoca 
postmodernă. De aceea, structura argumentativă expusă mai sus poate fi citită şi în 
„Cheie aristotelică”; astfel, ca structură de interferenţă pentru acest joc interpretativ 
stau trei idei forță aristotelice: 

1) viziunea teleologică conform căreia „binele” (esenţial) al unui lucru sau al 
unei activităţi constă în exercitarea optimă a funcţiei sale caracteristice, conform 
virtuţilor lucrului sau activităţii respective; pentru a afla care este funcţia socială a 
activităţii de relaţii publice, am realizat astfel un excurs programatic în backgroundul 
cultural şi instrumental al epocii postmoderne care susţine această activitate, iar 
pentru a decela „virtuţile” (în sens de standarde de excelenţă după cum vom vedea 
mai jos), am realizat o analiză a activităţii de relaţii publice ca tehn€, adică o analiză a 
proceselor de comunicare ca procese de influenţă; 

2) modul de definire progresivă a virtuţii (areté) la Aristotel, ca habitus, 
excelenţă şi culminând ca virtute etică, şi aceasta pe un dublu plan: a) al oricărei 
activităţi şi întreprinderi umane, în sens de artă, meşteşug, (tehné); b) al activităţii 
specifice omului ca om, căutarea fericirii ca viaţă împlinită (eudaimonia). Unitatea 
acestor două planuri este dată de ceea ce MacIntyre numeşte „practică” (Mac Intyre, 


1998). Putem astfel extinde semnificaţia virtuţii nu numai pe teritoriul ocupat de 


moralitate (în sens contemporan), ci pe întreaga arie a excelenţei umane, în sens 
profesional. 

3) unitatea funcţională dintre virtutea etică şi înțelepciunea practică. Aşa cum 
subliniază Mureşan (2006, p.100), virtutea etică presupune înţelepciunea practică, ele 
fiind distincte numai în plan conceptual, nu şi în realitate: numai facultatea apetitivă e 
capabilă să declanşeze acţiunea şi numai înţelepciunea practică e aptă să umanizeze 
dorinţa, conferindu-i o dimensiune raţională. Domeniul înţelepciunii practice, 
domeniul acţiunii umane, este cel al contingentului, a ceea ce poate fi schimbat şi a 
ceea ce este propus spre schimbare. Din această perspectivă, activitatea de relaţii 
publice, prin funcţia sa socială de mediator între interesele publice şi cele private, se 
plasează exact în interiorul acestui spaţiu fluctuant al schimbării sociale; mai mult, 
prin faptul că acţionează asupra opiniei publice, ea este cea care structurează acţiunile 
viitoare. De aceea, înţelepciunea practică este şi trebuie să fie o virtute caracteristică 
în egală măsură profesiei şi profesionistului, care se situează prin intermediul dreptei 
judecăţi în spaţiul median dintre cele două extreme. Acţionând în vederea influenţării 
opiniilor, activitatea de relaţii publice îşi dezvăluie astfel şi esenţa instrumentală, ca 
tehne: tehnică a elaborării discursurilor sociale, având funcţie primordial persuasivă, 
dar şi justificativă, deliberativă sau demonstrativă. 

Astfel, cea de-a treia parte a cărţii poate fi considerată atât o explicaţie 
posibilă a necesităţii formării profesioniştilor de relaţii publice ca „phronimos”, ideal 
profesional de care ne putem apropia şi spre care trebuie să tindem, cât şi un îndreptar 
al activităţii profesionale în domeniul relaţiilor publice din perspectiva asumării 
standardelor etice şi de excelenţă ale profesiei. 


Capitolul 1. Postmodernism şi etică. Teme filosofice 


«Dumnezeu a murit», anunţa oracular acum mai bine de un secol Nietzsche. Iniţial m- 
a surprins mirarea de care a fost cuprinsă întreaga filosofie occidentală la aflarea 
acestei veşti. Cu mintea mea plină de «prejudecățile» secolului XX mi se părea că 
faptul nu ar fi trebuit să mire pe nimeni; Dumnezeu murise doar odată cu Iluminismul: 
atunci, în locul lui Dumnezeu a fost pusă Rațiunea, mântuirea a fost înlocuită cu 
«progresul» neîntrerupt «până la cele mai înalte culmi ale progresului», iar 
soteriologia, nu numai a creştinismului, a fost substituită de numeroasele mituri 
ideologice ale modernismului. Însă o dată ce numai locul lui Dumnezeu îi fusese luat, 
nu şi funcţia lui, mi-am dat seama cu adevărat ce voia să spună Nietzsche cu această 
sintagmă. Nu numai Dumnezeu a murit, ci şi valorile ce i-au fost puse în loc de 
metafizica modernistă, adică Adevăr, Bine, Esenţă. Însă o dată ce existenţa, viaţa nu 
mai este depăşită şi explicată de transcendentul dincolo de ea, fie Dumnezeu, fie 
Adevăr, fie Bine, reprezentarea unitară şi teleologică a vieţii este înlocuită cu 
numeroasele fațete, perspective asupra realităţii, fiecare având îndreptăţirea ei în 
câmpul cunoaşterii. Dacă adevărul nu mai are majusculă, totul se sparge în adevăruri, 
iar ştiinţa se disciplinarizează. Dacă adevărul nu e unic, nu mai este justificată 
existența acelui Subiect epistemic kantian cu determinaţiile sale apriorice bine 
stabilite care să-l cunoască. Locul Subiectului este luat de subiectivităţi, Binele devine 
binele meu (ca individ sau comunitate) şi se multiplică într-o spirală infinită, 
Dreptatea se sparge în dreptăţi şi îndreptăţiri şi Istoria în istoricităţi. Ce multe 
certitudini am pierdut o dată ce Dumnezeu a murit, mai bine spus, o dată ce iluzia sa a 
fost demistificată! şi nu am pierdut atât Certitudinea, cât putinţa unei certitudini. 
Marea noutate începe să se propage: nu mai este nimic de văzut în spatele cortinei, 
«semnele distinctive pe care le-am dat veritabilei esențe a lucrurilor sunt semnele 
caracteristice non-fiinţei, neantului», cum scrie Nietzsche. O dată ce bănuiala a fost 
instaurată nu ne rămâne altceva de făcut decât să facem fenomenologie şi să 
hermeneutizăm aceste «fenomene» în sensul lor etimologic de aparenţe; adică să 
interpretăm iluzia întregii filosofii: Metafizica. Dacă vrem să depăşim cu adevărat 
stadiul acestei iluzii milenare, metafizica, trebuie să o consumăm din interior; astfel, 
sfârşitul metafizicii înseamnă reluarea şi interpretarea diferitelor iluzii ce au creat-o. 
În consecinţă, replica postmodernă constă în a recunoşte faptul că trecutul, 
trecutul metafizicii în speţă, de vreme ce nu poate fi cu adevărat distrus pentru că 

distrugerea lui ar duce la tăcere, trebuie revăzut, dar cu ironie, nu cu inocenţă. De 


altfel, inocenţa ar fi imposibilă o dată ce epoca bănuielii a fost instaurată. 


Ik 


1.1 Postmodern/Postmodernism/Postmodernitate - o perspectivă terminologică 


Există un număr impresionant de studii academice serioase ce abordează problema 
complexităţii relaţiei dintre postmodernism şi modernism. Nu s-a căzut de acord 
asupra semnificației termenului cu excepţia faptului, poate, că postmodernismul 
reprezintă o reacţie la modernism, sau stadiul evolutiv următor modernismului. Dar, 
din orice parte am aborda această relaţie, există o opoziţie subiacentă fundamentală 
între cei care cred că postmodernismul reprezintă o despărţire critică faţă de 
modernism şi cei ce văd aici o relaţie de continuitate. Criticii recurg la argumente 
bazate pe un număr mare de diferenţe fundamentale referitoare la organizarea socio- 
economică, la conceptul de cunoaştere şi relaţia sa cu puterea, la orientarea filosofică. 
Adepții continuității accentuează ceea ce este comun amândoura: conştiinţa de sine şi 
dependența de tradiție (contestatoare în cazul modernismului, ironică, chiar 
autoreferenţial ironică, în cazul postmodernismului). De fapt, ceea ce face ca 
postmodernismul să aibă din ce în ce mai mulți aderenţi mai ales în mediile literar- 
filosofice este această reflexivitate ironică!, uneori cinică, alteori „drăgăstoasă”, în 
orice caz, lucidă. De altfel, acestă determinantă tinde să devină atitudinea 


A, 


caracteristică postmodernului, fie în varianta lui socio-economică, prin “post- 


modernitate”, fie prin parazitarea culturalului, ca “postmodernism”; reflexivitatea şi 
autoreflexivitatea ironico-lucidă, această dependenţă asumată de „în-sinele” culturii 
europene, devine marca definitorie a unei sensibilităţi postmoderne ajunse la 
maturitate. Spre exemplu, editorii revistei arhitecturale PRECIS 6 (1987, apud 
Harvey, 2002, p.15) văd postmodernismul ca o reacţie legitimă la “monotonia” 


1 „Ironic”, în acest text, este folosit în sensul pe care Eco îl foloseşte în postfaţa ediţiei originale a 
romanului Numele trandafirului. „Răspunsul postmodernului la modern — identificat aici de Eco cu 
avangarda — constă în a recunoaşte că trecutul, o dată ce nu poate fi distrus, pentru că distrugerea sa ar 
duce la tăcere, trebuie să fie reluat: cu ironie, nu cu inoceţă!”. Dubla situare, atât înăuntrul cât şi în 
afara modernului a postmodernului poate fi astfel intuită în cuplul semantic „inocenţă/ironie”. Eşti 
inocent atunci când eşti implicat cu toată fiinţa în ceva, fără să fi conştient de acest lucru; conştiinţa 
presupune deja un „afară”, presupune reflectarea. Inocenţa este implicare, fără valorizare explicită. 
Ironia în varianta postmodernă presupune un nivel „meta”, un „în afară”, o privire critic-melancolică 
şi în acelaşi timp drăgăstoasă; ironia implică jocul; accepţi să intri în joc, dar o faci conştient, acceptând 
regulile pe care le cunoşti dinainte. 

viziunii universale a modernismului asupra lumii. „Perceput, în general, ca pozitivist, 
tehnocentric şi raţionalist, modernismul universal s-a identificat cu credinţa în 
progresul linear, adevărurile absolute, planificarea raţională a ordinii sociale ideale şi 
standardizarea cunoştinţelor şi a producţiei”. Postmodernismul, prin contrast, 
privilegiază “eterogenitatea şi diversitatea ca forţe eliberatoare în redefinirea 
discursului cultural”. Fragmentarea, nedeterminarea şi neîncrederea profundă în 
discursurile universale sau «totalizatoare» reprezintă piatra de hotar a gândirii 
postmoderniste. Ca semne ale acestei mutații în „structura sentimentelor” autorii 
menţionează redescoperirea pragmatismului în filosofie (Rorty, 1979), schimbarea 
centrului de greutate al ideilor referitoare la filosofia ştiinţei avansate de Kuhn (1962) 
şi Feyerabend (1975), sublinierea de către Foucault a discontinuităţii şi a diferenţelor 
istorice şi privilegierea de către acesta a “corelaţiilor polimorfice în locul cauzalităţii 
simple sau complexe”, noile descoperiri în domeniul matematicii ce evidenţiază 
indeterminarea (teoria catastrofelor şi a haosului, geometria fractală), renaşterea 
preocupării pentru validitatea şi demnitatea “celuilalt” în etică, politică şi 
antropologie. 

Într-un studiu anterior (Stănciugelu, 2002), am rezumat perspectivele 
conceptuale şi filosofice prin care am înţeles să sintetizez postmodernismul în 
multiplele fațete ale paradoxalului  post-modo. Voi relua acum doar punctele 
principale, cele care îmi permit să ofer un cadru de raportare şi încadrare a 
problematicii etice specifice în contextul social şi filosofic al epocii. 

Plecând de la distincţia « postmodernitate »/ « postmodernism », remarcam 
faptul că mare parte din confuzia creată în jurul folosirii termenului 
« postmodernism » se datorează asocierii noţiunii culturale de « postmodernism » (şi 
a relaţiei sale inerente cu modernismul) cu cea de « postmodernitate », ca desemnare a 
unui perioade sau „condiţii” sociale şi economice. Confuzia apare începând cu disputa 
Habermas - Lyotard pe marginea subiectului modernităţii (Best&Kellner, 1991, 
pp.246-254), şi continuă cu alunecarea de la «postmodernitate» la 
« postmodernism » în lucrarea lui Jameson (Best&Kellner, 1991, p.184). Pentru 
Jameson, « postmodernismul » este logica culturală a capitalismului târziu ce 
multiplică şi întăreşte efectele socio-economice ale « postmodernităţii ». Aceasta 
include: dispariţia unei distincţii clare între cultura de elită şi cultura de masă; 
canonizarea şi cooptarea modului de lucru modernist astfel încât el îşi pierde latura 
critică şi subversivă; topirea problemelor ridicate de anxietate, alienare şi 
individualismul burghez în radicala fragmentare a subiectivităţii, un simţ civic slăbit 

care şterge în aceeaşi măsură atât sensul trecutului istoric, cât şi semnificaţia unui 
viitor diferit. « Postmodernismul » este însă o etapă istorică bine determinată în 
evoluţia regimurilor de gândire, iar Jameson analizează ruptura în raport cu gândirea 
modernistă. Postmodernismul, ca dominantă culturală a logicii capitalismului târziu, 
se caracterizează prin critica „modelelor de adâncime”: modelul dialectic al esenței şi 
aparenţei şi conceptele adiacente de ideologie şi falsă conştiinţă, modelul existenţial al 
autenticităţii sau al lipsei de autenticitate, cu opoziţia dintre alienare şi dezalienare 
care stau la baza lui, şi, în cele din urmă, marea opoziţie semiologică dintre 
« semnificat » şi « semnificant », care a predominat în anii 60 şi 70. Acestora li se 
substituie un „model de suprafaţă” sau, mai curând, un „model de suprafeţe multiple”. 
Lumea, constată Jameson, îşi pierde adâncimea şi ameninţă să se convertească într-o 
suprafaţă strălucitoare, o iluzie stereoscopică, un flux de imagini filmice lipsite de 
densitate. Totuşi, ceea ce provoacă confuzii este faptul că Jameson utilizează termenul 
« postmodernism » atât pentru periodizarea socio-economică (organizarea socio- 
economică a societăţii noastre, numită în mod obişnuit capitalismul târziu), cât şi 
pentru desemnarea culturală (set de trăsături şi procedee estetice şi culturale). 

Aceeaşi indistincţie o regăsim şi în lucrarea unui alt teoretician, David Lyon 
(1998). Chiar dacă propune separarea între “postmodernism” (unde accentul este pus 
pe aspectul cultural) şi “postmodernitate” (unde se insistă pe aspectul socio- 
economic), el recomandă această distincţie doar la nivel formal, în practică, cele două 
neputând fi disociate. Astfel, el prezintă o analiză a postmodernităţii din perspectivă 
sociologică, mergând pe ideea că respingerea, revizuirea sau regândirea modernităţii 
este la rândul ei legată de actualele condiţii sociale create de proliferarea noilor 
tehnologii ale „capitalismului de consum”. Într-o definiţie multistadială a 
modernităţii, autorul începe prin caracterizarea procesului de diferenţiere şi apariţia 
unei noi ordini sociale şi politice. A doua caracteristică este raţionalizarea, în sensul în 
care îl stabileşte Weber, de calcul raţional, subiacent acelor acţiuni sociale desfăşurate 
într-un cadru organizat, autoritatea de tip tradiţional fiind înlocuită cu cea de tip 
raţional-legal în bună măsură’. Raţionalizarea noii ordini socio-politice înseamnă, 


implicit, apariţia de noi forme de protecţie şi supraveghere socială, precum şi apariţia 


? Concepţia sociologică a lui Weber asupra modernismului pune în centrul procesului de modernizare 
„raţionalizarea”; prin aceasta, el înţelegea adoptarea treptată a unei atitudini calculate faţă de tot mai 
multe aspecte ale vieţii. El consideră că metoda raţională care stă la temelia ştiinţei şi care şi-a găsit 
expresia cea mai dinamică în economia capitalistă, a ocupat un loc central, pătrunzând sistematic în 
fiecare sector al societăţii. Autoritatea derivă din ce în ce mai mult din această raționalitate calculată şi 
din ce în ce mai puţin din tradiţie (apud Lyon, 1988, p.60) 

noilor armate ale statelor-naţiune. Modernitatea înseamnă, de asemenea, secularizare 
şi scăderea influenţei bisericii în viaţa socială. 

Modernitatea a fost însă un fenomen ambivalent. Cea de-a doua faţă a ei a 
însemnat anomie şi lipsa unei direcţii istorice (Durkheim), alienarea muncii şi 
exploatare (Marx), birocratizare excesivă şi dispariţia individului în structuri (Weber), 
atomizarea socială (Simmel), creşterea gradului de supraveghere (Foucault) (Lyon, 
1998, pp.65 — 74). 

Astfel, postmodernitatea, aşa cum o vede Lyon, trebuie căutată în schimbările 
pe care postindustrialismul le aduce cu sine la nivelul social şi tehnic, prin trecerea la 
acel principiu structurant nou, „cunoaştere teoretică”. 

Pentru Codoban (1995), corelaţia dintre o societate post-industrială şi o cultură 
postmodernă nu este obligatorie. Argumentul lui pleacă de la o observaţie privind 
disparităţile culturale: în secolul XX, segregarea culturală încetează să fie una a 
claselor, dată în simultaneitatea spaţiului social, devenind una a generaţiilor distribuită 
în succesiunea spaţiului istoric. Generaţia propriu-zis postmodernă a anilor 80 este cea 
care denunţă iluziile generaţiilor anterioare, pierzându-şi orice optimism, dar nu şi 
spiritul critic. Luând în calcul experienţa societăţilor din estul Europei, Codoban 
consideră că o cultură postmodernă este compatibilă şi numai cu o societate 
industrială: ceea ce contează este sincronizarea aproximativă a valurilor generaționale 
şi a mentalităților la nivelul acestora. Or, cu mici întârzieri, pe fundalul difuzării 
programelor de televiziune prin satelit şi a benzilor video, această sincronizare a avut 
loc deja (p.96). Din această perspectivă, cultura postmodernă nu mai este rezultatul 
unei rupturi față de proiectul modernist, ci, din contră, este consecinţa radicalizării 
uneia din temele sale din care a făcut axa unui imperativ. Vorbim astfel despre tema 
universalizării comunicării. În cultura postmodernă, orice formă a străinului cultural 
încetează să mai fie, ca în culturile anterioare, un exclus sau un tolerat (cel puţin ca 
normă; ele sunt doar variantele sau transformările combinatorii ale omului cultural. 
Aceasta nu înseamnă ştergerea diferenţelor: semnificaţiile sau chiar referenţii rămân 
diferiţi de la un spaţiu cultural la altul, ceea ce se difuzează fiind procedeele şi 
tehnicile, sintaxa şi abordarea tehnologică a semnificaţiilor culturale preexistente. 

Acest accent pus de Codoban pe importanţa globalizării culturale de tip 
postmodern sub influenţa universalizării tehnicilor comunicării nu este singular. Felix 
Guattari (1992), luând o distanţă critică mai mare, încearcă să schiţeze o nouă 
economie politică a inteligenţei, analizând consecinţele întăririi legăturii dintre noile 


tehnologii ale informaţiei şi comunicării, pe de o parte, şi noile tehnologii intelectuale, 

pe de alta, în câmpul instruirii profesionale şi al organizării muncii. Guattari insistă în 
a sublinia că tehnologia de informare şi comunicare, de la informatică la robotică, 
trecând prin mijloacele de comunicare de masă, operează în cadrul subiectivităţii 
umane nu doar asupra memoriei, asupra inteligenţei, ci şi asupra sensibilităţii, 
afectelor şi inconştientului. 


1.2 Postmodernismul filosofic. Premise hermeneutice 
1.2.1 Postmodernismul reactiv 

Din perspectiva culturală a lui Matei Călinescu (1995, p.232), termenul 
„postmodernism” nu este o sintagmă fericită. „Modern” vine de la „modo”, care în 
limba latină înseamnă „chiar acum”, „astăzi”; astfel, „postmodern” înseamnă cu totul 
straniu că un lucru de „astăzi” — modern — nu este de astăzi, nici măcar de mâine, ci de 
„după astăzi”. Însă acest straniu etimologic „după astăzi” arată, cred, însăşi esența 
postmodernismului, în măsura în care acesta nu are o angajare precisă într-un „mâine” 
şi nu rămâne ancorat nici într-un „astăzi? modern. „După astăzi” al 
postmodernismului ar putea fi reprezentat ca un amurg în care realizările lui „astăzi” 
vin să se adune în odihna penumbrei, iar gândul poposeşte asupra lor valorizându-le 
critic, neinserându-le însă într-un plan din perspectiva unui „mâine” mai fericit. 

Aceeaşi sintagmă ne face să intuim şi ceea ce înseamnă postmodernismul ca 
epocă istorică, aşa cum îl caracterizează Vattimo (1993, pp.8-14). „Post-istoria” nu 
este înţeleasă în sensul catastrofic, apocaliptic , de „sfârşit al istoriei”, ci în sensul mai 
slab de disoluţie a istorismului — doctrină specific modernă dar cu puternice rădăcini 
în mesianismul creştin. Potrivit acesteia, istoria are un scop unic, supradeterminat şi 
necesar, astfel încât tot ce se întâmplă are o justificare în virtutea unei teleologii 
supraistorice (vezi critica utopia istoricistă la Popper, 1993, p.21). Disoluţia înseamnă 
în primul rând ruptura unităţii: există istorii ( istoria evenimentelor politice, militare, a 
mişcărilor de idei), printre alte istorii (a vieţii private, de exemplu). Într-un sens 
radical, disoluția este marcată de recunoaşterea că, în fond, imaginea pe care ne-o 
facem despre istorie este condiţionată în întregime de regulile unui gen literar (odată 
cu aplicarea instrumentelor de analiză textuală asupra istoriografiei) şi că istoria este 
mult mai mult o „istorisire”, o povestire, o naraţiune, decât suntem în general dispuşi 
să admitem. 

Într-un alt sens, “postistoria”, în terminologia culturii actuale propuse de A. 
Gehlen (apud Vattimo, 1993, pp.10-11) indică condiţia în care „progresul devine 
rutină”. În societatea de consum, reînoirea continuă este necesar cerută pentru pura 

supravieţuire a sistemului; noutatea nu are nimic revoluţionar, ci ea este cea care 
permite ca lucrurile să meargă înainte în acelaşi mod”. Sofisticarea instrumentelor de 
recoltare şi transmitere a informaţiilor face ca o experienţă propriu-zis istorică să fie 
cu neputinţă. Marea cantitate de informaţie îngreunează alegerea elementului 
semnificativ, mai ales că această alegere este lipsită de punct de referinţă (dacă istoria 
nu are un sens, totul este semnificativ sau nesemnificativ în egală măsură). Pe de altă 
parte, datorită aceloraşi mijloace tehnice sofisticate, istoria contemporană tinde să se 
aplatizeze pe planul simultaneităţii, producând o dezistoricizare a experienţei. 

Pe terenul esteticii lucrurile sunt ceva mai complicate. Într-o primă etapă se 
poate vorbi de două modernităţi distincte, cu totul incompatibile (Călinescu, 1995, 
pp.46 — 60). Pe la jumătatea secolului XIX a apărut o sciziune ireversibilă între 
„modernitate” cu sensul de etapă în istoria civilizaţiei universale (rod al progresului 
ştiinţific şi tehnologic produs de capitalism) şi „modernitate” în sens de concept 
estetic. Cea dintâi — ideea burgheză de modernitate, cea împotriva căreia s-a ridicat şi 
Nietzsche — este caracterizată de doctrina progresului, încrederea în posibilităţile 
benefice ale ştiinţei şi tehnologiei, cultul raţiunii, idealul libertăţii definit în contextul 
unui umanism abstract, dar şi de orientarea către pragmatism, către cultul acţiunii şi 
succesului. Toate acestea au fost promovate drept valori cheie ale civilizaţiei 
triumfătoare instaurată de clasa mijlocie. Cealaltă modernitate — cea estetică — a dat 
naştere avangardelor caracterizate de atitudini antiburgheze radicale; ceea ce defineşte 
în principal modernitatea estetică este respingerea deschisă a modernităţii burgheze, o 
pasiune negativă devoratoare. Dacă multe din ideile avangardei se regăsesc în 
„programul” postmodernist, aceasta este pentru că şi postmodernismul neagă toate 
valorile cheie ale modernităţii burgheze. Postmodernismul estetic refuză însă ideea de 
avangardă punând sub semnul întrebării tocmai aspectul ei distructiv. Optând pentru o 
logică a reînoirii mai degrabă decât pentru inovaţia radicală, postmodernismul estetic 
s-a angajat într-un dialog viu şi reconstructiv cu trecutul. 

Pentru Lyotard (1993), „„postmodern” este un termen generic ce acoperă starea 
culturii în societăţile cele mai dezvoltate. „Modernă” este ştiinţa care se raportează la 
metadiscursurile filosofice sau la „marile basme ideologice”. Pe scurt, există două 
tipuri de mari povestiri sau metanaraţiuni care au folosit la alegitimarea cunoaşterii în 
trecut. Primul tip este mitic (tradiţional) iar al doilea este proiectiv (modern). În 
culturile tradiţionale cunoaşterea se legitimează nu în termenii trecutului, ci în cei ai 
* O asemenea funcţionare a societăţii de consum necesită pentru bunul ei mers o întreagă ideologie, 


numită de Habermas “ideologia ştiinţei şi tehnicii”, vezi lucrarea lui Habermas La science et la 
technique comme ideologie, Gallimard, Paris, 1973, pp.3-74. 

viitorului; ceea ce au în comun diferitele metanaraţiuni ale modernităţii este noţiunea 
de finalitate universală. Toate marile „povestiri despre emancipare” ale modernităţii 
sunt esențialmente variante secularizate ale paradigmei creştine: metanaraţiunea 
iluministă despre progresul în cunoaştere, povestirea speculativă hegeliană despre 
spiritul ce se „mântuie” cu ajutorul dialecticii, povestirea marxistă despre 
emanciparea omului de exploatare prin lupta revoluţionară a prolatariatului, 
povestirea capitalistă a emancipării omenirii de sărăcie prin intermediul pieţei, (prin 
intervenţia mâinii invizibile a lui Adam Smith). Acum, asemenea metanaraţiuni de tip 
ideologic şi-au pierdut credibilitatea. Universalismul a fost depăşit iar versiunile 
epistemologiei moderne se dezintegrează sub ochii noştrii, lăsând loc unei mulţimi de 
povestioare eterogene şi locale deseori de natură paradoxală. 

După cum se vede, aceste contexte definiționale ale postmodernismului spun 
mai degrabă nu ce este postmodernitatea decât ceea ce este ea. Astfel de definiţii sunt, 
în termenii lui Nietzsche, de natură reactivă şi este firesc să fie aşa, în măsura în care 
toate pornesc de la o delimitare strictă şi o critică față de şi a modernităţii. Oricum, 
datorită lor avem deja o imagine schematică a ceea ce înseamnă postmodernism ca şi 
curent cultural. Dar, recurgând din nou la terminologia nietzscheană, există şi un 
postmodernism activ? Şi dacă da, atunci cum poate el fi definit? 


1.2.2 Postmodernismul activ. Sistematizarea lui Vattimo 

Nietzsche poate fi declarat un postmodern avant la lettre, urmărind două din 
analizele critice ale modernităţii — cea realizată de Vattimo şi cea realizată de 
Habermas, atunci când acesta din urmă analizează noile curente de gândire apărute în 
secolul XX. Le vom prezenta pe amândouă pe scurt. Este însă util să notăm dintru 
început că Habermas se raportează critic la postmodernism; teoria sa asupra 
interacțiunii comunicaţionale centrată pe noţiunea de consens raţional („Discurs”) 
realizează de fapt o teorie ce poate fi declarată modernă deoarece abordează 
cunoaşterea în termenii legitimării (1983). Vattimo, dimpotrivă, încearcă în mod 
explicit o conceptualizare pozitivă a postmodernismului, reinterpretând concepţiile 
nihiliste ale lui Nietzsche şi Heidegger. Chiar dacă e destul de greu de acceptat că un 
„post” poate fi şi altfel decât reactiv, teoria lui Vattimo privind „gândirea slabă” 
(pansiero debole) a fiinţei şi a adevărului pune în joc o experienţă conştientă, activă 
într-o lume în care „Dumnezeu a murit”. În această lume a ieşit la iveală că nu există 
structuri fixe, garantate, esenţiale, ci numai nişte ajustări; prin mesajul ei pozitiv cred 


că această teorie ar putea fi considerată punct central al unui postmodernism activ. 

Pentru Vattimo, a fi postmodern înseamnă să accepţi deplin nihilismul propus 
de Nietzsche şi Heiddeger şi chiar să încerci să-l propui ca pe un moment pozitiv într- 
o construcţie filosofică şi nu doar ca pe un simptom al decadenţei (Vattimo, 1993, 
p.5). Dar să vedem, pentru început, ce înseamna „nihilism” pentru Nietzsche? Vom 
urma în acest sens interpretarea oferită de Deleuze (1998, pp.175-178). 

În cuvântul”nihilism”, nihil semnifică nu numai non-ființa, ci şi valoarea 

neantului; viaţa ia o valoare de neant pentru oricine o depreciază, iar deprecierea 
presupune întotdeauna o ficţiune ca bază a comparaţiei. Ideea unei lumi supra- 
sensibile (Dumnezeu, esenţă, bine, adevăr), idea valorilor superioare vieţii este 
elementul constitutiv al ficţiunii. În primul sens, fundamental, nihilismul semnifică 
valoarea de neant care este luată de viaţă, în numele ficţiunii valorilor superioare. 
În sensul său secund, nihilismul nu semnifică o voinţă, ci o reacţie. Acţionăm contra 
lumii suprasensibile şi împotriva valorilor superioare, le negăm existenţa şi întreaga 
validitate. Astfel, nihilistul îl neagă pe Dumnezeu, Binele şi chiar Adevărul, nimic nu 
mai este adevărat, nimic nu mai este bine, Dumnezeu este mort. Acest al doilea tip de 
nihilism poate fi înţeles numai dacă îl avem în minte pe primul, deoarece îi este 
consecinţă. În primul tip de nihilism depreciem viaţa în numele valorilor superioare, o 
negăm în numele acestor valori (concepţie făcută posibilă de iudaism şi creştinism); 
cu cel de-al doilea tip de nihilism rămânem numai cu viaţa, dar această viaţă este 
depreciată urmând dintr-o lume lipsită de valori supreme, golită de un sens, de un 
scop. Opunând esenţa aparenţei am făcut din viaţă o aparenţă. Acum negăm esenţa 
dar păstrăm aparenţa. Primul sens al nihilismului este unul negativ. Al doilea sens se 
referă la un nihilism reactiv. Cât timp viaţa reactivă încearcă să-şi secrete propriile 
sale valori, omul reactiv ia locul lui Dumenzeu: evoluţie, progres, binele comunitar; 
omul Dumnezeu, omul moral, omul adevărat, omul social. Acestea sunt valorile noi 
pe care omul reactiv (omul modern prin excelenţă) le propune în locul valorilor 
superioare, acestea sunt personajele puse de modernitate în locul lui Dumenzeu. De 
aceea Deleuze poate conchide: „Valorile pot să se schimbe, să se înoiască sau chiar să 
dispară. Ceea ce nu se schimbă este perspectiva nihilistă care preidează această istorie 
de la început până la sfârşit (...). Din această cauză Nietzsche poate să gândească 
nihilismul nu ca un eveniemnt în istorie ci ca fiind motorul istoriei omului, ca istorie 
universală” (p.20). 

Vattimo recunoaşte acest nihilism ca atare dar încearcă să îi dea o altă faţă 
pentru epoca postmodernă. Nihilismul reactiv al modernităţii trebuie înlocuit cu un 


nihilism activ; depreciem valorile superioare absolute, dar asta nu înseamnă că negăm 

toate valorile. Îi recunoaştem vieţii, vieţii aşa cum este ea, nu doar ca aparenţă, 
propriile valori ce sunt însă ancorate în temporalitatea şi istoricitatea vieţii umane. La 
Vattimo nihilismul nietzschean înseamnă „situaţia în care omul se rostogoleşte din 
centru către X” (1993, pp. 21-32), proces ce se rezumă la moartea lui Dumnezeu şi la 
devalorizarea valorilor supreme. Nihilismul heideggerian este procesul în care, la 
sfârşit, din fiinţa ca atare nu mai rămâne nimic; fiinţa se anihiliează pe măsură ce se 
transformă complet în valoare. Pentru a face să coincidă cele două definiţii ale 
nihilismului, Vattimo atribuie valorii din definiţia heideggeriană accepţia de valoare 
de schimb. Dacă se ia în considerare faptul că la Nietzsche au dispărut doar valorile 
supreme, nu toate valorile, rezultă că cele două concepţii eliberează de fapt valoarea, 
valoarea în adevărata ei natură de transformabilitate indefinită. 

O capcană a acestui mod de a înţelege nihilismul este că, la devalorizarea 
valorilor supreme se reacționează de obicei prin revendicarea (tot de natură 
metafizică, constrângătoare) a altor valori „mai adevărate”. Ca exemplu putem lua 
idealizarea valorilor culturilor marginale, precum şi apariţia altor canoane în ştiinţă, 
artă, literatură. Acest fapt înseamnă a rămâne tot în prizonieratul unui nihilism reactiv. 
De altfel, această logică guvernează încă majoritatea manifestărilor postmoderniste. 
Pentru un nihilism deplin ce poate deveni activ, consumarea fiinţei în valoare de 
schimb (adică valoare supusă istoricităţii) face ca lumea adevărată să devină poveste 
şi aceasta pentru că refuză să atribuie aparenţelor care o compun o forţă 
constrângătoare de ordinul esenței. Procesul comportă o slăbire a realităţii, astfel ca 
totul este dat ca mesaj, ca naraţiune, ca poveste. Metafizicul înseamnă a citi aceste 
„poveşti” ca adevăr. 

Această reinterpretare a nihilismului aplicată schimbărilor fundamentale 
suferite de cultură şi societate în ultimul secol îi permite lui Vattimo să realizeze o 
caracterizare a postmodernismului prin câteva trasături pe care le voi prezenta în 
esenţialitatea lor Vattimo (1994): a) postraţionalism: adevărul obiectiv, înţeles ca 
fiind concordanța propoziției cu obiectul descris (teoria adevărului corespondenţă) 
este substituit cu o noţiune amplă, bazată pe conceptul de experiență. Acest nou 
concept semnifică modificarea pe care subiectul o suportă atunci când întâlneşte ceva 
care are cu adevărat relevanţă pentru el, ceva ce îl deschide pentru înţelegerea lumii în 
care trăişte. Importante în acest context sunt concepţiile despre adevăr ale lui 
Heidegger şi Gadamer, b) respingerea valorilor absolute: trecând prin Nietzsche şi 
Heidegger, această reacţie va duce la ceea ce Vattimo numeşte gândirea slabă, adică o 


teorie ce priveşte ființa ca aflându-se într-un proces de diminuare, de slăbire. Sunt 

înlăturate astfel constrângerile „tari” ale normativităţii în toate planurile gândirii, de la 
pozitivismul ştiinţific până la normativitatea legilor morale şi a canoanelor estetice; c) 
punerea în discuţie a noţiunii de fundament: aceasta se manifestă pe multiple planuri. 
De exemplu, la Heidegger, disoluția stabilităţii fiinţei (aceasta nemaifiind o unitate 
absolută, metafizică) duce la gândirea acesteia ca întâmplare prin procesul de 
istoricizare a ei şi a noastră. La Gadamer, slăbirea fundamentului face ca adevărul să 
fie gândit ca experienţă estetică şi retorică, iar la Kuhn duce la o înţelegere istorică a 
revoluțiilor ştiinţifice. Teoriile ştiinţifice se demonstrează numai în cadrul anumitor 
paradigme ale căror premise fundamentale nu sunt logic demonstrate, ci sunt 
acceptate pe baza unei persuasiuni de tip retoric; d) concepția asupra istoriei ca 
experienţă de „sfârşit a istoriei” , ce a fost comentată mai sus. 

Aceste patru fațete ale contemporaneităţii pe care le surprinde Vattimo cred că 
pot fi reduse la două trăsături fundamentale ce ar putea caracteriza postmodernismul: 
prima se referă la dispariţia subiectului, mai ales în sensul tare de subiect epistemic. A 
doua se referă la recuperarea tradiţiei. 

Dispariţia subiectului îmi pare a fi legată în principal de dispariţia noţiunii de 
fundament. Omul îşi menţine poziţia de centru al realităţii în virtutea unei raportări la 
un temei care-i confirmă acest rol. Subiectul îşi afirmă propria centralitate în măsura 
în care există un adevăr ultim (Dumnezeu, Bine, esență) pe care este chemat să îl 
cunoască. În lumina teologiei creştine, Dumenzeu creează omul aşa cum crează 
întregul univers. Totuşi, numai pe om îl face „după chipul şi asemănarea sa”. Datorită 
acestui fapt omul poate fi singura fiinţă aptă să-l cunoască şi care are chiar menirea de 
a se îndrepta spre El. Omul devine astfel centrul Creaţiei. Înlocuirea lui Dumnezeu cu 
Rațiunea în secolul luminilor duce la constituirea subiectului transcendental, a 
subiectului epistemic apt să cunoască adevărul în virtutea unor determinaţii apriorice 
clar stabilite care aparţin conştiinţei. Subiectul din filosofia modernă este redus la 
conştiinţă, cea care asigură posibilitatea cunoaşterii. Tocmai această concepţie face ca 
pană la urmă subiectul să poată fi înlăturat. Subiectul gândit ca autoconştinţă este 
corelativul fiinţei metafizice caracterizată în termeni de obiectivitate (evidenţă, 
certitudine). O dată ce Fiinţa dispare, dispare şi corelativul ei uman — subiectul 
epistemic. Înlocuirea heideggeriană a Fiinţei ca prezenţă şi garant al obiectivităţii cu 
fiinţa ca survenire, ca întâmplare istorică, dezvăluie că în spoatele conştiinţei ce 
presupune lucrurile ca evidențe se află altceva, anume caracterul de proiect (Entwurf) 
al existenţei ce-i contestă conştiinţei pretenţiile de hegemonie. 

Recuperarea tradiţiei este în primul rând o consecinţă a istoricizării Fiinţei şi a 
experienţei umane. Recunoaşterea caracterului istoric al valorii, lipsa de reper 
metafizic datorată disoluţiei fundamentului, revelarea adevărului ca fiind temporal, 
duc la o încercare de a înţelege „adevărul”, „fiinţa” survenite în fiecare epocă istorică 
în parte. Pe de altă parte, dacă nu putem depăşi moderniatea deoarece tocmai prin 
depăşire riscăm să rămânem prizonierii ei (aici trebuie avută în vedere definiţia 
modernităţii prin ideologia progresului şi imposibilitatea depăşirii ei spre o altă 
noutate), nu ne rămâne altceva de făcut decât să consumăm modernitatea din interior, 
să-i ducem la capăt propriile tendinţe. Neputând vorbi despre „altceva nou”, nu 
înseamnă că trebuie să instaurăm tăcerea. Se instaurează astfel primatul hermeneutic 
al înţelegerii şi interpretării. Această spargere a Istoriei în istoricităţi are ca efect şi 
ceea ce Vattimo a numit „experienţa de sfârşit a istoriei” pe care am comentat-o mai 
amănunţit la începutul lucrării. 

Aceste caracterizări ale postmodernismului rămân însă tributare într-o mare 
măsură unei atitudini reactive faţă de modernitate. Încercarea lui Vattimo de a gândi 
un postmodernism activ pe linia valorizării pozitive a nihilismului rămâne valabilă 
doar la nivel teoretic, sub aspect practic rămânând doar la stadiul de proiect. Să 
urmărim însă şi punctele nodale a celeilalte analize critice a curentului filosofic 
postmodern, cea realizată de Habermas (1993). 


1.2.3 Postmodernism şi hermeneutică. Turnanta lingvistică 

Asa cum  menţionam şi într-un text anterior centrat pe analiza 
postmodernismului (Stănciugelu, 2002, pp.30-31), pentru Habermas, filosofia 
contemporană este filosofia în care s-a produs ruptura cu tradiţia „tare”, metafizică, a 
Occidentului (Habermas, 1993, p.9). Patru mişcări filosofice sunt caracteristice 
secolului XX: fenomenologia, filosofia analitică, marxismul occidental şi 
structuralismul. Faptul că trei dintre ele sunt afectate de „post”-isme nu constituie 
doar un semn al oportunismului filosofic, nu este numai o modă, ci este un adevărat 
seismograf al spiritului timpului. Habermas consideră că acestor curente le sunt 
caracteristice patru mari teme ce surprind ruptura de tradiţie, sintagmele cheie fiind: 
gândirea  postmetafizică, turnanta lingvistică, raţiunea situată şi depăşirea 
logocentrismului. Să luăm ca exemplu gândirea postmetafizică. Pentru Habermas, 
metafizica este definită prin idealismul filosofic ce se dezvoltă în trei mari direcţii : 
prima este gândirea identităţii (tema unităţii care caracterizează filosofia originii). A 


doua este identificarea dintre Fiinţă şi gândire (doctrina ideilor), iar a treia este 

constituită de semnificaţia soteriologică proprie unei conduite de viaţă ghidate de 
teorie (conceptul «tare» de teorie). În secolul XIX, ştiinţele istorice declarate 
hermeneutice îşi îndreaptă atenţia asupra experienţei timpului şi contingenţei. Prin 
irumpţia unei conştiinţe istorice, dimensiunea finitudinii câştigă forţă de convingere în 
raport cu o rațiune sublimată prin idealism, punând astfel în mişcare o descentralizare 
a conceptelor fundamentale tradiţionale (Heidegger, 1964, pp.10-11). În acelaşi timp, 
se cristalizează o critică a viziunii obiectiviste pe care o are ştiinţa şi tehnica (critica 
reificării şi a funcţionalizării relaţiilor între persoane şi forme de viaţă) (Heidegger, 
1964, pp.130-131). 

În acest context se situează schimbarea de paradigmă legată de trecerea de la o 
filosofie a conştiinţei la o filosofie a limbajului. Relaţia între limbaj şi lume ia locul 
relaţiei între subiect şi obiect. În numele finitudinii, temporalităţii, istoricităţii, 
hermeneutica de orientare ontologică (Heidegger în special) privează raţiunea de 
atributele sale clasice; conştiinţa transcendentală este chemată să prindă trup într-o 
formă istorică. 

Putem spune astfel că filosofia contemporană, în ceea ce aduce nou, este o 
filosofie a limbajului. În varianta sa ontologic hermeneutică (Heidegger-Gadamer- 
Ricoeur) se acordă autonomie acelor funcţii ce constau în a descoperi căile de acces la 
lume (trecând prin fenomenologia husserliană). Filosofia de orientare analitică, venită 
pe linia anglo-americană o completează cu aspectele metodologice. Într-o primă 
etapă, ea a fost realizată în limitele semanticismului (Frege, Carnap); prin primul 
Wittgenstein şi Austin se face primul pas spre integrarea elementelor într-o analiză 
formală, ca ultimul Wittgenstein, Searle şi Davidson, mai aproape de noi, să dea 
întâietate viziunii pragmatice. Potrivit acestuia din urmă, regulile gramaticale 
garantează cert identitatea de semnificare a expresiilor lingvistice, dar ele trebuie în 
acelaşi timp să lase locul unei utilizări a acestor expresii (în care identitatea de 
semnificaţie nu este decât presupusă) şi care admite nuanţa individuală. Curentul 
structuralist îi lărgeşte perspectiva, deschizând-o spre interpretarea culturală. 
Începând cu Saussure, se pleacă de la modelul unui sistem de reguli lingvistice şi se 
depăşeşte filosofia subiectului, analizând operaţiile prin care acesta cunoaşte şi 
acţionează în măsura în care sunt prinse în practica limbajului. O dată rupte legăturile 
limbii cu lumea, sensul este dat doar de relaţiile de diferenţă între entităţi 
(formalismul structuralist, vezi Levi-Strauss). Poststructuralismul, prin Derrida, îşi 
îndreaptă eforturile în tergiversarea autorităţii invizibile a logosului, astfel ca mintea 


să poată inventa trasee noi. Acest demers încearcă să depăşească opoziţiile 

conceptuale clasice, „în special pe aceea în care este conținută valoarea empirismului: 
opoziţia dintre filosofie şi non filosofie - o altă denumire a empirismului” (Derrida, 
1967, p.21). 

Turnanta lingvistică ale cărei premise le-am schițat mai sus a dat astfel 
activității filosofice o bază metodologică mai solidă, permițându-i să înlăture aporiile 
cunoaşterii clasice. S-a format o concepție ontologică a limbajului ce conferă 
autonomie acelor funcții care constau în a descoperi căile de acces la lume. 
Schimbarea viziunii asupra limbajului şi a relațiilor acestuia cu lumea (vezi teza 
heideggeriană «limba este casa ființei») face ca limbajul să apară transfigurat, ca o 
dezvăluire poetică a originilor (Heidegger, 1976). 

În această interpretare am pus în lumină în mod schematic ceea ce apare în 
curentele filosofice contemporane ca fiind construit pe premise hermeneutice. În 
consecința acestui fapt, hermeneutica, luată în sensul ei primar de metodă 
interpretativă bazată pe comprehensiune, se află astăzi în plină expansiune. Ea îşi 
găseşte aplicabilitate nu numai în istoria literară şi estetică (domeniul propriu), ci şi în 
psihanaliză, ştiinţe sociale, istorie, etică. Pentru a avea, pentru a primi o asemenea 
importanță, hermeneutica trebuia să treacă însă printr-un amplu proces de 
reconceptualizare şi revizuire metodologică, să se „schimbe la faţă” am putea spune; 
este chiar ceea ce s-a întâmplat în ultimii 100 de ani, iar în ceea ce urmează, vom 


puncta câteva momente importante ale acestui traseu. 
1.2.4 Hermeneutica — de la epistemologie la ontologie 


Prin însăşi definiţia sa (tehnica interpretării textelor presupusă de comprehensiune), 
hermeneutica se află într-un raport privilegiat cu problemele limbajului. Datorită 
polisemiei cuvintelor, orice mesaj determinat cere o activitate de interpretare. 
Interpretarea constă într-o primă semnificaţie în „recunoaşterea mesajului relativ 
univoc pe care l-a construit locutorul pe baza polisemică a lexicului comun” (Ricoeur, 
1995, p.70). Problema textelor scrise şi necesitatea de a discerne mesajul transmis de- 
a lungul codificărilor istorice suprapuse discursului ridică problema tehnicii specifice 
care constituie propriu-zis hermeneutica. 

La începuturile ei, hermeneutica era doar o metodă specifică de interpretare, 
necesară descifrării mesajelor conţinute în textele antichităţii greceşti şi exegezei 
textelor sfinte, Vechiul şi Noul Testament. Pentru Schleimacher şi Dilthey, 


hermeneutica rămâne încă o problemă de metodologie şi nu voi insista acum pe 

prezentarea concepţiilor lor. Sein und Zeit, opera fundamentală a lui Heidegger (1964) 
este cea care marchează tranziţia de la statutul epistemologic spre o structură net 
ontologică a problemei, fundată pe o hermeneutică a facticităţii al cărei punct nodal îl 
constituie analiza cercului hermeneutic. 

Faţă de tradiţia hermeneutică, Heidegger operează o deplasare de perspectivă, 
punând în centrul ontologiei sale comprehensiunea ca analitică existenţială. 
Înțelegerea nu mai este de acum înainte o chestiune a cunoaşterii, ci una a modului de 
a fi. Această răsturnare este vizibilă pe tot parcursul lucrării, chiar de la primele 
paragrafe. Dasein-ul este locul privilegiat al reflexiei ontologice, pentru că numai el 
manifestă o anumită interpretare a sensului ființei (1964, pp.27-30). Din acelaşi 
motiv, Heidegger defineşte fenomenologia ca hermeneutică, înaintea întregii 
metodologii a ştiinţelor istorice ale spiritului. Problema hermeneuticii se înscrie în 
problema mai vastă a constituţiei existenţiale a Dasein-ului şi este discutată în cadrul 
trinomului categorial Situare afectivă/ Înţelegere/ Interpretare  (Befindlichkeit/ 
Verstehen/ Auslegung) (1964, pp.148-158). Prima categorie analizată este cea de 
„situare afectivă”, care este o categorie am putea spune prediscursivă, ce nu are nimic 
de tip lingvistic. Numai odată cu «Înțelegerea» devine posibilă o orientare în lumea în 
care Dasein-ul se găseşte pro-iectat. Această analiză presupune o încărcătura 
semantică specifică cuvântului german „Verstehen”. El are rădăcini în domeniul 
juridic, în care semnifică atât „a apăra o cauză”, cât şi „a aduce la cunoştinţă”. Între 
ideea de luare de poziţie şi cea de proiect există în germană o familiaritate semnatică 
care se lasă greu prinsă în alte limbi. Constituţia existenţială a „Înţelegerii” este cea de 
proiect (Entwurf), definiţie derutantă pentru o gândire epistemologică. Dar pentru 
Heidegger, tocmai acest caracter proiectiv al existenţei permite cunoaşterea veritabilei 
dimensiuni hermeneutice, autoexplicative, interpretative a fiinţei umane (Auslegung). 
Categoria interpretării pune în joc noţiunea sensului, înaintea tuturor consideraţiilor 
asupra limbajului propriu-zis. Analiza sensului izolează cinci aspecte: totalitatea unui 
sistem de semnificaţii, articularea, anticiparea, încărcarea cu sens existenţial şi 
circularitatea. 

La această structură Heidegger adaugă ideea cercului hermeneutic care indică 
structura ontologic circulară a Dasein-ului însuşi şi nu trebuie să fie confundată cu 
cercul vicios al epistemologiei. În acest sens, Heidegger subliniază că adevărata 
problemă nu este aceea să ieşi din acest cerc, ci de a intra corect în el”. 


* Comentând problema cercului comprehensiunii, C.M. Ionescu notează: „ca prestructură a înţelegerii, 
cercul proiectează deopotrivă structura de anticipare a comprehensiunii şi relaţia ontologică de 

Paul Ricoeur (1984) consideră că importanţa lucrării lui Heidegger în 
epistemologia ştiinţelor umane constă mai puţin în a demonstra caracterul lor istoric, 
cât caracterul lor textual. Pentru hermeneutica veche, argumentează Ricoeur, 
implicarea interpretului în lucrul interpretat nu poate apărea decât ca o slăbiciune, un 
viciu al subiectivităţii în raport cu obiectivitatea, care este idealul ştiinţificităţii. 
Heidegger justifică cercul hermeneutic, arătând că slăbiciunea sa epistemologică 
aparentă derivă din forţa sa ontologică reală. Cercul originar este de fapt cel între 
precomprehensiune şi situaţia mundană de interpretat. Cercul nu este vicios, ci 
constituie condiția pozitivă a cunoaşterii originare. Prin aceasta, „filosofia 
hermeneutică nu este anti-epistemologică, ci este o reflecţie asupra condiţiilor non- 
epistemologice ale epistemologiei” (p. 189). Cele trei categorii existenţiale ale 
Dasein-ului marchează în acest mod condiţiile de nedepăşit ale constituirii spaţiului 
de sens în care fiecare lucru ne este dat ca obiect istoric. 

Heidegger aruncă astfel în aer problema clasică a relaţiei subiect-obiect, prin 
postularea originarităţii cercului hermeneutic. Postmodernismul a fost sensibil la acest 
cutremur, iar curentele filosofice definite prin «post» încearcă fiecare să rezolve 
problema fie într-un plan lingvistic (structuralism, poststructuralism), fie printr-o 
teorie a comunicării (postmarxism — Appel, Habermas). În ambele situaţii, locul 
relaţiei subiect-obiect este ocupat de relaţia limbă/ limbaj/ lume)5. 

Revenind la Sein und Zeit, numai plecând de la analitica existenţială a Dasein- 
ului putem înţelege problema limbajului. Argumentarea heideggeriană este jalonată de 
un dublu efort. În primul rând este criticată valorificarea exclusivă a predicaţiei într-o 
teorie a discursului, de aici deducându-se necesitatea de a sublinia prioritatea 
«ascultării» asupra «rostirii». Toate acestea se adaugă problemei de a regăsi fiinţa în 
spatele «uitării sale» în istoria metafizicii. Putem distinge astfel două niveluri în 
tratarea problemei hermeneutice la Heidegger: nivelul limbajului teoriei şi cel al 


metalimbajului. Limbajul teoriei este constituit în întregime de teoria cercului 


apartenenţă care precede problematica obiectivităţii, întrucât presupune un raport de incluziune ce 
înglobează subiectul şi obiectul înaintea oricărei disocieri şi opuneri a lor de către o eventuală teorie a 
cunoaşterii. Prin această deplasare a problematicii în raport cu faza sa epistemologică, hermeneutica nu 
mai reprezintă o reflexie asupra metodei proprii ştiinţelor spiritului, ci explicitarea temeiului lor 
ontologic” (1994, p.29) 

5 Glisarea contemporană de la o filosofie a conştiinţei spre o filosofie a limbajului indică posibilitatea 
de a substitui vechea epistemologie cu o filosofie a limbajului care ar avea toate funcţiile filosofiei 
transcendentale în sens kantian. Această substituție a fost efectuată de diversele forme ale filosofiei 
analitice. Cu Investigaţii filosofice a lui Wittgenstein, problema transcendentală este umbrită de 
problema corespondenţei jocului de limbaj cu forma de viaţă la care face referire. La întrebarea „ce este 
înţelegerea?” autorul răspunde doar prin descrierea jocurilor de limbaj particulare; pentru asta este 
necesar să presupui că întregul comportament uman trebuie să fie înţeles plecând de la jocurile de 
limbaj corespondente; cf. Greisch (1977, pp. 99-100) 

hermeneutic; la un nivel secund însă, cel al metalimbajului, Heidegger aplică termenii 
acestei analize chiar itinerarului cărţii sale. Acest fapt face evident că Sein und Zeit în 
ansamblul său, nu numai că produce numai o teorie a cercului hermeneutic, ci se 
plasează în interiorul acestui cerc. Departe de a produce simple categorii 
hermeneutice, textul heideggerian explică chiar itinerariul pe care s-au ivit aceste 
categorii. Acesta este nivelul la care se pune problema filosofiei ca hermeneutică în 
postmodernism. O instituire ontologică a cercului hermeneutic afirmă primatul 
hermeneuticii. De acum înainte, orice tip de explicare a experienţelor umane trebuie 
cel puţin să ţină seama, dacă nu să facă apel la această categorie. Primatul ontologic al 
cercului hermeneutic afirmă prioritatea metodologică a pre-comprehensiunii, care stă 
la baza tuturor tipurilor de interpretare“. Îi rămâne lui Gadamer sarcina de a 
universaliza hermeneutica, inclusiv la nivel metodologic. 


. es 


1.2.5 Deregionalizarea hermeneuticii 


Spre deosebire de Ricoeur, filosofia lui Heidegger este importantă pentru Gadamer 
deoarece arată istoricitatea situaţiei «faptului-de-a-fi-aruncaty în lume. Considerând 
fiinţa în lume drept categorie ontologică, Heidegger face din istoricitate fundamentul 
ştiinţelor obiective. Pentru Heidegger — spune Gadamer (1977, pp.48-55), trăsătura 
distinctivă a Dasein-ului este faptul că în viaţă, fiinţa umană se raportează la propria 
existență printr-un mod de interpretare ce presupune autointerpretarea — experienţa — 
reinterpretarea. Acest proces circular indică faptul că fiinţa este în sine indisociabilă 
de timp. Trecutul îşi dezvăluie sensurile în lumina experienţelor şi proiectelor 
prezente, în timp ce sensul prezentului şi proiectele de viitor sunt condiţionate de 
modul în care a fost înţeles trecutul. Înaintea tuturor diferenţierilor înţelegerii în 
direcţiile interesului pragmatic sau teoretic, înţelegerea este modul fiinţei Dasein-ului, 
în măsura în care ea este atât potenţialitatea fiinţei, cât şi posibilitatea ei. Această 
clarificare a problemei înţelegerii scoate la suprafaţă tot subiectivismul filosofiei 
moderne; chiar dacă Heidegger pune întrebarea ființei ca ţinând de o înţelegere 
specific umană, răspunsul său este că această fiinţă este indisociabilă de timp. Toată 
înţelegerea gravitează în jurul înţelegerii de sine, iar înţelegerea de sine este un proiect 


aruncat în lume. Ceea ce implică faptul că înţelegerea are punctul de pornire şi 


A 


6 Întrebat în ce sens foloseşte termenul „hermeneutică” în Sein und Zeit, Heidegger răspunde că 
hermeneutica are un sens mai larg decât teoria şi metodologia tuturor tipurilor de interpretare (...). Mai 
larg nu semnifică totuşi o simplă lărgire a aceleiaşi semnificaţii la un domeniu de validitate mai vast, ci 
semnifică proveniența din acea vastitate care izbucnește din desfăşurarea iniţială a fiinţei” (1976, p. 96) 


26 


punctul de sosire în afara subiectului, într-un trecut pe care nu el l-a creat şi într-un 
viitor care scapă controlului său. Această revizuire metodologică a hermeneuticii ce 
porneşte de la ontologia heideggeriană îl duce pe Gadamer la reluarea problemei 
obiectivării schiţată de Dilthey. La Gadamer, obiectivarea poartă numele de 
«distanţare» şi nu este numai o categorie epistemologică, ci şi ontologică. Distanţarea 
exprimă distrugerea raportului primordial de apartenență a Dasen-ului la lume. 
Dezbaterea între distanţarea înstrăinătoare şi experienţa de apartenenţă este cea de la 
care hermeneutica îşi revendică universalitatea; ea este urmărită de Gadamer în cele 
trei sfere pe care le acoperă experienţa hermeneutică : sfera estetică, sfera istorică, 
sfera legată de limbaj. În sfera estetică experienţa de-a fi marcat, impresionat de 
obiect, precede şi face posibilă exercitarea judecății estetice. În sfera istorică, tocmai 
conştiinţa faptului de a fi susţinut de tradiţii care mă preced, face posibilă orice 
metodologie istorică. În sfera limbajului, caracterul de universală exprimabilitate al 
experienţei umane semnifică faptul că apartenenţa la o tradiţie sau la tradiţii trece prin 
interpretarea semnelor, operelor, textelor în care s-au înscris moştenirile culturale şi 
care sunt oferite descifrării noastre (p.108). 

Plecând de la analiza efectuată în Adevăr şi metodă, Gadamer elaborează în 
Kleine Schriften «universalitatea problemei hermeneutice». Ricoeur (1995, pp.229- 
247) analizează această noţiune şi descoperă în ea trei semnificaţii; a) hermeneutica 
are aceeaşi amplitudine ca şi ştiinţa. Ea pretinde că acoperă acelaşi domeniu ca şi 
investigația ştiinţifică pe care o fundamentează într-o experienţă a lumii care precedă 
şi înfăşoară cunoaşterea şi puterea ştiinţei. Această primă universalitate derivă din 
însăşi sarcina hermeneuticii, aceea de a “restabili legăturile care unesc lumea 
obiectelor devenite disponibile şi supuse arbitrariului nostru (lumea tehnicii) cu legile 
fundamentale ale fiinţei noastre, sustrase arbitrariului nostru; legi pe care trebuie să le 
respectăm, căci nu mai stă în puterea noastră să le instituim” (p.247); b) dacă acest 
prim sens al universalităţii ar putea să apară de împrumut, hermeneutica are 
universalitatea sa proprie ce pleacă de la domenii concrete, de la hermeneutici 
regionale, pe care trebuie să le deregionalizeze. Acest efort de universalizare se 
susţine doar dacă se asumă teza potrivit căreia există deja un consens care fundează 
posibilitatea raportului estetic, istoric şi al celui legat de limbaj. Lui Schleimacher, 
care definea hermeneutica drept arta de a evita neînţelegerea, Gadamer îi ripostează : 
«orice neînțelegere nu este într-adevăr precedată de un fel de acord care-i constituie 
suportul?» Afirmația că o înţelegere prealabilă susţine neînţelegerea însăşi conduce la 


un al treilea concept de universalitate; c) elementul universal care permite 

deregionalizarea hermeneuticii este limbajul. Acordul care ne susţine este înţelegerea 
în cadrul dialogului. Întreaga hermeneutică culminează în conceptul de “dimensiune a 
exprimabilităţii”, presupunând că prin limbaj trebuie să înţelegem nu atât sistemul 
limbilor, cât antologia lucrurilor spuse, rezumatul celor mai semnificative mesaje 
vehiculate nu numai de limbajul vorbit, ci de toate mesajele remarcabile ce ne-au 
făcut ceea ce suntem. 

Ni se indică astfel şi în ce sens filosofia lui Heidegger trebuie definită ca o 
hermeneutică: nu în sensul unei teorii tehnice a interpretării, nici măcar în sensul unei 
filosofii care să pună accent pe importanţa existenţială a fenomenului interpretativ, ci 
în sensul mult mai radical ontologic potrivit căruia fiinţa nu este nimic altceva decât 
transmisia, tradiţia deschiderilor istorice; aceasta constituie posibilitatea ei specifică 
de accedere în lume. Dacă Daseinul, locul privilegiat de deschidere al fiinţei este în 
mod fundamental hermeneutic, nu există decât înțelegând şi proiectând aceste 


înţelegeri asupra lumii sale istorice”, atunci fiinţa însăşi are structură hermeneutică. Ea 


i Analogii neaşteptate cu viziunea heideggeriană a constituției de tip hermeneutic a ființei 
umane regăsim şi în opera lui MacIntyre, După virtute. Tratat de morală (1998). Chiar dacă autorul nu 
foloseşte termenul de hermeneutică în analiza a ceea ce el numeşte „sinele ca formă narativă”, el este 
subiacent înţeles în modalitatea de definire a acestuia. MacIntyre consideră că sinele poate fi înţeles 
doar plecându-se de la intenţionalitatea subiectului şi a modului în care acţiunile sale îi oferă o coerenţă 
de sine prin raportarea la cadrele de interpretare ale vieţii umane. „Nu putem caracteriza un 
comportament indiferent de intenţii şi nu putem caracteriza intenţiile indiferent de cadrele care fac ca 
aceste intenţii să fie inteligibile atît pentru agenţi, cât şi pentru alţii” (p.214). A doua condiţie de 
inteligibilitate a intenţiilor şi acţiunilor umane este plasarea acestora într-un context conversaţional sau 
de tip narativ. “Atunci cînd reuşim să stabilim şi să înţelegem ce face altcineva, tindem întotdeauna să 
situăm un episod particular în contextul unei serii de istorii narative care sunt deopotrivă istorii ale 
indivizilor la care se referă cât şi ale cadrelor în care ei acţionează şi suferă. E limpede acum că numai 
astfel devin inteligibile istoriile altora, pentru că însăşi acţiunea are un caracter fundamental istoric. 
Deoarece toţi trăim naraţiuni şi ne înţelegem viaţa în cheie narativă, forma naraţiunii este cea mai 
potrivită pentru a înţelege acţiunile celorlalți; povestirile sunt trăite înainte de a fi povestite — cu 
excepţia ficţiunii (p.219)”. Dacă ar fi să translăm ceea ce spune Maclntyre în termenii gadamerieni 
prezentaţi mai sus, “sinele” uman poate fi înţeles şi împărtăşit prin acea “dimensiune a exprimabilităţii” 
care ne susţine în cadrul dialogului. Astfel istoria narativă (hermeneutica la Gadamer) presupune că 
prin conversaţie (limbaj la Gadamer) să înţelegem antologia lucrurilor spuse, rezumatul celor mai 
semnificative mesaje vehiculate nu numai de limbajul vorbit, ci de toate mesajele remarcabile ce ne-au 
făcut ceea ce suntem. 

Semnificativ în acest context este faptul că şi Ricoeur, elaborând modelul teoretic al acţiunii 
înţeleasă ca text (1995), analizează relaţia dintre acţiune, motivaţie şi intenţionalitate accentuând 
importanța contextului (a cadrului istoric, la MacIntyre). Conform lui Ricoeur, caracterul intenţionat al 
unei acţiuni este deplin cunoscut atunci când răspunsul la întrebarea ce? este explicat în funcţie de un 
răspuns la întrebarea de ce? Înţeleg ce anume ai intenţionat să faci dacă eşti capabil să-mi explici de ce 
ai săvârşit o anumită acţiune. Dacă răspunzi că ai săvârşit un anumit act din gelozie, spirit de răzbunare 
sau pentru că situaţia te-a determinat, ceri de fapt să ți se plaseze acţiunea în acea categorie precisă de 
sentimente sau dispoziţii, sau trăsături contextuale pretinzând a da astfel un sens acţiunii tale (pp.172- 
173). 

În decursul lucrării vom vedea că şi Thomson în elaborarea noţiunii de interacţiune 
cvasimediată, concept central al teoriei sale referitoare la rolul fundamental jucat de mijloacele de 
comunicare în structurarea modernităţii (infra, capitolul Media şi modernitatea: PostHabermas — John 
Thompson), precum şi Boudon în sociologia acţionistă, prin lărgirea principiului de raționalitate pleacă 
de la aceleaşi observaţii legate de intenţionalitate şi motivaţie în cadrul acţiunii umane (infra, capitolul 
Comunicarea socială între influenţă şi manipulare). 

poate fi înţeleasă numai printr-o hermeneutică a aperturilor istorice în care ea s-a 
dezvăluit ca “întâmplare”, întâmplare ce a primit diverse denumiri: Esenţa, 
Dumnezeu, Adevăr, Raţiune etc. 

Această interpretare explică atât abundența prefixului “post” în filosofia 
contemporană, cât şi faptul că fenomenologia este singura care nu a fost afectată de el. 
Prelungirea ontologic-hermeneutică a fenomenologiei realizată de Heidegger se află 
de fapt la originea acestor post-isme: poststructuralism, postmarxism şi, în ultimă 
instanţă, postmodernism. 


1.2.6 Hermeneutica — metateorie a postmodernismului 

Putem defini „metateoria” ca fiind câmpul teoretic şi paradigmatic ce se 
instituie ca background filosofic pe care se profilează apoi teoriile specifice ale 
diverselor curente culturale, filosofice şi chiar ştiinţifice ce coexistă într-o anumită 
perioadă istorică. Teoria este în mod necesar reflexivă, în sensul că ea fie asumă o 
definire a ceea ce ea teeoretizează, fie propune cel puţin o afirmaţie potrivit căreia 
ceea ce teoretizează a fost mai înainte definit. În sensul actual, teoria nu mai are o 
semnificaţie soteriologică proprie (conduita de viaţă ghidată de teorie, în sensul impus 
de antichitatea greacă şi chiar de raționalismul modern). Filosofia, teoria pură, s-a 
retras astfel în sistemul ştiinţelor, fiind stabilită ca o disciplină universitară printre 
altele. Totuşi, instaurarea reecntă a paradigmei hermeneutice oferă filosofiei 
privilegiul de a gândi retrospectiv asupra ştiinţei în ansamblul său, manifestând astfel 
o puternică turnură metateoretică, autoreflexivă ce depăşeşte limitele metodologiei şi 
epistemologiei. Se manifestă aici primul tip de universalitate al hermeneuticii, cel 
oarecum de împrumut, după definiţia dată de Gadamer . Operaţiile cognitive 
întemeietoare din cadrul oricărei ştiinţe sunt ancorate în practica raportului 
hermeneutic între om şi lume. Posibilitatea unei ontologii în care principala categorie 
este limba, ca fiind singurul mediu în care fiinţa se dezvăluie (teza heideggeriană de la 
care plecând Gadamer scrie „fiinţa, care poate fi înţeleasă, e limbaj” (Gadamer, 1977, 
p.542) , duce la o invazie a diferitelor tipuri filosofice de analiză a limbajului. În acest 
context, hermeneutica este singura ce poate asigura o mediere adecvată între limbajele 
specializate şi lume. În aceasta se manifestă ce-a de-a treia semnificaţie a 
universalităţi hermeneuticii datorată caracterului general de „exprimabilitate” a 
limbajului”. 

1.3 Postmodernism şi problematica etică 


Aşa cum am văzut anterior, mulţi critici şi comentatori au văzut postmodernismul ca 
pe un tip de continuare, dar şi ca pe o despărţire de modernismul primei jumătăţi a 
secolului XX. Ron Shapiro? (1998) îl consideră ca o nouă formă de gândire care a 
început prin a provoca status-quo-ul capitalist într-un mod mai radical dar mai puţin 
sistematic decât a făcut-o marxismul. Postmodernismul a atacat în primul rând stilul 
vechi de liberalism, tonul său moral, preocuparea sa pentru arta de elită, cu tradiţia şi 
noţiunile adiacente de „puritate” şi „autenticitate”, formele convenţionale ale vieţii 
sociale; ceea ce a sărbătorit postmodernismul a fost diferenţa, diversitatea, 
excentricitatea, noutatea, eclectismul, hybris-ul, autoreferenţialitatea şi, adiacent, 
despărţirea irevocabilă între semnificat şi semnificant, precum şi valorizarea a ceea ce 
este popular în faţa clasicului şi tradiționalului (p.19). 

Plecând de la marea varietate de studii şi comentarii publicate pe această temă, 
Shapiro distinge între patru tipuri de postmodernism: (1) ludic sau „adevăratul 
postmodernism” — Lyotard; (2) „postmodernismul schizofrenic”, care subliniază 
dezintegrarea - Frederic Jameson; (3) postmodernismul postcolonial şi feminist care 
se concentrează pe o agendă politică şi socială proactivă; şi (4) postmodernismul 
„umanist” reprezentat de Zygmunt Bauman. 

Shapiro critică curentul postmodern dintr-o perspectivă etică „angajată” în 
problemele cu care se confruntă omul şi societatea contemporană. Obiecţia sa 
principală constă în faptul că postmodernismul are o propensiune în a distruge, a des- 
centra, a de-construi, a dez-integra individul uman. Tocmai acest fapt nu permite 
postmodernismului să ofere un punct de plecare stabil într-o construcţie etică. Shapiro 
îl citează în sprijinul poziţiei sale pe Christopher Norris (1994, pp.25-26), care 
avertizează împotriva formelor extreme de „anarhie distructivă” de tipul celei 
realizate de Rorty şi Lyotard, „o specie de relativism cognitiv şi relativism etic şi 
politic împins până la punctul în care critica este lipsită de putere împotriva tuturor 
acestor pretenţii de adevăr dogmatice”. Norris susţine că această lecţie este deseori 
trasă plecându-se de la Wittgenstein, Lyotard şi alţi susţinători ai opiniei că fiecare joc 
de limbaj sau discurs dispune de propriile sale criterii sui generris, astfel că, tot ceea 
ce putem face este să conştientizăm această multiplicitate deschisă a formelor de viață 
şi să renunţăm la încercarea de a critica ”adevărurile” sau valorile diferite de ale 
noastre. Este important de subliniat că acest fapt se petrece, atrage atenţia Norris, 


5 Referirile la pagină vor fi făcute după această ediţie. 

„într-un timp în care credințele fundamentaliste de orice tip (creştine, islamice, 
naţionaliste) îşi susţin cu putere cerința de a depăşi nu numai discursul secular al 
Iluminismului ci şi valorile asociate ale democraţiei participative, libertăţii conştiinţei, 
bunăstării sociale şi ale reformei egalitariste”. 

Ceea ce îşi propune Shapiro este să arate că toate modurile de acţiune umană 
şi socială trebuie să pornească de la o recunoaştere a preeminenţei morale şi să critice 
ideea conform căreia situarea politică sau epistemologică de o factură sau alta poate 
asigura startul necesar pentru o posibilă construcţie etică. 

Shapiro susține că împotriva acestor tendințe postmoderne extreme, 
construcţia etică a lui Levinas sau proiectul umanist al lui Bauman oferă posibile 
alternative. Spre exemplu, Shapiro consideră că Bauman poate fi văzut ca postmodern 
doar datorită neîncrederii sale în toate formele de instituţionalizare. Totuşi, în timp ce 
susţine insistența lui Bauman pe necesitatea unui individualism integral de nedepăşit 
ca antecedent de plecare în toate acţiunile umane, Shapiro îl consideră pe acesta prea 
pesimist în convingerea lui că realizarea unui cod etic este imposibilă şi chiar de 
nedorit. Bauman oferă totuşi ca posibilitate de construcţie viziunea sa ontologică 
asupra moralității ca având punctul de plecare în obligaţia spontană către ceilalţi, o 
spontaneitate care nu trebuie deformată de nici o reprezentare legală sau formală. 
Temerea pe care Bauman încearcă să o depăşească astfel este că presiunea şi 
înstrăinarea realizată de lege este o formă de deghizare care, de fapt, o apără de 
distorsiunea oricărei influenţe spontane şi imprevizibile. Shapiro consideră că 
Bauman împinge astfel un argument admirabil către extremele sale şi astfel către 
scăderea valorii sale. 

Creditul pe care Shapiro îl acordă lui Bauman nu vine însă din nevoia unei 
întemeieri ontologice a moralei, ci preia doar sugestia conform căreia orice acţiune 
umană trebuie să-şi aibă punctul de pornire la nivelul subiectului. El preia aceeaşi 
sugestie şi de la MacIntyre, care, în After Virtue, sugerează posibilitatea unei acţiuni 
umane optimiste şi participatorii, propunând astfel o alternativă etică a lumii 
descentrate a lui Jameson şi o abordare teoretică mult mai puţin defensivă decât cea a 
lui Derrida şi Lacan. 

În conturarea propriei poziţii, Shapiro consideră că, pentru a reinstaura 
conceptul existenţei unui spaţiu etic şi ontologic în gândirea umană nu este neapărat 
necesar să postulăm fie un punct de construcţie metafizic sau transcendental, fie unul 
ideologic (în acest sens face referire la etica feministă), cu toate că şi această 


alternativă este o posibilitate deschisă. Este vorba mai degrabă de a postula ca 

antecedent un punct de plecare secular ontologic şi intersubiectiv, într-o manieră 
asemănătoare cu cele construite de Levinas, MacIntyre, Norris şi alţii. 

Critica pe care Shapiro o realizează temelor eticii postmoderne şi principalilor 
săi contributori ne arată astfel că adevărata provocare a spiritului postmodern constă 
în identificarea unui standard normativ comun prin care putem să înţelegem diferite 
moduri de viaţă, în timp ce echilibrăm relativismul poziţiilor etice cu un sens al unor 
minime valori universale. Astfel, nu sunt necesare dezbateri care să susţină nevoia 
unei etici împotriva ideologiei sau politicii, ci, mai degrabă, dezbateri prin care să 
identificăm moduri de a ajunge la o înţelegere etică transnaţională şi interculturală. 
Una dintre provocările majore pe care le au de înfruntat eticienii în contextul cultural 
postmodern este de a propune o etică universală intersubiectivă, funcţională, ce poate 
fi realizată fără a ignora realităţile minoritare, fără a omogeniza pluralismul, fără a 
face confuzia între etică şi politică şi fără a eşua într-un loc comun care îi mulţumeşte 
pe toți. 

Voi analiza astfel, urmând recomandarea dată de Shapiro, două din cărţile 
fundamentale de etică ale perioadei contemporane, Postmodern ethics (2000a) a lui 
Zysmund Bauman şi After virtue (1998) a lui Alaisdair Maclntyre, cărți ce asumă din 
spiritul postmodernismului doar critica lucidă a avatarurilor moderne ale eticii. În 
ciuda diferenţelor dintre cei autori, putem citi în cărţile lor aceeaşi dorinţă de a 
înţelege şi depăşi critic proiectul etic al modernităţii, precum şi speranţa unui nou 
început. 


1.4 Zygmund Bauman şi reîntemeierea moralei postmoderne” 


Studiul Etica postmodernă a lui Zygmund Bauman se constituie ca o examinare 
(făcută posibilă de postmodernism) a eticii dinlăuntrul asumat al postmodernului. 
Aceasta înseamnă, pentru Bauman, o examinare a eticii moderne făcută posibilă de o 
întoarcere la morală ca poziţie fundamental ontologică; această poziţie originară 
morală se transformă în etică odată ce intervine socialul înţeleas ca mod de a-fi-cu 
Celălalt, ca să vorbim în terminologia lui Levinas. Această poziţie fundamentală 
ontologică pe care o asumă Bauman este cea dezvoltată de Levinas prin conceptul de 
a-fi-pentru Celălalt, Celălalt fiind definit ca Faţă. 


* Acest capitol a fost publicat sub o formă uşor modificată în revista Perspective în politica 
românească nr.3, 2006 

Studiul lui Bauman Etica postmodernă, înainte de a fi o etică, este 
postmodern. Studiul este consecvent cu spiritul postmodernului pe care şi-l asumă: 
este critic, reflexiv, este o arheologie în sensul lui Foucault: „perspectiva postmodernă 
de care se ocupă studiul de faţă înseamnă, mai mult decît orice, îndepărtarea măștii de 
iluzii, recunoaşterea anumitor pretenţii ca false şi a anumitor obiective ca imposibil de 
atins şi, din acest motiv, de nedorit.(...) Speranţa care ghidează studiul este aceea că, 
în asemenea condiţii, sursele puterii morale ascunse vederii în filosofia etică şi în 
practica politică modernă pot fi aduse la lumină, în vreme ce motivele pentru care ele 
erau nevăzute în trecut pot fi mai bine înţelese şi că, în consecinţă, şansele de 
normalizare a vieţii sociale — cine ştie? — pot creşte” (Bauman, 20003, pp.6-7). Mai 
mult, atitudinea în care se realizează această critică este de profundă înţelegere faţă de 
cauzele care au dus la acestă raportare a modernului la problema etică. În acest sens, 
studiul lui Bauman este hermeneutic: etica postmodernă a lui Bauman este o 
interpretare asupra a ceea ce a constituit bazele etice ale modernului, asupra 
consecinţelor manifeste în practica socială şi politică şi despre cum acest lucru era 
inevitabil să se întâmple. „Modernismul a avut capacitatea extraordinară de a 
împiedica autoexaminarea; a învăluit mecanismele de autoreproducere într-o plasă de 
iluzii fără de care acele mecanisme, fiind ceea ce erau, nu au putut funcţiona 
corespunzător; modernismul a trebuit să-şi stabilească nişte ţinte care nu puteau fi 
atinse, pentru a atinge ceea ce puteau atinge”(p.7). 

Dacă prin arheologie ajungem să ne plasăm în acest punct fundamental 
ontologic, prin hermeneutică ajungem la consecinţele acestei transformări inevitabile 
realizate de modernism; morala (ca raportare ontologică) la Celălalt ca Faţă se 
transformă în etică (ca sistem de reguli prin care eşti împreună cu Celălalt ca 
Persoană). 

Desigur, la nivel metodologic, Bauman nu îşi întemeiază cercetarea pe o 
„arheologie” sau pe o „hermeneutică” în sensul dat acestor termeni de Foucault”, 


respectiv Ricoeur. Bauman este sociolog şi rămâne credincios sociologiei. 


” Foucault foloseşte termenul de arheologie ca să diferenţieze propria abordare istorică în primul rând 
de hermeneutică, ca şi de confuzul domeniu al istoriei ideilor (obiect incert, frontiere slab delimitate, 
metode împrumutate din dreapta şi stânga, demers fără rectitudine şi fixitate). Spre deosebire de aceste 
abordări, arheologia încearcă să determine regulile de formare ale raţionalităţii discursive ce operează 
în spatele intenţionalităţii sau a conţinutului tematic. Spre deosebire de structuralism, aceste reguli nu 
au un caracter universal şi neschimbător, nu sunt nici înrădăcinate în structura minţii omeneşti, ci se 
află sub semnul schimbării istorice dând specificitate domeniilor discursive. Asemenea reguli 
constituie apriori-ul istoric al cunoaşterii, percepţiei, adevărului. Ele sunt codurile fundamentale ale 
culturii ce construiesc epistema sau configuraţia cunoaşterii, care determină ordinea empirică şi 
practicile sociale ale unei perioade istorice particulare; vezi M. Foucault, (1969, pp.179-183). 

Sociologia (1990, p.7), în sensul ei propriu, înseamnă a analiza acţiunile 
umane ca elemente ale unei largi structuri, iar actorii umani ca prinşi împreună într-o 
reţea de dependențe mutuale. Ca sociolog însă, Bauman nu are doar aspirații teoretice 
explicative; el doreşte să defamiliarizeze familiarul sociologiei şi să facă lumea mai 
aptă manifestării libertăţii individuale şi colective. Sociologia lui Bauman este 
intrinsec critică, construită pentru a depăşi "sensul comun”, în alte cuvinte, pentru a 
depăşi amestecul nesistematic de convenţii şi prejudecăţi cu care oamenii gestionează 
de obicei rutina vieţii de zi cu zi. 

Bauman face astfel în acelaşi timp o distincţie şi o alegere între o sociologie 
postmodernă şi o sociologie a postmodernităţii. O sociologie postmodernă înseamnă 
„a comite dubla eroare de a reprezenta subiectul investigaţiei ca pe o resursă de 
investigaţie, ceea ce trebuie explicat ca fiind ceea ce explică” (2000a, p.7). Cea de-a 
doua, o sociologie a postmodernităţii, vede postmodernul ca un puzzle care are nevoie 
să fie explicat. Aceasta presupune asumarea explicaţiei într-un limbaj sociologic fixat 
de tradiţie, dar care să fie capabil în acelaşi timp să descrie noile modificări 
structurale aduse de postmodernism. Astfel că sarcina „sociologiei critice” 
identificată de Bauman, se apropie de ceea ce Giddens numea o „hermeneutică de 
gradul doi”!0. 


1.4.1 Aporiile modernismului 


Sociologia critică a lui Bauman faţă în faţă cu modernismul. Direcţii de 
interpretare 

Pentru Bauman, epoca modernă este caracterizată de o schimbare socială constantă. 
Analiza realizată de Bauman asupra acestui proces al modernităţii se concentrează pe 
trei direcţii de interpretare: 1) cum a funcţionat modernitatea (cu alte cuvinte, 
mecanismele care au creat-o şi i-au menţinut existenţa, 2) care au fost costurile umane 


ale modernităţii şi 3) identificarea şi explicitarea proceselor sociale care au minat 


10 Sociologia lui Giddens include o componentă hermeneutică; aceasta susține că cercetarea socială 
trebuie să se ocupe cu o lume socială care este deja constituită ca o lume de înţelesuri de către 
participanţi; ca să înţelegi acea lume, este necesar să ştii ceea ce actorii sociali deja ştiu. Noţiunea de 
dublă hermeneutică este centrală în logica ştiinţei; în ştiinţele sociale operează o dublă hermeneutică, în 
sensul că ele trebuie să ţină seama de existenţa a două tipuri de legături cu acţiunile şi instituţiile acelor 
grupuri şi actori sociali pe care le studiază. Sociologii cu rol de observator depind de concepte deja 
stabilite în elaborarea unor descrieri corecte ale proceselor sociale; pe de altă parte, agenţii sociali în 
mod regulat îşi aproprie teorii şi concepte ale ştiinţei sociale în comportamentul lor care, potenţial, este 
predispus la schimbarea caracterului său. Acest proces este identificat cu o dublă hermeneutică, pentru 
că implică un proces dual de traducere; relaţia dintre concepte deja stabilite şi concepte tehnice este 
dublă, deoarece actorii sociali pot să-şi reaproprie concepte tehnice în limbajul lor de zi cu zi ( Blaikie, 
1993, pp. 188-191). 

mecanismele care au susținut modernitatea în trecut şi care deschid astfel 
postmodernitatea. 

Pentru prima direcţie de interpretare, aşa cum subliniază Smith (1999, pp.5-6), 
modernitatea exprimă dorinţa umană de a impune ordinea şi sensul progresului în 
societate, eliminarea tuturor potenţiale surse ale incertitudinii, câştigarea securităţii 
chiar cu costul libertăţii. Modernitatea a fost făcută posibilă şi întreţinută de un 
mecanism administrativ uriaş, creat pentru a menţine ordinea în societate. 
Administratorii acestui sistem, elitele, sunt ca şi grădinarii (o metaforă care apare în 
multe din scrierile lui Bauman). Aceştia încearcă să se asigure să fiecare plantă se află 
în partea corectă a grădinii, că ea creşte în bune condiţii şi că buruienile, plantele care 
nu sunt utile, sunt îndepărtate din grădină. 

Care sunt costurile modernităţii? În viziunea lui Bauman (1989), principalul 
cost este preţul plătit de fiinţele umane pentru instaurarea securităţii cerută de 
imperativul ordinii sociale. Cel mai greu preţ a fost plătit de indivizii pe care membrii 
elitei i-au definit ca fiind indezirabili, bolnavi sau periculoşi. În cel mai rău caz (şi 
sunt daţi ca exemplu evreii europeni) ei au fost exterminați. În multe alte cazuri, 
membrii categoriilor sociale definite ca indezirabile au fost dezumanizaţi şi trataţi ca 
având mai puţine drepturi decât fiinţele umane „normale”. 

Dacă ne referim la membrii majorităţii normale, confortul acestora a fost plătit 
cu libertatea lor. Există două motive pentru asta. În primul rând, acest lucru reflectă 
frica istorică a elitei conform căreia dacă societatea este „liberă” (nereglementată), 
oamenii devin prada instinctelor, adică iresponsabili, dezordonaţi şi degeneraţi. 
Această frică şi-a găsit remediul în mecanismul Panopticum-ului — impunerea unei 
supravegheri constante a comportamentului de zi cu zi. Panopticul reprezintă o 
strategie pentru a impune un comportament moral acceptabil: ordonat, raţional şi cu 
scop. 

A doua frică împărtăşită de toţi cei aflaţi la putere este, paradoxal, opusul celei 
dintîi şi priveşte nu individul social, ci funcţionarul (individul prins într-o structură 
organizaţională): teama principală nu este ca funcționarii să devină imorali, 
dezordonaţi şi degeneraţi, ci, mai degrabă, există pericolul că ei vor manifesta o prea 
mare preocupare morală. Cu alte cuvinte, teama ca persoanele individuale vor simţi 
prea multă responsabilitate pentru binele sau răul pe care îl pot cauza atunci când 
acţionează în structura unei organizaţii. Acest sentiment, dacă nu este controlat, 
slăbeşte capacitatea organizaţiilor de a acţiona într-o manieră consistentă şi eficientă 


pentru a-şi îndeplini obiectivele. Organizarea modernă înlătură acest inconvenient al 

manifestării grijii morale încercând să se asigure că angajaţii nu se întâlnesc cu 
„victimele” lor. Toţi angajaţii specializaţi în câteva aspecte limitate nu au cum să se 
confrunte cu persoana care suferă. Fața care suferă nu este văzută. Acţiunea 
angajaţilor este interpretată ca fiind din punct de vedere moral „adiaforică”, adică nici 
bună nici rea, măsurabilă prin criterii tehnice, dar nu prin intermediul unor criterii 
morale. Bauman ilustrează acest mecanism şi efectele lui în cazul Holocaustului. El 
consideră că naziştii au pus în practică un „modus operandi” tipic organizării sociale 
moderne. Acest modus operandi depinde de: 1) „asigurarea unei distanţe, nu a unei 
proximităţi, între cei doi poli ai acţiunii — «a face» şi «a suferi»; aşadar, cei care 
suportă acţiunea sunt inaccesibili impulsului moral al actorilor”; 2) „scutirea «altora» 
de clasa obiectelor potenţiale ale responsabilităţii morale, a «feţelor» potenţiale”; 3) 
„dezasamblarea altor obiecte umane ale acţiunii în mulţimi de trăsături specifice din 
punct de vedere funcţional şi menţinerea acestor trăsături separate, astfel încât ocazia 
reasamblării „feţei” din elemente disparate să nu apară, iar sarcina stabilită pentru 
fiecare acţiune să poată fi scutită de evaluare morală” (2000a, p.37). 

Bauman argumentează că aceste mecanisme (heteronomia, adiaforizarea 
acţiunii şi dezumanizarea care se susţin unul pe altul în centrul modernităţii) ne permit 
să ne facem rău unii altora pe baze reglementate, fără să avem experiența 
responsabilităţii morale. Noi nu simţim nevoia pentru nici o scuză. Noi numai urmăm 
ordinele. 

Aşa cum am menţionat, a treia linie de interpretare a modernităţii în opera lui 
Bauman, pentru care a şi fost numit “profet al postmodernităţii” (Smith) o constituie 
identificarea şi explicitarea proceselor sociale care au minat mecanismele care au 
susținut modernitatea în trecut deschizând astfel postmodernitatea. Postmodernitatea 
nu este ceva radical nou, ea este, ca atitudine (postmodernism), la fel de veche ca şi 
modernitatea. În Modernitatea lichidă (Bauman, 2000b) de exemplu, modernitatea 
este caracterizată ca fiind fluidă încă de la început: „dacă “spiritul” era “modern”, a 
fost într-adevăr atât de modern încât era hotărât să elibereze realitatea din “mâna 
moartă” a propriei istorii — şi asta nu se putea face decât topind solidele (adică, prin 
definiţie, dizolvând orice persistă în timp şi nu este afectat de trecerea lui, sau este 
imun la scurgerea lui)” (pp.6-7). Totuşi, (şi aici apare diferența faţă de 
postmodernism) aceasta dizolvare era realizată nu odată pentru totdeauna, ci pentru a 
face loc unor solide noi şi îmbunătăţite. Pentru Bauman, unul dintre cele mai 
puternice motive ale nevoii de a topi aceste solide a fost dorinţa de a descoperi şi a 

inventa solide „cu soliditate durabilă, o soliditate în care omul să aibă încredere, pe 


care să se bazeze, care ar face lumea previzibilă şi, prin urmare, manevrabilă”. 
1.4.2 Modernitate şi etică. Paradoxuri asumate 


Din punct de vedere etic, şi revenim astfel la obiectul studiului nostru, Bauman (1995, 
p.1) consideră că schimbările aduse de perspectiva postmodernă modului nostru de a 
trăi modernitatea pot schimba şi modul nostru obişnuit de a înţelege moralitatea şi 
viața morală. Renunţarea la anumite speranţe şi ambiţii moderne ne permite să vedem 
mai clar ca niciodată adevărata natură a proceselor morale. 

În primul rând, scena originară a moralității: înainte de a fi fost învăţaţi şi de a 
învăţa constructele sociale şi regulile promovate social ale comportamentului potrivit, 
înainte de a ni se permite să urmăm anumite căi şi a ni se interzice în a urma altele, 
noi ne aflăm deja în situaţia alegerii morale. Noi suntem, altfel spus, în mod 
ineluctabil, existenţial, fiinţe morale: aceasta înseamnă că noi ne confruntăm cu 
provocarea Celuilalt (în limbajul lui Levinas, provocarea responsabilităţii pentru 
Celălalt ca şi condiţie a lui a-fi-pentru). Mai degrabă decât să fie rezultatul unor 
aranjamente sociale şi a pregătirii personale, responsabilitatea a-fi-pentru schiţează 
scena primordială care permite acestor aranjamente sociale şi instrucţiuni personale să 
se realizeze şi, de la care plecând, se aşteaptă să le modeleze şi să le administreze. 

În al doilea rând, a fi moral nu înseamnă automat a fi bun (a alege întotdeauna 
binele), ci să exersezi libertatea ca o alegere între bine şi rău. A defini condiţia umană 
în termenii moralității înseamnă că înainte de a fi sau de a putea fi orice altceva, 
înainte de a ni se spune de către diverse autorităţi ceea ce este bun sau rău, noi ne 
confruntăm deja cu alegerea dintre bine şi rău, noi ne confruntăm cu această alegere 
din momentul întâlnirii cu Celălalt. Noi purtăm responsabilitatea morală 
(responsabilitatea de a alege între bine şi rău) înainte de a ni se fi dat sau înainte să ne 
luăm orice responsabilitate concretă prin contract, calcul şi interes, iar acest lucru 
înseamnă să te confrunţi cu ambivalenţa (1995, pp.2-4). Această grijă ar putea fi 
minoră în condiţiile în care consideri că ambiguitatea alegerii poate fi ghidată de 
puternica preferinţă pentru binele sau răul clar definit. Totuşi, nu există un ghid clar în 
această privință. A alege să faci binele nu te scuteşte de a te confrunta cu posibile 
consecinţe rele ale acestui fapt. 

Modernismul a moştenit această situaţie aporetică a comportamentului moral. 


Religiile sunt conştiente de această situaţie ambivalentă. În miezul fiecărei religii 

mari, accentul nu este pus atât pe ideea de păcat, ci pe necesitatea căinţei şi mântuirii. 
"Nici o religie nu a considerat viaţa fără păcat ca fiind un proiect viabil şi nici nu a 
propus o cale către o viaţă lipsită de rău. Toate religiile acceptă inevitabilitatea 
păcatului şi, în loc să-şi concentreze eforturile pe a îndulci durerea, subliniază 
importanţa căinţei în vederea realizării mântuirii. Astfel că esenţa soluţiei religioase la 
ambivalenţa morală este de a o trata retrospectiv — furnizând mijloacele care să te 
ajute să reuşeşti să porţi povara unei alegeri greşite. Responsabilitatea alegerii rămâne 
însă o problema individuală. Ea rămâne de purtat pe umerii individului, ca şi 
consecințele acestei alegeri. Este prevăzută însă o cură postfactum, dar ea este 
colectivă, în numele autorităţii transcendente şi în schimbul asumării păcatului" 
(1995, p.8). 

De fapt, cel care a promis viața lipsită de păcat (acum redenumit „vină”) este 
proiectul modern de a reface lumea pe măsura nevoilor şi capacităților umane în acord 
cu o concepție rațională. Legislaţia a fost principala unealtă a acestei reconstrucții 
(văzută ca un nou început în principalul sens al termenului; un început neîngrădit de 
nimic din ce a fost înainte, un virtual start de la zero). În cazul condiției morale, 
legislația înseamnă a desemna un cod etic; acest cod (în ciuda strategiilor religioase 
ale pocăirii şi iertării ce continuă să funcționeze) ar putea, prin instaurarea normei, să 
prevină ca răul să fie făcut, acordându-i actorului social o apriorică siguranţă asupra a 
ceea ce trebuie făcut şi asupra a ceea ce poate fi lăsat nefăcut. Fezabilitatea proiectului 
este asigurată în avans şi este definită, de fapt, tautologic: a urma regulile etice nu 
poate produce altceva decât binele, în timp ce binele a fost definit în termenii 
ascultării regulilor. 

Ca efect, concentrarea pe problematica morală conturată de reflexivitatea 
actorului moral a fost mutată asupra sarcinilor filosofice şi politice de a realiza 
prescripţii şi proscripţii ale codului etic în timp ce responsabilitatea pentru asumarea 
responsabilității a fost preluată de la subiectul moral de către agenţiile supra 
individuale înzestrate acum în mod exclusiv cu autoritate etică. 

O a doua aporie morală moştenită de modernism pe filieră creştină (Bauman, 
2000a, p.11) este presupoziţia că liberul arbitru se exprimă doar prin opţiuni greşite, 
că libertatea, dacă nu este supravegheată, se apropie întotdeauna de imoralitate şi 
astfel este sau poate deveni un duşman al binelui. Pe această presupoziţie s-a 
constituit gândirea etică modernă, anume că, atunci când sunt liberi (şi, trăind în 
condiţiile vieţii moderne, nu puteau fi decât liberi), indivizii trebuie împiedicaţi să-şi 
folosească libertatea pentru a face ceva rău. "Pentru a fi sigur că indivizii liberi fac 

ceea ce este bine, trebuie să funcţioneze o anumită formă de constrîngere. Impulsurile 
lor nefericite, aproape odioase, trebuiau ţinute sub control, fie dinăuntru, fie din afară: 
fie de actorii înşişi, prin exercitarea „judecăţii” lor, suprimându-şi instinctele cu 
ajutorul facultăţilor raţionale, fie prin expunerea actorilor la presiuni externe, raţional 
concepute, care să convingă că „nu merită să faci ceva rău” şi astfel cei mai mulţi 
indivizi, de cele mai multe ori, sunt descurajaţi să facă ceva rău "(2000a, p.8). 

Bauman consideră astfel că cele două căi erau de fapt strâns legate, neputând 
funcţiona una fără cealaltă, în ciuda aparentei lor contradicții. Dacă indivizii ar fi 
lipsiţi de facultăţi raţionale, nu ar reacţiona corespunzător la stimulentele externe. 
Dezvoltarea capacităţii individuale de judecată şi controlul asupra situaţiei în aşa fel 
încât urmărirea interesului individual să determine respectarea ordinii, trebuie 
considerate ca fiind condiţionate şi completate una de alta, au sens doar împreună. Pe 
de altă parte, vin aproape în contradicţie. Judecata individuală nu poate părea 
niciodată foarte sigură şi aceasta din simplul motiv că este individuală, provenind 
astfel de la o altă autoritate decât cea a apărătorilor şi a reprezentanţilor ordinii. 
"Autonomia indivizilor raţionali şi heteronomia conducerii raţionale nu pot exista una 
fără cealaltă, dar nici nu pot coabita paşnic" (20003, p.12). 


1.4.3 Remedii etice la paradoxuri morale 


Modalităţile prin care s-a încercat atât de către filosofii morali, cât şi de către 
legiuitori de a înlătura această aporie au fost „universalitatea” şi „fundamentul”. 

Pentru legiuitori, universalitatea înseamnă domnia absolută a unui set de legi 
pe teritoriul unde li se întindea suveranitatea. Filosofii au definit universalitatea ca pe 
acea trăsătură a prescripţiilor etice care determină fiecare fiinţă umană, tocmai pentru 
că este o ființă umană, să o recunoască drept corectă şi să fie obligatorie. Pentru 
Bauman aceste două definiţii se susțin una pe cealaltă. Practicile sau intenţiile 
coercitive de uniformizare ale legiuitorilor au furnizat baza epistemologică pe care 
filosofii îşi pot construi modelele naturii uman universale, în timp ce succesul 
filosofilor în „naturalizarea” artificiului administrativ al legiuitorilor a contribuit la 
reprezentarea modelului legal construit de stat-subiect ca întruchipare şi model perfect 
al destinului omenesc. 

În practica legiuitorilor, fundamentul înseamnă puterea coercitivă a statului 
care face posibilă supunerea faţă de reguli; pentru filosofi, regulile sunt bine fondate 
atunci când persoanele care ar trebui să li se supună cred sau pot fi convinse că, dintr- 

un motiv sau altul, supunerea faţă de reguli este cel mai bun lucru. Bine fondate sunt 
acele reguli care oferă un răspuns elocvent la întrebarea „De ce ar trebui să le urmez?” 

Modernitatea şi-a construit sistemele etice asumând aceste două aporii pentru 
că se sprijinea pe credinţa în posibilitatea de realizare şi triumful final al proiectului 
umanist. Astfel, "gândirea şi practica morală a modernismului au fost animate de 
încrederea în posibilitatea unui cod etic neambivalent, neaporetic" (p.14). 

Plecând de la acestă atitudine, cum defineşte Bauman etica în perioada 
modernă ? (1995, pp.10-11) Putem distinge trei moduri de a face etică: primul mod ia 
în considerare producerea judecăților etice prin descrierea modurilor în care oamenii 
se comportă atunci când sunt împreună. Totuşi, judecata etică trebuie să fie mai mult 
decât atât; nu orice descriere a unui comportament poate fi considerată o judecată 
etică. Descrierea unui comportament nu înseamnă a face etică, ci în cel mai bun caz, 
înseamnă a emite judecăţi ce aparţin sociologiei, etnografiei sau comportamentului 
moral. Dacă adăugăm acestor descrieri şi evaluarea comună (specificarea a ceea ce 
oamenii aprobă sau dezaprobă), judecăţile devin etnoetice. Etnoeticile ne spun ceea ce 
anumiţi oameni (etnos) cred că este bine sau rău, fără să ne spună dacă ceea ce cred 
este bine sau rău (judecăţile nu sunt întemeiate) (al doilea mod de a face etică). 

Pentru Bauman, etica modernă în sensul ei tare este problema filosofilor, 
educatorilor şi a predicatorilor (al treilea mod de a face etică). În mod specific, 
judecăţile etice sunt construite în aşa fel încât nu depind în adevărul lor de ceea ce 
oamenii fac sau cred că ar trebui să facă. Astfel, numai etica poate spune cu adevărat 
ceea ce trebuie făcut astfel încât binele să fie realizat. În mod ideal, etica este un cod 
de legi ce prescrie comportamentul corect în mod universal, adică pentru toţi oamenii 
din toate timpurile. De aceea este nevoie ca judecăţile etice să fie sarcina unor oameni 
speciali ca filosofii, educatorii şi predicatorii. Acest lucru îi pune pe aceşti oameni, 
numiți generic experți etici într-o poziţie de autoritate peste oamenii obişnuiţi. 
Autoritatea experţilor etici este legislativă şi juridică în egală măsură. Experții dau 
legea şi judecă ce prescripţii au fost urmate corect. Ei pretind că au posibilitatea să 
facă acest lucru pentru că au acces la o cunoaştere care nu este disponibilă oamenilor 
obişnuiţi. Această vedere nefavorabilă asupra competenţei etice a oamenilor obişnuiţi 
în circumstanțe neobişnuite precum şi autoritatea conferită apriori experţilor, 
presupune că judecăţile etice nu sunt fundamentate atât timp cât numai evidenţa unui 
comportament le susţine. Adevărata fundamentare trebuie să fie mai puternică şi mai 

puţin volatilă decât obiceiurile oamenilor şi, mai mult, trebuie plasată la distanță de 
dezordinea vieţii cotidiene!!. 


1.4.4 Reperele condiţiei morale ca alternativă postmodernă la proiectul etic 
modern 


Proiectul pe care şi-l asumă programatic Bauman în Etica postmodernă este 
cercetarea consecinţelor criticii postmoderne a ambițiilor moderne. El îşi propune 
analizarea pe parcursul cărţii a şapte teme (pp.15-21) pe care le consideră reperele 
condiţiei morale din perspectivă postmodernă. De aceea, aşa cum aminteam la 
început, Etica postmodernă nu este o carte de etică: "nici un cod etic nu va apărea la 
sfârşitul acestei analize şi nici un cod etic nu va putea fi privit în lumina a ceea ce se 
va descoperi pe parcursul său" (p.20). 

Dacă postmodernitatea este condiţia umană care soseşte după ce oamenii 
încetează să mai creadă în marile promisiuni făcute de ideologiile moderne, dacă ceea 
ce întemeiază etica modernă începe din ce în ce mai mult să se destrame, atunci lumea 
postmodernă este o lume în care fiecare bărbat şi femeie încearcă să supravieţuiască şi 
să creeze sensuri pentru propria existenţă sprijinindu-se numai pe ceea ce deţine ca 
resurse personale. Ei pot, de fapt ei trebuie să aleagă fiecare ce reguli de 
comportament să urmeze în situaţii particulare de viaţă. Acest lucru nu este uşor. Apar 
diverse întrebări: Cum pot judeca ce reguli sunt cele mai bune? Să urmez obiceiurile 
grupului din care fac parte în acest moment sau să aplic propriile reguli şi standarde? 
Trebuie să încerc, spre exemplu, să fiu corect căutând să fiu uman sau doar să încerc 
sa fiu eu însumi? 

Dacă încearcă să fie corecţi, cum pot să decidă ce serveşte celuilalt? Căutând 
să fie umani, cum pot să judece interesul celuilalt? Dacă încearcă să fie ei înşişi, cum 
pot decide cine sunt ei? 

Toate acestea sunt întrebări pe care le regăsim pe parcursul analizei acestor 
şapte teme. Le voi prezenta pe scurt în cele ce urmează. Bauman cu certitudine nu are 
răspunsuri la aceste întrebări. El spune că în lumea postmodernă în care intrăm, 
responsabilitatea de a încerca să răspunzi la aceste dileme aparţine fiecăruia dintre 
noi. De aceea "tipul de înţelegere a condiţiei eului moral pe care o promite această 
poziţie avantajoasă a postmodernismului (avantajoasă ca perspectivă critică şi nu ca 
11 O viziune asemănătoare asupra importanţei dobândite de „experţi” şi „expertiză” în lumea modernă o 


regăsim şi la Alaisdair Maclntyre (infra, Alaisdair MacIntyre şi posibilitatea unei etici în 
postmodernitate). 

sprijin moral - n.n.) nu e probabil să facă viața morală mai uşoară. Cel mai mult ce 


poate visa este să o facă puţin mai morală" (p.20). 


Îl 


"Oamenii sunt ambivalenţi din punct de vedere moral: ambivalenţa se află în chiar 
“scena primară” a întâlnirii faţă în faţă”. Astfel, nu se poate garanta 
comportamentul moral, nici prin contexte ale acţiunii umane mai bine concepute, 


nici prin motive ale acţiunii umane mai bine gândite. 


"Fenomenele morale sunt în mod natural “neraţionale”. Nu sunt regulate, 
repetitive, monotone şi previzibile într-un mod care să le permită să fie 
reprezentate ca fiind conduse de reguli”. După cum am văzut anterior, etica 
modernă este gândită după modelul Legii. Aşa cum face Legea, ea încearcă să 
definească acţiunile “potrivite” şi “nepotrivite” în situaţii asupra cărora să ia 
atitudine. Acţionează pe baza presupunerii că, în fiecare situaţie din viaţă, o 
alegere poate fi şi trebuie decretată ca bună prin opoziţie cu multe altele mai puţin 
bune şi astfel se poate acţiona raţional în toate situaţiile, când şi actorii sunt, aşa 
cum ar trebui să fie, raţionali. Bauman consideră că etica astfel înţeleasă 
neglijează ceea ce este strict moral în moralitate, mutând fenomenele morale din 
zona autonomiei personale în cea a heteronomiei asistate de putere. Astfel, 
înlocuieşte eul moral constituit prin responsabilitate cu cunoaşterea regulilor care 
se pot învăţa şi plasează răspunderea în faţa legiuitorilor şi a apărătorilor codului 
acolo unde se afla odată răspunderea în faţa Celuilalt şi a conştiinţei morale de 


sine, contextul în care se ia atitudine morală. 


"Moralitatea este incurabil aporetică. Majoritatea opţiunilor morale se fac între 
impulsuri contradictorii. Cel mai important e, totuşi, că aproape fiecare impuls 
moral, dacă se acționează în totalitate pe baza lui, are consecinţe imorale”. 
Acţiunile morale reuşesc de foarte puţine ori să provoace satisfacţie totală. 
Responsabilitatea care ghidează persoana morală este întotdeauna cu un pas 


înaintea a ceea ce s-a făcut şi a ceea ce poate fi făcut. 


"Moralitatea nu poate fi universalizată; înţelesul acestei aserţiuni nu este relativist, 
ci se opune explicit versiunii universalismului moral menit a elimina şi înlocui 
toate denaturările locale". Eforturile de universalizare nu pot lua altă formă decât 


aceea a substituirii responsabilităţii autonome a eului moral (şi aceasta înseamnă 

nu mai puţin decât invaliditatea, chiar distrugerea eului moral) prin reguli etice 
heteronome, impuse din afară. Efectul general nu este atât „universalizarea 
moralității”, cât reducerea la tăcere a impulsului moral şi canalizarea capacităţilor 
morale către ţinte social desemnate care pot include şi chiar includ scopuri 


imorale. 


"Din perspectiva «ordinii raţionale», moralitatea este şi trebuie să rămână 
iraţională". Din punct de vedere al administraţiei sociale, eul moral trebuie cultivat 
fără a i se da frâu liber, trebuie ajustat constant şi păstrat în forma dorită fără ca 
dezvoltarea să îi fie stopată şi vitalitatea secată. Controlul social al moralității este 
o operaţie complexă şi delicată, care stârneşte mai multă ambivalenţă decât 
reuşeşte să elimine. 


"Răspunderea morală — a fi pentru celălalt înainte de a putea fi cu Celălalt — este 
prima realitate a eului, un punct de plecare mai degrabă decât un produs al 
societăţii. Ea precedă orice colaborare cu Celălalt prin cunoaştere, apreciere, 
suferinţă sau acţiune". Nu există nici un eu înaintea eului moral, moralitatea fiind 
prezenţa ultimă, nedeterminată, într-adevăr un act de creaţie ex nihilo, dacă a 
existat vreodată aşa ceva. Întrebarea etică specifică modernităţii “Cum este 
posibilă moralitatea?” presupune în mod tacit că răspunderea morală constituie un 
mister contrar raţiunii, că eurile nu ar fi morale “în mod normal” decât din vreo 
cauză specială şi serioasă; pentru a deveni morale, eurile trebuie mai întâi să 
renunţe la un alt element al lor sau să îl reducă (cea mai obişnuită e premisa că — 
acţiunea morală fiind lipsită de egoism în mod necaracteristic — elementul la care 
se renunţă sau care se reduce e urmărirea intereselor personale; ceea ce se 
presupune aici este că a fi pentru Celălalt mai degrabă decât a fi pentru sine însuşi 
e “contrar naturii” şi că două modalităţi de a fi se află în opoziţie). Totuşi, 
răspunderea morală reprezintă tocmai actul de autoconstituire; cedarea, dacă ea 
are loc, apare pe calea ce duce de la eu-l moral la eu-l social, de la a fi pentru la 
doar a fi cu. 


"Perspectiva postmodernă asupra fenomenelor morale nu dezvăluie relativismul 


moralității", ci arată că relativitatea codurilor etice şi a practicilor morale pe care 
le recomandă este rezultatul îngustimii promovate pe cale politică a unor coduri 

etice ce se pretind universale, este rezultatul îngustimii tribale a puterilor 
instituţionale care uzurpă responsabilitatea morală. 


Ceea ce au comun toate cele şapte teme enunțate mai sus este argumentarea 
faptului că problemele morale nu pot fi “rezolvate”, nici viaţa morală a omenirii nu 
poate fi garantată de eforturile raţiunii de a calcula şi a legitima. Moralitatea, aşa cum 
spune Bauman, nu este sigură în mâinile raţiunii; "raţiunea nu poate ajuta eul moral 
fără a priva eu-l de ceea ce îl face moral: impulsul neîntemeiat, irațional, indiscutabil, 
impardonabil şi incalculabil de a se îndrepta către alţii, de a mîngñia, de a fi pentru, de 
a trăi pentru, fie ce-o fi" (p.269). 

Temele morale ale postmodernismului enunțate mai sus nu sunt postulate, ci apar 
ca rezultat necesar în urma unei analize critice a presupoziţiilor şi idealurilor 
filosofice şi sociale ce au animat modernitatea. Nu am considerat necesar să reluăm 
acest travaliu interpretativ. Totuşi, nu putem să nu menţionăm că dincolo de straniul 
concluziei la care se ajunge, chiar şi pentru un adept al postmodernismului, limbajul 
este puţin folosit de sociologi, chiar de cei cu înclinații filosofice aşa cum este 
Bauman. Pare un limbaj asemănător misticii apofatice, care nu poate determina ceea 
ce este ceva (în speţă Fiinţa supremă) decât spunând ceea ce nu este acel ceva, prin 
negaţii consecutive ale unor atribute din ce în ce mai generale. Nu suntem departe de 
adevăr, dacă ţinem seama că problema responsabilităţii morale este considerată de 
Bauman ca fiind ontologic originară, fiind plasată în centrul analizei sale; dacă putem 
identifica germenii unei posibile construcţii a unei problematici morale postmoderne, 
atunci numai în explicitarea a ceea ce însemnă responsabilitatea morală din punct de 
vedere ontologic o putem face; iar dacă menţionăm că, pentru această explicitare, 
Bauman a luat drept ghid filosofia morală a lui Levinas, atunci nici limbajul folosit nu 
mai pare straniu, ci chiar de-a dreptul accesibil. 


1.4.5 Conceptele şi poziţia fundamental ontologică ce conturează proiectul 
postmodern al lui Bauman. 


Argumente pentru o întemeiere filosofică a unei sociologii critice a moralității. 

De ce Levinas? Lumea morală a lui Levinas se întinde între mine şi Celălalt. Acesta 
este spaţiul pe care Levinas îl vizitează de fiecare dată prin intermediul scrierilor sale 
etice, explorându-l cu determinare şi răbdare. Acesta este spaţiul în care el găseşte 
locul de naştere al eticii şi întreaga hrană de care etica însăşi are nevoie pentru a 
ramâne vie: provocarea tăcută a Celuilalt şi propria mea responsabilitate lipsită de 
limită. Totuşi, drama morală este totdeauna jucată de doi actori: Celălalt sau Faţa 
sunt nume generice, dar în fiecare scriere (Levinas, 1999, 2000) aceste denumiri sunt 
pentru o fiinţă individuală. Pentru Levinas, nici un nume nu poate să apară la plural 
fără să-şi piardă statusul etic, semnificaţia sa morală. Aceasta însemnă a lăsa deoparte 
cele mai multe dintre lucrurile care ne umplu zi de zi viața: goana după supravieţuire 
şi împlinire de sine, consideraţiile raţionale asupra scopurilor şi mijloacelor, 
calcularea pierderilor şi câştigurilor, căutarea plăcerii, puterea politică, economia. Mai 
mult decât orice, a intra în spaţiul moral construit de Levinas pare să însemne să-ţi iei 
timp liber din treburile zilnice, să trăieşti în afara regulilor mundane şi a convențiilor. 

Ce caută un sociolog ca Bauman în acest spaţiu aseptic, necontaminat de 
social? Am putea încerca o explicaţie: Bauman doreşte să identifice legătura morală 
originară, sursele presocietale ale moralității. De exemplu, după analiza din Modernity 
and the Holocaust (1989, p.178-179) asupra eticii obedienţei şi surselor moderne care 
au făcut-o posibilă, el ajunge la concluzia că procesul de socializare constă în 
manipularea capacităţii morale şi nu în producerea sa. Argumentul său forte este 
faptul că, după Holocaust, practica legislativă şi teoria morală a modernităţii trebuie 
să înfrunte faptul că moralitatea poate să se manifeste ca moralitate prin 
insubordonare faţă de toate principiile unei sociologii a moralității şi prin înfruntarea 
solidarităţii şi a consensului social: "problema fundamentului societal al autorităţii 
morale este, cu alte cuvinte, moral irelevantă" (1989, p.178). Aşa cum putem observa, 
Bauman face o distincţie între contextul social şi contextul societal. "Factorii 
responsabili de prezenţa capacităţii morale trebuie să fie căutaţi în sfera socială, nu în 
cea societală. Comportamentul moral poate fi conceput numai în contextul 
coexistenţei, în contextual lui a-fi-cu-ceilalţi, adică în contextul social. Dar asta nu are 
nimic de-a face cu prezenţa agenţilor supraindividuali şi a forţei, adică a contextului 
societal". 

Pentru Bauman, abordarea sociologică obişnuită a contextului social nu îi 
acordă faptului de a-fi-cu-ceilalți nici un statut special sau vreo semnificație aparte. 
Acest determinat nu este vizibil, chiar dacă este inclus în mult mai folositele concepte 


sociologice de tipul contextul acțiunii, situaţia actorilor, sau mai general, mediul 

social. De aceea, pentru a putea creea o nouă sociologie a moralității (în cadrul mai 
larg al unei sociologii a postmodernităţii, aşa cum am definit-o în introducerea 
capitolului despre Etica postmodernă a lui Bauman — n.n.) trebuie găsit un nou punct 
de plecare în interpretarea acestui concept, a-fi-cu-ceilalți. 

Singura abordare care poate oferi un punct de plecare nou pentru o astfel de 
sociologie este filosofia lui Emmanuel Levinas. Bauman consideră că această filosofie 
"poate să dezvăluie şi să articuleze acele aspecte ale societăţii moderne pe care 
abordările ortodoxe nu sunt capabile să le vadă" (1989, p.182). 

Iată de ce, în Etica postmodernă ne confruntăm cu acest limbaj straniu pentru 
un sociolog: Bauman încearcă să ofere o nouă înţelegere a moralității plecând de la 
filosofia lui Levinas, dar rămânând în acelaşi timp credincios vocației sale 
sociologice. 

Consider important şi original acest demers şi voi încerca, în cele ce urmează, 


să-i jalonez principalele accente. 


1.4.6 Ontologie şi moralitate. Preeminenţa angajamentului moral 


Principalul concept pe care îl regăsim în filosofia lui Levinas este Faţa. În relaţie cu 
Faţa (Bauman, 2000a, pp. 55-56), ceea ce se afirmă este asimetria; la început nu 
contează cine este Celălalt în relaţia cu mine. Fața este întâlnită dacă şi numai dacă 
relaţia mea cu celălalt e programatic nesimetrică, adică independentă de reciprocitatea 
trecută, prezentă, anticipată sau sperată a Celuilalt. lar moralitatea reprezintă 
întâlnirea cu Celălalt ca Faţă. 

Astfel, atitudinea morală produce o relaţie esenţial inegală; această inegalitate, 
inechitate, această indiferenţă legată de echilibrarea câştigurilor sau a recompenselor, 
acest caracter organic “neechilibrat” şi de aceea nereversibil al relaţiei “Eu-Celălalt” 
e ceea ce face ca întâlnirea să fie un eveniment moral şi în acelaşi timp să depăşească 
teritoriul existenţial al lui a-fi-cu. Ne aflăm în faţa unui alt concept important în 
filosofia lui Levinas, şi anume a-fi-pentru. Care este diferenţa? A fi cu este simetric. 
Ce e flagrant nesimetric, ce îi face pe parteneri neegali, ce îmi privilegiază poziţia 
eliberând-o de dependenţa faţă de orice atitudine o poate lua Celălalt, este "a fi pentru, 
modul de a fi ce previne nu doar singurătatea, ci şi indiferența" (Bauman, 2000a, 
p.56). Eu sunt pentru celălalt indiferent dacă Celălalt este pentru mine sau nu; faptul 
că el este pentru mine e problema lui şi dacă sau cum se ocupă el de problema asta nu 
afectează deloc faptul că eu sunt pentru el (atâta vreme cât a fi pentru Celălalt include 

respectarea autonomiei Celuilalt, care, la rândul său include acceptul meu de a nu-l 
şantaja pe Celălalt să fie pentru mine şi de a nu interveni prin nimic altceva în 
libertatea Celuilalt). Relaţia cu Celălalt nu e reversibilă; dacă se întâmplă să devină 
reciprocă acest lucru nu constituie decât un accident din punctul de vedere al faptului 
că eu sunt pentru Celălalt. 

Putem spune deja că ne aflăm în plină ontologie. Şi totuşi, analiza ne oferă mai 
mult de atât. Descoperim că dacă a-fi-cu este un determinat ontologic, a-fi-pentru este 
înaintea ontologiei. 

Din punct de vedere ontologic, fiecare din noi este separat de oricare altul, sau, 
în cel mai bun caz, suntem unul cu altul (a-fi-cu). Paradoxal, a-fi-cu înseamnă a fi 
separat. Pentru a menţine acest cu ce implică separarea, este nevoie de Lege cu 
heteronomia şi forţa ei coercitivă. Legea "este singurul punct în care se poate ajunge 
atunci cand se porneşte de la „a fi cu” al unor fiinţe separate din punct de vedere 
ontologic" (Bauman, 2000a, p.78). Moralitatea este înaintea ontologiei; pentru e 
înaintea lui cu. Din perspectiva ontologiei, relația morală poate fi doar un supliment 
ulterior, o născocire, niciodată legitimată în totalitate: „trebuie” nu poate fi derivat din 
„este”, nu se pot atesta valori plecându-se de la fapte. Faptele nu sunt nici bune nici 
rele, faptele adevărate sunt neutre şi trebuie să rămână neutre pentru a fi adevărate; 
faptele reale nu includ evaluări. Noutatea lui Levinas constă astfel în a deplasa morala 
aşa cum a fost ea înţeleasă de modernitate : a pune Binele nu la sfârşit (în cercul 
utopiei, în viitorul radios al istoriei desăvârşite), ci la început (în experienţa 
imemorială a întâlnirii omului cu alt om. "Nu lupta, ci etica este sensul originar al 
fiinţei pentru altul. La responsabilitate şi nu la conflict invită înfruntarea noastră fățişă 
cu celălalt". (Finkielkraut, 1994, p. 33) 

Bauman comentează aceste aserţiuni (de fapt, 


A. 


în aceste pagini este greu de 
diferențiat comentariul propriu al lui Bauman de aserţiunile lui Levinas) considerând 
că înainte al condiţiei morale este un înainte non-ontologic, o condiţie cu care 
ontologia nu vine în contact sau o condiţie în care acest contact este respins şi ignorat. 
În această condiţie, înainte nu semnalează ordinea din cadrul existenţei, o existenţă 
care a fost ordonată, structurată. "Mai degrabă înseamnă respingerea oricărei agitaţii 
ce impune ordine, a oricărei structuri care pune fiinţele „la locul lor”. „Înainte” în 
absenţa sau în ciuda ontologiei poate avea doar sens moral, iar acest sens este „mai 
bine”. „Faţă în faţă” e mai bine decât „cu”. „Cu” are un avantaj practic asupra lui 


„faţă în față”, acelaşi avantaj pe care îl are realitatea dură a existenţei asupra 

începuturilor nesigure ale posibilităţii. A avea avantajul, totuşi, înseamnă cel mult a fi 
mai puternic, nu mai bun" (2000a, p.79). 

În aceste condiţii, moralitatea este o transcendenţă a existenţei, mai precis 
şansa unei asemenea transcendenţe (oare religiile au intuit altceva atunci când au pus 
în miezul lor un cod moral a cărui respectare asigură mântuirea? — n.n.) Confruntarea 
cu Celălalt nu ca persoană (persoană în sensul antic de mască purtată pentru a face 
cunoscut rolul jucat, acel rol fiind mai întâi descris şi prescris în scenariu), ci ca Faţă, 
reprezintă deja actul de transcendenţă, deoarece tot ceea ce ţine de Celălalt în 
capacitatea sa de a fi este absent din înţelegerea Celuilalt ca Faţă. 

Faţa este conceptul ce stă în miezul eticii lui Levinas şi cel ce îi asigură 
substanţa morală atât de originală. "Faţa nu e o forță. E o autoritate. Autoritatea este 
adesea fără forță. Faţa reprezintă ceea ce-mi rezistă prin opunere şi nu ceea ce mi se 
opune prin rezistență” (2000a, p.81) Celălalt nu are putere asupra mea sau, mai 
degrabă, dacă are o asemenea putere nu ar mai fi o Faţă, ci o fiinţă ontologică. 
Celălalt e slab şi tocmai această slăbiciune face ca acţiunea mea de poziţionare a sa ca 
Faţă să fie o acţiune morală: "Sunt pentru Celălalt însemană că mă dăruiesc Celuilalt 
ca ostatic, îmi asum răspunderea pentru Celălalt. Dar îmi asum această răspundere nu 
aşa cum semnez un contract şi îmi iau asupra mea obligaţiile stipulate în contract. (...) 
Răspunderea mea, care îl constituie simultan pe Celălalt ca Faţă şi pe mine ca eu 
moral, este necondiționată" (p.81). 

Răspunderea scoate la iveală Faţa dinaintea mea, dar mă şi creează ca eu moral. 
"A considera răspunderea de parcă aş fi deja răspunzător constituie un act de creare a 
spaţiului moral" (deci moralitatea nu „există” nu este dată în sens ontologic, ci se 
creează, este un act de angajare, am putea spune, după Heidegger, de proiectare într- 
un posibil — n.n.). Astfel că din punct de vedere etic, moralitatea este înaintea 
existenţei. Dar din punct de vedere ontologic, nu e nimic înainte de existenţă, pentru 
că, "tot din punct de vedere ontologic, „înainte de existență” reprezintă o altă 
existență. Moralitatea este înainte de existenţă doar în sensul său propriu, cel moral, 
de „înainte”, adică de mai bună (...) Adevărul despre moralitate este că ea nu e 
inevitabilă, nu e determinată de nici un sens ce poate fi considerat valabil din 
perspectivă ontologică" (p.82). 

Astfel că, pentru Bauman, acel Bauman care îi acordă credit lui Levinas, 
responsabilitatea este în mod esenţial cea mai fundamentală structură a subiectivităţii. 
Acest tip de responsabilitate dată în mod esenţial nu are nimic de-a face cu o obligaţie 


contractuală ; nu are nimic în comun nici cu calcularea a unui beneficiu reciproc. Eu 

devin responsabil în timp ce mă autoconstitui ca subiect. A deveni responsabil 
înseamnă, de fapt, că mă constitui ca subiect. Relaţia intersubiectivă este astfel o 
relaţie non-simetrică (pp.85-86). 

Această trecere de la o „etică a obedienţei” la ambivalenţa „a fi pentru Celălalt”, 
înseamnă, pentru Bauman, trecerea de la siguranța confortabilă a existenţei la 
nesiguranța înspăimântătoare a responsabilităţii. Bauman este conştient că o asemenea 
cerință este de nesuportat pentru majoritatea oamenilor; de fapt, moralitatea se 
recunoaşte prin simţul chinuitor al neîmplinirii. "Eul moral este un eu bântuit veşnic 
de bănuiala că nu este suficient de moral" (p.89). O asemenea povară nu poate fi 
purtată decât de sfinţi. Aceast lucru nu înseamnă că trebuie să fii sfânt pentru a fi 
moral, ci vrea să spună mult mai puţin: practica morală poate avea doar baze 
nepractice. "Pentru a fi ceea ce este — practică morală - trebuie să-şi stabilească 
standarde pe care nu le poate atinge. Şi nu se poate mulţumi niciodată cu propriile 
asigurări sau cu asigurările altora că standardele au fost atinse. În ultimă instanţă, 
lipsa de automulțumire şi indignarea faţă de sine pe care aceasta o produce, reprezintă 
protecţia cea mai sigură a moralității" (p.90). 

Desigur, analiza lui Bauman fascinează în continuare. Pentru proiectul asumat 
în Etica postmodernă, ceea ce am prezentat aici nu este decât începutul. Dar nu ne-am 
propus pentru acest studiu să tratăm exaustiv problematica morală a 
postmodernismului conturată de Bauman, ci doar să jalonăm un traiect de interpretare 
a ceea ce constituie viziunea teoretică şi miezul filosofic asumat. 


1.5 Alasdair MacIntyre şi posibilitatea unei etici postmoderne 


1.5.1 Critica proiectului Iluminist 

Dacă Bauman ne permite să vedem care ar putea fi punctul de plecare a unei 
moralităţi lipsite de pretenţii de universalizare, fără a pune şi bazele unei etici, 
Maclntyre în Tratat de morală. După virtute”? (1998) permite construcția unui sistem 
etic în al cărui centru stă conceptul de virtute. Virtutea este însă o însuşire a 
caracterului unui om, este deci o însușire morală. MacIntyre ne dă aceeaşi lecţie pe 


"2 Referirile la pagină din interiorul acestui capitol vor fi făcute prin raportare la această ediţie. 

care ne-o dă şi Bauman: pentru a funcţiona, un sistem etic trebuie să plece de la o 
baza subiectivă şi nu de la reguli; cu alte cuvinte, pentru a funcţiona, un sistem etic 
trebuie să fie asumat din interiorul unui crez sau a unei propensiuni morale; 
construcţia inversă, de la un sistem etic la morală este sortită eşecului. 

Dacă pentru Bauman conceptul principal de construcţie morală este 
responsabilitatea, pentru Maclntyre este virtutea. De ce virtutea? Pentru a înţelege mai 
bine efortul de întemeiere propus de MacIntyre, să prezentăm mai întâi de ce, în 
viziunea sa, proiectul etic Iluminist este sortit eşecului (pp. 62-86). 

Potrivit lui MacIntyre, proiectul iluminist care a dominat filosofia în ultimii 
300 de ani a promis o concepţie a raţionalităţii independentă de contextul istoric şi 
social şi independentă de orice altă înţelegere specifică a naturii umane sau a scopului 
său. Dar nu numai că promisiunea nu a fost îndeplinită; proiectul în sine nu avea sorți 
de izbîndă. În consecinţă, gândirea morală şi politică se află într-o stare de derută din 
care poate fi salvată numai dacă ne întoarcem la paradigma aristotelică de esenţă 
teleologică. 

Între 1630 şi până la 1850 - când a dobândit un sens general şi totodată 
specific, „moralitatea” a devenit numele acelei sfere particulare în care regulilor de 
comportament care nu sunt nici teologice, nici legale, nici estetice, li se atribuie un 
spaţiu cultural propriu. Proiectul Iluminist al moralității consta în proiectul unei 
justificări raţionale independente a moralității ; el devine central pentru cultura nord- 
europeană, către sfârşitul secolului al XVII-lea şi în secolul al XVIII-lea, când 
diferenţierea între moral şi teologic, legal şi estetic devenise o doctrină moştenită. 
Despre cine vorbim, în termeni de filosofie morală atunci cand vorbim despre 
proiectul Iluminist? MacIntyre enumeră: Hume, Smith, Diderot, Kant, Kiekegaard. 
Presupoziţia de la care pleacă MacIntyre este că argumentele pe care toţi aceşti autori 
le-au prezentat în proiectul lor de justificare a moralității au eşuat "din cauza unor 
caracteristici comune care decurg din fundalul lor comun foarte specific”. Proiectul nu 
avea sorţi de izbândă deoarece "ei sunt doar nişte urmaşi ai unui sistem foarte specific 
de crezuri morale, un sistem a cărui incoerență internă garantează insuccesul 
proiectului filosofic comun de la bun început" (p.76). 

Care sunt punctele lor comune, crezurile împărtăşite? Toţi sunt de acord cu 
privire la conţinutul şi caracterul perceptelor care constituie moralitatea autentică, iar 
acestea provin din trecutul lor creştin comun. Toţi sunt de acord cu privire la ceea ce 
ar trebui să fie o justificare raţională a moralei: premisele cheie caracterizează o 


anume trăsătură sau trăsături ale naturii omeneşti, iar regulile moralității se explică şi 

se justifică în acelaşi timp ca fiind acele reguli pe care te aştepţi să le urmeze o fiinţă 
care are o asemenea natură omenească. 

De ce eşueză proiectul lor? Datorită unei discrepanțe de nedepăşit între 
concepţia comună despre preceptele şi regulile morale şi ceea ce aveau în comun în 
concepţia lor despre fiinţa omenească. 

Maclntyre prezintă mai întâi forma generală a sistemului moral care e 
predecesorul istoric al ambelor concepţii, sistem moral care cuprindea atât elemente 
clasice, cât şi elemente teiste şi a fost predominant în Evul Mediu european, începând 
din secolul al XII-lea. Structura sa de bază este analizată de Aristotel în Etica 
nicomahică: în interiorul teleologiei sale, există un contrast fundamental între omul- 
aşa-cum-e-el şi omul-aşa-cum-ar-putea-fi-dacă-şi-ar-împlini-natura-esenţială. "Etica 
este ştiinţa cu ajutorul căreia oamenii pot să înţeleagă cum se face tranziţia de la 
primul stadiu la al doilea. Văzută astfel, etica presupune o expunere a potenţialităţii şi 
a actului, o explicaţie a esenței omului ca animal raţional şi, mai ales, o explicaţie a 
telos-ului uman "(p.77). Astfel, preceptele, regulile care recomandă diversele virtuţi şi 
interzic viciile care le corespund ne învaţă cum să ajungem de la potenţialitate la act, 
cum să ne realizăm adevărata natură şi să ne atingem adevăratul scop. Dorinţele şi 
afectele noastre vor fi puse în ordine şi educate prin folosirea unor astfel de precepte 
şi prin cultivarea acelor deprinderi de acţiune pe care le recomandă studiul eticii : 
raţiunea ne învaţă care e scopul nostru adevărat şi cum să-l obţinem. Avem de-a face 
cu o schemă tripartită în care natura umană aşa cum e (natura umană încă nemodelată) 
se află la început în discrepanţă şi în disonanţă cu preceptele eticii şi trebuie 
transformată cu ajutorul învăţămintelor raţiunii şi experienţei practice în natura umană 
cum ar putea fi dacă şi-ar împlini telos-ul. Fiecare dintre cele trei elemente ale 
schemei are nevoie de raportarea la celelalte două pentru ca statutul şi funcţia sa să fie 
inteligibile. Această schemă se complică şi se îmbogăţeşte, dar nu se modifică în mod 
substanţial atunci când este plasată în cadrul credințelor teiste (pp.77-78) 

Ce se întâmplă în perioada Iluministă cu această schemă ? Sub efectul reunit al 
respingerii laice a teologiei protestante şi catolice, precum şi al respingerii ştiinţifice 
şi filosofice a aristotelismului, a fost eliminată orice noţiune a omului aşa cum ar 
putea fi dacă şi-ar împlini telos-ul. Etica (în viziunea clasică aristotelică) are rolul de a 
face posibilă trecerea omului de la stadiul prezent la adevăratul său scop; astfel, 
eliminarea noţiunilor de natură umană esenţială şi a celei de telos lasă în urmă o 
schemă morală incompletă. Aşa cum arată MacIntyre, conţinutul moralității (o serie 


de indicaţii lipsite de contextul teleologic), nu poate fi dedus sau întemeiat pe o 

viziune asupra naturii umane naturale aşa cum e ea, deoarece fiinţa morală este ceva 
la care se ajunge prin urmărirea acestor percepte şi nu un dat natural de la care se 
pleacă. "Din moment ce indicaţiile morale erau la locul lor firesc într-o schemă în care 
scopul lor consta în a corecta, îmbunătăţi şi educa acea natură umană, nu vor fi în mod 
limpede îndrumări care să poată fi deduse din afirmaţii generale despre natura umană 
sau justificate în vreun alt fel prin raportarea la caracteristicile ei. Indicaţiile morale 
astfel înţelese sunt probabil cele cărora natura umană astfel înţeleasă tinde să nu le dea 
ascultare" (p. 80). Iată deci paradoxul şi contradicţia internă a proiectului Iluminist, şi, 
prin extensie, a întregii etici moderne: "filosofii morali din secolul al XVIII-lea s-au 
angajat într-un proiect sortit inevitabil eşecului, căci ei au încercat să găsească un 
fundament raţional pentru crezurile lor morale într-o concepţie asupra naturii umane 
care le contrazice în mod expres" (p. 80). Pe de o parte, agentul moral individual, 
eliberat de ierarhie şi teleologie, se concepe pe sine şi e conceput de filosofii morali ca 
autoritate morală suverană. Pe de altă parte, în absenţa sistemului teleologic moştenit, 
regulile moralei, chiar dacă parţial transformate, trebuie sa-şi găsească un nou statut. 
Dacă nu se găseşte un nou statut pentru aceste reguli, care să permită o raportare 
raţională la ele, raportarea la ele va părea într-adevăr doar ca un simplu instrument al 
dorinţei şi al voinţei individuale. Aşa se explică urgenţa de a le justifica prin 
inventarea unei noi teleologii (vezi utilitarismul) sau prin găsirea unui nou statut 


categorial pentru ele (filosofia kantiană şi filosofia morală analitică ce îi urmează). 
1.5.2 Sociologia modernă din perspectivă etică - Emotivismul 


Aşa cum ne spune şi Bauman, orice sistem moral care se doreşte a fi explicat trebuie 
să o facă prin intermediul unei sociologii: MacIntyre întăreşte această viziune: "căci 
orice filosofie morală oferă explicit sau implicit cel puţin o analiză conceptuală 
parţială a relaţiei dintre un subiect şi cauzele, motivele, intenţiile şi acţiunile sale, 
presupunând astfel în general că aceste concepte sunt întruchipate, sau cel puţin pot 
exista în lumea socială reală" (p.50). Care este teoria sociologică care dă seama de 
proiectul moral modern? Sociologia de factură emotivistă a lui Weber, dezvoltată de 
acesta în analizele fenomenului birocratic modern al cărei concept central este cel de 
eficacitate. Ce reprezintă emotivismul? 

Emotivismul este doctrina potrivit căreia toate judecăţile de evaluare şi în 
special cele morale nu sunt altceva decât expresii ale unor preferinţe, atitudini sau 


sentimente, în măsura în care acestea au un caracter moral sau evaluativ (p.39). Din 


52 


punct de vedere social, emotivismul aduce cu sine obliterarea oricărei deosebiri 
autentice între relaţii sociale manipulative şi nonmanipulative (p.50). Pentru a face 
mai clară distincţia între relaţii sociale manipulative şi nonmanipulative, MacIntyre 
pune faţă în faţă etica lui Kant şi emotivism. În kantianism, deosebirea dintre o relaţie 
umană pătrunsă de moralitate şi una lipsită de orice moralitate este deosebirea dintre o 
relaţie în care fiecare îl tratează pe celălalt ca pe un scop şi una în care fiecare 
persoană o tratează pe cealaltă ca pe un mijloc pentru a-şi atinge scopul. "A trata pe 
cineva ca pe un scop înseamna a-i oferi celuilalt ceea ce consideri că reprezintă 
motivații valabile pentru a acţiona într-un fel mai degrabă decât în altul, dar şi a-i lăsa 
libertatea să evalueze singur aceste motivații. Înseamnă a nu dori sa-l influenţezi pe 
celălalt decât cu argumente pe care el sau ea le consideră bune. Înseamnă a apela la 
criterii impersonale asupra validității cărora agentul raţional hotărăşte singur. A trata 
pe celălalt ca pe un mijloc înseamnă, dimpotrivă, a-l transforma într-un instrument al 
scopurilor tale, concentrând asupra sa toate influenţele şi consideraţiile care ar putea fi 
eficace în cutare sau cutare ocazie. Mă las călăuzit de generalizările sociologiei şi ale 
psihologiei persuasiunii pentru a mă îndruma, şi nu de normele unei raţionalităţi 
normative" (p.50). În cadrul emotivismului, distincţia kantiană pur şi simplu nu îşi are 
rostul, consideră Maclntyre, deoarece singurul sens al formulării evaluative este să 
exprime propriile sentimente sau atitudini şi să transforme sentimentele şi atitudinile 
celorlalţi. Fiecare dintre noi îi priveşte pe ceilalţi membri ai societăţii ca mijloace 
pentru atingerea propriilor scopuri. Pentru că nu am o bază comună de persuasiune 
(societatea nu este animată de un scop comun care nu este pur temporar şi bazat pe 
dorinţele noastre individuale), nu îi pot convinge pe oameni de necesitatea de a 
acţiona împreună; astfel, singurul tip de relaţie socială disponibilă este cel prin care 
fiecare dintre noi caută să îi folosească pe ceilalţi pentru a-şi atinge propriile scopuri. 
Chiar şi pentru cel care nu doreşte să trăiască în acest fel, faptul că ceilalţi vor încerca 
să câştige putere asupra lui cu scopul de a-l manipula, îi lasă o singură soluţie, aceea 
de a câştiga la fel de multă putere numai pentru a nu putea fi manipulat. 

Nu este o problemă de intenţie, ci o problemă de fapt: "nu pot apela în mod 
autentic la criterii impersonale, căci nu există criterii impersonale". Singura realitate a 
discursului moral caracteristic este stradania unei voințe de a alinia atitudinile, 
sentimentele, preferinţele şi opţiunile celuilalt în rând cu ale sale. Ceilalţi sunt 
întotdeauna mijloace, niciodată scopuri (p.51). 

În viziunea lui MacIntyre, acest mod de înţelege şi de privi lumea este evident 
în sociologia weberiană, iar organizaţia de tip birocratic devine paradigmatică pentru 
modul în care emotivismul este infiltrat în modul nostru de a privi şi înţelege lumea. 

Orice organizaţie birocratică reprezintă o definiţie explicită sau implicită a 
costurilor şi beneficiilor de la care decurg criteriile eficacităţii. Raționamentul 
birocratic înseamnă raţionamentul prin care se adaptează mijloacele la scopuri într-un 
mod economic şi eficient. Dar ce altceva sunt scopurile dacă nu probleme referitoare 
la valori, "iar când e vorba de valori, raţiunea tace; conflictele între valori opuse nu 
pot fi rezolvate raţional. Ceea ce susține Weber este că deşi un agent poate fi mai mult 
sau mai puţin raţional atunci când acţionează conform valorilor sale, alegerea unei 
anume poziţii sau angajări evaluative nu poate fi mai raţională decât alta" (p.53). 
Consecința emotivismului lui Weber este că, în gândirea sa, contrastul dintre putere şi 
autoritate, deşi aparent o distincție importantă, este în realitate desfiinţat ca o ilustrare 
particulară a dispariţiei contrastului dintre relaţiile sociale manipulative şi cele 
nonmanipulative. Pentru Weber, diferenţa între autoritate şi putere rezidă în faptul că 
autoritatea slujeşte scopuri şi crezuri. Însă scopurile şi crezurile propuse fac parte 
dintr-o raționalitate a sistemului; astfel, ele devin de fapt mijloace de acţiune şi nu se 
poate să nu slujească puterea. "Căci, în opinia lui Weber, nici un tip de autoritate nu 
poate recurge la criterii raţionale pentru a se legitima, cu excepţia acelui tip de 
autoritate birocratică ce recurge exact la propria sa eficacitate. Iar acest recurs 
dezvăluie că autoritatea birocratică nu este altceva decât putere încununată de succes" 
(p.54). 

Maclntyre poate conchide acum că experienţa morală contemporană are, în 
consecinţă, un caracter paradoxal. "Fiecare dintre noi e învăţat să se considere pe sine 
ca agent moral autonom; dar fiecare dintre noi e angajat în diverse moduri de practică, 
estetică sau birocratică, care ne implică în relaţii manipulative faţă de ceilalați. (...). 
Incoerenţa atitudinilor şi a experienţei noastre se naşte din schema conceptuală 
incoerentă pe care am moştenit-o "(p.93). Astfel, discursul moral contemporan este 
caracterizat de distanţa dintre sensul expresiilor morale şi modurile în care sunt 
utilizate, folosindu-se astfel de ficțiuni morale. Personajele centrale ale societăţii 
moderne care utilizează cu preponderență aceste ficțiuni morale sunt „estetul”, 
„terapeutul”, „managerul” şi „expertul birocratic”. Dacă ne oprim doar la manager, 
pentru a face astfel legătura cu Bauman, MacIntyre consideră că, alături de drepturi şi 
utilitate, una din ficţiunile morale cele mai importante este ficţiunea managerială 


conform căreia managerii au o eficacitate sistematică în controlul anumitor aspecte 

ale realităţii sociale. Chiar dacă eficacitatea nu este considerată în mod normal o 
valoare morală, totuşi eficacitatea este inseparabilă de un mod de existenţă umană în 
care ingeniozitatea mijloacelor constă în bună parte în manipularea fiinţelor umane în 
vederea adoptării unor modele comportamentale conciliante (p.98). Una din cauze 
pentru utilizarea acestei ficțiuni, consideră MacIntyre, este  împrumutarea unor 
modele şi patternuri de gândire din cadrul ştiinţelor naturale în cadrul ştiinţelor 
sociale. Există deci două chipuri ale pretențiilor managerului la autoritate justificată. 
Unul ţine de existenţa unui domeniu al faptelor neutru din punct de vedere moral în 
care managerul trebuie să fie expert. Celălalt ţine de generalizările cu caracter de lege 
şi de aplicările lor la cazurile particulare ce decurg din studiul acestui domeniu. 
Ambele oglindesc pretenţiile ştiinţelor naturale; şi nu e surprinzător că a fost nevoie 
să se creeze expresii ca „ştiinţa managementului”. Pretenţia managerului la 
neutralitatea morală, care e în sine o parte importantă a modului în care managerul se 
prezintă şi funcţionează în lumea morală şi socială, corespunde astfel pretențiilor 
multor fizicieni la neutralitate morală (p.101). 


1.5.3 Reconstrucţia structurală a virtuţii în perspectivă contemporană 


Este greu de găsit o singură definiţie a virtuţii în prezentarea lui MacIntyre. Pentru a 
înţelege natura virtuților şi nu ce e virtutea, Maclntyre face un excurs analitic în 
interiorul doctrinelor morale construite în jurul noţiunii de virtute, de la diferitele 
stadii ale culturii antice greceşti (societatea homerică, perioada clasică reprezentată de 
tragedia greacă, în special Sofocle şi expunerea aristotelică a virtuţilor), trecând prin 
modificările aduse de Evul Mediu şi oprindu-se la versiunile moderne ale lui 
Benjamin Franklin sau Jane Austen. Se desprind astfel trei modalităţi principale de 
înțelege virtutea: "virtutea este calitatea care permite unui individ sa-şi împlinească 
rolul social (Homer); virtutea e calitatea care permite individului să se apropie de 
realizarea telos-ului specific uman, natural sau supranatural (Aristotel, Noul 
Testament, Toma D"Aquino); virtutea e o calitate utilă pentru a obţine succesul 
pământean şi ceresc (Franklin)" (p.196). 

Astfel, ceea ce apare comun este identificarea virtuţii drept o calitate a 


individului uman, însă ceea ce schimbă de fiecare dată definiţia este preluarea 

anumitor descrieri anterioare de caracteristici ale vieţii morale şi sociale: în versiunea 
homerică, conceptul virtuţii este secundar faţă de un rol social, în cea aristotelică este 
secundar faţă de viaţa bună a omului concepută ca telos al acţiunii umane, iar mult 
mai târziu, la Franklin, e secundar faţă de utilitate. Astfel, potrivit lui Miler (1994), 
pentru Maclntyre, dacă moralitatea în sine trebuie în mod necesar să fie înţeleasă în 
termenii virtuţilor arătate de agenţii morali, aceste virtuţi ca atare trebuie să fie 
înţelese în termenii acelor forme ale activităţii umane pe care el le-a numit „practici” 
(p.246). De fapt, MacIntyre accentuează că pentru a clarifica natura virtuţilor trebuie 
să clarificăm fundalul conceptual în care se dezvăluie natura virtuţii: conceptele de 
practică, ordinea narativă a unei vieţi omeneşti şi tradiţia morală (MacIntyre, 1998, 
p.197) 


1.5.4 Practică şi virtute 


În introducerea conceptului de „practică” MacIntyre subliniază că aceasta urmează să 
joace o importanță fundamentală în determinarea conceptului central al virtuţilor; 
"prin practică înţeleg orice formă coerentă şi complexă de activitate umană de 
cooperare stabilită social, prin care bunurile inerente acestei forme se înfăptuiesc pe 
parcursul încercării de a realiza acele standarde de excelenţă care sunt adecvate şi 
parţial definitorii pentru această formă de activitate şi care rezultă în extinderea 
puterilor omeneşti de a obţine excelența şi a concepţiilor omeneşti despre scopurile şi 
bunurile implicate "(pp.196-197). 

În definirea unei practici, trebuie să fim atenţi la două elemente din definiţia 
citată anterior: ideea unui bun intern şi ideea unui standard de excelenţă. Bunurile 
interne se disting de cele externe prin faptul că ele pot fi însuşite doar participându -se 
la practica în chestiune. Mai mult, bunul despre care vorbim trebuie să fie însuşit prin 
încercarea de a excela (ceea ce implică faptul că în cadrul practicii respective s-au 
dezvoltat standarde de excelenţă). Există două tipuri de bunuri care pot fi dobândite 
printr-o practică: pe de o parte, cele exterioare, întâmplător asociate cu practica 
respectivă, pe de altă parte, există bunurile inerente practicii respective şi care nu pot 
fi obţinute decât prin experienţa participării la practica respectivă (pp.197-198). Mai 
mult, o practică implică, pe lângă realizarea bunurilor, norme de excelenţă şi 
respectarea regulilor. "A te dedica unei practici înseamnă a accepta autoritatea acestor 
norme şi inadecvarea propriei performanţe în comparaţie cu ele" (p.200). În domeniul 

practicii, atât autoritatea bunurilor cât şi a normelor funcţionează astfel încât exclude 
orice analize de judecăţi subiectiviste şi emotiviste. 

Astfel, subliniază MacIntyre, pentru a înţelege virtuțile, noi trebuie să 
examinăm modurile în care aceste calităţi sunt esenţiale pentru a achiziţiona acele 
bunuri care sunt interne unei largi categorii de practici. Fără onestitate şi curaj, noi 
putem reuşi să obţinem câteva din bunurile externe pe care instituţiile unei societăţi le 
ataşează unei practici, dar noi nu putem obţine bunurile interne acelei practici. Pentru 
a atinge asemenea bunuri noi trebuie să fim ghidaţi în acţiunile noastre de către 
regulile relevante şi trebuie de asemenea să susţinem relaţiile potrivite cu colegii 
noştri de practică, ceea ce este posibil numai dacă deţinem acele calităţi de caracter de 
tipul celor pe care le-am identificat. "Trebuie să acceptăm drept componente necesare 
ale oricărei practici cu bunuri inerente şi norme de excelenţă virtuțile dreptăţii, 
curajului şi cinstei. Căci dacă nu le acceptăm, dacă ne pregătim să trişăm, ne 
excludem de la înfăptuirea standardelor de excelenţă sau a bunurilor inerente practicii 
în aşa măsură încât practica îşi pierde rostul şi nu mai este decât un procedeu pentru a 
obţine bunuri externe. Altfel spus: fiecare practică presupune un anumit tip de relaţie 
între cei care participă la ea. Virtuţile sunt acele bunuri la care ne raportăm, indiferent 
că ne place sau nu, atunci când definim relaţia noastră cu ceilalți oameni cu care 
împărtăşim tipul de scop şi de norme specifice practicii" (p.201). 

De asemenea, ceea ce distinge bunurile inerente de cele exterioare este faptul 
că deşi ambele sunt rezultatul competiţiei pentru a fi excelent, pentru bunurile interne 
este caracteristic faptul că realizarea lor e un bun pentru întreaga comunitate care 
participă la practică, în timp ce bunurile exterioare o dată realizate, sunt întotdeauna 
proprietatea şi posesiunea unui individ; în plus, sunt de aşa natură încât, cu cât cineva 
are mai multe, cu atât rămân mai puţine pentru ceilalţi. În unele cazuri, cum ar fi 
puterea şi renumele, e inevitabil, în altele, cum sunt banii, e din cauza unor 
împrejurări întâmplătoare. Bunurile exterioare sunt deci în mod caracteristic obiecte 
ale unei competiţii în care trebuie să existe învingători şi învinşi. 

Astfel, aşa cum arată Miller (1994, p.247), pentru a demonstra că o calitate 
este o virtute înseamnă a arăta cum deținerea ei este esenţială în a susţine una sau mai 
multe practici şi a obţine acele bunuri pe care le poţi obţine prin acea practică. 

Argumentul lui MacIntyre mergând mai departe, această cerere iniţială este 
clarificată în unele aspecte. Virtuţile concrete sunt de aşa natură încât, pentru un 
individ care se angajează într-o serie de practici, ele trebuie să se susţină reciproc 


astfel încât o viață a virtuţii poate fi văzută ca o viaţă bună, coerentă pentru o anumită 

persoană. Mai mult, o întreagă serie de practici dintr-o societate trebuie să se 
armonizeze una cu cealaltă astfel încât să formeze o comunitate peste care să 
guverneze. În acest fel, MacIntyre impune condiţii de coerenţă - individuală şi 
comunală - demersului său de la început. Practicile pot înflori în societăţi cu coduri 
diferite, dar nu pot înflori în societăţi în care virtuțile nu sunt apreciate, chiar dacă 
instituţiile şi dexterităţile care slujesc unor scopuri globale ar continua să înflorească. 
"Căci cooperarea, recunoaşterea autorităţii şi a înfăptuirilor, respectul pentru norme şi 
riscul asumat, care sunt componente caracteristice ale practicii, impun corectitudine în 
judecarea propriei persoane şi în cea a celorlalţi, o sinceritate necruțătoare fără de care 
nu poate exista corectitudinea şi dorinţa de a se încrede în judecata celor care, datorită 
realizărilor lor în practică, au autoritatea de a judeca — ceea ce presupune corectitudine 
şi adevăr în aceste judecăţi şi, din când în când, asumarea unor riscuri care le pun în 
pericol propria persoană sau chiar realizările" (MacIntyre, 1998, p. 202) 

O distincţie importantă în acest context este şi cea dintre practici şi instituţii. 
Şahul, fizica şi medicina sunt practici: cluburile de şah, laboratoarele, universităţile şi 
spitalele sunt instituţii. Instituţiile se ocupă în mod caracteristic şi necesar cu ceea ce 
am numit bunuri exterioare. Se îngrijesc să obţină bani şi alte bunuri materiale: ele 
sunt structurate după categorii de putere şi statut şi distribuie bani, putere şi statut ca 
rasplată. O practică nu ar putea supravieţui multă vreme dacă nu ar fi sprijinită de 
instituţii. De aceea, instituţiile şi practicile formează un tot "în care idealurile şi 
creativitatea practicii sunt întotdeauna vulnerabile în faţa lăcomiei instituţiei, iar grija 
instituţiei. În acest context, funcţia esenţială a virtuţilor este clară. Fără dreptate, curaj 
şi sinceritate, practicile nu ar putea rezista puterii corupătoare a instituţiilor” (p.203). 

Capacitatea unei practici de a-şi păstra integritatea va depinde de modul în 
care sunt şi pot fi exersate virtuțile pentru a susţine formele instituţionale ce reprezintă 
suportul social al practicii. Integritatea unei practici pretinde în mod cauzal ca cel 
puţin câţiva dintre indivizii care întruchipează această practică în activităţile lor să 
exercite virtutea ; şi, invers, corupţia instituţiilor e întotdeauna, măcar în parte, un 
efect al viciilor (p. 204). Fără virtuţi nu poate exista în contextul practicii decât o 
recunoaştere a ceea ce numeam bunuri externe şi niciodată a celor inerente. Iar în 
orice societate care nu recunoaşte decât bunurile externe, competitivitatea este 
trăsătura dominantă şi chiar exclusivă. 

Generalizând acest punct, MacIntyre recomandă ca noi să construim 


moralitatea în general şi virtuțile în particular ca fiind bazate pe practici. Acţionând 

corect din punct de vedere moral, similar cu a juca şah bine, nu este o problemă de 
preferinţă sau decizie individuală. Mai degrabă, criteriile pentru a acţiona corect sunt 
determinate de tipul de practică în care suntem angajaţi. Mai mult, această concepţie a 
moralității acordă un loc central mai degrabă virtuţilor decât regulilor şi principiilor 
abstracte. MacIntyre insistă că moralitatea trebuie construită în principal în termenii 
unei vieţi ce conţine virtuțile, iar modul nostru de a înţelege ce sunt virtuțile şi de ce 
ele sunt virtuţi este crucial dependent de a recunoaşte locul lor în practicile ce le 
definesc şi centralitatea lor pentru unitatea narativă a sinelui. Pentru MacIntyre, 
virtuțile sunt esenţiale procesului prin care o persoană se raportează la propria sa viaţă 
cu practicile diferite care constituie contextul acelei vieţi (Horton & Mendus, 1994, 
p.8) 


1.5.5 Sinele narativ şi tradiţia morală - perspectiva teleologică a virtuții 


Cu toate că a arătat legătura conceptului de virtute şi dependenţa acestuia de o 
practică socială, pentru a rămâne într-un context aristotelician, MacIntyre trebuie să 
descopere o bază teleologică a acestei concepţii, ceea ce este destul de greu de realizat 
într-o societate dominată de emotivism. Şi aceasta din două motive: 1) lumea 
contemporană împarte fiecare viaţă într-o mulţime de segmente, dintre care fiecare îşi 
are propriile norme şi moduri de comportare. Astfel, munca e despărțită de timpul 
liber, viaţa privată de cea publică, cea comunitară de cea personală. La fel, atât 
copilăria cât şi bătrâneţea au fost separate de restul vieţii şi transformate în sfere 
distincte. "Toate aceste despărţiri sunt atât de pregnante încât ne-am învăţat să gândim 
şi să simţim în sensul distincţiei fiecărei faze, şi nu a unităţii vieţii individului care le 
traversează" (p.212) ; 2) modul în care fiolosofia modernă priveşte lumea: acest mod 
decurge din două tendinţe diferite, dintre care una e preponderentă - chiar dacă nu 
exclusiv - în filosofia analitică, iar cealaltă în teoria sociologică şi în existenţialism. 
Cea dintâi este tendinţa de a privi atomistic acţiunea umană şi de a analiza acţiuni şi 
tranzancţii complexe ca pe nişte componente simple. Aşa se explică recurenţa noțiunii 
de «acţiune de bază» în diferite contexte. Cea de-a doua presupune pierderea din 

vedere a unităţii vieţii omeneşti atunci când se separă total individul de rolurile pe 
care le joacă (Dahrendorf, Goffman). 

Astfel, MacIntyre identifică sinele definit de filosofia modernă ca pe un sine 
căruia i-a fost interzis accesul la înţelegerea binelui independent de propriile sale 
decizii şi alegeri. Este un sine care spune: «sunt ceea ce eu am ales să fiu; pot 
întotdeauna, dacă doresc, să pun sub semnul întrebării ceea sunt considerate ca simple 
date, trăsăturile sociale contingente ale existenţei mele» (Horton & Mendus, 1994, 
p.8). Maclntyre atrage însă atenţia asupra importanţei circumstanțelor de background 
şi contextului moral care informează şi fac inteligibile alegerile, dar care nu au fost 
alese, înaintând astfel presupoziţia unui sine ca formă narativă, urmând astfel întreagă 
tradiţie heremeneutică a filosofiei ultimului secol, în special de esență continentală 
(tradiţia Heidegger, Gadamer, Ricoeur). 

Această înţelegere narativă a sinelui este numită aşa deoarece implică faptul ca 
răspunsurile date întrebărilor despre ceea ce noi trebuie să facem implică nu în mod 
simplu sau primar alegerea a ce să facem ca indivizi, dar şi, în mod esenţial, să 
descoperim cine suntem noi în raport cu ceilalți. Aceasta oferă deopotrivă o forță 
epistemologică (câteodată ontologică) şi în acelaşi tip o dimensiune normativă 
argumentului ; indivizii nu pot fi înţelegi în mod satisfăcător fără referinţă la fiinţa lor 
cel puţin social constituită. Şi acest fapt are implicaţii asupra modului în care oamenii 
ar trebui să trăiască. "Ne trăim viaţa, atât individual, cât şi în relaţiile noastre cu 
ceilalţi, în lumina unor anumite concepţii despre un posibil viitor comun, un viitor cu 
unele posibilităţi ademenitoare şi altele respingătoare, cu unele deja închise şi altele 
poate inevitabile. Nu există prezent care să nu fie pătruns de o imagine a unui viitor, o 
imagine care se prezintă întotdeauna în forma unui telos - sau a unei multitudini de 
intenţii şi scopuri — către care reuşim sau nu să ne îndreptăm în prezent. 
Imprevizibilitatea şi teleologia coexistă deci ca părţi ale vieţii noastre: la fel ca 
personajele dintr-o naraţiune fictivă, nu ştim ce urmează să se întâmple, şi totuşi 
vieţile noastre au o anumită formă care se proiectează asupra viitorului nostru. Astfel, 
naraţiunile pe care le trăim au un caracter imprevizibil şi totodată parţial teleologic. 
Pentru ca povestirile vieților noastre individuale şi sociale să se continue în mod 
inteligibil şi ambele tipuri de naraţiuni pot aluneca în neinteligibil - trebuie să existe 
întotdeauna restricţii referitoare la cum poate continua povestirea şi, în acelaşi timp, în 
interiorul lor, infinit de multe moduri în care poate continua" (p. 222). 

Ca să înţeleg ceea ce trebuie să fac, trebuie, potrivit lui MacIntyre, să recunosc 
că povestea vieţii mele conţine o anumită structură în care ceea ce sunt acum este o 

continuare a ceea ce am fost în trecut. De aceea, căutarea a ceea ce sunt şi pentru ce ar 
trebui să fac ceea ce fac este într-adevăr o căutare şi nu doar o decizie. În acest proces 
de căutare ceea ce este esenţial este unitatea vieţii unei persoane. Astfel, conchide 
MacIntyre, conceptul narativ al sinelui are nevoie de două lucruri: 1) pe de o parte, 
sunt ceea ce în mod justificat mă consideră ceilalţi că sunt şi îmi trăiesc povestea 
vieţii mele de la naştere până la moarte; a fi subiectul unei naraţiuni care se întinde de 
la naştere până la moarte înseamnă a fi răspunzător pentru acţiunile şi experienţele din 
care se compune o viaţă ce poate fi povestită. Însă sinele narativ are mai multe în 
comun cu o teoria narativă: "dar a susţine despre cineva, caracterizat printr-o descriere 
oarecare că este una şi aceeaşi persoană cu cineva descris cu totul altfel înseamnă a 
susţine că are sens să-i ceri ca, printr-o naraţiune inteligibilă, să te facă să înţelegi cum 
poate fi, în momente diferite şi în locuri diferite, deşi caracterizat în moduri atât de 
deosebite, una şi aceeaşi persoană. Identitatea personală este deci acea identitate pe 
care o presupune unitatea de caracter cerută de unitatea unei naraţiuni. Fără această 
unitate nu ar exista subiecţi despre care să se poată spune poveşti” (pp.224-225); 2) 
celălalt aspect al sinelui narativ este în corelaţie cu primul: nu numai că sunt eu 
însumi răspunzător, dar sunt şi cineva care poate cere celorlalți socoteală, care îi poate 
pune pe alţii în discuţie. Fac parte din povestirea lor, tot aşa cum fac şi ei parte din a 
mea. 

Astfel, unitatea narativă a vieţii umane este dată de unitatea unei naraţiuni 
întruchipate într-o singură viaţă. "A întreba „ce e binele pentru mine” e totuna cu a 
întreba cum aş putea trăi şi desăvârşi cel mai bine această unitate. A întreba „„ Ce e 
binele pentru om?” e totuna cu a întreba ce trebuie să aibă în comun toate răspunsurile 
la întrebarea dinainte. Dar trebuie subliniat aici că punerea sistematică a acestor 
întrebări şi încercarea de a le răspunde prin faptă şi vorbă furnizează unitatea vieţii 
morale. Unitatea vieţii umane este unitatea unei căutari narative. Uneori căutările dau 
greş sau dezamăgesc, alteori se renunță la ele sau se risipesc în alte direcţii; şi vieţile 
omeneşti pot da greş în acelaşi fel" (p.225). 

Ca să ne întoarcem la locul virtuţilor în acestă « povestire » a lui Maclntyre, 
ele trebuie privite ca acele dispoziţii care susţin practicile, permit realizarea bunurilor 
inerente practicilor şi ne susţin şi pe noi în tipurile relevante de căutare a binelui, 
"dându-ne posibilitatea de a învinge suferinţele, pericolele, ispitele şi confuziile şi de 
a avea o cunoaştere sporită a binelui şi sinelui nostru" (p.226). 

De aceea, această unitate narativă a vieţii omeneşti trebuie să fie înţeleasă în 


contextul vieţii sociale. Numai contextul social poate să dea substanţă vieţii unei 

persoane şi contextul social nu este ceva pe care o persoană îl alege. "Dar nu e vorba 
doar de faptul că indivizi diverşi trăiesc în circumstanţe sociale diverse, ci şi de faptul 
că noi toţi concepem propriile noastre circumstanţe ca fiind purtătoarele unei identități 
sociale particulare. Aşadar, îmi rămân de pe urma familiei, cetăţii, tribului, naţiunii 
mele o mulţime de datorii, moşteniri, aşteptări îndreptăţite şi obligaţii. Acestea 
constituie datele vieţii mele, punctul meu de plecare moral. Ele sunt, în parte, cele 
care dau vieţii mele particularitatea sa morală" (p.227). 

Astfel, indivizii morali exercită virtutea în contextul practicilor care există în 
timp şi sunt, de aceea păstrătorii tradiţiei morale. O tradiţie morală este un amalgam 
complex al practicilor şi angajărilor succesive de tip narativ, un amalgam care nu 
poate fi identificat sau menţinut de individul singur. Ceea ce MacIntyre înţelege prin 
„întreţeserea” virtuţii în toate aspectele vieţii unui individ este o ierarhie de nivele 
distincte de sensuri, plecând de la acţiunea individuală, practici instituţionale şi 
sociale către cele mai ascunse tradiţii ale comportamentului (Johnson 1994, p.58). 
Ceea ce corupe tradiţia, ceea ce o slăbeşte este în mod esenţial absenţa acelor 
standarde de excelență morale: lipsa dreptăţii, a adevărului, absenţa curajului şi lipsa 
virtuţilor relevante din punct de vedere moral. 

Din aceasta nu rezultă că sinele trebuie să accepte limitările morale ale 
particularităţii acestor forme ; ele trebuie luate doar ca punct de plecare: "dar dacă nu 
ar exista aceste particularităţi morale ca puncte de pornire ar însemna că nu se poate 
porni de nicăieri; căutarea binelui, a universalului constă tocmai în a merge înainte 
pornind de la aceste particularităţi. Dar particularitatea nu poate fi niciodată părăsită 
sau obliterată. De aceea eu sunt în esenţă ceea ce moştenesc, adică un trecut specific 
care e, într-o anumită măsură, prezent în prezentul meu. Consider că fac parte dintr-o 
istorie, adică sunt, în general, purtătorul unei tradiţii, indiferent dacă îmi place sau nu, 
indiferent dacă recunosc sau nu" (p.228). Astfel, MacIntyre este foarte preocupat să 
sublinieze, împotriva criticilor săi, ca tradiţiile nu sunt statice, ci sunt dinamice. 
Căutarea individului trebuie să implice nu numai descoperirea şi recunoaşterea a ceea 
ce este dat, dar şi posibilitatea reflecţiei critice a practicilor şi tradiţiilor în care fiecare 
se regăseşte (Horton & Mendus, 1994, p.12). 

Această înţelegere a tradiţiei luată împreună cu cele spuse anterior despre sine 
şi despre practici, dă un sens cercului larg care constituie teoria morală a lui 
MacIntyre. Pentru acesta, caracterul narativ al unei vieţi individuale trebuie să fie 
înţeles ca implicat într-un context social larg în care individul se regăseşte. Acest 


context social constă într-un set de practici care servesc în a defini virtuțile, iar aceste 

practici, în schimb, susţin şi sunt susţinute printr-o tradiţie care furnizează resursele cu 
care individul poate purcede în încercarea sa de a obţine binele. Tradiţia este astfel 
cea care conţine şi păstrează standardele raţionalităţii, calitate crucială deliberarii 
morale şi acţiunii. (Horton & Mendus, 1994, p.11) 

În acest punct apare cel mai clar despărţirea lui MacIntyre de tradiţia morală a 
modernităţii, deoarece este argumentată respingerea ideii că raționalitatea este ceva 
independent de orice practică socială: în viziunea pe care el o prezintă, raţionalitatea/ 
raţionalităţile sunt imanente practicilor umane, tradiţiilor de gândire şi acţiune; ele nu 
transcend acea/acele practici. Ideea unei raţionalităţi ca fiind imanente practicii umane 
este de departe ceea ce-l distanțează pe MacIntyre de ceea ce am putea numi, cu riscul 
unei exagerate simplificări „concepţia iluministă asupra raționalităţii”. 

Acest lucru îi permite lui Mason (1994, p.238) să observe asemănarea pe care 
opera lui Maclntyre o are cu opera câtorva din cei ce au fost influenţaţi de către 
Wittgenstein 2. Plecând de la această linie de gândire, sensul cuvintelor şi expresiilor 
pentru o persoană precum şi ceea ce ei vor folosi în acelaşi fel în situaţii viitoare nu 
este şi nu poate fi determinat de acte mentale interne ci, mai degrabă este determinat 
de practica în care acel cuvânt sau expresie este utilizată. În consecință, ceea ce 
consideră o persoană ca motiv pentru a trage anumite concluzii, nu poate fi susținut 
independent de practică, dar poate fi discutat prin cel al practicii în sine. 

Aşa cum am văzut, obiecțiile lui MacIntyre adresate practicii morale moderne 
merg foarte departe. El obiectează concepţiei moderne a sinelui, care implică faptul că 
valorile morale sunt determinate de alegerea sau decizia individuală, negarea unui 
scop al omului, care are rezultate în inabilitatea sa de a diferenţia satisfăcător între 
ceea ce suntem şi ceea ce trebuie să fim; obiectează, de asemenea, lipsa de interes 
acordată contextului social, care rezultă în inabilitatea sa de a recunoaşte în întregime 
rolul a ceea ce este “dat” în viața morală. De aceea, în locul “simplului” sine expresiv 
sau emotivist al Iluminismului gândit în general şi al teoriei liberale în particular, el 
propune o concepţie narativă a sinelui ; în locul eticii exclusiv abstracte şi guvernată 
de reguli a modernităţii, el propune o concepţie a eticii care restaurează centralitatea 
virtuţii, iar în locul unui individualism social el face apel la tradiţie. (Horton & 
Mendus, 1994, p. 8) Aceste trei concepte: narativitate, practică şi tradiţie se află în 
miezul dezvoltării teoriei sale morale. 

În consecință, natura morală a omului şi practica morală sunt întreţesute cu 
natura sa de ființă socială, calitatea de membru a unei tradiţii şi participarea sa la 
diverse practici, nu cu individualitatea şi autonomia sa. A face binele şi a căuta binele 

nu înseamna a acţiona sau a urmări o preferinţă individuală, ci înseamnă să trăieşti 
acea viaţă bună care este dată de tradiţie. Pentru a exercita virtutea înseamnă să faci 
ceea ce este necesar pentru a obţine bucuria atingerii acelor bunuri interne practicii. 
Practicile sunt social stabilite şi vor fi în mod uzual susţinute de instituţiile sociale ca 
autorităţi, coduri, reguli şi reglementări. Standardele de excelenţă şi criteriile pentru a 
judeca ceea ce face un om pentru a practica corect sunt de aceea obiective sau, cel 
puţin, intersubiective. Dar este loc pentru creativitatea individuală, pentru a împinge 
graniţele mai departe pentru a face mai bine ceea ce alţii doar au visat. 


64 


Capitolul 2. Chipul postmodernităţii şi măştile comunicării 

2.1 Comprimarea spaţio-temporală şi paradoxurile postmodernităţii. Faţa 


nevăzută a comunicării 


2.1.1 Preţul vitezei - comunicarea ieftină. Perspectiva lui Bauman 

În viziunea lui Bauman, ca şi a lui Harvey, modernitatea şi postmodernitatea sunt 
indisolubil legate de experienţa conştientă a spaţiului şi a timpului, marcate însă de 
sensibilităţi diferite. 

Bauman, de exemplu (2000b, p.11) consideră că modernitatea începe atunci 
cînd spaţiul şi timpul se separă de practica vieţii, când ele încetează să fie aspecte abia 
perceptibile de viaţă. O dată ce distanţa parcursă într-o unitate de timp a ajuns să 
depindă de tehnologie, toate limitele moştenite ale vitezei de mişcare au putut fi 
depăşite. Astfel, timpul a căpătat o istorie care îi permite să acopere, depăşească sau 
să «cucerească». Timpul a devenit astfel o armă de cucerire a spaţiului, viteza mişcării 
şi accesul la mijloacele mai rapide de locomoţie crescând constant, ajungând astfel să 
fie principalele intrumente de putere şi dominație. În viziunea lui Bauman, 
postmodernitatea este creată de faptul că efortul de a accelera viteza de mişcare a atins 
o limită naturală: "Puterea se poate mişca cu viteza semnalului electronic — deci 
timpul necesar pentru mişcarea angrenajelor sale esenţiale s-a redus la instantaneitate. 
Pentru toate scopurile practice, puterea a devenit într-adevăr extrateritorială, fără a 
mai fi legată, nici măcar încetinită de rezistenţa spaţiului” (2000b, p.11). Astfel, dacă 
Panopticul lui Bentham reprezintă principala metaforă a puterii moderne (Foucault), 
pentru Bauman "oricare ar fi stadiul actual în istoria modernităţii, el este, mai presus 
de orice, postpanoptic. Ceea ce contează în relaţiile de putere postpanoptice este ca 
oamenii ce operează la nivelurile de putere de care depinde soarta partenerilor mai 
puţin volatili din relaţie să poată scăpa oricând din raza de acţiune în pură 
inaccesibilitate" (p.13). 

Astfel, sfârşitul Panopticului vesteşte sfârşitul epocii angajamentului reciproc: 
"administrarea înseamnă, vrând nevrând, asumarea responsabilităţii pentru bunăstarea 
generală a locului, chiar dacă în numele interesului personal (...), iar responsabilitatea 
însemnă iarăşi să fi legat de loc”. Acum, în postmodernitate, tehnica principală de 
putere este fuga, scăparea, omisiunea şi evitarea. "Elita globală contemporană este 


formată după modelul demodat al proprietarilor absenţi. Ea poate conduce fără a se 

împovăra cu sarcinile de administrare, management, grijă pentru bunăstare sau cu 
misiunea de „a aduce lumina”, a „reforma” a „civiliza”, „a înălța moralitatea (p.14). 

Rolul mijloacelor de comunicare a fost uriaş în această transformare a 
mobilităţii şi ne referim aici nu doar la inventarea şi producerea în serie a unor 
mijloace de transport complet noi (trenul, automobilul, avionul) ci, în special, la 
mijloace de transport al informaţiei - tipul de comunicare ce nu presupune decât în 
mică măsură mişcarea corpurilor fizice. Bauman prezintă treptele acestei shimbări, 
precum şi consecinţele acesteia la nivelul structurii sociale (Bauman, 1999, pp.19-21): 
mijloacele tehnice s-au dezvoltat în mod susţinut, ceea ce a permis informaţiei să 
circule independent de agentul său trasportator şi de obiectele la care se referă, 
permiţând separarea semnificatului de semnificat; apariţia reţelei WorldW ideWeb este 
punctul culminant al acestei trasformări, schimbând semnificaţia noţiunii de călătorie 
şi de distanţă în ceea ce priveşte informaţia - ea este pusă la dispoziţia noastră în mod 
instantaneu. 

Aceste modificări permit conştientizarea rolului pe care timpul, spaţiul şi 
modalităţile lor de percepere le au în formarea, dezvoltarea şi moartea totalităţilor 
socio-culturale şi politice. În viziunea lui Bauman, comunităţile au fost create şi 
menținute în viaţă cu ajutorul discrepanţei dintre comunicarea aproape instantanee 
dinăuntrul comunităţii - a cărei dimensiune era direct determinată de capacitatea 
naturală de comunicare prin viu grai, de limitele naturale ale văzului, auzului şi 
capacităţii de memorare a omului şi imensa cantitate de timp şi energie necesară 
trasmiterii informaţiei dintr-o localitate în alta; astfel, fragilitatea şi viaţa scurtă a 
comunităţilor par să fie rezultatul diminuării sau chiar al dispariţiei acelei discrepanțe: 
"comunicarea intracomunitară nu este cu nimic mai prejos decât schimbul 
intercomunitar dacă amândouă sunt instantanee" (p.20). 

Michael Benedikt (1995, apud Bauman, 1999) întăreşte aceste opinii, 
subliniind rolul important pe care procesul de comunicare socială şi forma în care 
acesta se realizează o are asupra legăturii sociale în general: "tipul de unitate creat în 
comunităţile mici prin simultaneitatea prezenţei şi comunicarea prin viu grai, afişe şi 
manifeste — care presupun costuri ieftine - nu supravieţuieşte la o scară mai largă. 
Coeziunea socială, la orice scară, este o funcţie a consensului, a cunoştinţelor comune 
şi, în lipsa actualizărilor şi a interacțiunii, depinde în mod crucial de însuşirea, încă 
din copilărie, a culturii. Dimpotrivă, flexibilitatea socială se bazează pe uitare şi pe 
comunicarea ieftină" (p.20). 

Bauman comentează în stilul caracteristic aceste aserţiuni, opinând că uşurinţa 
uitării şi preţul redus al comunicării sunt două aspecte ale aceleiaşi condiţii şi apar ca 
şi consecinţe ale comunicării ieftine: "comunicarea ieftină presupune abundența, 
muşamalizarea sau deturnarea informaţiei primite, la fel cum înseamnă sosirea rapidă 
a ştirilor” (p.20). Informaţia, cu toate că îşi are originea în cele mai diverse şi 
autonome locuri, cere să i se dea atenţie, să intre şi să rămână în memoria noastră. De 
cele mai multe ori, ea transportă mesaje incompatibile reciproc şi care uneori se 
anulează reciproc — spre deosebire de mesajele care circulă în interiorul comunităţilor 
fără acces la comunicare electronică şi care se bizuie numai pe „viul grai”, adică 
mesaje care tind să reitereze, să se completeze reciproc şi să contribuie la procesul de 


memorare socială. 
2.1.2 Preţul vitezei - accelerarea consumului. Perspectiva lui Harvey 


Harvey discută problema compresiei spaţio-temporale şi a consecinţelor pe care le-a 
avut aceasta asupra sensibilităţii postmoderne plecând de la o analiză de tip economic, 
cu rădăcini în teoria marxistă ( Harvey, 2002) 5. 

Trecerea de la fordism (prin care Harvey defineşte din punct de vedere 
economic modul de organizare a muncii din perioada de maximă dezvoltare a 
capitalismului - prima jumatate a secolului XX) la acumularea flexibilă specifică 
epocii capitalismului târziu a fost realizată în parte prin utilizarea rapidă a noilor 
forme de organizare a muncii şi a a noilor tehnologii de producţie: "în producţie, 
accelerarea a fost obţinută prin schimbările organizatorice orientate spre dezintegrarea 
verticală (subcontractare, angajări din exterior), care au produs o circularitate sporită a 
producţiei, chiar şi în contextul unei centralizări financiare crescute. Alte schimbări 
organizatorice — cum ar fi sistemul de livrare la momentul potrivit care reduce 
stocurile, combinate cu noile tehnologii de control electronic, de producţie în serie 
mică au redus timpul de circulaţie a capitalului în multe sectoare de producţie”. 

Accelerarea timpului de circulaţie a capitalului în sfera producţiei presupune şi 
accelerarea schimbului economic şi a consumului. Sistemele îmbunătăţite de 
comunicaţii şi flux al informaţiei, alături de raţionalizarea tehnicilor de distribuţie 
(ambalare, controlul inventarului, reacţia pieţei etc.) facilitează circulaţia cu viteză 
sporită a bunurilor de larg consum prin sistemul pieţei. De asemenea, o contribuţie 


B Referirile la pagină în interiorul acestui capitol se vor face prin raportare la această ediţie. 

importantă o are sistemul bancar electronic ce îmbunătăţeşte în mod substanţial viteza 
fluxului invers al banilor. 

lată semnalul că ceva s-a schimbat la nivelul legii de bază a circuitului 
economic de piață: pentru a se putea absorbi pe piață obiectele rezultate dintr-o 
producţie informatizată (teoretic inepuizabilă), consumatorul trebuie sedus să le 
cumpere, adică să i se creeze dorinţe, ca reflex al unor presupuse sau imaginate nevoi. 


x» 


Este ceea ce J.Galbraith numeşte „filiera inversă” prin opoziţie cu „filiera clasică” (în 
cazul acesteia iniţiativa aparţine consumatorului şi se repercutează prin intermediul 
pieţei asupra producătorului) (Galbraith, apud Baudrillard, 1970). Pe filiera inversă, 
dimpotrivă, producătorul controlează comportamentul pieţei, dirijează şi controlează 
nevoile. Desigur, nimic nu este autoritar în acest mecanism; este de ajuns însă că este 
persuasiv (poate de aceea şi mai eficient). Ce poate fi mai plăcut decât să te laşi în 
permanenţă sedus de obiectele care nu fac altceva decât să vină în întâmpinarea celor 
mai ascunse dorinţe şi fantasme, pe care, la o adică, nici nu ştiai că le ai dacă nu ţi s-ar 
fi spus? În fond, nimeni nu pierde, toţi câştigă: nu schimbăm decât un mit pe alt mit: 
începând cu secolul XX, mitul consumului îl depăşeşte ca importanță pe cel al 
producţiei. 

Dintre inovațiile în sfera consumului Harvey subliniază două ca fiind foarte 
importante: 1) mobilizarea modei la nivelul pieţelor de masă ce furnizează o cale de a 
accelera ritmul consumului, nu doar în ceea ce priveşte îmbrăcămintea, ornamentele şi 
decoraţiunile, dar şi pe o scară largă de stiluri de viaţă şi activităţi recreative (obiceiuri 
legate de divertisment şi sport, stiluri populare de muzică, jocuri video, jocuri pentru 
copii); 2) reorientarea dinspre bunurile de consum înspre servicii — nu doar servicii 
personale, de afaceri, educaţionale sau sanitare, dar şi spre industria de divertisment. 
"Dacă acumularea şi circulaţia mărfurilor fizice are o limită, atunci e normal ca 
posesorii de capital să se orienteze în sfera consumului spre oferirea unor servicii 
foarte efemere" (p.286). Toate acestea au un impact puternic asupra definirii culturale 
a postmodernismului, mai ales la nivelul culturii de masă. Astfel, Harvey alege ca 
dintre nenumăratele consecinţe care au rezultat din accelerarea generală a timpului de 
circulaţie a capitalului, să se concentreze asupra acelora care au o relevanţă deosebită 
asupra modului postmodern de a gândi, simţi şi acţiona. 

Prima consecinţă majoră a fost accentuarea volatilităţii şi efemerităţii modelor, 
produselor, tehnicilor de producţie, a proceselor de muncă, ideilor şi ideologiilor, a 
valorilor şi practicilor bine stabilite, ceea ce Bauman numeşte „modernitatea lichidă” 
(Bauman, 2000) 

În sfera producţiei de bunuri de larg consum, primul efect al accelerării a fost 
creşterea valorii instantaneităţii şi a unicei folosințe, fenomen remarcat şi descris de 
Toffler (1970) - "în anii 1960 a început să iasă în evidenţă dinamica unei societăţi de 
tipul „societate care azvârle”. Aceasta nu presupunea doar aruncarea produselor, dar 
şi capacitatea de a arunca valori, relaţii stabile, ataşamente faţă de lucruri, clădiri, 
locuri, oameni, stiluri de viaţă şi de existență moştenită" (p.287). Prin mecanisme de 
acest fel individul era forţat să facă faţă perisabilităţii, noutăţii şi perspectivei ieşirii 
din uz instantanee. Această trecere imprimă "un caracter temporar atât structurii 
sistemului de valori publice, cât şi structurii sistemului de valori personale”, care, la 
rândul lor, oferă un context pentru destrămarea consensului şi diversificarea valorilor 
într-o societate într-o continuă fragmentare. Procesul este vizibil şi la nivel personal: 
bombardamentul cu stimuli, fie şi numai pe frontul bunurilor de consum, creează 
probleme de suprasolicitare senzorială şi reacţii psihologice dintre cele mai diverse: 
blocarea stimulilor senzoriali, negația, cultivarea unei atitudini blazate, vederea 
îngustă, întoarcerea la imaginile timpului pierdut şi simplificarea excesivă. 

Consecințele nu întârzie să apară sub forma unor modificări de substanţă atât 
la nivelul pieţelor, cât şi la nivel individual. Volatilitatea face ca angajarea într-o 
planificare pe termen lung să fie extrem de dificilă. Aceasta înseamnă fie să te 
adaptezi foarte rapid şi să reacţionezi la schimbările pieţei, fie să controlezi 
volatilitatea: prima strategie vizează mai mult planificarea pe termen scurt decât cea 
pe termen lung şi cultivarea artei de a profita de posibilitatea câştigului pe termen 
scurt. Controlul sau intervenţia activă în producerea volatilităţii pe de altă parte, 
presupune modelarea gustului şi opiniei, fie prin conducerea unui curent al modei, fie 
prin saturarea pieţei cu imagini care să modeleze volatilitatea în funcţie de nişte 
scopuri precise. Ambele cazuri presupun construirea unor noi sisteme de semne şi a 
unei noi imagistici. 

Harvey nu face decât să puncteze faptul că problema fundamentală a 
capitalismului contemporan nu mai stă astăzi în contradicţia dintre „maximizarea 
profitului” şi „raţionalizarea producţiei” la nivel de producător, ci într-o producţie 
virtual ilimitată (datorită informatizării la nivel de tehnostructură) şi necesitatea de a 
vinde produsele: devine vital pentru sistem în această fază, să se controleze nu numai 
pieţele ci şi ce va fi cerut pe aceste pieţe. De aici nevoia „educării şi dezvoltării 
pieţelor colonizate economic”. Acest efect general este obţinut prin conlucrarea 
mijloacelor de cercetare şi comunicare anterioare actelor de producţie (sondaje, studii 


de piaţă, promovarea şi menţinerea imaginii de marcă prin strategii de relaţii publice), 

cu cele ulterioare (publicitate, marketing). Într-o terminologie sociologică, aceasta 
înseamnă adaptarea comportamentului individual la mersul pieţei şi a atitudinii 
sociale în general la nevoile producătorilor şi ale tehnostructurii. 

Acest fapt subliniază importanţa sistemelor de comunicare socială în 
modelarea acestor noi caracteristici ale societăţii postmoderne: create din considerente 
economice, tehnicile de comunicare socială ajung, prin revers, să modeleze 
mecanismele economice, astfel încât ele devin interdependente, ca cele două feţe ale 
lui Ianus; în primul rând, imaginile publicitare şi mass-media au ajuns să joace un rol 
sporit, interactiv, în practicile culturale şi au dobândit o mult mai mare importanţă în 
dinamica de creştere a capitalismului; publicitatea nu mai e construită în jurul ideii de 
informare sau promovare în sens restrâns, ci e tot mai mult îndreptată spre 
manipularea dorințelor şi a gusturilor prin imagini care nu mai sunt obligatoriu legate 
de produsul comercializat. Mai mult, imaginile au devenit, într-un fel, ele însele 
bunuri de consum!“ (p.289). 

Astfel, timpul de circulaţie a anumitor imagini, din punctul de vedere al 
consumatorului, poate fi, într-adevăr, foarte scurt; De asemenea, numeroase imagini 
pot fi instantaneu comercializate în masă pe întinderea spaţiului. Luând în considerare 
impulsul de a accelera timpul de circulaţie şi de a depăşi barierele spaţiale (ceea ce am 
numit mai sus compresia spaţio-temporală), transformarea în bunuri de larg consum a 
acestor imagini de tip efemer sintetizează esenţa capitalismului actual: din punctul de 
vedere al acumulării capitalului, în special datorită faptului că celelalte căi de a 
înlătura supraacumularea par blocate, sau se deblochează cu preţul unor eforturi foarte 
mari, "efemeritatea şi comunicabilitatea instantanee în spaţiu devin trăsături pozitive 
pe care capitaliştii trebuie să le exploateze şi să şi le însuşească pentru a le folosi în 
propriile scopuri" (p.289). 

De asemenea, imaginile ajung să înlocuiască ceea ce odată era apanajul 
credințelor, în domeniul implicării sociale şi politice: astăzi, atât corporaţiile cât şi 
guvernele şi liderii politici şi intelectuali recunosc importanţa prezenţei unor imagini 
stabile (dar totodată dinamice), printre celelalte lucruri care emană autoritate şi putere. 
"În consecinţă, mediatizarea devine mijlocul iluzoriu, trecător şi fugitiv prin care o 
societate a valorilor pasagere îşi exprimă nostalgia valorilor comune" (p.290), şi dă 
14 Aceeaşi viziune o împărtăşeşte şi Baudrillard; conform acestuia, obiectul consumat nu mai este un 
obiect produs, rezultat al unui efort al persoanei, ci unul reprodus în cadrul unui cod ce structurează 
ansamblul corpului social. Sistemul obiecte/publicitate constituie mai puţin un limbaj (neavând sintaxa 
vie a acestuia), cât un sistem de semnificaţii: are sărăcia şi eficacitatea unui cod. Nu structurează 


personalitatea ci o desemnează şi o clasifică. Nu structurează nici relaţia socială, ci o decupează într-un 
repertoar ierarhic (Baudruillard, 1996, p.125) 

naştere unui nou tip de inginerie socială (ca să folosim termenul popperian), 
construcţia de imagine. "Producerea şi propagarea acestor imagini ale permanenţei şi 
puterii necesită un grad considerabil de complexitate, deoarece imaginea trebuie să 
exprime continuitatea şi stabilitatea, accentuând, în acelaşi timp, adaptabilitatea, 
flexibilitatea şi dinamismul lucrului sau persoanei cuprinse în imagine. În plus, 
imaginea are importanță maximă în cadrul concurenţei, nu doar pentru a face 
cunoscut numele unei mărci ci şi pentru a o asocia cu „respectabilitatea”, „calitatea”, 
„prestigiul”, „trainicia” şi ”inovaţia”". Concurența în domeniul construcţiei de imagini 
devine un aspect vital al concurenţei dintre firme. Succesul, din acest punct de vedere, 
aduce un profit atât de evident, încât investiţiile în construirea imaginii sunt la fel de 
importante ca investiţiile în fabrici şi utilaje, imaginea având rolul de a stabili 
identitatea în cadrul pieţei. 

Era normal ca în aceste condiţii să fi existat o reacţie negativă în faţa 
amenințării condiţionării totalitare a omului şi a nevoilor sale (să ne amintim numai 
de voga creată de criticii neomarxişti ai noului tip de alienare prin consum — Marcuse, 
Adorno, Habermas). Totuşi, anchetele sociologice şi noile modele explicative ale 
comunicării au arătat că forţa impregnării publicitare este mai mică decât s-a crezut. 
Reacţia de saturare apare destul de repede (diferitele publicităţi se anulează reciproc, 
sau fiecare prin excesele proprii), iar încercarea insistentă de a convinge produce tot 
felul de contramotivaţii şi rezistenţe. 

Să clarificăm acum câteva lucruri: aceste efecte perverse de tip manipulativ 
ale unui mod de relaţionare economică nu sunt dorite de către cineva anume, nu există 
un geniu rău ce doreşte să ne fure conştiinţele. După cum am văzut, (iar Beninger ne- 
o va demonstra în capitolul următor), este o tendinţă naturală a sistemului datorată 
complexităţii sale. Această „manipulare” este singura care poate să-i asigure 
homeostazia, făcându-l să funcţioneze în continuare (vezi avertismentul lansat de 
Toffler "° în Raport despre ecospasm : „manipularea” este cerută de fiecare individ a 
corpului social ce nu poate structura şi organiza coerent această complexitate, dacă nu 
din alte motive, atunci cel puţin din princina lipsei de timp). În plus, preferăm 
„seducţia” oricărei forme de autoritarism. Fireşte că în aceste condiţii se pot naşte şi 
efecte perverse pe care le regăsim în ceea ce putem numi „demonizarea mass-media”. 
Dar aceasta nu arată decât faptul că pericolele cresc în acelaşi raport cu complexitatea 


sistemului economico-social pe care îl avem de stăpânit. 


'5 Toffler aminteşte printre altele avertismentul unui economist numit de el de „underground” — Hazel 
Henderson — „devine tot mai dificil să se modeleze labirintul variabilelor într-o asemenea reţea de 
sisteme sociale şi fizice; orice sistem care nu poate fi modelat, nu poate fi administrat” (1996, p.40) 

2.1.3 Câştigul vitezei - societatea informaţiei. Perspectiva lui Beninger 


Departe de disputa modern — postmodern, Beninger analizează într-un text din 19861€ 
cauzele economice şi tehnologice ale „societăţii informaţiei”. Ca şi fenomen istoric, 
ceea ce Beninger denumeşte „societate a informaţiei”, pentru Harvey reprezintă 
„condiţia postmodernităţii” iar pentru Bauman este fermentul ce face ca modernitatea 
noastră „să curgă”. Poate tocmai pentru că analiza lui Beninger este realizată în afara 
disputei modern-postmodern ea luminează cu mai mare acuitate cauzele societăţii 
postmoderne şi identifică unele din trăsăturile ei cele mai semnificative. 

Ce este societatea informaţiei şi de ce acum? Beninger porneşte cu o definiţie 
de tip economic: societatea informaţiei poate fi regăsită în state precum Statele Unite 
ale Americii, Canada, Europa de Vest şi Japonia ale căror economii nu se mai bazează 
în mod primar pe vânătoare şi pescuit, agricultură sau prelucrarea materiei şi a 
energiei pentru a produce bunuri de consum. În numai câţiva ani ( începând cu anii 70 
în special) economiile de tip industrial ale acestor ţări au lăsat locul societăţii 
informaţiei, numită aşa deoarece cea mai mare parte a forţei de muncă din aceste ţări 
este angajată în activităţi de tip informaţional precum analiza sistemelor şi programare 
pe computer, iar bunăstarea astfel generată provine în special de la bunuri de tip 
informaţional precum  microprocesoarele şi de la servicii informaţionale precum 
procesarea de date (p.51). 

Eclipsarea societăţii industriale de către societatea informaţiei este dată de 
ceea ce autorul numeşte „revoluţia controlului”, un complex al schimbărilor rapide în 
legăturile tehnologice şi economice prin care informaţia este colectată, păstrată, 
procesată şi comunicată şi prin care decizii formale sau programate pot influenţa 
controlul societăţii. Plecând de la originile sale în ultimele decade ale secolului XIX, 
revoluţia controlului continuă şi astăzi, accelerată recent de dezvoltarea tehnologiilor 
de microprocesare. În termenii magnitudinii şi răspândirii, a impactului său asupra 
societăţii atât la nivel intelectual şi cultural cât şi la cel material, revoluţia controlului 
apare a fi tot atât de importantă în istoria secolului XX aşa cum Revoluţia Industrială 
a fost pentru secolul XIX. "Aşa cum Revoluţia Industrială marchează o 
discontinuitate istorică în abilitatea de a pune la lucru energia, revoluţia Controlului 
realizează un salt similar în abilitatea noastră de a exploata informaţia " (p.52). 


16 Referirile la pagină în acest capitol vor fi făcute prin raportare la ediţia menţionată. 

În viziunea autorului, faptul că informaţia joacă un rol crucial în societatea 
actuală poate fi explicat cel mai bine nu atât prin particularităţile istorice, cât mai 
degrabă prin studierea naturii sistemelor vii şi în legătura dintre informaţie şi control. 
Viaţa ca atare, în orice formă, implică activităţi cu scop (este de natură teleologică) şi, 
de aceea, cere (sau implică) control. Controlul, în schimb, este strâns legat de 
existenţa informaţiei şi de activităţile care implică procesarea informaţiei: programare, 
decizie şi comunicare. 

De ce acum societatea noastră poate fi denumită societate informaţională în 
condiţiile în care, tocmai am văzut, informaţia este indispensabilă existenţei oricărui 
sistem viu? De asemenea, dacă toate activităţile economice sunt prin definiţie 
teleologice cerând de asemenea control pentru a-şi atinge scopurile - de ce această 
cerere mărită pentru control în secolul XIX? 

Desigur, răspunsul se află în Revoluţia Industrială. Până în secolul XIX, chiar 
şi cele mai mari şi dezvoltate economii naţionale mergeau în ritmul cerut de energia 
consumată de munca individuală uşor îmbunătăţită de puterea animalelor, a vântului 
şi a apei; sistemele de control au crescut corespunzător prin creşterea uşoară a 
birocraţiei. Însă o dată ce aceşti factori (consumul de energie, viteza de procesare şi 
transport precum şi cererea de informaţie pentru realizarea controlului) s-au accelerat, 
Revoluţia industrială capătă un nou înţeles. Ca şi pentru autorii prezentaţi anterior, 
Beninger consideră că cel mai mare impact al Revoluţiei Industriale a fost să crească 
viteza întregului sistem de producţie şi de consum energetic la nivel social: ca urmare, 
apare ceea ce autorul numeşte o criză a controlului, o perioadă în care inovările în 
procesarea de infomaţie şi tehnologiile de comunicare au rămas cu mult în urma 
inovărilor din domeniul energiei şi a aplicărilor sale din producţie şi transport. 
Creşterea rapidă în capacitate a controlului birocratic, datorate inovărilor din 
organizarea industrială, telecomunicaţii şi mass-media, răspunsul economic şi 
tehnologic la criză — Revoluţia Controlului — modelează din ce în ce mai rapid faţa 
societăţii actuale. 

Astfel, subliniază autorul, chiar dacă se manifestă cu putere abia acum, 
societatea informaţiei nu rezultă din schimbări recente ci, mai degrabă din accelerarea 
proceselor de producţie — începută odată cu motorul cu aburi. Două forţe au susţinut 
această dezvoltare: în primul rând, utilizarea energiei, viteza de procesare şi 
tehnologiile de control au continuat să evolueze împreună într-o spirală pozitivă, 
avansările dintr-un sector cauzând sau cel puţin permiţând îmbunătăţiri în celelalte 


două. În al doilea rând, câştigul de energie a crescut nu numai viteza de producţie şi 

transport, ci şi volumul şi durata de viaţă a mărfii. Ca o consecinţă, a crescut iarăşi 
cererea de control ce a dus la crearea unor noi aplicaţii în tehnologia informaţiei. 
Creşterea în volum a producţiei, de exemplu, a adus avantaje adiţionale pentru 
producători cu repercutări directe în cererea de consum; producătorii au căutat să 
controleze această cerere folosind tehnologiile informaţiei, ca de exemplu, cercetarea 
de piaţă şi publicitatea de masă. În mod similar, creşterea reliabilităţii producţiei şi a 
fluxului de distribuţie a crescut nevoia unor activităţi de informare precum 
planificarea şi previziunea. 

Modul în care autorul defineşte şi foloseşte în acest context termenul de 
control (p. 57) este semnificativ din punctul de vedere al funcţiei proceselor de 
comunicare la nivel social (nivel al analizei care va fi desfăşurat în a doua parte a 
acestui capitol), de aceea voi insista asupra analizei pe care o realizează autorul, 
precum şi asupra prezentării consecinţelor pe care cererea mărită de control la nivel 
economic le generează la nivelul societăţii. 

„Control” îmbrăţişează întregul spectru, de la controlul absolut până la cea mai 
slabă şi probabilistică formă a sa, reprezentată de orice influenţă intenţionată asupra 
comportamentului unui sistem, oricât de slabă ar fi aceasta. Economiştii spun că 
publicitatea TV serveşte la a controla cereri specifice, de exemplu, iar pentru 
politologi, campaniile directe de poştă pot ajuta la a controla exercitarea şi rezultatele 
votului, chiar dacă, în fapt, doar o mică parte a publicului ţintă poate fi influențată în 
fiecare caz. 

Inseparabil de conceptul de control este activitatea dublă a procesării 
informaţiei şi comunicării reciproce. Procesarea informaţiei este esenţială tuturor 
activităţilor intenţionate care prin definiţie sunt orientate către un scop şi, de aceea, 
trebuie să implice continua comparaţie a stării de fapt cu ceea ce este propus spre a fi 
realizat. Simultan cu compararea intrărilor în sistem cu ieşirile (gradul de atingere al 
țintei), este esenţială iniţierea şi menţinerea unei interacțiuni cu dublu sens (feedback) 
între cel ce iniţiază controlul şi cel pe care îl controlează, interacțiune necesară nu 
numai pentru a transmite influenţa, ci şi pentru a primi rezultatul influenţei. Astfel, 
procesele de comunicare şi control devin centrale, ducând la apariţia unei noi ştiinţe, a 
ciberneticii, definită de unii din fondatorii săi (Wiener) „întregul domeniu al 
controlului şi al comunicării indiferent dacă se aplică sistemelor mecanice sau a celor 
organice”. Astfel, fiecare nouă inovaţie tehnologică extinde cele două procese care 
susţin viaţa (procesarea materiei şi a energiei), de aici nevoia crescândă de control şi a 


unei tehnologii îmbunătăţite a controlului. 

Pentru prezentarea efectelor pe care accelerarea proceselor economice şi 
nevoie crescândă de control le are la nivel social, Beninger apelează la analizele 
realizate de Durkheim (industrializare) şi Weber (birocraţie) asupra legăturilor dintre 
transformările economice şi consecinţele lor sociale. 

Industrializarea, în fiecare arie economică, înseamnă o puternică infuzie de 
capital pentru exploatarea resurselor existente, al cărei rezultat apare în lărgirea şi 
creşterea în complexitate a sistemelor economice; astfel, acestea se caracterizează 
printr-o continuă diferenţiere şi interdependenţă la orice nivel. Durkheim a considerat 
ca fiind esenţială procesului de industrializare propensiunea acestuia către depăşirea 
barierelor de transport şi comunicare care izoleză pieţele locale prin extinderea 
distribuţiei de bunuri şi servicii către pieţele naţionale şi chiar către cele globale. 
Procesul, ca efect, rupe echilibrul pieţelor locale (producţia şi consumul se controlau 
reciproc prin intermediul comunicării directe dintre producător şi consumator). 
Această rupere a echilibrului înseamnă de fapt o criză a controlului. Depăşirea crizei 
cere noi mijloace de comunicare şi, în consecinţă, de control a unei economii care 
trece de la pieţe locale, segmentate, la nivele mai înalte de organizare - ceea ce poate 
fi văzut ca o creştere în „sistemicitate” a societăţii. Această capacitate de a comunica 
şi de a procesa informaţia este ceea ce mai târziu se va numi problema integrării, 
creşterea nevoii de coordonare a funcţiilor care însoțesc diferenţierea şi specializarea 
în orice sistem. Ceea ce Durkheim a descris ca o criză a controlului la nivelul 
societăţii poate fi identificat şi la nivelul psihologiei individuale. Astfel, Durkheim 
numeşte „anomie” spargerea normelor ce guvernează comportamentul individual şi de 
grup. Anomia este un rezultat anormal şi uneori patologic. Aşa cum Durkheim 
argumentează, anomia rezultă nu doar din procesul structural de diviziune a muncii 
între ceea ce el numeşte „organe distincte social”, ci, mai degrabă, din întreruperea 
comunicării între din ce în ce mai izolate sectoare ale vieţii economice şi sociale, 
astfel încât indivizii implicaţi în ele pierd vederea de ansamblu a scopului care uneşte 
eforturile lor separate. Astfel, cu toate că în principal anomia este o problemă a 
integrării economice, ea poate rezulta şi dintr-un inadecvat mijloc de comunicare. 

Birocraţia (p. 61) este un alt fenomen ce însoţeşte Revoluţia industrială. În 
forma ei actuală, birocraţia începe să apară cu Revoluţia industrială târzie, între 1830 
şi 1870. 

Că birocraţia este în esenţă o tehnologie a controlului a fost prima oară stabilit 
de Weber (Economy and Society, 1978). Astfel, regăsim printre caracteristicile 
definitorii ale birocraţiei câteva aspecte importante ale oricărui sistem de control: 1) 

orientarea impersonală a structurii către informaţia pe care o procesează, (identificată 
în mod uzual ca şi „caz”, cu un set predeterminat, formal de reguli ce guvernează 
toate deciziile şi răspunsurile); 2) orice tendinţă de a umaniza maşinăria birocratică, 
argumentează Weber, va fi minimalizată printr-o clar definită diviziune a muncii şi a 
responsabilităţilor, prin existenţa unei autorităţi specializate de tip ierarhic şi prin 
stabilirea unor funcții de comunicare; 3) stabilitatea şi permanenţa birocraţiei este 
asigurată prin promovarea regulată a angajaţilor de carieră pe baza unor criterii 
obiective precum permanenţa la locul de muncă. 

În periodizarea pe care Beninger o realizează (pp.66-69) societatea informaţiei 
a apărut ca rezultat al crizei controlului create de către dezvoltarea căilor ferate şi 
celorlalte forme de transport motorizat, aproximativ în anii 40 ai secolului XIX. 
Emergenţa ei rapidă se datorează însă proliferării rapide în jurul anilor 1970 a 
tehnologiei sistemelor computerizate, a microprocesoarelor. Pentru autor, ceea ce este 
cel mai important din punctul de vedere al consecinţelor sociale este progresiva 
convergență a tuturor tehnologiilor informaţiei (mass media, telecomunicaţii şi 
calculatoare) într-o singură infrastructură de control la nivel macro. Crucial acestei 
dezvoltări este procesul de digitalizare care tinde să şteargă graniţele între procesarea 
şi comunicarea informaţiei, ca şi între diferite tipuri de informaţie: numere, cuvinte, 
imagini şi sunete, precum şi între gusturi, mirosuri chiar şi senzaţii care pot fi 
înregistrate, procesate şi comunicate în formă digitală. Astfel, digitalizarea promite să 
transforme formele curente de informare (ceea ce a şi realizat de altfel, în următorii 
ani, prin intermediul WorldWideWeb) într-un mediu general de procesare şi schimb 
în sistemul social. Astfel, pentru Beninger, emergenţa societăţii informaţionale şi 
chiar mai mult decât aceasta, dezvoltarea în paralel a teoriei formale a informaţiei 
arată locul central pe care procesarea informaţiei, comunicarea şi controlul îl ocupă în 
toate aspectele societăţii umane şi ale comportamentului social. Astfel, aceste 
concepte reprezintă o provocare pentru ştiinţa socială în a le folosi pentru a creşte 
cunoaşterea structurii şi proceselor sociale. 


2.2 Condiţia spaţiului public în postmodernitate. Rolul comunicării sociale. 

Societatea contemporană este caracterizată de o înmulţire considerabilă a 
dispozitivelor comunicaţionale. Ele s-au perfecţionat progresiv, iar tehnicile pe care le 
pun în practică sunt din ce în ce mai sofisticate: între acestea şi tehnicile manipulatorii 


ale propagandei se mai poate face, cel puţin parţial, o confuzie frecventă în anumite 

cercuri intelectuale înclinate să supraestimeze « puterea mass-media ». Este adevărat 
că nu pot fi trasate graniţe clare în interiorul comunicării sociale între procesele de 
influenţă, persuasiune, propagandă, manipulare, dar această zonă de nedeterminare nu 
trebuie să ne împiedice să observăm că dezvoltarea comunicării atrage după sine 
practici şi politici noi a căror funcţionare trebuie discutată în cadrul unor noi scheme 
conceptuale. 

Dezvoltarea continuă a mijloacelor de comunicare schimbă permanent formele 
de control social, o face însă discret şi chiar fără ca mediatorii care îi gestionează 
dezvoltarea să fie conştienţi că ea aduce cu sine un nou mod de exercitare a 
dominaţiei sociale. Această dominare este diferită de propagandă pentru că se 
dezvoltă la iniţiativa celor mai diverse instituţii sociale (cu mijloace diferite, de la caz 
la caz) şi nu implică doar acceptarea pasivă a opiniilor emiţătorilor sau aderarea la 
nişte modele de comportament ; ea este un « catalizator » al schimbării sociale, 
intrând în mod necesar în interacţiune cu indivizi şi grupurile sociale cărora li se 
adresează. Preponderent (vom vedea că tehnologia interactivă de comunicare - 
Internetul, introduce posibilitatea unei schimbări în această privinţă), comunicarea 
este asimetrică şi inegalitară, dar nu poate fi unilaterală. Abundenţa de critici a noului 
spaţiu public se concentrează pe două acuze : statul este hipertrofiat şi impregnat de o 
raționalitate tehnicistă, iar mişcările sociale care i se opun au puţine legături unele cu 
altele (vezi o trecere în revistă în Keane, 2000). 

Ni se pare eronat ca plecând de la constatarea pregnanţei tehnicilor de 
comunicare şi a pătrunderii lor în toate câmpurile socialului să se ajungă la o 
asemenea concluzie: în ciuda forţei lor (care nu se dezvăluie ca atare, căci ele iau de 
obicei aparenţa interacțiunii sau chiar a convivialităţii), dispozitivele comunicaţionale 
se confruntă cu strategiile sociale şi sunt obligate să se adapteze raporturilor sociale, 
participând în acelaşi timp la « reclădirea » lor. Dacă acceptăm că este un puternic 
catalizator al schimbării sociale, comunicarea nu întâlneşte în cale nişte elemente 
inerte: ea trebuie să ţină seama de reacţiile celor cărora se adresează (indivizi sau 
grupuri sociale); mai mult, ea implică o oarecare interactivitate. 

Caracteristicile comunicării în câmpul social sunt (Tran & Stănciugelu, 2003, 
p.105): a) asimetria, rezultat al importanţei crescânde a dispozitivelor 
comunicaţionale folosite astăzi de cea mai mare parte a instituţiilor sociale care îi pun 
pe subiecţi în „interacţiune parţială”; b) diversificarea modalităţilor de exercitare 
(discurs argumentativ, discurs persuasiv, interactiv); c) fărămițarea în spaţii care se 


juxtapun sau chiar se suprapun (comunicarea politică se suprapune uneori cu cea 

publică, comunicarea publicitară de asemenea); d) o participare diferită în funcţie de 
clasă şi grup social (acces la media în funcţie de modalităţile de exercitare a 
controlului social); e) tendința spre o anumită întrepătrundere cu viaţa profesională 
precum şi cu spaţiul privat; în acest sens, dispozitivele comunicaţionale vor ajuta la 
compatibilizarea mişcării de individualizare a practicilor sociale cu participarea la 
spaţiul public. 


2.2.1 Spaţiul public — efect şi cauză a comunicării. Habermas 


Conceptul de spaţiu public, oricât ar fi de contestat printre specialişti rămâne un cadru 
important în analiza comunicării sociale. Conform lui Chambat (2002, p.67) noţiunea 
de spaţiu public cunoaşte un destin ascendent în urma traducerii tezei lui Habermas în 
1978. Depăşind analiza efectelor mass-media asupra instituţiilor şi practicilor politice, 
această noţiune aduce un cadru conceptual consistent deşi permanent repus în discuţie 
pentru integrarea fenomenelor de comunicare în teoria politică, în special prin 
reinterpretarea distincţiei dintre stat şi societatea civilă. Modurile de conceptualizare 
ale spaţiului public se împart între cei doi poli: cel social şi cel politic. Chambat 
menţionează trei dintre aceste accepţiuni, care se disting prin gradul de coordonare a 
acţiunii comune (pp. 67-68): a) la prima vedere, spaţiul public desemnează „un mediu 
de simplă observabilitate reciprocă”. Este sensul dat de Şcoala de la Chicago, de 
Richard Sennett, care analizează oraşul ca pe un loc de întâlnire pentru străini, idei 
care-şi trag rădăcinile din lucrările lui Simmel. Spaţiul public este un loc unde 
"semnele şi indiciile sunt puse la dispoziţia ocupanților săi pentru a descifra stările lor 
interne şi pentru a face reciproce atribuţiile lor"; b) într-un al doilea sens, spaţiul 
public desemnează constituirea unei intersubiectivităţi practice, a recunoaşterii 
reciproce drept subiecţi, a legăturii dintre persoane şi a înlănţuirii acţiunilor lor în 
cooperarea socială. Este vorba deci de comunicare şi de socializare ; c) într-un al 
treilea sens, politic, spaţiul public desemnează ansamblul scenelor, mai mult sau mai 
puţin instituţionalizate, unde este expus, justificat şi hotărât un ansamblu de acţiuni 
organizate şi orientate politic. Find orientată către participarea la deliberarea 
colectivă, acţiunea în comun este reglată aici de modalităţile de ordonare dintre 
spaţiul social şi spaţiul politic şi deci de către formele comunicării politice. 

Noţiunea de spaţiu public constituie elementul conceptual de bază al analizei 
pe care Habermas o realizează asupra relaţiei dintre comunicarea de masă şi 


democraţie, şi tratează subiectul din prisma tuturor concepţiilor prezentate mai sus. 


79 


Această analiză integrează următoarele concepte: opinia publică, mass media şi actorii 
politici. 

Conform lui Habermas (1998) spaţiul public s-a constituit ca loc de mediere 
între societatea civilă şi stat, în care se formează şi se exprimă opinia publică. Prin 
spaţiu public el înţelege acea sferă în care reuniți ca public, cetăţenii tratează 
neconstrînşi sub garanţia de a putea să se întrumnească şi să se unească liberi, să-şi 
exprime şi să-şi publice liber opinia lor asupra problemelor de interes general. În 
cadrul acestei sfere publice se dezvoltă o conştiinţă politică care cere puterii 
reglementări legale ale funcţionării relaţiilor economice şi sociale prin elaborarea unor 
legi cu valabilitate generală şi care acţionează totodată ca opinie publică, ca unică 
sursă de legitimare a acestor legi. Opinia publică are deci o dublă funcţie: legitimarea 
normelor publice, a legilor şi cea de instanţă publică raţională de judecare şi critică a 
puterii. Însă spaţiul public iniţiat şi instituit de burghezie conţinea în germene 
elementele propriei deformări, căci el nu se poate întinde la scară de masă fără a se 
perverti. Antagonismele sociale împiedică opinia publică să exprime şi să condenseze 
în chip raţional interesul general. În realitate, în cursul evoluţiei societăţii moderne, 
spaţiul public va fi măcinat de interesele particulare şi grupurile de presiune, de 
„masificarea societăţii”, toate acestea făcând imposibilă definirea şi urmărirea 

raţională a unui interes general. „Societatea de masă” va produce relativizarea dintre 
public şi privat şi va determina criza spaţiului public. 

După cum vedem, la Habermas spaţiul public este construit ca un ideal-tip. 
Nucleul conceptual este cel al „principiului publicităţii” sau al „folosirii publice a 
raţiunii” de către persoanele particulare reunite într-un public. Această utilizare 
publică a raţiunii sub forma argumentării şi a dezbaterii reprezintă mediul în care se 
realizează opoziţia dintre societatea civilă şi puterea statului. Bernard Floris critică 
tocmai nucleul conceptual al principiului publicităţii (Floris, 2002). Potrivit acestuia, 
această concepţie tinde să reducă procesul de comunicare la procesul lingvistic 
interindividual, fie el şi mediatizat prin mijloacele de comunicare. Habermas nu ţine 
cont de medierea proceselor de comunicare prin intermediul câmpurilor sociale 
specializate şi a diverselor forme de apartenenţă socială. În consecinţă, nu ia în calcul 
nici inegalităţile de poziţie, de organizare şi putere socială care apar în calea formării 
reprezentărilor politice sau culturale. "Spaţiul public este traversat cu necesitate de 
raporturile de inegalitate şi de dominație socială; el este, de asemenea, în mod necesar 
conflictual" (p.125). 

În consecință, conceptul de spaţiu public, consideră Floris, exprimă "existenţa 
acestui loc particular şi constitutiv al formei democratice unde se manifestă tensiunea 
dintre un principiu simbolic al legitimităţii formării puterii politice şi a exercitării sale 
şi existenţa raporturilor sociale de inegalitate şi dominație care se obiectivează în 
câmpurile sociale autonome, concurente şi interdependente" (2002, p.126). Această 
tensiune generează violenţa simbolică, care reprezintă pentru autor o recunoaştere 
universală a legitimităţii democratice şi o proastă înţelegere a intereselor sociale 
particulare pe care aceasta le mediatizează. Spaţiul public nu e locul formal al 
medierii între un stat democratic şi o societate civilă suverană. El este câmpul 
medierii între interesele şi poziţiile sociale contradictorii care trec cu necesitate prin 
formele culturale şi simbolice ale formării opiniei. "Spaţiul public este un câmp 
mediator al câmpurilor de putere în gestiunea simbolică a raporturilor sociale, adică 
un câmp de luptă pentru dominaţia legitimă şi de violenţă simbolică pentru impunerea 
definiţiilor sale legitime". 

Ca urmare, spaţiul public exprimă patru forme de mediere: în primul rând el 
este câmpul formării simbolice a unei opinii publice prin intermediul tuturor formelor 
de comunicare existente în societate. În al doilea rând, el este câmpul formării 
democratice a unei voințe politice prin intermediul sufragiului universal, al 
parlamentului şi al partidelor. În al treilea rând el este o sferă de mediere între stat şi 
societatea civilă. În al patrulea rând, spaţiul public nu este un loc abstract al 
consensului democratic ideal, ci un spaţiu conflictual care exprimă raporturile sociale 
de inegalitate şi dominare (pp.126-127). 

Conceptul de spaţiu public, oricât de cotroversat, rămâne un element important 
în analiza comunicării sociale. Din punctul de vedere al comunicării, demn de 
menţionat este demersul lui Paul Beaud care consideră că ceea ce este numit în 
general drept criză a reprezentării în postmodernitate (vezi Baudrillard, Lyotard şi 
Harvey, menţionat într-un capitol anterior) nu este un factor de dispariţie al sensului, a 
capacităţilor de inteligibilitate a societăţii, ci un factor de lărgire a spaţiului public, 
care s-ar constitui în jurul a două axe: autonomizarea socialului şi intelectualizarea 
vieţii private. Redefinirea reprezentării ar marca astfel trecerea de la un spaţiu public 
dominat de politic la unul dominat de problema socială. Raporturile dintre timpul 
liber, muncă, sănătate, sex, consum etc., devin domeniile esenţiale de diferenţiere şi 
integrare socială. Această elaborare a unei noi carte a socialului este preluată de 
aparatul de informare publică, aparat care continuă să-şi asume, în acelaşi timp, 


medierea sferei politice. 

Noua sferă socială investeşte sfera publică politică şi devine obiectul global al 
acesteia. O dată cu autonomizarea socialului, spaţiul public pătrunde în sfera familială 
privată şi substituie structurile tradiţionale de socializare cu instrumentele sale de 
comunicare. Fiecare este avertizat să se gîndească pe sine ca individ social, în raport 
cu aceste noi norme de apartenenţă mediatizate (Beaud, apud Paillart, 2002, pp.12- 
13). 

Astfel, spaţiul public structurat în postmodernitate de tehnicile de informare şi 
comunicare tinde să se disocieze de scena politică orientată spre decizia colectivă, 


operând o disjuncţie între cele două aspecte ale deliberării. 


2.2.2 Spaţiul public şi tehnologiile comunicarii şi informării 


Într-o încercare de a înţelege trasformările spaţiului public, Bernard Miege'” (Miege, 
2002) încearcă să recompună etapele prin care a trecut acest spaţiu în societăţile 
liberal-democratice concentrându-se în special asupra rolului jucat de dezvoltarea 
mijloacelor de comunicare. Astfel el consideră că putem distinge patru modele de 
comunicare preponderente care coexistă şi care modelează continuu spaţiul public 
contemporan. Primul model se datorează apariţiei şi existenţei presei de opinie în 
jurul căreia se organizează spaţiile publice născânde din primele societăţi 
democratice, în perioade, de altfel, diferite în funcţie de ţară ; ele erau însă existente la 
mijlocul secolului al XVIII-lea. Stilul polemic, fervoarea şi discursul politic sunt 
puternic amestecate cu abordarea literară: această presă de idei este destul de scumpă, 
dar astfel se stabileşte o legătură puternică între ziare şi cititorii lor, legătură care a 
permis burghezilor luminaţi să practice « Aufklarung »-ul, adică utilizarea publică a 
raţiunii, prin intermediul argumentării şi al schimbului de opinii. Astfel s-a creat un 
spaţiu al medierii între stat şi spaţiul vieţii private. Este modelul ideal al spaţiului 
public, teoretizat de Habermas, dar de care Miege se îndoieşte că s-ar fi regăsit 
vreodată ca atare. 


1 Referirile la pagină în acest capitol vor fi făcute prin raportare la ediţia menţionată. 

Începând cu secolul al XIX-lea şi, în mod definitiv de la sfârşitul său, presa 
comercială introduce schimbări decisive (contribuind la apariţia celui de-al doilea 
model): presa de masă, organizată pe o bază industrială şi orientată asupra profitului, 
îşi pierde autonomia redacţiilor în raport cu editorii, iar linia politică se afirmă într-o 
manieră mai mult sau mai puţin polemică: ea este disimulată prin redactarea şi 
difuzarea informaţiei. Se instaurează un raport comercial şi distant între ziare şi 
cititorii lor. «Opinia publică», al cărei ecou se face în mod regulat presa comercială, 
chiar dacă nu se supune regulilor manipulării şi ale propagandei, este, înainte de toate, 
o „construcţie” o „reprezentare? care se interpune între cititorii—cetăţeni ţinuţi la 
distanţă şi aparatele politico-informaţionale exprimând când mai bine, când mai rău 
marile categorii de opinii” (p.170). Departamentul de publicitate începe să fie disociat 
clar de redacţie, iar puterea politică se afirmă ca un garant al «libertăţii presei», 
mergând până la a iniţia măsuri economice sau statutare pentru moralizarea 
funcţionării sale. 

Al treilea model se constituie în raport cu mass-media audiovizuale ale căror 
efecte se impun începând cu mijlocul secolului XX. Dezvoltarea mass-media audio- 
vizuale (şi în special a canalelor de televiziune generaliste) se leagă cvasi-organic de 
cea a publicităţii comerciale (investiţiile celor care fac publicitate pentru produsele 
lor constituind baza economică a modelului) şi de dezvoltarea tehnicilor de marketing 
în comunicarea socială (identificarea publicului—ţintă, strategiile de influențare a 
grupurilor şi audienţelor, rolul crescut al imaginii şi al poziționării prin controlarea 
imaginii propuse). "În fine, mass-media audio-vizuale încă şi mai clar decât presa 
comercială, pun accentul pe divertisment, incluzând aici şi divertismentul care 
însoţeşte, în ultimul timp, difuzarea informaţiei sau producţiile artistice (talk-show- 
uri). Ele asigură primatul normelor spectacolului şi ale reprezentării în detrimentul 
argumentării şi al „exprimării” (p.171). 

La începutul anilor 70, apare un nou model, datorat în special generalizării 
relaţiilor publice. De acum înainte statul, întreprinderile mai mari sau mai mici şi, 
încetul cu încetul, toate instituţiile sociale (de la puternicele administrații publice la 
organizaţiile „societăţii civile”) pun stăpânire pe tehnicile gestiunii socialului şi pe 
tehnologiile comunicării şi informării şi pun în practică strategii de comunicare din ce 
în ce mai perfecţionate. Pentru Miege, crearea unor imagini cu putere de 
seducţie nu trebuie să ne facă să le considerăm simple artefacte sau nişte discursuri 
care se învârt în gol: "ele sunt, în aceeaşi măsură, puternice motoare ale schimbărilor 


sociale şi culturale, dar noutatea relativă a apariţiei lor nu ne-a condus încă la a lua în 

calcul şi efectele pe care le-ar antrena ele" (p.172). Ceea ce se poate observa este însă 
că relaţiile publice generalizate pun accent pe temele consensuale: ele vizează, în 
toate domeniile vieţii sociale, fabricarea unei adeziuni şi tind să se adreseze în special 
indivizilor/consumatorilor/cetăţenilor, de preferinţă grupurilor şi audienţelor (pp.171- 
2) 

Într-un alt text, comentând implicaţiile sociale ale noului model, cel al 
relaţiilor publice generalizate, sau al comunicării generalizate, Miege (2000), observă 
că acesta are trei dimensiuni constitutive: 1) modelul implică în primul rând punerea 
în practică de către state, întreprinderi şi instituţii sociale a unor tehnici de gestionare 
a socialului în cadrul unor strategii elaborate cu mai multă sau mai puţină precizie şi 
vizând ţinte interne şi/sau externe — deşi această distincţie curent reţinută se dovedeşte 
inadecvată, „interiorul” şi „exteriorul” fiind indisociabile. Totuşi, se pare că pe 
măsură ce recurgerea la comunicare şi la metodele sale se impune în ansamblul 
instituţiilor sociale, se confirmă faptul că rezultatele aşteptate sunt „relative” sau, cel 
puţin, că este greu să li se atribuie efecte „specifice” şi clar identificabile ; 2) în al 
doilea rând, modelul care generalizează progresiv imperativul de a comunica se 
sprijină pe posibilitatea deja reală de a utiliza o gamă din ce în ce mai largă de 
aparate, care permit, prin reţele cu un debit crescut, fie să se schimbe mesaje, fie să se 
acceadă la programe informaţionale şi culturale ; 3) în al treilea rând, noul model nu 
se mulţumeşte doar să se extindă, el duce încetul cu încetul la remodelarea mass- 
media existente (p.186). 


2.2.3 Problematizarea spaţiului public din punct de vedere al tehnicilor de 


comunicare 


Fără a considera noţiunea de spaţiu public o certitudine şi o categorie naturală, 
încercarea de a înţelege rolul pe care-l joacă aici medierea tehnică implică în prealabil 
să ne punem întrebări asupra locului obţinut de comunicare în modelele spaţiului 
public. În ciuda acordului asupra anumitor elemente constitutive ale principiului 
publicităţii (transparenţă, argumentare, deschidere), noţiunea de spaţiu public ridică 
unele dificultaţi care interferează cu modul de analiză a chestiunii medierii tehnice. 

În primul rând, consideră Chambat (2002, pp.67-71) trebuie menţionată 
ambivalenţa noţiunii de spaţiu public : « spaţiu public » stă atât pentru unul sau mai 
multe locuri, unul sau mai multe spaţii fizice (Agora, saloanele şi cafenelele, 


Parlamentul, Pieţele) cât şi pentru principiul constitutiv al unei acţiuni politice 

desfăşurate în unul dintre aceste locuri : desemnează deopotrivă realităţile empirice, 
cât şi o normă care depăşeşte particularităţile istorice. Noţiunea de spaţiu public este 
ea însăşi ridicată la rangul de mediatoare între societatea civilă şi stat, între 
sociabilitate şi cetăţenie, între privat şi public, între moravuri şi politică. În consecință, 
dimensiunea spaţială poate lua o densitate şi o realitate fizică sau poate face obiectul 
unei desemnări cvasimetaforice echivalente cu un ansamblu de practici sau cu o sferă 
de activităţi fără o localizare care să poată fi determinată precis. Problema medierii 
tehnice plecând de la această ambivalenţă, priveşte în general amploarea, semnificația 
şi efectele instituirii spaţiului imaterial al reţelelor în locul reunirii din spaţiile publice. 

Nici în caracterizarea lui nonspaţială, consideră Chambat, spaţiul public nu 
este deloc mai uşor de perceput. Distincția public-privat este deseori definită plecând 
de la două criterii, cel material şi instituţional care se suprapun parţial (satisfacţie 
personală/participare politică). Însă aici apare dificultatea de a delimita ceea ce ţine de 
privat şi deci de a scăpa intervenţiei sau privirii publicului din care rezultă necesitatea 
recurgerii la un al doilea criteriu, instituţional sau juridic prin care locurile sau 
problemele specifice sunt calificate drept publice doar dacă țin de o instituţie publică. 
Noţiunea de privat se opune celei de public, secretul sau innaccesibilitatea fiind o 
condiţie de protejare a spaţiului privat. Această incertitudine subliniază că nu există 
spaţiu public natural în sine şi că, în consecinţă, atenţia trebuie să se îndrepte către 
evoluţia şi permeabilitatea frontierei dintre public şi privat, dar şi către evoluţia pe 
care le au aceste noţiuni, către alunecarea concepțiunii fizice, concrete, înspre 
accepțiunea imaterială a spaţiului public, pe scurt, către procesele de construcţie a 
problemelor publice. Chestiunea frontierei deschide calea reflecţiei asupra tehnicilor 
de informare şi comunicare (TIC), în măsura în care acestea fac neclară distincţia 
dintre public şi privat, prin determinarea locurilor şi activităţilor, exemplul tipic fiind 
publicarea aspectelor absolut personale în mass-media audiovizuale sau prin mijloace 
electronice. Aceasta arată că de îndată ce dimensiunile spaţiului public se disociază, 
tehnica apare ca instanţă de mediere. 

Astfel că rolul formelor de comunicare în constituirea şi stabilitatea tipurilor 
de spaţiu public conduce la întrebări despre incidenţa pe care ar putea-o avea tehnicile 
de informare şi comunicare. De asemenea, dezbaterile curente asupra dezvoltării unor 
noi tehnologii media se întretaie puternic cu întrebări despre natura comunităţii ce 
sunt ridicate în prezent (Stevenson, 1999, p.166). Mass-media s-au diversificat rapid 
până în punctul în care relaţiile colective vechi au fost puse sub semnul întrebării. 
Sunt noile tehnologii media responsabile pentru declinul simțului comunităţii, privând 

oamenii de dreptul de a fi o specie publică participantă sau putem regăsi în acestea 
germenul unor noi relaţii de solidaritate? Putem împărţi argumentele în valoarea 
efectelor şi transformărilor aduse de noile media prin raportare la şcoala de gândire 
optimistă şi cea pesimistă. Pesimiştii susțin că dezvoltarea tehnologiilor noilor media 
este asociată cu declinul modernităţii şi destrămarea formelor elementare de 
identificare şi cu privatizările progresive ale vieţii publice. Pe de altă parte, multe din 
coordonatele post-moderniste privesc apariţia internetului, video, telefoanelor mobile 
şi a casetofoanelor portabile ca pe o deschidere către noi posibilităţi pentru ca vocile 
ce au fost excluse din culturile publice să fie auzite. Se formează astfel o nouă fixare 
afectivă prin reţelele clandestine (ilegale), prin revistele fanilor şi prin liniile de chat 
telefonice. Spre deosebire de comunităţile tradiţionale în care “indivizii” se nasc în 
relaţii locale “co-prezente”, aşa-zisele comunităţi post-moderniste pot fi rezultatul 
alegerii “individuale” şi al meditaţiei. În timp ce unii critici privesc triumful global al 
capitalului ca o destramare a identificării colective ce permitea oamenilor să reziste 
capitalismului, alţi critici văd comunitatea ca pe o locaţie potenţială a politicilor 
radicale. Exagerând, în timp ce un grup de critici “deplâng” dispariţia vechilor 
legături, celălat grup sărbătoreşte în speranţa stabilirii unora noi. 


2.2.4 Media şi modernitatea. PostHabermas - John Thompson 


Cel mai cunoscut dintre autorii care au încercat să depăşească dilema critică 
prezentată mai sus, John Thompson, se delimitează în introducerea cărţii sale Media şi 
modernitatea’ (2000) de teoreticienii sociali care, încercând să reflecteze asupra 
ultimelor dezvoltări din câmpul modernitaţii, realizează acest lucru folosind schemele 
conceptuale ale teoriei sociale de tip clasic. Conform lui Thompson, gânditorii sociali 
clasici nu au acordat un rol semnificativ dezvoltării mediilor de comunicare. Pentru ei, 
dinamica culturală fundamentală asociată cu ascensiunea societăţilor moderne constă 
în procesele de raţionalizare şi de secularizare, prin care s-a crezut că societăţile 
moderne vor înlătura treptat obstacolele tradiționale ale trecutului. Argumentul central 
al cărţii se construieşte în jurul ideii că utilizarea mijloacelor de comunicare implică 
crearea unor noi forme de acţiune şi interacţiune în lumea socială, a unor noi tipuri de 
relaţii sociale şi a unor noi moduri de a fi în legătură cu ceilalţi şi cu sine. Mijloacele 
de comunicare nu servesc doar la transmiterea informaţiei şi a conţinutului simbolic 
către indivizi ale căror relaţii cu ceilalți rămân în esenţă aceleaşi. Când indivizii 


!8 Referirile la pagină în acest capitol vor fi făcute prin raportare la ediţia menţionată. 


86 


folosesc mijloace de comunicare, ei intră în forme de interacţiune care diferă sub 
anumite aspecte de tipul de interacţiune faţă în faţă ce caracterizează cele mai multe 
întâlniri din viaţa zilnică. "Astfel, într-un mod fundamental, folosirea mijloacelor de 
comunicare transformă organizarea spaţială şi temporală a vieţii sociale, creând noi 
forme de acţiune şi de interacţiune, precum şi noi moduri de exercitare a puterii, care 
nu mai sunt legate de împărtăşirea unui spaţiu comun" (p.10). 

Proiectul teoretic al lui Thompson este inspirat de trei tradiţii intelectuale a) 
tradiţia teoriei sociale critice care rezultă din opera Şcolii de la Frankfurt - descrierea 
iniţială a lui Habermas despre apariţia şi transformarea sferei publice; 2) a doua 
tradiţie este cea care rezultă din opera teoreticienilor mass-media (McLuhan, Harold 
Innis; Innis a fost unul dintre primii autori preocupaţi de cercetarea sistematică a 
relaţiilor dintre mijloacele de comunicare, pe de o parte, şi organizarea spaţială şi 
temporală a puterii, de cealaltă parte. Chiar dacă teoria lui nu este complet dezvoltată, 
a accentuat corect faptul că mijloacele de comunicare ca atare sunt importante pentru 
organizarea puterii, indiferent de conţinutul mesajelor pe care le transmit) ; 3) a treia 
tradiţie este cea a hermeneuticii, o tradiţie care priveşte, în linii mari, interpretarea 
contextualizată a formelor simbolice (Gadamer, Ricoeur, Geerty). Ceea ce este 
important pentru Thompson este faptul că hermeneutica arată că recepţia formelor 
simbolice (iar produsele mass-media sunt forme simbolice prin excelenţă) implică 
întotdeauna un proces de interpretare contextualizat şi creativ, în care indivizii îşi 
aproprie resursele aflate la dispoziţia lor pentru a da un sens mesajelor pe care le 
primesc. Activitatea de „apropriere” este o parte a unui proces extins de formare de 
sine, prin care indivizii dezvoltă un sens al sinelui şi al celorlalţi, al istoriei, al locului 
în lume şi în grupurile sociale cărora le aparţin. „Accentuând caracterul creativ, 
constructiv şi determinat din punct de vedere social al interpretării, hermeneutica 
converge cu opera etnografică recentă despre receptarea produselor mass-media, 
îmbogăţind-o în acelaşi timp şi făcând-o să se sprijine pe resursele unei tradiţii 
preocupate de legătura dintre interpretare şi formarea de sine” (pp.11-14). 

În dezvoltarea teoriei sale, Thompson pleacă de la două premise: 1) 
comunicarea este o formă de acţiune, premisă preluată de la Austin ; ca atare, analiza 
comunicării trebuie să conţină o analiză a acţiunii şi o descriere a caracterului ei 
contextualizat din punct de vedere social. Seturile de acţiune posibile pentru un 
individ se dezvoltă în cadre de circumstanţe sociale structurate, conceptualizate sub 
forma «câmpurilor de interacţiune» (Bourdieu). "Indivizii se situează pe poziţii 


diferite în aceste câmpuri, depinzând de diferitele tipuri şi cantităţi de resurse de care 

dispun. În anumite cazuri, aceste poziţii dobândesc o anumită stabilitate, fiind 
instituţionalizate, adică devenind parte dintr-un grup relativ stabil de reguli, resurse şi 
relaţii care au un anumit grad de durabilitate în timp şi o anumită extindere în spaţiu 
şi care sunt legate cu scopul de a urmări unele dintre obiectivele generale" (p.17). 

A doua presupoziţie pleacă de la recunoaşterea faptului că în câmpul social, 
poziţiile actorilor sunt determinate esenţial de relaţiile de putere ce se stabilesc între 
ei. Thompson defineşte puterea în sensul său general, drept capacitatea cuiva de a 
acţiona pentru urmărirea scopurilor şi intereselor sale, capacitatea de a interveni în 
cursul evenimentelor şi de a le modifica rezultatul. "Înţeleasă în acest sens general, 
puterea este un fenomen social răspândit, caracteristic diferitelor tipuri de acţiune şi 
conflict, de la acţiunile politice recognoscibile ale oficialilor de stat până la conflictul 
dintre oamenii de pe stradă" (p.18). 

Urmând clasificarea lui Mann, Thompson distinge patru tipuri majore de 
putere — economică, politică, coercitivă şi simbolică, teoria sa urmând să se ocupe de 
puterea simbolică, ce rezultă din activitatea de a produce, transmite şi primi forme 
simbolice semnificative. Activitatea simbolică, consideră Thompson, este o trăsătură 
fundamentală a vieţii sociale, în aceeaşi măsură cu activitatea productivă, coordonarea 
indivizilor şi coerciţia. Indivizii sunt angajaţi constant în activitatea de a se exprima în 
forme simbolice şi în interpretarea expresiilor celorlalţi; ei sunt implicaţi în mod 
constant în faptul de a comunica unul cu celălalt şi de a schimba informaţii şi conţinut 
simbolic. Astfel, indivizii îşi asumă diferite tipuri de resurse, denumite generic 
„mijloace de informare şi comunicare”. Aceste resurse includ mijloacele tehnice de 
fixare şi de transmitere; abilităţile, competențele şi formele de cunoaştere folosite în 
producerea, transmiterea şi receptarea informaţiei şi a conţinutului simbolic (ceea ce 
Bourdieu numeşte „capital cultural”), precum şi prestigiul acumulat, recunoaşterea şi 
respectul acordate anumitor producători sau instituţii („capital simbolic”). „Voi folosi 
termenul de „putere simbolică” pentru a desemna această capacitate de a interveni în 
cursul evenimentelor, de a influenţa acţiunile celorlalți şi de a crea, într-adevăr, 
evenimente, prin intermediul producerii şi transmiterii formelor simbolice” (p.21). 

Punctul central al teoriei lui Thompson este analiza modului în care utilizarea 
milloacelor de comunicare a creat noi forme de acţiune şi interacţiune în lumea 
modernă. Folosirea mijloacelor de comunicare dă naştere unor forme de „acţiune la 
distanță” care le permit indivizilor să acţioneze pentru cei care sunt răspândiţi în 
spaţiu şi timp, şi oferindu-le posibilitatea de a acţiona ca răspuns la acţiuni şi 


evenimente care se petrec în locuri îndepărtate. Pentru a cerceta tipurile de situaţii 


88 


interacţionale create de folosirea mijloacelor de comunicare, Thompson distinge între 
trei forme sau tipuri de interacţiune: 1) interacţiunea faţă în faţă, 2) interacţiunea 
mediată şi 3) cvasiinteracţiunea mediată. 

Interacțiunea faţă în faţă are loc într-un context de co-prezenţă şi poate fi pusă 
în opoziţie cu „interacţiunea mediată”; interacţiunea mediată implică folosirea unui 
mijloc tehnic (hârtie, fire electrice, unde electromagnetice etc.) care îi permite 
informaţiei sau conţinutului simbolic să fie transmis indivizilor care sunt îndepărtați 
în spaţiu şi /sau timp. Cea de-a treia formă de interacţiune este numită 
„evasiinteracțiunea mediată” şi desemnează tipurile de relaţii sociale stabilite de 
mijloacele comunicării în masă. Ca şi interacţiunea mediată, cvasiinteracţiunea 
mediată este extinsă în spaţiu şi timp. În multe cazuri, ea implică o restrângere a 
gamei referinţelor simbolice, în comparaţie cu interacțiunea faţă în faţă; astfel, există 
două aspecte majore prin care cvasiinteracţiunea mediată diferă faţă de celelalte două 
forme : în primul rând, participanţii la interacţiunea faţă în faţă şi la interacţiunea 
mediată sunt orientaţi spre anumite persoane pentru care ei produc acţiuni, cuvinte 
etc. dar, în cazul cvasiinteracţiunii mediate, formele simbolice sunt produse pentru o 
gamă nedefinită de potenţiali destinatari. În al doilea rând, dacă interacţiunea faţă în 
faţă şi interacţiunea mediată sunt dialogice, cvasiinteracţiunea mediată are un caracter 
monologic, în sensul că fluxul comunicării este predominant unidirecţionat. 
"Cvasiinteracţiunea mediată creează un anumit tip de situaţie socială în care indivizii 
sunt angajaţi în primul rând în producerea formelor simbolice pentru cei care nu sunt 
fizic prezenţi, în vreme ce ceilalţi sunt implicaţi în primul rând în primirea formelor 
simbolice produse de cei cărora nu le pot răspunde, dar cu care pot forma grupuri de 
prietenie, afecţiune sau loialitate" (p.85). 

Multe din interacţiunile care se dezvoltă în fluxul vieţii de fiecare zi pot 
implica o combinaţie a diferitelor forme de interacţiune — ele au, cu alte cuvinte, un 
caracter hibrid. Dar odată cu ascensiunea interacțiunii şi a cvasiinteracţiunii mediate, 
„amestecul de interacţiune” din viaţa socială s-a schimbat. Indivizii sunt mai 
predispuşi să dobândească informaţie şi conţinut simbolic din alte surse decât de la 
persoanele cu care interacționează direct în viața de zi cu zi. Crearea şi reînoirea 
tradiţiilor sunt procese ce devin din ce în ce mai legate de schimbul simbolic mediat. 

Pentru a prezenta organizarea socială introdusă de cvasiinteracţiunea mediată, 
Thompson introduce o distincţie preluată din teoria sociologică a lui Goffman (2003, 
pp.130-161). Conform acestuia, orice acţiune are loc într-un cadru interactiv specific 
care implică anumite presupoziţii şi convenţii precum şi trăsăturile fizice ale situării 

(dispunerea spaţială, mobila, echipamentul, aspectul etc). Cadrul acţiunii şi trăsăturile 
care sunt accentuate de indivizii care acţionează în el formează « regiunea din faţă»; 
acţiunile şi aspectele sinelui care sunt considerate inadecvate sau care pot discredita 
imaginea pe care o persoană caută să o proiecteze sunt suprimate şi rezervate pentru 
situări care pot fi descrise ca «regiuni din spate». În regiunile din spate ei se relaxează 
şi îşi permit să-şi diminueze controlul. Această trăsătură este valabilă şi la nivel 
instituţional, trecerea dintre regiunile din faţă la cele din spate fiind adesea strict 
controlată, întrucât comportamentul din regiunea din spate poate compromite impresia 
pe care indivizii sau organizaţiile vor să o cultive. Interacțiunile mediată şi cea 
cvasimediată implică în general o separare a contextelor în care se situează 
participanţii, ea stabilind un cadru interactiv care constă din două sau mai multe 
regiuni din faţă care sunt separate în spaţiu şi poate, în timp. 

În cazul cvasiinteracţiunii mediate tehnic, apar, de asemenea, mai multe cadre 
de interacţiune, observă Thompson: formele simbolice sunt produse într-un context 
(cadru interactiv de producere) şi sunt primite într-o multitudine de contexte (cadrele 
interactive de receptare). În cadrul cvasiinteracţiunii mediate pe care o realizează 
televiziunea (mediul ales de Thompson pentru exemplificarea cadrului teoretic 
propus) putem distinge trei seturi de coordonate spaţio-temporale: 1) coordonatele 
spaţio-temporale ale contextului producerii (în care comunicatorii acţionează şi 
interacționează unii cu ceilaţi), 2) coordonatele spaţio-temporale ale mesajului 
televizual (ce pot coincide sau nu cu cele specifice ale contextului producerii — 
coordonatele pot fi alterate, ascunse şi complet redefinite prin editare şi alte tehnici); 
3) coordonatele spaţiotemporale ale diverselor contexte de receptare. "Astfel, 
cvasiinteracţiunea creată de televiziune implică un proces continuu de îmbinare a 
acestor trei seturi de coordonate, un proces pe care îl voi descrie ca «interpolare 
spaţio-temporală»"; pentru receptori este creată o experiență spaţio-temporală 
discontinuă, în care indivizii care se uită la televizor trebuie într-o anumită măsură, să 
suspende cadrele spaţio-temporale ale vieţii de zi cu zi şi să se orienteze temporar spre 
un set diferit de coordonate spaţio-temporale; abilitatea de a negocia aceste cadre şi de 
a reveni la contextele vieţii lor de fiecare zi este o parte din capacitatea indivizilor în 


calitate de privitori competenţi la televizor. 


2.2.5 Spaţiul public postmodern. Bătălia vizibilităţii 

Să urmărim acum consecinţele pe care noul mod de relaţionare socială creat de 
cvasiinteracţiunea mediată le aduce la nivelul spaţiului public. Thompson se 
concentrează pe surprinderea transformării naturii vizibilităţii şi a relaţiei dintre 
vizibilitate şi putere. El consideră că această trasformare este parte dintr-o schimbare 
mai largă a naturii sferei publice, şi pleacă în analiză de la al doilea sens al 
dihotomiei, menţionat şi de Chambat. Potrivit acestui sens, „public” înseamnă deschis 
sau „la dispoziţia publicului”. În acest sens, dihotomia public-privat este legată de 
caracterul public versus caracterul privat, de caracterul deschis versus caracterul 
secret, de vizibilitate versus invizibilitate. Un act public este un act vizibil, făcut în 
mod deschis, pentru ca toată lumea să-l poată vedea; un act privat este invizibil, un 
act făcut în secret şi în spatele uşilor închise (pp.119- 120). 

Mijloacele de comunicare de masă creează un nou tip de caracter public, 
caracterul public mediat, spaţiu non-localizat, nondialogic, deschis al vizibilului, în 
care formele simbolice mediate pot fi exprimate şi primite de o pluraliate de alţi 
indivizi nonprezenţi. 

Astfel, caracterul public mediat se caracterizează prin următoarele trăsături: 1) 
Caracterul public mediat este un spaţiu nonlocalizat în sensul ca nu e legat de anumite 
locuri spaţio-temporale. Este un „spaţiu” în sensul că este o deschidere, o sferă de 
posibilităţi în care formele simbolice mediate pot apărea; dar nu este un „loc”, adică 
un loc anume în care indivizii acţionează şi interacționează. Aşa cum dezvoltarea 
mijloacelor de comunicare dă formelor simbolice posibilitatea de a circula dincolo de 
contextele producerii lor, tot aşa ea desprinde fenomenul caracterului public de 
împărtăşirea unui loc comun: sfera caracterului public mediat este extinsă în timp şi 
spaţiu şi are o anvergură potenţial globală. 2) Caracterul public mediat este 
nondialogic în sensul că producătorii şi destinatarii formelor simbolice mediate nu 
sunt, de obicei, angajaţi în dialog unii cu alţii. Producătorii transmit mesaje mass- 
media pentru o serie nedefinită de potenţiali destinatari, iar destinatarii primesc de 
obicei aceste mesaje în condiţii care nu le permit să le răspundă producătorilor într-o 
manieră directă şi discursivă. Rolurile producătorului şi destinatarului sunt 
diferenţiate, iar relaţia dintre ei este asimetrică. 3) Caracterul public mediat este un 
spaţiu deschis în sensul că este un spaţiu creativ şi necontrolabil, un spaţiu în care 
noile forme simbolice pot fi exprimate, în care noi cuvinte şi imagini pot apărea dintr- 
o dată, în care informaţia înainte ascunsă privirii poate deveni disponibilă şi în care 
consecinţele faptului de a deveni vizibil nu pot fi complet anticipate şi controlate. 4) 
Caracterul public mediat este deschis în sensul că nu pot fi complet delimitate 

dinainte conținuturile materialelor mediate — deşi gradul în care aceste conţinuturi 
sunt delimitate va depinde de organizarea instituţiilor mass-media şi de relaţia lor cu 
formele de putere politică şi economică. Când materialele simbolice devin disponibile 
în mass-media, consecinţele lor sunt nedeteminate. Câteva propoziţii care apar iniţial 
pe contrapagina unui ziar local pot fi culese de presa naţională şi trasformate într-un 
mare eveniment; o imagine surprinsă de un fotograf amator poate fi culeasă de 
reţelele de televiziune şi transmisă în toată lumea; consecinţele acestor procese şi 
altora similare nu pot fi determinate dinainte. 

Dacă avem în minte aceste trăsături ale caracterului public mediat, putem 
aprecia însemnătatea pe care luptele pentru vizibilitate au ajuns să o deţină în viaţa 
socială şi politică a societăţilor de la sfârşit de secol XX. "Lupta de a te face auzit şi 
văzut (şi de a-i împiedica pe alţii să o facă nu este un aspect periferic al mişcărilor 
sociale şi politice din lumea modernă; dimpotrivă, ea le este centrală. Această 
descriere a caracterului public mediat ne dă totodată posibilitatea de a înţelege de ce 
realizarea vizibilităţii poate pune în mişcare un lanţ de evenimente care se desfăşoară 
în moduri impredictibile şi necontrolabile. Imaginile şi mesajele mass-media pot duce 
la scindări şi sentimente profunde de injustiţie care sunt experimentate de indivizi în 
cursul vieții lor de fiecare zi. Mijloacele de comunicare pot politiza fiecare zi făcând- 
o vizibilă şi observabilă în moduri care nu erau posibile înainte, transformând astfel 
evenimentele zilnice într-un catalizator al acţiunii care se revarsă cu mult dincolo de 
locurile imediate în care se petrec evenimentele" (p.116). 


2.2.6 PostThompson - Tehnologiile comunicării şi informării 


Modelul lui Thompson este util în măsura în care rezumă majoritatea încercărilor de a 
teoretiza rolul mijloacelor de comunicare în dezvoltarea socială şi construieşte un 
fundal teoretic ce permite înţelegerea noilor modalităţi prin care se produce 
interacţiunea şi integrarea socială. Analiza lui Holmes!” (2005) asupra a ceea ce el 
numeşte teza celei „de-a doua epoci media” duce modelul lui Thompson, modelul 
„interacțiunii comunicative” prin excelenţă, către limitele sale, către sublinierea 
importanţei contextului social al comunicării. Modelul comunicativ propus de Holmes 
pleacă de la o distincţie şi o critică pe marginea diferenţelor între interacțiunea 


comunicativă şi integrare. Autorul consideră că, beneficiind de ajutorul noilor modele 
1 Referirile la pagină în acest capitol vor fi făcute prin raportare la ediţia menţionată. 

„rituale” de comunicare devine posibilă înţelegerea interacțiunilor între modurile 
tehnice de asociere manifestate între comunităţile clasice media şi aşa-numitele 
„comunităţi virtuale” (aduse de TIC), subliniind faptul că asemenea reţele nu doar 
mediază interacţiunea, cât facilitează tipuri sau nivele de integrare cărora le corespund 


calităţi specifice ale ataşamentului şi asocierii. 


Conform lui Holmes, unul din principalele motive pentru care analiştii media 
pun accent pe modul în care se realizează interacţiunea specifică fiecărui mediu de 
comunicare este datorată în parte modului în care TIC sunt "empirizate la modul 
general" (p.14). Relaţia semnificativă este considerată cea dintre portalul tehnologic al 
unui mediu şi consumator, cu care avem fie o relaţie pasivă, fie activă - exemplificată 
de către televiziune şi respectiv, Internet. În cazul consumatorului de Internet, în 
opoziţie cu cel de televiziune, există o aparenţă de control asupra interacţiilor. Această 
iluzie a controlului este una în care o tehnologie este redusă la nivelul de 
„reprezentare” — reprezentare a unor forme de viață bazate pe moduri mai puţin 
tehnologizate de schimb, cum ar fi comunicarea directă şi scrisul. Prin selectivitatea 
noastră asupra canalelor pe care le urmărim sau a mesajelor care ne sunt prezentate 
putem participa la moduri pre-constituite de viaţă într-un mod extins tehnologic. 
Totuşi, dacă această distincţie între activitate şi pasivitate poate fi pusă în aplicare în 
situaţiile în care TIC sunt gândite ca tehnologii de reprezentare, operabilitatea ei se 
reduce considerabil atunci când li se acordă TIC rolul de tehnologii de producţie. În 
această ipostază, TIC sunt teoretizate ca medii constitutive a ansamblului noilor tipuri 
de comportament şi forme de identitate. Altfel spus, acestea nu doar reproduc tipuri 
existente de relaţii sociale, ci ajung să creeze noi tipuri. Astfel, distincţia între 
activitate şi pasivitate ca şi cea dintre comunicațiile mediate şi cele nemediate îşi au 
originile în paradigma comunicării ca interactivitate, regăsită în toate modelelor 
teoretice ce privesc comunicarea ca proces de transmitere a informaţiei.” După cum 
am vazut mai sus, Thompson observă că în cea mai mare parte a istoriei umanităţii, 
comunicarea s-a limitat la relaţii directe, faţă-în-faţă. Multe instituţii omeneşti au 
evoluat în domeniul relaţiilor directe. Apariţia unor tipuri noi de interacţie pe care le 
% John Fiske (1982) consideră că putem deosebi două mari şcoli în studiul comunicării: şcoala proces 
şi şcoala semiotică. Şcoala proces vede comunicarea ca transmitere a mesajelor; important este modul 
în care emiţătorii şi receptorii codează şi decodează un mesaj, modul în care transmiţătorul foloseşte 
canalele şi mediile comunicării; comunicarea este privită ca un proces prin care o persoană afectează 
comportamentul sau starea de spirit a unei alte persoane. Dacă efectul este diferit de ceea ce intenţiona 
să se comunice, tendinţa este să se interpreteze acest lucru drept un eşec al comunicării şi să se caute 
motivul eşecului de-a lungul desfăşurării procesului de comunicare. Dintre principalele modele ce 


aparţin acestei şcoli amintim: Shannon and Weaver, Gerbner, Laswell, Newcomb, Westley şi 
MacLean. 

specifică Thompson au dus la apariţia unor noi domenii sociale şi schimbări în natura 
muncii, a domeniilor public/privat şi a timpului liber. 

Însă, cel mai semnificativ, au dus şi la apariţia unor noi modele de integrare 
socială. Pentru a putea explica aceste lucruri, trebuie să formalizăm diferenţa dintre 
interacţie şi integrare, consideră Holmes (pp.151-152). Dacă pe de o parte interacţia 
presupune un act empiric de angajare în actul vorbirii, fie extins, fie într-un cadru 
restrâns, pe de altă parte integrarea socială devine posibilă prin alte forme de 
reciprocitate, prin interdependenţă, continuitate pe termen lung a asocierii şi 
identificarea profundă cu un altul — chiar şi un “altul” abstract. Pe scurt, se poate 
spune că reciprocitatea se poate produce şi fără interacţie. În fapt, se poate observa că 
reciprocitatea, în mare parte, implică foarte puţină interacţiune, mai degrabă fiind 
încorporată în mulţimea de ritualuri prin care se realizează o solidaritate în cadrul 
unor comunităţi ce nu apar a fi empiric evidente. Dintr-un punct de vedere sociologic, 
aceste ritualuri nu implică neapărat o restaurare a co-prezenţei; mai degrabă par a fi 
orientate către forme abstracte de asociere — dar totuşi forme de asociere. De 
asemenea, un nivel important al integrării comunicative (p.161), dar care este mult 
prea des ignorat în discuţiile prezente ce se referă la „comunitate” şi „interacţie”, este 
acela al extensiei intermediate de un agent. De exemplu, aproape întotdeauna 
analizele relaţiilor sociale mediate se limitează la a face o comparaţie cu comunicarea 
directă, din care preiau perechile familiare de tipul inclus/exclus, virtual/real etc. Ceea 
ce este de obicei ignorat, consideră Holmes, este modul în care un proces de 
comunicare, care este o parte a „reciprocităţii fără interacţie” este mediat de alți actori 
şi nu este doar un mijloc tehnic de transmisiune. Acest lucru este mai vizibil în 
domeniul transmisiunilor audiovizuale decât la agenţii care sunt implicaţi în CMC 
(comunicare mediată de computer) — designerii de software şi programatorii. Pentru a 
susține această teză, Holmes face apel la distincţia realizată de Raymond Williams 
(1961) între sursă şi agent. O sursă este cineva care prezintă o opinie, o propunere, un 
sentiment, şi care, în mod normal doreşte ca celelalte persoane să o împărtăşească şi 
să acţioneze în direcţia ideii pe care o defineşte, pe când un agent este acela a cărui 
“exprimare este subordonată unei intenţii nedeclarate” cum ar fi strângerea unui 
public, modificarea unui text pentru satisfacerea anumitor gusturi etc. În termeni 
sociali, agentul va fi de fapt un subordonat — al unui guvern, al unei firme comerciale, 
unui proprietar de ziar, necesar oricărei administrări complexe. "Însă o agenţie este 
întotdeauna periculoasă dacă funcţia şi intenţia sa sunt nu doar declarate deschis, dar 
şi aprobate şi controlate în comun”. Astfel, pentru Williams, consideră Holmes, 

agenţii au o obligaţie morală de a impulsiona ceea ce este aprobat şi controlat la nivel 
comun, iar în cazurile în care agentul asistă pasiv la procesul de transmisie, fără a lua 
în considerare standardele de expresie, el sau ea acţionează într-un mod care este 
"inferior oricărui gen de sursă”. Continuând argumentaţia lui Williams, Holmes 
consideră (p.162) că agenţii sunt o parte necesară oricărui tip de comunicare în masă, 
însă sunt totodată nişte actori semnificativi pentru „medierea” culturii însăşi. Aceştia 
au un rol important în procesele de integrare în sensul în care recepţia şi răspunsul 
depind de alţi factori decât „tehnicile” şi metodele de transmisiune. Însă sunt deseori 
ignoraţi ca şi mediatori ai comunicării ca urmare a distincţiei abrupte făcute de 
conceptele dominante şi populare ale procesului comunicării între sursă şi mijloc de 
comunicare, între mesaj-autor şi mesaj-destinatar şi nu lasă loc între acestea 
conceptului de agent. 


Modelul alternativ ce începe să se manifeste încearcă să distingă între 
interacţie şi integrare. În această diferenţiere, interacţia îşi păstrează importanţa, însă 
trebuie văzută în lumina faptului că toate interacţiile concrete se petrec în contextul 
cadrelor dominante ale integrării comunicative - care este pusă în scenă prin 
„ritualurile” abstracte ale comunicării. Teza integrării respinge ideea conform căreia 
studiul comunicării poate fi redus la proceduri de documentare empirică a tipurilor 
observabile de interacţie, fie acestea interpersonale sau extinse. În societăţile tribale, 
exemplifică Holmes, "relaţiile directe şi semnificaţiile comunicării non-verbale în 
ritualurile de comunicare înglobează ansamblul social. Acest lucru este observabil din 
punctul de vedere al ritualurilor şi al categoriilor de viziuni asupra lumii care se 
formează în cadrul acestui tip de legături sociale. O persoană formată într-un 
asemenea mediu nu este obligată să se angajeze în interacţii directe constante pentru a 
fi inclusă în setul de relaţii ce compun ontologia grupului. Chiar atunci când asemenea 
interacţii nu au loc, ontologia comunicării directe ca şi centru de formare culturală se 
încadrează în ansamblul celorlalte tipuri de interacţii. Astfel, forme distante de 
comuniune sunt formate „după imaginea” comunicării directe" (p.17). În mod similar, 
dacă luăm în considerare formele extinse tehnologic de comunicare ale societăţilor 
moderne supra-saturate de media, medii precum televiziunea şi Internetul ne urmăresc 
vieţile, chiar şi când nu le utilizăm-urmărim. Aceasta nu înseamnă că evităm relaţiile 
directe, sau că suntem dependenţi de interacţiunile intermediate de tehnologie; mai 
degrabă înseamnă că ne conducem relaţiile directe cu ajutorul mediilor ce domină la 
un moment dat piaţa schimburilor sociale. Astfel, dacă interacţia presupune un act 
empiric de angajare în actul vorbirii, fie extins, fie într-un cadru restrâns, integrarea 

socială devine posibilă prin alte forme de reciprocitate, prin interdependenţă, 
continuitate pe termen lung a asocierii şi identificarea profundă cu un altul — chiar şi 
un “alt” abstract. Pe scurt se poate spune că reciprocitatea se poate produce şi fără 
interacţie. În fapt, se poate observa că reciprocitatea, în mare parte, implică foarte 
puţină interacţiune, mai degrabă fiind încorporată în mulţimea de tipuri rituale ce 
solidarizează anumite tipuri de comuniune ce nu apar a fi empiric evidente. Dintr-un 
punct de vedere sociologic, aceste ritualuri nu implică neapărat o restaurare a co- 
prezenţei ci, mai degrabă, par a fi orientate către forme abstracte de asociere — dar 


totuşi forme de asociere. 


Holmes subliniază de asemenea că, din perspectiva celei de-a doua ere media” 
(p.52), importanţa atribuită transmisiunilor media se regăseşte în rolul său hegemonic 
de determinare a culturii (industria culturii media), precum şi în conştiinţa individuală 
(teoria hegemoniei) ce derivă din structura sa predominant verticală. Această structură 
este una în care individul este obligat să privească imaginea şi să urmărească 
transmisiile pentru a-şi putea crea imaginea ansamblului şi a culturii comune 
societăţii din care face parte. Cea de-a doua epocă media, pe de altă parte, ocoleşte 
acest tip „instituţional” de comunicare şi facilitează o formă de comunicare mai puţin 
mediatizată, instantanee şi bidirecţională. Astfel, din punct de vedere al interacțiunii, 
consideră Holmes, (pp.52-53) utopiştii celei de-a doua epoci media pun accentul pe 
creşterea empirică a dezvoltării Internetului şi a altor tehnologii de reţea şi consideră 
că utilizarea acestora presupune în principal interacţie şi foarte puţin emisie. În cazul 
Internetului, spre exemplu, producătorii instituţionali de mesaj sunt ocoliţi, iar 
obstacolele ridicate în planul orizontal sunt depăşite, astfel încât individul se 
raportează direct la ceilalţi pentru a obţine un sentiment de asociere şi comunitate. În 
societatea informaţională indivizii interacționează din ce în ce mai mult cu ecranele 
computerelor, dezvoltându-şi o relaţie persoană-ecran în locul unei relaţii directe. 
„Epoca Internetului” este sinonimă cu oportunitatea de a construi comunităţi virtuale 
în care participăm împreună cu persoane din întreaga lume, persoane cu care 
comunicăm zilnic, cu care putem avea nişte relaţii relativ intime, dar pe care poate nu 


le vom întâlni niciodată la modul fizic. 

prima eră media este considerată a fi cea a mijloacelor tradiţionale de comunicare în masă -presa 
scrisă şi audiovizualul, emblematică fiind televiziunea, iar ce-a de-a doua eră este deschisă de 
emergenţa TIC, emblematic în acest moment fiind Internetul. 

2.2.7 Implicații sociale ale TIC- cyberspaţiul ca un nou spaţiu public. 
Multiplicarea perspectivelor 


Una dintre cele mai puternice implicaţii ale aşa-numitei „re-tribalizări” a societăţii 
contemporane ca urmare a consecinţelor celei de-a doua epoci media o reprezintă 
modul în care spaţiul public se poate reconstrui. Mărturii din sfera publică ale acestei 
epoci aduc în discuţie posibila apariţie a noi tipuri de politici, noi tipuri de „întruniri 
electronice” şi chiar şi o întoarcere a democraţiei participative prin intermediul CMC. 

Impactul noilor tehnici de informare şi comunicare (TIC) asupra spaţiului 
public este în general dedus din caracteristicile tehnice care le disting de mass-media: 
interactivitate, includerea în reţea şi convergenţa audio-vizualului, telecomunicaţiilor 
şi informaticii. Dar această analiză se referă şi la rolul politic pe care tradiţia 
democratică îl atribuie mass-media şi chiar la responsabilitatea lor în denaturarea 
spaţiului public. 

Conform lui Chambat (2002, pp.76-82) TIC participă la redefinirea frontierei 
dintre public şi privat în măsura în care, purtate de tendinţele profunde ale societăţii, 
par să fie rupte de schema propagandistică anterioară. Din acest punct de vedere, 
patru caracteristici sunt în general aduse în prim-plan: tehnicizarea relaţiilor, 
comercializarea comunicării, fragmentarea publicurilor şi, în fine, mondializarea 
fluxurilor de informaţii. 

Tehnicizarea relaţiilor are ca punct de plecare multiplicarea aparatelor de 
comunicare în activitatea cotidiană. Mecanizarea vieţii cotidiene ca aspect al 
raţionalizării lumii (infra Câştigul vitezei — societatea informaţiei: perspectiva lui 
Beninger), îşi are prelungirile în domeniul relaţional. Medierea tehnică nu este doar 
pur instrumentală şi funcţională prin ubicuitate şi timp real, ea este în acelaşi timp 
purtătoare a unei ideologii a activităţii şi a responsabilităţii individuale, având o 
dimensiune de imperativ faţă de implicarea personală şi exprimarea de către fiecare a 
alegerilor şi preferințelor sale. Odată intrată în rutina vieţii cotidiene, medierea 
tehnică încorporează prescripţii sociale pe măsură ce-şi însuşeşte o parte din 
manierele comune. Astfel, consideră Chambat, tehnicile de informare şi comunicare, 
prin dubla lor dimensiune de tehnică şi de comunicare se află în mijlocul unui conflict 
între tendinţele de individualizare şi procesele de socializare al căror vector sunt. "Se 

pune problema să ştim dacă relaţiile înnodate prin ecranul interpus participă la o 
experienţă autentică ori constituie un simulacru şi o nerealizare a raporturilor cu 
lumea, altfel spus dacă această comunicare mediată de tehnică produce efectiv 
legături sociale" (Chambat, 2002 p.77). 

Dimensiunea comercială a comunicării nu este în sine un fenomen nou, dar 
dezvoltarea TIC duce la creşterea importanţei logicii economice în detrimentul 
interesului public. Astfel, accesibilitatea tehnică riscă să fie însoţită de apariţia unor 
diferenţe în mânuirea TIC, fie pentru că e nevoie de obţinerea unor competenţe pentru 
utilizarea maşinilor (de exemplu, accesul la bazele de date din biblioteci), fie din 
cauza costurilor implicate. Propagarea încă restrânsă a acestor unelte pare mai 
degrabă să accentueze inegalităţile sociale existente decât să le şteargă. Pe de altă 
parte, logica de comercializare a informaţiilor duce, în numele liberei circulații a 
datelor, la slăbirea protecţiei privind viaţa privată, atât în raport cu instituţiile publice 
(în numele securităţii), cât şi cu organizaţiile private (marketing, asigurări). 

Fragmentarea publicului sub presiunea TIC (zapping, cablu, satelit, jocuri 
video) şi a preponderenţei logicii comerciale duce la o slăbire a concepţiei civice a 
unei informaţii constitutive a vieţii democratice. „Self-media” se caracterizează prin 
ţintirea unei clientele, prin producerea unei oferte care vizează mai întâi satisfacerea 
cererilor particulare. "Logica diferenţierii care stăpâneşte propagarea TIC duce astfel 
la înlăturarea dezbaterilor despre conţinutul legitim, acceptabil şi, în general, 
renunțarea la dezbaterile despre problemele publice, contând pe neutralizarea 
efectelor pe care le aduce tehnica. Astfel, respectând alegerile private se evită 
conflictul asupra valorilor şi judecății politice” (Chambat, 2002, p.81). 

În ceea ce priveşte mondializarea fluxului informaţiilor logica liberală care 
concepe datele ca pe nişte mărfuri se conjugă cu tendința tehnicii de a încălca 
frontierele pentru a diminua capacitatea statului de a inteveni asupra limitelor şi 
consistenţei spaţiului public. Astfel, în timp ce identitatea naţională scade în 
intensitate ca referinţă la cultură, suveranitatea politică regresează spre profitul pieţei. 

Mai recent, au apărut noi moduri de înţelegere a sferei publice, care pot fi 
văzute ca fiind calitativ diferite de vederile tradiţional civice si extinse către media ale 
adepților principiului publicităţii al lui Habermas. Aceste noi teze ţin cont de prezența 
media interactivă şi de „interactivitate” ca şi elemente de delimitare a posibilităţilor 
alternative de integrare civică. 

Astfel, Todd Gitlin (1998) a avansat ideea unor “sfericule publice”, sfere 


segmentate de asimilare ce au propria dinamică şi formă de constituire. Gitlin 

consideră că “o singură sferă publică nu este necesară atâta vreme cât segmentele 
acesteia îşi constituie fiecare în parte propriile ansambluri deliberative. Gitlin 
sugerează că ansamblurile segmentate constituite în comunităţile mediate de computer 
ce interacționează la un nivel redus, într-o sferă paralelă a diversităţii liberal-pluraliste 
similară sferei publice generată de stat, confirmă “multi-culturalismul”, în care un 
cetăţean poate adopta o identitate naţională îmbrăţişând un principiu mult mai unitar 
al conceptului de public — pluralismul liberal sau comunitarian. Această segmentare a 
sferei publice ajunge să pună în discuţie însuşi conceptul de democraţie: „Democraţia 
are nevoie de un public sau de o mulţime de publicuri? O sferă publică sau sfericule 
de public distincte? Proliferarea celor din urmă, uşurinţa cu care pot fi „cultivate”, 
dăunează oare perspectivelor celei dintâi? Nu pare cumva ca şi cum sfera publică, în 
cădere, s-ar fi sfărâmat într-o mulţime de globule, precum mercurul?” Răspândirea 
tehnologiilor interactive îmbogățește într-adevăr posibilităţile unei pluralităţi de 
publicuri — pentru dezvoltarea unor grupuri distincte organizate în jurul afinităţilor şi a 
intereselor comune. „Ceea ce nu este clar este dacă această proliferare a publicurilor 
contribuie la crearea unui public unitar — o comunitate de cetăţeni activă democratic 
ce se uneşte în ciuda diferenţelor sociale şi ideologice pentru a-şi pune la punct o 
agendă comună de preocupări şi de a dezbate puncte de vedere adverse" (p.173). 

Gitlin sugerează că în sfera publică electronică, ceea ce Thompson denumeşte 
spaţiu public mediat, facilitează un model „deliberativ” de angajament democratic. 
Viziunea lui Gitlin concordă cu tezele lui Becker şi Wehner (1998), care consideră că 
media interactive susțin formarea unor discursuri ale „publicurilor parţiale” - 
caracterizate prin strategii şi argumentări specifice contextului. 

Becker şi Wehner încă susţin ipoteza conform căreia mass-media tradiţionale 
au rolul central în mobilizarea şi instituţionalizarea opiniei publice, însă constată că 
media interactive cresc ca importanţă ca un spaţiu pentru formarea unor cadre “pre- 
instituţionale” ale opiniei publice. Media interactive permit manifestări alternative ale 
opiniei publice, însă această „alternativă” nu provine din însăşi structura media 
interactive. Astfel, Becker şi Wehner consideră că diferitele forumuri de opinie 
publică — bazate pe interacţii directe sau extinse, în comunităţi sau în mass-media — 
corespund diferitelor căi de „selecţie, defalcare şi împrăştiere a informaţiei”. 

Mediile interactive extinse tehnologic se disting de mass-media prin faptul că 
acestea sunt incapabile de a constitui o „masă” în care indivizii pot fi consideraţi 
„cetăţeni”. Mai degrabă Internetul promovează diferenţierea în locul omogenizării 
prin generarea unor „structuri de comunicare policontextuale”. Becker şi Wehner 

adaugă două observaţii importante care pun în discuţie caracteristicile numeroaselor 
sub-medii ale Internetului - caracterizarea prin „domenii restrânse tematic” şi faptul 
că din ce în ce mai puţină informaţie de pe net poate fi considerată „publică” şi 
universal accesibilă — „grosul” Internetului devenind colonizat cu informaţie scoasă 
din context şi fragmentată (publicitate, mesaje neverificate, spam), în timp ce o mare 
parte a „lărgimii de bandă” devine accesibilă doar unei elite instituţionale şi 
particulare. 


O discuţie recentă care oferă o viziune asupra Internetului din punct de vedere 
al teoriilor sociale este oferită de James Slevin?” (2000). Slevin reuneşte aici analizele 
teoretice ale Antony Giddens, John Thompson şi Zygmunt Bauman. 

Slevin pleacă de la argumentul lui Giddens (1990) conform căruia formele 
tradiţionale ale socializării instituţionale sunt în declin ca urmare a slăbirii legăturii 
între ocuparea unui spaţiu social şi conceptul de spaţiu fizic. Conform lui Giddens, 
noile practici de comunicare contribuie nu doar la asemenea modificări, ci intervin 
asupra schimburilor monetare, călătoriilor, asupra timpului şi a vechilor tehnologii de 
comunicare precum imprimarea (viziune întâlnită şi la Bauman, Harvey sau 
Beninger). Distanţarea caracteristică acestor aranjamente tehnico-sociale duce la o 
“ridicare” a relaţiilor sociale din contextele locale de interacţiune şi la restructurarea 
lor pe arii indefinite de spaţiu-timp. Are loc o dezagregare a relaţiilor sociale foarte 


strânse, care nu mai sunt percepute ca nişte restricţii impuse actorilor sociali. 


Slevin adoptă schiţele ontologice ale lui Giddens asupra distanţării spaţiu-timp 
plecând de la influenţa acestora asupra teoriei comunicării şi transmisiunii culturale a 
lui Thompson. Contribuţia deosebită a lui Slevin constă în prelucrarea tezelor asupra 
dezagregrării, considerând că Internetul combină trei aspecte ale transmisiunilor 
culturale într-un mod unic: ca un mediu tehnic, un aparat instituţional şi o forma de 
distanţare în spaţiu-timp. 


Un mediu tehnic este caracterizat prin capacitatea sa de a stoca informaţia şi 
de a o reproduce, precum şi prin disponibilitatea acestuia pentru participare 
(interacţiune). Slevin susţine că Internetul este un puternic super-mediu care este 
capabil să cuprindă toate aceste proprietăţi. Totuşi, nu putem concepe importanţa 
acestui fapt fără a înţelege totodată contextul instituțional care guvernează mediul 
tehnic (ceea ce ţine de integrare socială). De exemplu, este foarte uşor să elogiem 
capabilitățile de interacţie ale Internetului, însă ar fi naiv să facem aceasta fără a 


” Referirile la pagină în acest capitol vor fi făcute prin raportare la ediţia menţionată. 

scoate în evidenţă potenţialul de supraveghere al acestuia. Modurile în care Internetul 
este utilizat se află dincolo de substratul material/tehnic şi ţin mai mult de statul 
modern şi instituţiile sale care îşi au propria cultură. Astfel, suprevegherea, de 
exemplu, se poate spune că a fost utilizată întotdeauna de către statul modern, însă 


mijloacele tehnice pentru a o realiza s-au schimbat. 


Mai există însă încă o altă formă de schimbare, pe care Slevin o adoptă de la 
Giddens şi Thompson, şi care e reprezentată "de gradul de distanţare temporală şi 
spaţială implicat în circulaţia informaţiei şi a altor conţinuturi simbolice” (p.29). 
Slevin sugerează că aparatele tehnice şi instituţionale de transmisiune culturală nu 
doar produc relaţiile spaţiu-timp, ci, în acelaşi timp, răspund la acestea. Ca exemplu, 
dezagregarea poate facilita interacţiunea unui număr mare de persoane care nu se vor 
întâlni niciodată, însă poate contribui la procese, precum globalizarea, care necesită 
mijloace de conectare mult mai complexe şi mai puternice. "Presiunea şi 
oportunităţile pentru a mobiliza spaţiul-timp în timpul schimburilor de informaţie 
formează fundaţia pentru modul în care asemenea schimburi sunt organizate şi 
susținute"(p.69). 


Pentru Slevin, Internetul reprezintă baza pentru un nou nivel de dezagregare, pe 
care îl pune în contrast cu comunicarea de masă, dar într-un mod în care comparaţia 
bazată pe interacţie a lui Thompson este revizuită. Patru aspecte cheie ale comunicării 
de masă sunt puse în discuţie de către Internet ca super-mediu (pp.74-76): 1) 
internetul este într-o oarecare măsură un „sistem de comunicare deschis”, care nu 
necesită „un număr mare de experţi pentru producţia conţinutului său”; 2) internetul 
nu doar „egalizează” relaţia dintre emiţător şi receptor, ci, în acelaşi timp reduce 
dihotomia dintre cei doi, deşi acest fenomen poate varia de la întâlnire la întâlnire, de 
la aplicaţie la aplicaţie; 3) în măsura în care aranjamentele instituţionale o permit, 
disponibilitatea în cadrul spaţiu-timp este îmbunătăţită. "Organizațiile pot acum să 
stocheze o cantitate substanţială de informaţii pe website-urile lor şi pot avea o 
disponibilitate nelimitată a acestora”. Prin comparaţie, ştirile din mass-media vor fi 
transmise doar dacă sunt considerate a fi televizabile şi de interes etcş 4) mass-media 
tradiţionale sunt forțate să prezinte forme simbolice pe căi paralele cu comunicarea 
prin Internet. Slevin aduce ca argumente în acest sens digitalizarea transmisiunilor şi 
proliferarea canalelor odată cu specializarea lor în programe şi în diverse 
audienţe.(p.76) 

Ce concluzii putem trage din aceste caracteristici ale TIC? După aproape 
douazeci de ani, discursul despre tehnicile de comunicare aduce ca argument două 
teze, consideră Chambat (2002, p.82). Una atribuie TIC capacitatea de a amplifica 
defectele denunţate în legătură cu mass-media. Ea se pronunţă în particular pentru 
devitalizarea spaţiului public: prin excesul preocupărilor funcţionale care reduc 
spaţiul public doar la circulaţia informaţiei, prin refugierea, în faţa izolării, în 
metropole violente şi de neadministrat şi (sau) prin replierea într-un spaţiu privat 
hipertrofiat, aflat în legatură cu lumea serviciilor la distanţă prin reţele. 


Contrar acestei teze, o altă teză evidenţiază ruptura pozitivă de sistem a mass- 
media. Ea insistă asupra reînsufleţirii societăţii civile prin posibilitatea de accedere la 
orice informaţie în orice moment, graţie reţelelor, precum şi asupra întăririi dialogului 
şi a iniţiativei individuale prin interactivitate. Noile tehnici de comunicare, prin costul 
lor restrâns, prin obţinerea lor rapidă, prin valorizarea mai mult a inteligenţei decât a 
capitalului, ar favoriza tendinţele democratice împotriva dominaţiei marilor aparate 
statale şi ar revigora concurenţa pe nişele de inovare, în confruntarea cu situaţiile 
prestabilite şi cu cvasimonopolurile private. 

De la aceeaşi întrebare pleacă şi Stevenson (1999, p.170) în încercarea sa de a 
oferi o versiune esenţială a cetăţeniei culturale ce va căuta să combine versiunea 
opimistă cu cea pesimistă în argumentul prezentat aici. Astfel, conform lui 
Stevenson, o versiune autentică din punct de vedere social a oportunităţilor şi 
pericolelor prevestite de dezvoltarea noilor tehnologii media va căuta să dezvolte 
câteva aspecte concepute ambivalent: 1) o cultură a alegerii individuale; expansiunea 
rapidă a noilor media accesibile prin schimbarea tehnologică va aduce cu sine 
fundamentarea unei culturi publice pe alegerea individuală în moduri puţin explicate 
de teoriile culturii de masă. O astfel de cultură complexă va oferi simultan oportunităţi 
în construirea unor noi reţele în afara capacităţii dictatoriale a statului, slăbind 
(deteriorând) cultura publică colectivă. Cultura alegerii individuale oferă deci 
posibilitatea apariţiei unor noi comunităţi de interes, o “atomizare” suplimentară a 
culturilor publice oficiale; 2) o cultură a impresiei (senzaţiei); ideea unei sfere publice 
naţionale raţionale critice poate fi provocată de o agendă globală construită de panică, 
senzaţie şi formarea opiniei imediate. Structura temporală accelerată va trebui să aibă 
impact asupra audienței la fel de rapid ca şi programele, ştirile şi alte sortimente, 
strânse pentru a capta atenţia audienței într-un mediu supraaglomerat şi gălăgios. 
Totuşi distribuţia crescândă a culturii capitalului oferă, în anumite limite, oportunităţi 
pentru forme dramatice de intervenţie pentru grupurile din interiorul societăţii civile, 

conferă spaţii pentru mişcările şi grupurile asemănătoare pentru a face publice 
proteste simbolice ce sunt imaginative şi critice în acelaşi timp. Şi mai mult, dă 
posibilitatea construcţiei unei reacţii « locale » la o sferă publică globală ce devine 
excesiv detaşată de planul local, oferind astfel oportunităţi continue pentru 
continuarea serviciului public; 3) o cultură a evadării, abilitatea media la scara largă 


dd 


de a impune publicului o viziune „hegemonică” ca să folosim un termen mult îndrăgit 
de adepţii viziunii pesimiste, va fi în mod evident redusă de proliferarea noilor forme 
culturale. Acest lucru oferă noi oportunităţi autonomiei culturale prin culegerea de 
informaţii din surse variate şi participarea la discuţiile grupurilor de reţea. Aceste 
grupuri pot dezvolta propriul lor vocabular şi pot dezvolta indiferenţă şi snobism 
cultural faţă de cei ce nu aparţin grupului. Aceste comunităţi cu un stil nou de viață 
pot fi văzute ca promotori ai sentimentelor de solidaritate, urmărind o strategie de 
reconstrucţie de sine prin intermediul naratorilor media ca o strategie de evitare a 
responsabilităţilor publice şi problemelor. Lumea condusă de economia noilor media 
e foarte probabil să promoveze o cultură a consumului, alta decât cea condusă de 
valori moderne precum justiţie, democraţie şi libertate; 4) o cultură a interactivităţii; 
este evident faptul că întreaga categorie media îmbrăţişează o cultură interactivă a 
consumului. Mai mult decât atât, pe măsură ce tânăra generaţie creşte obişnuindu-se 
cu media ce depind de implicarea activă, are loc un efect profund asupra dezvoltării 
unor forme critice ale subiectivităţii, pericolul provenind din faptul că interactivitatea 
crescândă prin intermediul TIC nu este neaparat democratică, aşa cum arată dealtfel şi 
Chambat. 


2.3 Provocarea postmodernă a TIC — managementul comunicării 


Până în anii 1970 coexistau trei forme de comunicare, fiecare dominând un câmp 
propriu. Câmpul pieţei era dominat de comunicarea legată de produse, sub forma 
marketingului publicitar. Câmpul informării generale şi al opiniei publice (spaţiul 
public) era dominat de presa scrisă, care nu fusese încă pătrunsă de marketing şi de 
obsesia audienței. Câmpul politic era dominat de propaganda partidelor, iar informaţia 
televizată era controlată de către ministerele informaţiei. De la sfârşitul anilor 1970, 
această structurare a câmpului comunicării cunoaşte schimbări generate de 
transformarea raportului de forţe prin apariţia unor noi actori. Reculul militantismului 


politic, crearea unei instanțe intermediare şi autonome între puterea politică şi 

informaţia televizată, alături de privatizarea anumitor canale, a antrenat o 
autonomizare a câmpului jurnaliştilor de televiziune şi a creat posibilitatea ocupării 
unei poziţii privilegiate în sânul acestuia. Goana după audienţe şi criza presei scrise au 
creat, la rândul lor, o restructurare a procedurilor tradiţionale şi a modurilor de 
legitimare a profesiei în favoarea informaţiei-spectacol, a ştirilor transmise în timp 
real şi a sondajo-maniei. Consecința acestui proces asupra comunicării politice a fost 
apariţia unei noi concurenţe între oamenii politici şi jurnaliştii de televiziune, în ceea 
ce priveşte definirea problemelor politice legitime (Floris, 2002, pp.134-135). 
Adăugându-se la desuetudinea propagandei, acest fenomen a produs o mediatizare şi 
o personalizare crescută a luptelor politice, juxtapunând legitimarea punctelor de 
vedere din sondajele de opinie cu cele electorale. Trei noi actori au ocupat, astfel, 
câmpul politic şi au transformat formele sale de comunicare: institutele de sondare, 
politologii şi consilierii în comunicare. Prin intermediul lor, „forma marketing” 
publicitară, provenită din câmpul economic, s-a impus ca formă dominantă a 
comunicării în spaţiul public. Este vorba deci mai puţin de dominaţia aparentă a 
televiziunii, cât de noua structurare a câmpului de comunicare în spaţiul public şi de 
emergenţa noilor tehnologii de comunicare. Această transformare structurală a produs 
un nou tip de gestiune strategică şi comunicaţională a socialului care constituie 
nucleul decisiv în sânul căruia televiziunea ocupă o funcţie mediatoare generală. 

De aceea este important, în mod special, să luăm în considerare rolul şi funcția 
consilierilor de comunicare (sau a specialiştilor în relaţii publice) în acest proces, cu 
atât mai mult cu cât el priveşte în special transformările formelor comunicării de 
întreprindere şi irumperea lor în spaţiul public. Aceşti consilieri apar, în acelaşi timp, 
din câmpul jurnalisticii şi din câmpul economic, în special din publicitate şi 
management. Prin intermediul lor, forma marketing publicitar a fost difuzată rapid în 
câmpul comunicării şi în toate instituţiile sociale. Trebuie să mai adaugăm la acest 
lucru că la originea practicii sondajelor de opinie stau studiile de piaţă care 
funcţionează în contul serviciilor de marketing ale întreprinderilor. 

Pentru a păstra unitatea analizei, prezentarea dedicată relaţiilor publice ca 
formă instituţională de management al comunicării va rămâne la nivel de fundament, 
cuprinzând următoarele etape: a) definirea domeniului ; b) prezentarea bazei 
metodologice a activităţii de relaţii publice, respectiv psiho-sociologia opiniei publice, 
precum şi modelarea comunicaţională a reprezentărilor sociale specifice activităţii de 
relaţii publice; c) prezentarea funcţiei de management comunicaţional a relaţiilor 


publice. Această fundamentare ne va permite apoi să introducem un capitol dedicat 

demistificării etice a proceselor de comunicare socială ce susţin activitatea de relaţii 
publice; demistificarea este necesară deoarece se consideră că aceste procese au un 


specific manipulator, cu toate consecinţele ce decurg din folosirea acestui termen. 


2.3.1 Definirea relaţiilor publice 


Ce înseamnă „relaţii publice” ? Un domeniu ce nu a avut timp să facă istorie, 
activitatea de „public relations” beneficiază de o serie întreagă de definiţii. 

Remus Pricopie (2005, pp.18-19), într-o încercare reuşită de a prezenta 
complexitatea relaţiilor publice, subliniază faptul că datorită poziționării la intersecţia 
mai multor discipline (comunicare, sociologie, politologie, psihologie, management, 
marketing) relaţiile publice pot avea semnificaţii diferite în funcţie de unghiul din care 
sunt analizate. Ca profesie, aplicaţiile relaţiilor publice însoțesc aproape orice 
activitate umană şi cu precădere activităţile instituţionalizate. Întâlnim relaţii publice 
în organizaţii care activează în medii diferite: economie, finanţe, politică, 
administraţie, educaţie, sănătate, organizaţii non-profit etc. De aceea, de multe ori nu 
se pleacă de la premise compatibile atunci când se elaborează o definiţie. Grunig şi 
Hunt (1984) consideră că în procesul de definire a relaţiilor publice ar trebui urmărite 
trei direcţii distincte: activităţile pe care le implică relaţiile publice, efectele activităţii 
de relaţii publice şi practicarea cu responsabilitate a relaţiilor publice. 

În 1976 a fost publicată, în urma unui studiu finanţat de Fundation for Public 
Relations Research and Education şi susţinut de Public Relations Society of America 
(PRSA), un text definiţie a relaţiilor publice: "Relaţiile publice reprezintă funcţia 
managerială distinctă care ajută la stabilirea şi menţinerea unor limite reciproce de 
comunicare, la acceptarea reciprocă şi la cooperarea dintre o organizaţie şi publicul ei; 
ele implică managementul problemelor, ajutându-i pe manageri să fie informaţi 
asupra opiniei publice şi să răspundă cererilor opiniei publice; ele definesc şi 
accentuează obligaţiile managerilor de a anticipa tendinţele mediului; ele folosesc ca 
principale instrumente de lucru cercetarea şi comunicarea bazate pe principii etice”. 

În acelaşi articol din 1976, „Building a Public Relations Definition”, Rex 
Harlow, adauga o „definiţie descriptivă”: relaţiile publice reprezintă un corp specific 


de cunoştinţe, deprinderi şi metode; ele reprezintă acea funcţie a managementului care 

se ocupă de relaţiile dintre una sau mai multe organizaţii sau de segmente de public, la 
nivel naţional sau internaţional, având ca rezultat relaţiile specifice dorite sau folosite 
de aceste organizaţii sau segmente de public. 

International Public Relations Association (1976) (Pricopie, 2005, pp.33-35): 
pune accentul pe organizaţie şi public ca beneficiari ai procesului relaţiilor publice: 
"Practica relaţiilor publice este arta şi ştiinţa socială a analizării unor tendinţe, a 
anticipării consecinţelor, a consilierii liderilor organizaţiei şi a implementării 
programelor de acţiune planificate care vor servi atât interesele organizaţiei, cât şi 
acelea ale publicului”. Câţiva ani mai târziu, definiţia a fost modificată, luând în 
calcul dimensiunea managerială: "Relaţiile publice sunt funcţia managerială care 
evaluează atitudinea publicurilor, identifică politicile şi procedurile unui individ sau 
ale unei organizaţii faţă de interesul public, elaborează şi execută un program pentru a 
dobândi înţelegerea şi acceptarea publicului”. 

Definiţia adoptată în 1982 de Public Relations Society of America este mai 
mult o declaraţie de principii şi o prezentare a misiunii activităţii de relaţii publice în 
general, decât o definiţie de tip clasic : se pune accentul atât pe rolul pe care relaţiile 
publice îl joacă în societate, dar şi pe circumscrierea practică a activităţii. "Relaţiile 
publice sprijină procesul decizional şi funcţionarea mult mai eficientă a societăţii 
noastre complexe şi pluraliste, contribuind la înţelegerea reciprocă în rândul 
grupurilor şi instituţiilor. Relaţiile publice servesc la armonizarea politicilor din 
domeniul public cu cele din domeniul privat". 

Relaţiile publice sprijină o varietate largă de instituţii precum cele din 
domeniul afacerilor şi comerțului, agenţii guvernamentale, asociaţii de voluntari, 
fundaţii, spitale, şcoli, colegii şi instituţii religioase. Pentru a-şi atinge obiectivele, 
aceste instituţii trebuie să-şi dezvolte un sistem eficient de relaţii cu numeroase şi 
diverse segmente de public (angajaţi, membri, clienţi, comunităţi locale, acţionari), cu 
alte instituţii şi cu societatea în ansamblu. 

Conform autorilor, conducerile instituţiilor trebuie să înţeleagă atitudinile şi 
valorile segmentelor lor de public pentru a-şi atinge obiectivele instituţionale. 
Obiectivele, la rândul lor, sunt modelate de mediul extern. Practicianul PR acţionează 
în calitate de consilier al conducerii, dar şi ca mediator, sprijinind convertirea 
scopurilor private în politici şi acţiuni motivate, acceptate public. 

Astfel, ca funcţie a managementului, relaţiile publice circumscriu următoarele: 
a) anticiparea, analizarea şi interpretarea opiniei publice, a atitudinilor şi elementelor 


care pot avea un impact pozitiv sau negativ asupra operaţiunilor şi planurilor 

organizaţiei ; b) consilierea conducerii, la toate nivelurile, cu privire la politica 
decizională, cursul evenimentelor şi comunicare, luând în considerare efectul lor 
public şi responsabilităţile sociale şi cetăţeneşti ale organizației; c) cercetarea, 
coordonarea şi evaluarea continuă prin programe de acţiune şi comunicare pentru a 
obţine informarea şi sprijinul publicului, elemente necesare atingerii cu succes a 
obiectivelor organizaţiei. Aceste programe pot include tehnici financiare şi de 
marketing, colectare de fonduri, relaţii guvernamentale, relaţii cu comunitatea şi/sau 
cu angajaţii, precum şi alte tipuri de programe ; c) planificarea şi implementarea 
eforturilor organizaționale de a influenţa sau modifica politicile publice ; d) stabilirea 
obiectivelor, planificarea, bugetarea, recrutarea şi formarea staff-ului, dezvoltarea 
unor spaţii de activitate — pe scurt, administrarea resurselor necesare realizării celor de 
mai sus. 

Practicianul relaţiilor publice trebuie să fie pregătit adecvat profesiei în arta 
comunicării, psihologie, psihologie socială, sociologie, ştiinţe politice, economie, 
precuşi să cunoască la nivel de principii managementul şi etica. Cunoştinţe şi abilităţi 
tehnice specifice sunt necesare pentru: studiul opiniei publice, analiza problemelor 
legate de public, relaţiile cu presa, vânzarea prin poştă, reclamă, publicaţii, producţii 
video, evenimente deosebite, discursuri şi prezentări. „În spijinul definirii şi 
implementării politicilor, practicianul în relaţii publice foloseşte o varietate de abilități 
de comunicare profesională şi are un rol integrator, atât în interiorul organizaţiei, cât 
şi între organizaţie şi mediul exterior" (apud Pricopie, 2002, p.135). 


2.3.2 Fundamente metodologice ale relaţiilor publice 


Aşa cum am văzut în definițiile de mai sus, activitatea de relaţii publice se bazează şi 
acţionează în special pe spaţiul opiniei (individuale, publice sau a unor segmente 
sociale identificate în funcţie de profilul şi interesul organizaţiei sau persoanei). 
Buzărnescu (1996, p.94) defineşte opinia publică: „mijlocul de valorizare selectivă a 
fenomenalităţii sociale pe coordonatele unei actualități problematice”. Sub aspect 
sociologic, opinia devine publică nu prin notorietatea sa, ci datorită faptului că, prin 
conţinutul său, afectează interesele colectivităţilor şi se raportează la valori care sunt 
acceptate sau respinse de acestea. Ca şi în cazul opiniei individuale, şi la nivelul 
opiniei publice se păstrează primatul laturii afective, în funcţie de care se realizează 
adeziunea sau disocierea de o situaţie sau de un fapt aflat în actualitate şi care suscită 


interes. 

Sociologii de orientare funcționalistă (Malinowski, Parsons, Merton) au 
atribuit opiniei publice cinci funcţii majore (Buzărnescu, 1996, pp.41-45): 1) 
normativ-axiologică, 2) socializare optimă şi integrare eficientă, 3) control social, 4) 
consultativ-participativă, 5) deliberativă. 

Ceea ce permite opiniei publice să realizeze toate aceste funcţii în câmpul 
social este constituirea şi dinamica sa la nivel de reprezentări sociale (Stănciugelu 
2002, pp.122-123). Toate interacţiunile umane, fie că se consumă între doi indivizi 
sau două grupuri, presupun asemenea reprezentări, adică un conţinut mental ce 
corespunde unei judecăţi de cunoaştere a grupurilor, persoanelor şi lucrurilor în cauză. 
Moscovici (1984) le priveşte mai degrabă ca pe un mod specific, particular de a 
cunoaşte şi de a comunica ceea ce se cunoaşte; ele ocupă, în această perspectivă, o 
poziţie specială între concept, având drept rol abstragerea unui sens din real şi 
imagine, reproducând realul în mod concret. 

Reprezentările sociale se prezintă întotdeauna cu două feţe: a imaginii şi a 
semnificației care îşi corespund reciproc; ele fac să corespundă oricărei imagini un 
sens şi oricărui sens o imagine. Ele constituie o formă particulară a gândirii simbolice, 
fiind în acelaşi timp imagini concrete şi trimiteri la un sistem de raporturi ce dau o 
semnificaţie mai largă acestor imagini concrete. În acest sens, reprezentările sociale 
diferă atât de sisteme teoretice mai elaborate (ideologii şi paradigme ştiinţifice în 
sensul dat de Kuhn), cât şi de imagini ca produse imediate ale percepţiei. Datorită 
dinamicii lor particulare, de vehicul ce leagă existenţa abstractă a cunoaşterii şi a 
credințelor noastre de existenţa curentă ca indivizi sociali, Moscovici propune în 
legătură cu acest subiect o analiză detaliată a raporturilor particulare între sistemele de 
comunicare şi reprezentările sociale. Într-un studiu asupra psihanalizei, Moscovici 
(1976) (apud Doise & Palmonari, 1996) distinge în particular două procese, 
obiectivarea şi ancorarea, care caracterizează în general reprezentările sociale. 
Obiectivarea concretizează ceea ce este abstract, trasformă un concept într-o imagine 
sau într-un nod figurativ; ancorarea permite să se încorporeze în reţeaua categoriilor 
pe care le stăpânim ceva ce nu este familiar şi care ne creează probleme, permiţîndu - 
ne să confruntăm necunoscutul cu ceea ce considerăm a fi o componentă sau un 
membru tipic al unei categorii familiare. Astfel, ancorarea apare ca o extensie a 
obiectivării. Aceste procese de obiectivare şi ancorare vor fi actualizate mai ales în 
timpul unei confruntări cu neaşteptatul sau cu inexplicabilul. Şi alte funcţii sociale 
sunt caracteristice reprezentărilor sociale, mai ales aceea de a anticipa derularea 
raporturilor sociale. În acest sens, ele constituie o legătură între trecut şi viitor. Ele 

capătă adesea şi o funcţie justificativă, ca atunci când, în raporturile de discriminare, 
reprezentarea avută despre celălalt serveşte la justificarea acţiunii întreprinse asupra 
lui. În acest context s-a vorbit despre reprezentări ca despre nişte profeţii ce ar avea 
particularitatea de a crea, chiar prin intervenţia lor, condiţiile necesare înscrierii lor 
durabile în realitatea socială. 

O prezentare a structurii şi dinamicii reprezentărilor sociale este necesară 
pentru ca în partea a treia să abordăm modelele comunicaţionale ale activităţii de 
relaţii publice. Mă voi folosi în acest scop de teoria lui Abric privind reprezentările 
sociale, teorie cunoscută şi sub numele de teoria nodului central şi a sistemului 
periferic (Abric, 1984, în Neculau, 1996). 

Potrivit lui Abric, reprezentările sociale au două componente esenţiale: nodul 
central şi elementele periferice. Ele funcționează complet ca o entitate şi fiecare în 
parte are un rol specific şi complementar față de celălalt. Nodul central al 
reprezentării prezintă următoarele caracteristici: a) este determinat de condițiile 
istorice, sociologice şi ideologice, fiind marcat de memoria colectivă şi de sistemul de 
norme al grupului; b) constituie baza comună, colectiv împărtăşită de reprezentări 
sociale, realizând omogenitatea grupului, având în consecință o funcţie consensuală; 
c) este stabil, coerent, rezistent la schimbare, asigurând continuitatea reprezentării; d) 
este relativ independent de contextul social şi material imediat. 

Proprietatea esenţială a nodului central este stabilitatea, el fiind constituit din 
elementele care rezistă cel mai mult la schimbări. 

Sistemul periferic este complementul esenţial al nodului central; dacă acesta 
este esenţial normativ, sistemul periferic este funcţional, permițând ancorarea 
reprezentării în realitatea de moment. Elementele periferice rețin şi selecţionează 
infomaţiile, formulează evaluări şi elaborează stereotipuri şi credinţe. Ca urmare, 
sistemul periferic îndeplineşte trei funcţii: a) concretizare; b) reglare şi adaptare a 
sistemului central la constrângerile contextuale; c) elaborarea reprezentării sociale 
individualizate, adică integrarea istoriei proprii a subiectului, a experienţelor sale 
personale. 

Acest model al reprezentării sociale stă la baza oricărei analize de imagine a 
unei organizaţii sau persoane cu influenţă publică; după ce se realizează structura 
atomară a imaginii, prin tehnici specifice de analiză cantitativă şi calitativă se pot 
proiecta apoi modele de schimbare sau menţinere a imaginii, în funcţie de rezultat. 

Aceste modele, odată intrate într-un plan comunicaţional, se transformă în strategii de 
influențare a publicului ţintă specific” . 


2.3.3 Managementul şi marketing-ul relaţiilor publice 


Definiţiile prezentate în domeniul relaţiilor publice au scos în evidenţă funcţia 
managerială a acestora, ele devenind eficiente atunci când agentul de relaţii publice 
are un cuvânt de spus la nivelul vârfului decizional. 

Pe de altă parte, analiza fundamentelor culturale ale postmodernităţii şi a 
determinantei sale comunicaţionale a scos în evidenţă necesitatea identificării 
nevoilor şi dorințelor „consumatorilor” specifici şi aceasta nu atât dintr-o dorinţă 
perversă de manipulare, ci datorită tendinței de autoorganizare şi control derivată din 
complexitatea fiecărui sistem în parte (infra, Câştigul vitezei - societatea informaţiei. 
Perspectiva lui Beninger). De cele mai multe ori, economicul şi politicul interferează 
în spaţiul public, creând acea unitate a marketingului specifică oricărui domeniu în 
care este ceva de vânzare. Postmodernitatea a fost caracterizată de cele mai multe ori 
din punct de vedere economic drept epocă a consumerismului. Concepte vechi în 
economie ca: nevoi, dorinţe, cereri; produse, valoare, cost şi satisfacţie; schimb, 
tranzacţii şi relaţii s-au extins şi în domeniul politic, odată ce politica a devenit şi ea 
obiect de consum (Stănciugelu, 2002, pp.99-118). 

Toate aceste concepte sunt reformulate într-un domeniu relativ nou al vieţii 
noastre sociale şi anume ştiinţa marketingului. Philip Kotler (1997) acceptă 
următoarea definiţie a acestuia: „Marketingul este un proces social şi managerial prin 
care indivizi şi grupuri de indivizi obţin ceea ce este necesar şi doresc prin crearea, 
oferirea şi schimbul de produse având o anumită valoare” (p.36). Filosofia de 
marketing se întemeiază pe dorinţele şi nevoile oamenilor care sunt în permanenţă 
modelate de forţe şi instituţii sociale. Activitatea de relaţii publice se intersectează cu 
cea de marketing prin intermediul managementului. „Managementul reprezintă 
procesul de planificare şi punere în practică a concepţiei, stabilirii preţului, 
promovării şi distribuirii unor bunuri, servicii şi idei destinate schimburilor cu 
anumite grupuri care să satisfacă clientela şi obiectivele organizaţiei” (Asociaţia 
Americană de Marketing, 1985). Kotler detaliază această definiţie precizând că 
managementul marketingului are ca scop influențarea nivelului, a perioadei de 
manifestare şi a structurii cererii într-un mod care să permită organizaţiei să-şi atingă 


* Pentru o modelare sistemică a acestui proces vezi în Stancu & all, 1997, pp.97-99. 

obiectivele propuse. Putem spune astfel că, în ultimă instanță, managementul 
marketingului înseamnă managementul cererii de piaţă. 

Dacă însă ceea ce se vinde în domeniul economic este un produs, în relaţiile 
publice se transformă în imagine şi încredere. Poate de aceea publicitatea este o 
strategie ce aparţine mai mult marketingului decât managementului. Şi totuşi, mai 
există un punct de confluență, şi anume comunicarea. Dacă ar fi să adaptăm definiţia 
managementului vis-a-vis de relaţii publice şi comunicare (apud Stănciugelu, 2002, 
p.126) am obţine următoarele: „managementul comunicării (respectiv activitatea de 
relaţii publice) are ca scop influențarea calităţii, a perioadei de manifestare şi a 
structurii imaginii de marcă (sau a imaginii publice) care să permită organizaţiei 
(persoanei) publice sa-şi atingă obiectivele propuse.” (Este ceea ce Thompson numea 
managementul vizibilităţii, dar plecând dintr-o cu totul altă abordare). 

Kotler evidenţiază că pe măsură ce puterea publicităţii scade, managerii se 
orientează din ce în ce mai mult către un serviciu de marketing tip relaţii publice, 
mutând accentul de pe produs pe imaginea de marcă. În acest caz obiectivele se 
transformă, accentul punându-se pe informarea publicului, consolidarea credibilităţii, 
stimularea forţei de vânzare şi a distribuitorilor, menţinerea cheltuielilor de publicitate 
la un nivel scăzut. În domeniul politic, dată fiind similaritatea de fond, lucrurile nu 
stau cu mult mai diferit. Dacă în loc de publicitate am spune propagandă politică, vom 
vedea că şi aici tendinţa este mai degrabă de a se acorda întâietate unei comunicări 
politice permanente, decât unei campanii electorale periodice şi agresive. Ca şi în 
economie, întregul creşte în complexitate. Integrând această temă în contextul politic 
postmodernist, A.Touraine scrie: „Importanţa temei comunicării politice provine din 
expresia pe care aceasta o dă declinului şi chiar dispariţiei ideologiilor politice şi a 
puterii de reprezentare a întregii vieţi sociale de către actorii politici. Motivul este că 
politica nu mai impune nici un principiu de integrare în totalitatea experienţelor 
speciale şi că viaţa publică depăşeşte din toate punctele de vedere acţiunea politică 
(apud Thoveron 1996, p.17). 


2.4 Chipul comunicării în postmodernitate. Natura etică a procesului 


Trecerea în revistă a concepţilor asupra spaţiului public a reliefat accentele critice şi 
provocările de ordin etic pe care sistemul socio-economic şi politic actual le aruncă 

specialiştilor în comunicare. Rezumând, pericolul se naşte din descoperirea 


a 


posibilităţii de manipulare şi de control a câmpului social prin utilizarea potenţialului 
simbolic al comunicării, în vederea atingerii unor obiective mangeriale, de marketing, 
sau, pur şi simplu, de vizibilitate socială. 

Totuşi, manipularea nu este un efect automat al funcţionării sistemului de 
comunicare, ci o posibilă utilizare a lui de către persoane interesate în acest lucru. Cu 
alte cuvinte, dacă procesul de comunicare, prin caracteristicile sale (îndeosebi prin 
relaţia de influenţă şi putere ce se stabileşte între emiţător şi receptor) face posibilă 
manipularea, numai intenţia celui ce inițiază procesul face ca acesta să fie 
manipulativ. Putem distinge astfel într-o „manipulare” ca efect de sistem la nivelul 
receptorului, datorată poziţiei de putere şi influenţă de care se bucură sursa” şi de o 
manipulare voită, cu rea intenţie din partea emiţătorului. Dacă în primul caz efectele 
„manipulării” (propun să le numim efecte manipulative de sistem) sunt limitate de 
însăşi funcţionarea normală a sistemului, în cazul celei de-a doua, a manipulării 
propriu-zise, singurele remedii sunt responsabilitatea etică pe care ar trebui să şi-o 
asume emițătorul, precum şi responsabilitatea unui feed-back corect, pe care trebuie 
să şi-o asume receptorul. 

Lămurirea acestui aspect presupune însă o deconstrucţie a conceptului de 
comunicare ca proces de influenţă socială şi a proceselor de influenţă ce intră în 
această categorie, persuasiunea şi manipularea, printr-un dublu apel: la paradigmele 
interacţioniste ce se dezvoltă în sociologia şi psihosociologia comunicării şi la analiza 
conceptuală de tip critic. Dacă pentru primul demers voi apela la mai mulţi autori 
(Boudon, Denis MeQuail, Larson, Abric), pentru analiza conceptuală rămân 
îndatorată abordării riguroase a Lilianei Popescu-Bârlan (2003). 


2.4.1 Comunicarea socială între influenţă şi manipulare 

Diversificarea permanentă a surselor de concepere şi difuzare de mesaje poate 
conduce la o practică manipulativă care are la bază coduri precise, dar identificabile 
numai de profesionişti şi total inaccesibile celor neiniţiaţi în domeniu. Teoria 
comunicării dezvoltată pe linia sociologiei acţioniste a lui Boudon refuză însă 
abordarea pur mecanicistă a acestei probleme şi consideră că, în locul unei manipulări 
în sens unic, ar trebui luate în considerare ajustările reciproce dintre emiţătorii şi 
%4 Acest tip de „manipulare” este , de fapt, un efect al funcţionării sistemului comunicaţional, un efect 
pervers, în sensul dat de Boudon (1997, pp.50-53) şi încetățenit de altfel în terminologia sociologică. 
Conform acestuia, agregarea unor comportamente individuale produc efecte de compunere complexe, 
neprevăzute, uneori indezirabile, efecte perverse pe care nimeni nu le-a intenţionat. Un exemplu în 


acest sens sunt efectele nedorite pe care funcţionarea sistemului mediatic le produce la nivel individual 
şi social. 

receptorii mesajului. R. Boudon precizează: "receptorul nu este o pastă moale pe care 
s-ar imprima ulterior un mesaj. (...) El are capacitatea nu numai de a selecţiona 
mesajele care îi parvin, ci şi capacitatea de a le interpreta şi de a le judeca în funcţie 
de situaţia sa personală şi socială, de credinţele, opiniile, ideile, aşteptările sale" 
(1987). Boudon analizează fenomenele de comunicare în funcţie de o sociologie de 
tip acţionist (1997). Aceasta se bazează pe două principii: 1. individualismul 
metodologic (regăsirea sensului comportamentelor individuale aflate la originea 
fenomenului social de explicat, a motivelor pentru care actorii fac ceea ce fac), 2. 
principiul de raționalitate, cu precizarea că acesta este tot un principiu metodologic, 
iar nu o afirmaţie ontologică. Se consideră că un comportament este raţional ori de 
câte ori oferă o explicaţie de tipul următor: „este comprehensibil faptul că actorul X s- 
a comportat în maniera Y: într-adevăr, în situaţia în care se afla, avea motive să facă 
Y”. Acest principiu serveşte la identificarea de grade diferite de raționalitate: 1. 
raționalitate obiectivă — atunci când actorul social foloseşte mijloacele obiectiv cele 
mai bune în raport cu nivelul cunoaşterii sale, în vederea atingerii unui scop (Pareto le 
mai numeşte şi acţiuni logice); 2. raționalitate subiectivă, ce poate fi definită în 
funcţie de motivații ca : a. „utilitară” (...deoarece Y corespundea interesului sau 
preferințelor lui X); b. „teleologică” (...deoarece Y era cel mai bun mijloc pentru X în 
atingerea obiectivului pe care şi l-a fixat), c. „tradiţională” (deoarece X a făcut 
întotdeauna Y şi nu avea nici un motiv să pună în discuţie această practică), d. 
„cognitivă” ( ...deoarece Y decurgea din teoria Z iar X credea în Z şi avea motive 
întemeiate să creadă în ea)" (p.55). 

Raţionalitatea astfel definită ne permite să vorbim şi despre o raționalitate a 
credințelor. Acuzaţiile de manipulare sunt susţinute, de cele mai multe ori, din 
perspectiva unei raționalităţi de tip logic (dacă argumentele aduse în discuţie fac apel 
la credinţe, emoţii, sentimente se consideră că este vorba de o influențare non- 
raţională, sau de o manipulare psihologică); însă, după cum motivațiile umane sunt 
multiple şi decurg în bună măsură din reprezentările câmpului social în care se 
realizează socializarea, eficiența comunicațională poate fi discutată (mai ales) prin 
prisma identificării şi utilizării cu succes a motivaţiilor subiective în influențarea 
dorințelor indivizilor (ceea ce este cazul în majoritatea acţiunilor pe care un 
management comunicaţional îl întreprinde pentru a-şi atinge cu succes obiectivele, 
indiferent dacă sfera de activitate este economică, poilitică sau socială). Poate veţi 
spune, cu ce schimbă aceasta datele problemei, în momentul în care se pot utiliza 


cunoştinţele despre motivațiile oamenilor în scopul influenţării dorințelor lor? Boudon 

oferă şi un posibil răspuns la această problemă: pentru ca o teorie să se poată 
transforma în credinţă colectivă (vezi, de pildă, consumerismul) diferiţii actori sociali 
vizaţi de aceasta trebuie să aibă ceva de câştigat, spune Boudon (p.56). Astfel, 
procesul este interactiv, receptorii accceptă influenţele numai în măsura în care au 
ceva de câştigat; ori, acest calcul este în mare măsură un calcul raţional. 

Această poziţie este dezvoltată în cadrul teoriilor sociologice acţioniste şi ale 
interacţionismului simbolic de către Denis McQuail (1999) care face o analiză a 
comunicării ca proces de influenţă într-un cadru teoretic bazat pe conceptul de putere. 
Ne întoarcem astfel la analiza comunicării ca proces de influenţă socială, care ne va 
permite apoi să distingem gradual între comunicarea ca persuasiune şi comunicarea ca 


manipulare, precum şi problematica etică ridicate de acestea. 
2.4.2 Influenţa - neutrul comunicării 


Dicţionarul de sociologie (Zamfir & Vlăsceanu, 1993) defineşte influenţa socială ca 
fiind "acţiunea exercitată de o entitate socială (persoană, grup etc.), orientată spre 
modificarea acţiunilor şi manifestărilor alteia. Influenţa socială este asociată cu 
domeniul relaţiilor de putere şi control social, de care se deosebeşte întrucât nu 
apelează la constrângere. Se asociază cu procesele de socializare, învăţare socială sau 
comunicare. În acest sens, R. Boudon şi F. Bourricaud apreciază că influenţa socială 
poate fi considerată ca o formă specifică a puterii, a cărei resursă principală este 
persuasiunea. 

Efectele influenţei sociale sunt profund dependente de context, întrucât acesta 
stimulează sau blochează receptivitatea şi creează condiţii de acceptare, întărire şi 
manifestare a schimburilor eventual produse. Pentru ca procesul de influențare să aibă 
loc, trebuie îndeplinite două condiţii: a) iniţiatorul influenţei deliberate se presupune a 
deţine un grad acceptabil de competenţă şi informaţie, fiind animat de intenţii care 
sunt apreciate de către receptor ca bine orientate; b) relaţia de influențare trebuie să se 
bazeze pe un consens tacit al entităţilor implicate şi asupra valorilor împărtăşite şi al 
efectelor probabil produse”. 

După cum vedem în definiţia anterioară, influenţa este o modalitate de 
exercitare a controlului social, prin faptul că, prin intermediul ei, agentul poate 
modifica credinţele sau comportamentul receptorului în sensul pe care el îl doreşte. 
Conform lui Boudon (1997, p. 460), controlul social este o formă de influenţă care se 


realizează în şi prin relaţii interpersonale. Integrarea face posibilă această influenţă, 

dându-i emiţătorului ocazia să-şi manifeste aşteptările, iar destinatarului să fie 
receptiv la ele. Din această perspectivă, reglarea socială apare în mod spontan din 
acţiunile indivizilor care încearcă să se influențeze reciproc. Astfel conceput, 
controlul social va fi definit ca "ansamblul proceselor prin care membrii unui grup se 
încurajează, unii pe alţii, pentru a ţine seama de aşteptările lor reciproce şi pentru a 
respecta normele pe care şi le fixează”. 

Din analiza definiţiei sociologice a procesului de influenţă, nu apare clar dacă 
pentru a putea spune că Y exercită influență asupra lui X acţiunea lui Y este 
intenţionată sau nu. Modul în care utilizăm termenul „influenţă” în limbajul comun ne 
dă dreptul să spunem că intenţionalitatea nu este neapărat necesară exercitării 
influenţei; propoziţia „tatăl meu m-a influenţat pentru a alege cariera de profesor” 
poate fi înţeleasă atât în sensul că tatăl meu, ca model de comportament m-a 
„influenţat” în această alegere (ceea ce nu presupune intenţia din partea agentului ci 
însuşirea unei atitudini şi a unui ideal prin imitație de către receptor), dar şi ca tatăl 
meu m-a „convins”, m-a „persuadat” în alegerea viitoarei profesii, ceea ce presupune 
clar intenţia şi folosirea unui întreg arsenal argumentativ şi persuasiv. Astfel, putem 
spune că procesele de influenţă pot avea loc şi în lipsa intenţiei din partea agentului 
(ceea ce definiţia ne permite să acceptăm, amintind că influența "se asociază cu 
procesele de socializare, învăţare socială sau comunicare" (vezi definiţia influenţei de 
mai sus); acest lucru nu este valabil însă în legatură cu procesele de persuasiune şi 
manipulare, pentru care existența intenţiei de a influenţa din partea agentului este 
considerată condiţie sine qua non. 

Ce tip de putere este utilizată în obţinerea acestor rezultate, chiar în absenţa 
unei intenţii din partea agentului? Definiţia sociologică a influenţei ne spune că 
această putere este diferită de constrîngere şi de forță. Michael Mann (1986) ne oferă 
câteva indicaţii în această privinţă; conform acestuia, se pot distinge patru forme 
majore de putere: economică, politică, coercitivă şi simbolică. În cazul analizei 
noastre, accentul va cădea asupra puterii culturale sau simbolice, deoarece acest tip de 
putere se menţine şi se propagă la nivel social prin intermediul comunicării. Puterea 
simbolică rezultă din activitatea de a produce, transmite şi primi forme simbolice 
semnificative. Indivizii sunt angajaţi constant în comunicare, în schimbul de 
informaţii cu conţinut simbolic). În acest proces, indivizii şi instituţiile, actorii sociali, 
îşi asumă diferite tipuri de resurse folosite în producerea, transmiterea şi receptarea 
informaţiei şi a conţinutului simbolic; de asemenea, în cursul acestui proces 


acumulează „capital simbolic” (prestigiu, recunoaştere şi respect). În producerea 

formelor simbolice, indivizii îşi apropie aceste resurse, dar şi altele, pentru a îndeplini 
acţiuni care pot interveni în cursul evenimentelor şi care au diferite tipuri de 
consecinţe. Acţiunile simbolice pot da naştere reacţiilor, îi pot face pe alţii să 
acţioneze sau să răspundă în anumite moduri, să urmeze un anumit curs al acţiunii în 
locul altuia, să creadă sau să nu creadă, să-şi afirme susţinerea unei stări de lucruri sau 
să se ridice într-o revoltă colectivă. 

Deşi activitatea simbolică este o trăsătură generală a vieţii sociale, Thompson 
(2000, p.21) consideră că există totuşi o serie de instituţii care şi-au asumat un rol 
important din punct de vedere istoric în acumularea mijloacelor de informaţie şi 
comunicare: a) instituţiile religioase, b) instituţiile educaţionale, c) instituţiile mass- 
media care sunt orientate spre producerea la scară largă şi spre răspândirea 
generalizată a formelor simbolice în spaţiu şi timp. 

În analiza de mai sus am accentuat asupra unui tip „slab” de putere, puterea 
simbolică, dar aşa cum autorii remarcă, acest tip de putere este cel mai des implicat în 
procesul de comunicare socială. Analiza conceptului de putere realizat din perspectivă 
critică ne oferă o versiune „tare” a acestuia; conform lui K. Krisjansson, expresia a 
exercita puterea asupra este cea mai importantă din punct de vedere al puterii ca 
relaţie socială (Popescu-Bârlan, 2003 p.63). În acest sens, „putere” se referă la 
variatele feluri în care Y îl determină pe X să facă Z. Cu toate acestea, chiar şi în 
cadrul analizei doar a „exercitării puterii asupra” există păreri diferite între 
teoreticieni cu privire la fenomenele particulare care pot fi privite ca forme ale puterii: 
coerciţie, forță, pedeapsă, inducere, autoritate, persuasiune, manipulare, etc. Toate 
sunt candidate pentru a fi prinse sub umbrela conceptului de putere. Câteva asemenea 
concepte denotă seturi de acţiuni care sunt contestate ca forme de putere, spre 
exemplu forţa la o extremă şi persuasiunea la cealaltă. Esenţa lui Y exercitând putere 
asupra lui X stă în aceea că X se conformează cererii lui Y, subliniază unii 
teoreticieni. Într-o relaţie de putere X alege ceea ce să facă, în timp ce într-o relaţie de 
forță este Y (Bachrach and Baratz). 

Popescu-Bârlan identifică un nucleu conceptual comun tuturor acestor poziţii 
(p.64): Y exercită putere asupra lui X dacă Y în mod intenţionat îl determină pe X să 
facă Z în care Z este o acţiune pe care altfel X nu ar fi realizat-o, iar Z este exact 
acţiunea pe care Y o aşteaptă de la X. Acest nucleu este implicat în definițiile puterii 
rezultate în urma analizei conceptuale şi corespunde definiţiei date de Russel 
„puterea este producerea unor efecte intenţionate”. 

Vom vedea că această definiţie a puterii este aplicabilă în întregime analizei 
conceptelor de persuasiune şi manipulare; totuşi, vedem că în exercitarea influenţei, 
rămâne un „rest” neacoperit de această definiţie. Precizările pe care Denis McQuail 
(1999) le face în analiza conceptului de influenţă sunt clarificatoare în această privință 
(pp.147-170). Conform lui MeQuail, influenţă poate însemna fie a-l determina pe altul 
să ţi se conformeze (definiţie coerentă cu definiţia puterii prezentată mai sus), fie, pur 
şi simplu, o mare similitudine de gândire şi comportament între transmiţător şi 
receptor (definiţie care permite să înţelegem modalitatea prin care se face transmiterea 
socială a unor modele de gândire şi comportament la nivel social şi interpersonal, prin 
fenomenele de învăţare socială, socializare, comunicare, în lipsa unei intenţii din 
partea agentului). Mai mult, influenţa, chiar şi în forma extremă a persuasiunii, nu 
poate fi eficientă decât dacă este acceptată de receptor, ne precizează MeQuail. Într- 
un anumit sens, comunicarea înseamnă stabilirea unui număr mai mare de 
caracteristici comune pentru cei angajaţi într-o relaţie. MeQuail face apel în analiza sa 
tot la o abordare sociologică a puterii, aceea a lui Weber, pentru care puterea ar putea 
fi definită în termeni generali, drept "probabilitatea ca unul din actorii unei relaţii 
sociale să se găsească în postura de a-şi impune propria voinţă în ciuda rezistenţei 
întâmpinate". Definiţia puterii dată de Weber este consistentă cu definiţia conceptuală 
menţionată anterior; conform lui MeQuail, deşi această definiţie este o versiune prea 
tare a conceptului pentru a putea fi aplicată în cazul comunicării, totuşi, trei elemente 
ale definiţiei sunt relevante: ideea de relaţie, ideea de a dobândi controlul asupra altuia 
şi caracterul probabilist al rezultatului. Acesta nu este determinat, ci este numai o 
aşteptare privind viitorul, iar apariţia sa este variabilă. Elementul din definiţia puterii 
dată de Weber, care lipseşte conceptului de influenţă prin comunicare, este coerciţia 
sau forţa. Influenţa, chiar şi în forma extremă a persuasiunii, nu poate fi eficientă 
decât dacă e acceptată de receptor. 

Revenind la relaţia de influenţă prin comunicare şi la relaţia acesteia cu 
puterea, McQuail pleacă în analiză de la prezentarea pe care French şi Raven o fac 
bazelor puterii sociale (MeQuail, 1999, pp.152-156); aceştia propun cinci tipuri de 
relaţii de putere între un „agent” comunicativ şi un receptor, accentul căzând pe relaţia 
interpersonală, fie că relaţia se stabilişte între indivizi, fie că numai receptorul este un 
individ, în timp ce agentul poate fi un rol, o normă, un grup sau o parte a unui grup. 
Cele cinci baze ale puterii, adică proprietăţi care îi dau comunicatorului posibilitatea 
să îşi exercite influența sunt: puterea recompensatoare, coercitivă, legitimă, 


referenţială, cea a expertului. În situaţiile de comunicare prin influențare (şi este cazul 

întregului proces de comunicare realizat în spaţiul public), influenţa, aşa cum am 
subliniat anterior, nu poate fi eficientă decât dacă este acceptată de receptor. Ori aceşti 
cinci termeni, care descriu tipurile de putere socială ca atribute ale agentului 
influenţei, implică şi un tip special de coorientare a receptorului. Astfel, recompensa 
sau coerciţia sunt eficiente în cazul unei orientări calculative a receptorului, influenţa 
legitimă se bazează pe supunerea reglementată normativ, puterea referenţială depinde 
de identificarea cu comunicatorul, iar puterea expertului pe încrederea şi convingerea 
receptorului. Tipurile de raţionament pe care le-a definit Boudon (infra, Comunicarea 
socială între influenţă şi manipulare) ne pot oferi o imagine a ceea ce ar putea să 
însemne o astfel de coorientare. 

Cum limitează totuşi sistemul comunicaţional aceste efecte de influenţă asupra 
receptorului? MeQuail trece în revistă câteva dintre generalizările cele mai frecvente, 
datorate cercetării sociologice în domeniu (1999, pp.165-170): 1) schimbarea în 
direcţia încurajată de sursă va fi cu atât mai mare cu cât monopolul respectivei surse 
de comunicare asupra receptorului este mai mare (nu este cazul unei societăţi care se 
preocupă de menţinerea echilibrului comunicaţional prin încurajarea diversităţii 
existenţei surselor de informare); 2) efectele comunicării sunt mai mari atunci când 
mesajul este în acord cu opiniile şi credinţele existente, ca şi cu dispoziţia 
receptorului; 3) comunicarea de masă poate fi eficientă şi poate produce o schimbare 
de atitudine în probleme nefamiliare, periferice, în care individul nu e angajat sau care 
nu se raportează la predispoziţiile sale; 4) probabilitatea reuşitei influenţei este mai 


mare cu cât receptorul acordă un prestigiu şi o credibilitate mai mare sursei mesajului. 
2.4.3 Persuasiunea - pozitivul comunicării 


Dicţionarul de sociologie (Zamfir & Vlăsceanu, 1993) defineşte persuasiunea ca fiind 
"activitatea de influențare a atitudinilor şi comportamentelor unor persoane în vederea 
producerii acelor schimbări care sunt concordante cu scopurile sau interesele 
agentului iniţiator (persoane, grup, instituție sau organizaţie politică, socială, 
culturală, comercială etc.). Persuasiunea se realizează în condiţiile în care se ţine cont 
de caracteristicile de receptivitate şi reactivitate ale persoanelor influențate. 
Persuasiunea este o activitate de convingere opusă impunerii sau forțării unei opţiuni, 
organizată astfel încât să ducă la adoptarea personală a schimbării aşteptate". Definiţia 
ne spune astfel că persuasiunea este un tip de influențare, intenţionată (activitate de 

convingere), în care argumentele sunt alese astfel încât schimbarea dorită de către 
agent să fie dorită şi adoptată de către receptor în absenţa constrângerii. 

"Efectele persuasiunii sunt dependente atît de factori personali, cât şi de cei 
referitori la modul de organizare al influențelor. Factorii personali sunt sintetizaţi în 
ceea ce se numeşte persuabilitate, adică acea tendinţă personală de-a fi receptiv la 
influenţe şi de a accepta schimbări în atitudini şi comportamente. Factorii referitori la 
modul de organizare al influențelor sunt cel mai adesea centraţi pe procesul de 
comunicare, respectiv pe acele relaţii între sursă, mesaj, canal de transmitere, 
receptare şi context social care o fac să fie persuasivă”. 

Larson (2003, p.15) subliniază caracterul pregnant al persuasiunii în viaţa 
curentă, subliniind că, în esenţă, aceasta este un act simbolic atât pentru cel care o 
practică, cât şi pentru cel care îi suportă consecinţele. Conform lui Larson, la baza 
persuasiunii se află un procedeu democratic şi chiar o încercare umanistă de a-i 
influenţa pe alţii. Cu alte cuvinte, actul persuasiv nu presupune pentru nimeni 
obligativitatea de a acţiona într-un anume fel, ci, mai degrabă, oferă argumente logice, 
emoţionale şi culturale în sprijinul eventualei asumări a acţiunii respective. Motivele 
întemeiate de a acţiona trebuie să îi parvină receptorului printr-un mediu adecvat, 
indiferent dacă este vorba de o comunicare interpersonală ori de una de la individ la o 
mulţime, ca în cazul mass-media electronice şi tipografice contemporane. 

Analiza conceptuală a persuasiunii ne oferă de data aceasta mai multe chei de 
înţelegere a fenomenului. Burnell and Reeve (apud Popescu Bârlan, 2003, p.83) 
definesc persuasiunea ca fiind acţiunea prin care Y îl determină pe X să facă sau să 
creadă, să accepte sau să respingă ceva care altfel nu ar fi fost făcut, crezut, acceptat 
sau respins, prin expunerea unor motive sau prin expunerea consecinţelor sau 
alternativelor pe care le are acea acţiune sau credinţă lui X. 

Astfel, conform acestei definiţii, persuasiunea este un proces fundamental 
raţional, raționalitatea fiind înţeleasă în sensul ei tare, de raționalitate logică (Pareto) 
sau obiectivă (Boudon); de altfel, Burnell and Reeve fac explicită această 
presupoziţie: X decide să facă Z (sau să creadă W) ca un rezultat al unui proces 
raţional. Astfel, un răspuns pur emoţional al lui X la acţiunea lui Y de a expune 
motive şi care nu implică o judecată raţională din partea lui X nu ne permite să 
spunem că X a fost persuadat. În acest ultim caz, X ar fi fost influenţat de Y, dar nu 
persuadat. Această definiţie scoate astfel din sfera persuasiunii acele fenomene de 
influențare prin intermediul cărora schimbarea atitudinilor sau a comportamentelor 

receptorului în sensul dorit de agent se datorează raţionalităţii subiective sau a 
credințelor, aşa cum o defineşte Boudon. 

Nu acelaşi lucru îl putem spune însă despre teoria aristotelică a persuasiunii. 
Aristotel (apud Larson, 2003, p.24), în arta retoricii, sugerează că succesul unui 
discurs politic depinde de caracterul proiectat de către vorbitor (ethos), de modalitatea 
de reacţie emoţională a audienței (pathos) şi de argumentul în sine (logos). Aristotel 
înlătură astfel ideea că numai argumentarea îl poate persuada pe Z să creadă W. 
Pentru Aristotel, ethos (credibilitatea şi caracterul agentului) are cea mai mare 
influenţă în încercarea de a obţine schimbarea credințelor şi/sau atitudinilor audienței. 
Ce implicaţii are această concepţie? Înseamnă că oratorul nu îşi poate persuada strict 
raţional audiența? Vrea asta să însemne că oratorul nu poate persuada audiența şi, mai 
degrabă, o manipulează? Beauchamps (Popescu-Bârlan, 2003, p. 85) sugerează că 
încrederea noastră în expertiza unui orator poate fi rezonabilă. Dacă X crede ceea ce 
Y spune pe baza faptului că Y este un expert sau o persoană competentă, atunci X 
ajunge să creadă W într-un mod raţional. Popescu-Bârlan subliniază dealtfel faptul că 
este dificil de a găsi exemple reale ale unei persuasiuni „pure” definită ca mai sus. 
Aceasta ar însemna să credem că preconcepţiile, nevoile, status-ul, opţiunile politice, 
înclinările emoţionale ale lui X nu vor avea nici un impact asupra procesului de 
persuasiune, ceea ce este cu totul fals (p.87). 

Dacă luăm în considerare rezultatele cercetărilor de psihologie socială, 
oamenii nu procesează ceea ce li se comunică în acelaşi mod de fiecare dată (Petty 
and Cacioppo arată ca sunt două mari rute în procesarea mesajelor: ruta centrală şi cea 
periferică. Când oamenii se gândesc cu atenţie asupra conţinutului mesajelor, ei se 
află pe ruta centrală a persuasiunii şi sunt influenţaţi de puterea şi calitatea 
argumentelor. Când oamenii nu gândesc cu atenţie asupra conţinutului mesajelor, dar 
se concentrează în schimb pe alte sugestii, ei se află pe ruta periferică a persuasiunii). 
Astfel, conform lui Heath (1992, pp.123-159), expunerea receptorului, atenţia, 
percepţia, memorarea, sunt selective. Această selectivitate este bazată pe o arie 
extinsă de particularităţi ce depind de persoanele implicate — mesaje, tipuri de decizie, 
circumstanţe, valori, pe care oamenii le consideră a fi relevante. Receptorii aceluiaşi 
mesaj destinat să convingă, adesea îl primesc şi îl interpretează în mod diferit; ceea ce 
un receptor consideră un lucru atractiv, poate fi considerat de un altul ca fiind o 
pierdere de timp. Din unele cercetări, aflăm că oamenii preferă mesaje ce coincid cu 
opiniile lor; altele spun exact contrariul. Adesea oamenii acordă mai multă atenţie 


anunţurilor şi expunerilor unui produs, după ce îl achiziţionează. Această informaţie 

confirmă achiziţionarea, exemplificând astfel un model de atenţie ce descrie mai 
degrabă un moment al post-deciziei decât al predeciziei. Oamenii tind să ignore sau să 
uite informaţiile ce intră în conflict cu decizia lor de achiziţie. Iau în considerare doar 
mesajele oferite, dacă diferenţa este omisă de alte circumstanţe (cum ar fi statusul sau 
competența). Un mesaj poate capta atenţia în cazul în care audiența nu prezintă un 
interes propriu în problematică decât atunci când atenţia rezultă din alţi stimuli, de 
exemplu originalitatea, noutatea. 

O altă importantă distincţie este cea între persuasiunea de bună credinţă şi 
persuasiunea care înşeală (Popescu-Bârlan, p.88). Cu toate că Burnell şi Reeve nu 
inserează explicit această caracteristică (Y prezintă argumentul cu bună credință) se 
pare că aceasta este o importantă trăsătură a persuasiunii din punctul lor de vedere. 
Fără aceasta, distincţia dintre persuasiune şi manipulare s-ar şterge. 

O analiză conceptuală asupra legăturilor dintre persuasiune şi publicitate 
(Popescu-Bârlan, pp.89-90.) aduce importante distincţii în înţelegerea fenomenului 
persuasiunii. 

Astfel, Burnell şi Reeve sugerează prin definiţia lor că persuasiunea cere în 
mod necesar folosirea limbajului şi argumentării de către cel ce doreşte să persuadeze 
şi judecată de partea celui ce se doreşte a fi persuadat. Astfel, noi putem fi influenţaţi 
în mod inconştient de publicitate, dar nu putem fi inconştient persuadaţi de către ea. 
Popescu-Bârlan remarcă contrastul între sensurile pe care filosofii le dau acestui 
termen şi cel pe care teoreticienii preocupaţi de etica publicităţii îl folosesc, diferenţa 
subliniind două semnificaţii: persuasiunea ca influenţă raţională asupra altuia şi 
persuasiune ca încercarea reuşită de a-l determina pe altul să creadă, să facă ceea ce 
cel ce persuadează doreşte ca acesta să creadă/să facă (persuasiunea ca o relaţie de 
putere). Cu alte cuvinte, persuasiunea ca tranzacţie raţională şi persuasiunea ca 
exercitare a puterii asupra. 

Opiniile asupra faptului că persuasiunea poate fi sau nu o formă de putere sunt 
divizate (Popescu-Bârlan, p.94). Oppenheim vede persuasiunea ca formă de influență 
şi influenţa ca formă a puterii; amândouă, persusiunea raţională şi manipularea sunt 
forme de influenţă şi, de aceea, de putere (din exprimare, se sugerează că 
persuasiunea ca exercitare a puterii asupra este deja manipulare, extensie cu care nu 
suntem de acord). Lukes ezită să includă persuasiunea printre formele de putere, cu 
toate că poziţia sa este contradictorie. Pe de o parte, el este înclinat să considere 
persuasiunea raţională ca formă a puterii „deoarece este o formă de influențare 
efectivă: Y îl determină (relaţie de cauzalitate) pe X să gândească ceea ce altfel nu ar 

fi făcut sau gândit. „Pe de altă parte, persuasiunea raţională nu poate fi văzută ca o 
formă de putere deoarece X în mod autonom acceptă motivele lui Y. Noi suntem în 
prezenţa unei antinomii fundamentale kantiene, cea dintre cauzalitate şi libertate, 
neîntrezărind nici o modalitate de rezolvare a acestei antinomii”. Se pare că pentru 
Oppenheim exercitarea puterii asupra lui X nu exclude ca X să aibă decizii libere în 


timp ce pentru Lukes, exercitarea puterii asupra şi libertatea sunt mutual exclusive. 


Potrivit lui Partridge, ne putem imagina puterea ca un continuum între doi 
poli: dominație (în care Y controlează comportamentul lui X prin obţinerea unor 
efecte intenţionate la nivel de comportament al lui X) şi influenţa în care Y în mod 
neintenţionat afectează comportamentul lui X. O acţiune persuasivă poate fi înțeleasă 
ca o acţiune de control în momentul în care Y are succes în găsirea drumului potrivit 
în comunicarea mesajului (în termeni de credibilitate, conţinut şi cunoaştere a 
audienței) către X. O acţiune reuşită de persuasiune este astfel o modalitate de control 
chiar dacă nu se obţine schimbarea comportamentului lui X, ci doar schimbarea 
atitudinilor şi credințelor (definiţie consistentă cu interpretarea sociologică a 


persuasiunii). 


2.4.4 Manipularea - negativul comunicării 


Să reluăm definiția manipulării din perspectivă sociologică pentru a ne continua 
analiza. Manipularea este definită ca "acțiune de a determina un actor social 
(persoană, grup, colectivitate) să gândească şi să acționeze într-un mod compatibil cu 
interesele iniţiatorului, iar nu cu interesele sale, prin utilizarea unor tehnici de 
persuasiune care distorsionează intenţionat adevărul, lăsând însă impresia libertăţii de 
gândire şi decizie. Spre deosebire de influenţa de tipul convingerii raţionale, prin 
manipulare nu se urmăreşte înţelegerea mai corectă şi mai profundă a situaţiei, ci 
inculcarea unei înţelegeri convenabile, recurgându-se atât la inducerea în eroare cu 
argumente falsificate, cât şi la palierele emoţionale non-raţionale. Intenţiile reale ale 
celui care transmite mesajul rămân insesizabile primitorului acestuia”. Dupa cum 
vedem, diferenţa dintre persuasiune şi manipulare apare doar din punctul de vedere al 
intenţionalităţii, intenţia agentului este de a-şi atinge propriile scopuri fără a ţine cont 
şi de interesele emiţătorului; din aceasta putem deduce că o acţiune de a convinge de 
tipul „câştig-câştig”, în care atât interesele agentului persuasiv cât şi ale receptorului 


sunt atinse, nu reprezintă manipulare; mai departe, definiţia ne spune că în procesul de 

manipulare se utilizează tehnici de persuasiune (deci, din punct de vedere al 
„tehnologiei”, al „instrumentarului”, manipularea este de fapt persuasiune; de fapt, 
pentru a-şi atinge scopul, manipularea trebuie să fie percepută de receptor ca o 
încercare legitimă de a convinge, altfel, indiferent de cât de performante sunt tehnicile 
de persuasiune, rezultatul nu este atins; de aici şi importanţa credibilităţii agentului 
persuasiv, adică a elementului ethos din schema aristotelică). Totuşi, mai apar două 
diferenţe, care ţin tot de tehnicile folosite şi care merită a fi discutate; în primul rând, 
este vorba de recurgerea la argumente falsificate: din punctul de vedere al analizei, 
această precizare nu este problematică: odată ce intenţia este de a induce în eroare, 
recurgerea la argumente falsificate nu mai ridică probleme morale, fiind consistentă 
cu intenţia; minciuna este o tehnică de manipulare printre altele (ca dezinformarea, 
minciuna, zvonul, intoxicarea). 

În al doilea rând, aşa cum ne precizează definiţia, din tehnicile de manipulare 
face parte şi apelul la palierele non-raţionale; din diferenţierea rațional/nonraţional, se 
sugerează de fapt că, în funcţie de gradul în care se apelează la argumente de tip 
nonraţional (emoţii, apel la prejudecăţi), cu atât mai mult persuasiunea trece limita 
spre manipulare; personal, consider această precizare problematică: după cum am 
văzut, pentru a fi persuasiv, pentru a convinge, nu este suficientă argumentarea de 
ordin raţional, ci şi aportul unor factori ce nu ţin de o raționalitate logică, ci de o 
raționalitate subiectivă, în sensul definit de Boudon: credibilitatea agentului persuasiv 
şi modul în care discursul este organizat astfel încât să fie înţeles şi acceptat de 
receptor (apel la emoţii, prejudecăţi, sentimente, aşteptări). 

Poate exista şi un alt caz, ne aminteşte Popescu Bârlan (p.95), în care Y îl 
poate persuada în mod raţional pe X să creadă/să facă Z şi în mod intenţional să-l 
înşele în acelaşi timp. Faptul că Y îl poate înşela pe X şi în acelaşi timp îl poate 
persuada pe X într-un mod raţional nu diminuează nici caracterul raţional nici pe cel 
manipulator al acţiunii persuasive. Totuşi, consider că trebuie exclus din domeniul 
persuasiunii acest tip de cazuri. Pentru a fi persuadat, X ajunge să creadă Z într-un 
mod la care nu se poate obiecta moral, libertatea alegerii lui nefiind încălcată. 

Să vedem în continuare ce lămuriri asupra acestei problematici aduce analiza 
conceptuală. În marea majoritate a analizelor privitoare la conceptul de manipulare, 
ceea ce numeam anterior intenţionalitate nedeclarată sau reavoință, este numită 
„înşelăciune” şi este considerată o caracteristică esenţială a acţiunilor de manipulare. 
(Popescu-Bârlan, pp. 99-101). O persoană înşeală prin a face pe cineva să considere 


ceva fals ca fiind adevărat, ceva nonexistent ca find real, ceva contrafăcut ca original, 

ceva care aduce prejudicii ca fiind de ajutor: termenul poate implica atât întâmplarea 
sau o confuzie, cât şi o capcană deliberată în vederea atingerii scopurilor de multe ori 
rău voitoare ale agentului manipulator. Această definiţie ridică problema 
promisiunilor: pot fi sau nu promisiunile considerate ca înşelăciuni, şi dacă da, atunci 
în ce condiţii? Răspunsul este că da, promisiunile pot constitui înşelăciune (p.102): de 
exemplu, Y poate să-l înşele pe X în a crede că Y va face o acţiune A, pe care Y nu 
intenţionează să o facă la momentul în care face promisiunea. În acest caz, Y îl 
înşeală pe X în ceea ce priveşte responsabilitatea, obligaţia de a face A (caz clar de 
înşelăciune, deoarece intenţia era definită de la bun început....). Sau, Y poate să-i 
promită lui X că va face A şi îşi ia această responsabilitate fără să ia în considerare 
condiţiile cerute astfel încât să facă A. Aceste condiţii pot fi foarte greu sau chiar 
imposibil de îndeplinit (caz mai puţin clar de înşelăciune, deoarece nu ştim dacă Z 
face promisiunea ştiind clar că nu poate îndeplini condiţiile sau o face mânat de bune 
intenţii, dar, pe parcurs, încercând să îndeplinească promisiunea, îşi dă seama că nu 
poate îndeplini condiţiile respective; această situaţie este problematică tot referitor la 
responsabilitate, deoarece se pune întrebarea până unde şi cât suntem responsabili? 
Sau, o altă situaţie problematică, X poate decide el însuşi prin a lua în serios o 
promisiune a lui Y, pe care este foarte plauzibil că Y nu şi-o va ţine, dat fiind 
fundamentul relaţional între X şi Y sau imposibilitatea practică a lui Y să facă A (şi 
putem vorbi în acest caz de autoînşelăciune.....întrebarea care se ridică referitor la 
manipulare este, în ce măsură Y, ştiind acest lucru, a profitat de slabiciunea lui X? 
Toate aceste cazuri, ridică o altă întrebare: putem noi să considerăm ca nefiind 
înşelăciuni cazurile în care Y contribuie în mod cauzal, cu toate acestea neintenţional, 
la obţinerea de către X a unei imagini distorsionate a lucrurilor? Sau poate putem 
distinge între două sensuri ale înşelăciunii: unul îngust, înşelăciunea ca o acţiune 
intenţională şi unul mai cuprinzător, înşelăciunea ca o acţiune în care Y în mod cauzal 


contribuie ca X să aibă o imagine distorsionată a lucrurilor? 
2.4.5 Manipularea interpersonală 


Cu aceste întrebări în minte, să mergem mai departe în analiza fenomenelor de 
manipulare. Un concept de mare interes, atât pentru analiza conceptuală cât şi în 
cadrul sociopsihologiei şi pe care îl putem lua ca bază a analizei, este cel de 
manipulare interpersonală (Popescu Bârlan, p.122). Înţelesul literal al verbului este 


sugestiv: a manipula X înseamnă a manevra X. Dincolo de această caracterizare, nu 


124 


există o definiţie unanimă a manipulării. Popescu-Bârlan optează pentru o definiţie a 
conceptului prin intermediul unei serii de trăsături considerate esenţiale ale acţiunilor 
manipulative, pe baza trecerii în revistă a literaturii de specialitate. Astfel, autoarea 
utilizează analiza lui Rudinov (1978), Goodin (1980), Pfeiffer (1981), Waerre (1981, 
Burnell and Reeve (1984), Klingman and Culver (1992). 

Un act de manipulare realizat de Y şi a cărui ţintă este X este : 

1) o acţiune intenţionată; 

2) o înşelăciune; 

3) o acţiune „subtilă” în sensul că este o acţiune complexă: 

a) care cere aptitudini, isteţime şi talent; 

b) care cere ca Y să aibă o bună cunoaştere a lui X; 

c) care acţionează prin afectarea motivaţiei lui X de a realiza anumite 
acţiuni; 

d) prin care Y se joacă cu slăbiciunile lui X; 

e) este exercitată în aşa fel încât X nu este conştient de acţiunea exercitată 
asupra lui; 

4) o acţiune care restrânge alternativele de acţiune pe care le are X sau care 

structurează alternativele lui X în favoarea alternativelor preferate de Y; 

5) o acţiune căreia nu poți să-i rezişti; 

6) o acţiune prin care Y îl foloseşte pe X în scopul de a îndeplini anumite ţinte; 

7) o acţiune motivată egoist; 

8) o acţiune care nu ţine seama de interesele lui X, de proiectele sale, de intenţiile 

sale de viitor; 

9) o acţiune îndeplinită cu reavoinţă; 

10)o acţiune de ale cărei efecte asupra lui X agentul moral Y poate fi considerat 

responsabil. 

Ordinea în care aceste trăsături sunt listate mai sus nu este arbitrară, ne spune 
autoarea. Primele cinci caracteristici prind într-o manieră descriptivă esenţa acţiunii 
manipulative. Următoarele trăsături, 6-10 implică o dimensiune morală în definirea 
manipulării: manipularea este intenţionată (se subliniază că o acţiune manipulativă 
este în mod deliberat orientată către atingerea anumitor obiective prin intermediul 
acţiunilor lui X), iar intenţia este considerată înşelătoare sau reavoinţă. 

Pfeiffer este unul din autorii care ne oferă un răspuns la întrebările puse mai sus, 
referitor la intenţionalitate şi manipulare. Conform acestuia (apud Popescu-Bârlan, p. 


124) este justificat să considerăm că cineva a fost manipulat chiar dacă nu se 

dovedeşte intenţionalitatea. El argumentează că în multe cazuri este dificil de dovedit 
existenţa intenţiei lui Y de a-l manipula pe X şi de aceea conceptul de manipulare 
poate fi aplicat cu semnificaţie fără să existe dovezi că Y a acţionat pe baza unor 
intenţii manipulative specificate. Y poate fi făcut responsabil pentru faptul că X a fost 
manipulat în ciuda obligaţiei care interzice să te angajezi în acte care influenţează 
viaţa altora în moduri în care îi încurajează pe aceştia să acţioneze irațional (ceea ce 
sugerează mai degrabă un efect de tip manipulativ, nu o manipulare intenţionată - 
n.n.). Această obligaţie este relaţionată cu datoria generală de a acţiona în modalităţi 
care contribuie mai degrabă la binele comun decât fac rău fiinţei sociale (aceasta este 
însă mai degrabă un argument de ordin etic şi nu ţine de natura intrinsecă a 
fenomenelor analizate- n.n.). Astfel, Pfeiffer distinge între manipularea „de facto” (în 
care X a fost manipulat în absenţa unei dovedite intenţii manipulatoare) şi 
manipularea intenţională. În cazul manipulării „de facto”, a spune că cineva a fost 
manipulat înseamnă a amplasa responsabilitatea efectelor în acţiunea unei alte părți. 
Ceea ce este important în această distincţie este de a arăta că, în ciuda faptului că noi 
nu cunoaştem că un act este intenţional, noi putem să deţinem evidențe care ne obligă 
să spunem că altcineva este responsabil pentru act. 

Este important să distingem între trei forme de manipulare: psihologică, 
informaţională şi a situaţiei (contextului). 

1) Prin manipularea psihologică a unei persoane i se afectează acesteia 
cunoaşterea alternativelor şi consecinţelor pe care acestea le pot avea, 
motivele, precum şi abilitatea de a raţiona, de a alege şi de a-şi pune în 
aplicarea alegerile (Popescu-Bârlan, p.140); 

2) Manipularea informaţională apare atunci când Y acţionează astfel încât să 
afecteze cunoaşterea de către X a alternativelor prin alterarea înţelegerii de 
către X a situaţiei. Se poate ajunge la aceasta prin ascunderea unor informaţii 
sau prin a-i da lui X informaţii greşite (Popescu-Bârlan, p.141); 

3) Manipularea situaţiei (contextului) este definită de Warwick şi Kelman ca un 
act deliberat de a schimba structura alternativelor prezente în situaţie (Popescu 
Bârlan, p.143). 

Din analiza acestor diferențieri, se sugerează că manipularea situaţiei structurează 
alegerile obiective ale lui X, în timp ce manipularea informaţională implică o 
structurare a alegerilor subiective ale lui X. Manipularea psihologică apare ca mai 
degrabă ca afectând abilitatea de a alege (p.147). 

În ciuda faptului că dimensiunea informaţională şi cea psihologică apar 
amestecate în cazurile concrete de manipulare, există o distincţie esenţială între aceste 
două forme de manipulare: strategiile psihologice sunt desemnate să facă apel la 
subconştientul individual şi la emoţiile lor, în timp ce manipularea informaţională este 
desemnată să păcălească persoanele prin utilizarea informaţiei care le este adresată. 
Goodin consideră că manipularea psihologică este cea mai ofensivă din punct de 
vedere moral şi, cu toate acestea, este varietatea față de care ne putem opune cel mai 


puţin. 


2.4.6 Persuasiune şi manipulare. Asumarea intenţiei 


Putem reveni acum la întrebările legate de caracterul manipulator al persuasiunii 
nonraţionale. Prin contrast cu persuasiunea raţională, există cazuri de schimbare non- 
raţională a credințelor şi atitudinilor. Cercetările de psihologie au arătat că oamenii îşi 
schimbă credinţele şi atitudinile nu numai ca rezultat al judecății; chiar şi atunci când 
se află pe ruta centrală de a procesa mesajul lui Y, schimbarea se datorează în mare 
parte implicării personale în chestiune. Abordarea raţională a mesajului depinde de 
abilitatea şi motivarea de a face asta. Oamenii sunt de asemenea influenţaţi de 
apelurile emoţionale care însoțesc mesajul. Asemenea cazuri de schimbare a 
credințelor şi atitudinilor nu sunt nici instanţe ale persuasiunii raţionale însă nici nu li 
se poate obiecta ceva din punct de vedere moral. 

S-a încercat astfel să se reconstruiască noţiunea de persuasiune ca persuasiune 
raţională fără să se ia în considerare implicaţiile morale (apud Popescu Bârlan p.97). 
Astfel, a persuada presupune ca: 1) cel ce persuadează să expună un argument, 2) X 
adoptă concluzia W a lui Y într-un mod raţional, în sensul că X îşi schimbă credinţa 
în cea mai mare parte datorită meritului, calităţii şi substanţei argumentului lui Y sau 
printr-o încredere raţională în competenţa lui Y. Dacă elementul aristotelic „ethos” (ca 
opus elementului „logos”) prevalează în schimbarea credințelor şi atitudinilor lui X, 
atunci Y îl persuadează pe X dacă încrederea în competenţa lui Y este rezonabilă (este 
o altă problemă ce putem considera că reprezintă încredere raţională pentru o audienţă 
or pentru un subiect X). 

Însă această descriere a persuasiunii nu exclude cazurile de persuasiune care 
înşeală. Cum înşeală este întrebarea în acest caz? Dacă agentul o face intenţionat, am 


căzut de acord că este manipulare; dacă intenţia nu poate fi dovedită, sau rezultatul 

apare în urma autoînşelarii, vorbim despre persuasiune sau despre manipulare? Dacă 
audiența nu se află pe ruta centrală în procesarea mesajelor lui Y şi este influențată 
mai mult de apelul emoţional al mesajului, de modul în care Y arată, de pildă, cu toate 
că Y este o sursă credibilă şi prezintă un argument de calitate? În concordanță cu 
rezultatele analizei conceptuale expuse mai sus, acesta nu este cazul persuasiunii, 
deoarece audiența nu îşi schimbă atitudinile în mod primar prin rațiune. Burnell şi 
Reeve ar susține că acest exemplu este mai degrabă un caz de manipulare, iar 
Beauchamp va avea o aceeaşi părere spunând că acesta este un caz de persuasiune 
non-raţională, iar persuasiunea non raţională este manipulare) (o definire prea tare a 
persuasiunii, am putea spune.) 

Toate aceste discuţii arată că cele două noţiuni de persuasiune şi manipulare 
nu sunt în mod mutual exclusive. Ele sunt noţiuni care se întrepătrund. Regiunea în 
care ele se întrepătrund acoperă cazul persuasiunii raţionale care înşeală. Persuasiunea 
se referă la acţiunile celui care doreşte să persuadeze (Y) care este preocupat de 
bunăstarea persuadatului (X) şi care acţionează în bună credinţă (după cum vedem, 
este vorba de o intenţie pozitivă). Acest ultim tip de acţiuni nu sunt manipulative, ci 
persuasive. Pe de altă parte, există acţiuni comunicative în care acţiunea lui Y fie nu 
implică expunerea de argumente, sau, dacă implică expunerea de argumente, X se află 
pe ruta periferică a procesării mesajului şi nu pe ruta centrală. Aceste acţiuni, conform 
autorilor prezentaţi mai sus, sunt manipulative. Totuşi, în acest ultim caz un subiect de 
discuţie îl consituie în ce măsură noi putem atribui lui Y responsabilitatea acţiunii de 
a-l determina pe X să facă Z dacă X ia ruta periferică în procesarea mesajului. Y poate 
exploata în acest caz o anumită predispoziţie cunoscută a lui X, sau X poate pur şi 
simplu să eşueze în a procesa mesajul lui Y într-un mod rezonabil. 

Se sugerează astfel că persuasiunea se transformă în manipulare nu doar dacă 
intenţia este răuvoitoare, ci şi dacă influenţele prin care se obţine schimbarea nu sunt 
de tip argumentativ-raţional ci acţionează mai mult asupra motivaţiilor sau credințelor 
inconştiente ale receptorului. Conform lui Heath (1992), care discută conceptul de 
persuasiune din perspectiva psihologiei sociale, multe concepții greşite despre 
convingere/persuasiune sunt rezultatul supoziţiilor incorecte despre modurile în care 
receptorii (destinatarii) sunt influenţaţi. Heath aduce în discuţie câteva rezultate ale 
cercetărilor de psihologie socială din care rezultă, iarăşi, că persuasiunea înţeleasă 
doar în sensul tare, de persuasiune rațională, este mai mult excepţia de la regulă, este 
mai mult un ideal rezultat din analiză, şi nu o stare de fapt; din contră, analiza 


modurilor de realizare a persuasiunii în viaţa de zi cu zi, dă dreptate lui Aristotel, 

pentru care ethosul şi pathosul au o mai mare importanţă decît logos-ul în realizarea 
persuasiunii. Pentru a-şi argumenta poziţia, Heath trece revistă câţiva asemenea 
factori puşi în evidenţă de cercetările de psihologie socială (1992, pp.123-159): 1) 
reacţiile la mesajele de convingere depind atât de nivelul de interes al receptorilor, cât 
şi de faptul dacă menţinerea opiniilor sau acţiunea vine în ajutorul atingerii scopului 
sau evitării rezultatelor nedorite. Aceste două variabile puternice au efect asupra 
modului în care oamenii recepționează, procesează şi acţionează la mesaje; 2) 
modelul mesaj-efect trebuie să explice atât relaţiile simple cât şi pe cele complexe. 
Unele mesaje au un impact mare chiar dacă efortul de convingere este redus în 
procesul gândirii şi recepţionării lor. Reclamele la băuturile răcoritoare sunt un bun 
exemplu al modului în care oamenii iau decizii bazate mai mult pe strălucire decât pe 
realitate (adevăr). În alte cazuri, mesajul în sine nu poate influenţa hotărârea sau 
comportamentul. În astfel de situaţii cu factori multipli, multe din variabile 
interacționează pentru a face ca mesajul să fie acceptat sau respins. De exemplu, 
aprobarea celorlalți poate diminua sau spori impactul mesajului ; 3) oamenii sunt 
capabili să reziste încercării de convingere. O astfel de rezistenţă poate rezulta din 
reacţiile la conţinutul mesajului, dar şi din reacţiile negative la sursa mesajului. 
Rezistenţa are loc şi atunci când oamenii trebuie să se conformeze normelor grupului 
ce sunt contradictorii conţinutului mesajului sau comportamentului susţinut. Cei ce nu 
observă avantajele acţiunii sau iau în considerare riscurile, rezistă mesajului ; 4) la un 
anumit nivel, alternând circumstanţele şi diferenţele individuale, oamenii sunt capabili 
de convingeri proprii. Aceştia solicită şi acceptă informaţii şi influenţe, uneori de la 
surse variate, punându-le în balanţă pentru a ajunge la o concluzie finala sau pentru a 
decide asupra comportamentului ; 5) o parte din influenţa socială are loc atât de subtil 
încât oamenii nici nu o consideră un mod de convingere. Acesta este cazul în care 
oamenii dobândesc norme, valori, discernământ, preferinţe, noţiuni comportamentale 
doar adoptând limbajul folosit de cei cu care se aseamănă (vom vedea mai jos că 
aceasta este perspectiva în care Burke analizează persuasiunea — vezi infra Retorica, 
un model al relaţiilor publice). Limbajul conţine realitatea socială : alături de 
cuvintele pe care le învăţăm, fiecare din noi adoptă atitudini faţa de persoanele de alte 
naţionalităţi, grupuri etnice sau religii ; 6) încercările de separare a convingerii de 
informaţie creează o împărţire incorectă. Studiile demonstrează că informaţia este 
importantă pentru impactul convingerii. Opiniile bazate pe acumularea de informaţii 
sunt mult mai rezistente la schimbări decât cele care doar sunt menținute la un nivel 
înalt de certitudine. Când atitudinile sunt stabile, acestea reflectă progresiv informaţia 

pe care cunoștințele individuale o sprijină. Uneori, opiniile (convingerile) pot fi 
menținute la un grad înalt de certitudine în ciuda lipsei de informaţii ce le susţin. Când 
oamenii primesc un mesaj ce conţine informaţii contradictorii, este mai puţin probabil 
să-şi amintească acea informaţie sau să adopte o atitudine favorabilă faţă de mesajul 
respectiv ; 7) oamenii vor atitudini utile şi “corecte” deoarece una din funcţiile 
principale ale atitudinii este aceea de a-i ajuta pe aceştia să-şi adapteze 
comportamentul la circumstanţele sociale. Astfel, informaţia ajută oamenii să 
înţeleagă realitatea şi să reducă incertitudinea. 

Influenţa de tip persuasiv apare deoarece oamenii construiesc şi trăiesc o 
realitate socială în coordonare cu alţii. Influenţa socială presupune abilitatea de a 
reduce incertitudinea, de a avea opinii şi de a avea un comportament pasibil de 
recompensă, evitând astfel o receptare negativă. Influenţa nu se poate realiza în afara 
aportului informativ, chiar dacă cererea de informaţie este variabilă (Heath, 1992, 
pp.157-158); oamenii caută şi primesc informaţie pe care o compară cu ceea ce ei deja 
cunosc în urma efortului de a construi o viziune corectă. Pentru a maximiza 
recompensele şi a minimiza pierderile sau pedepsele, oamenii obţin informaţie prin 
urmărirea comportamentului celorlalţi, primirea mesajelor şi monitorizarea propriului 
comportament. Ei trag concluzii plecând de la ce le aduce recompense şi în ce 
circumstanţe. Aceste eforturi sunt relaţionate estimărilor individuale asupra propriei 
abilităţi de a primi recompense şi de a evita pedepsele prin comparaţie cu opiniile şi 
comportamentele preferate. În procesul de participare la influenţa socială, oamenii 
sunt uneori activi, uneori pasivi. În aceste feluri oamenii comunică şi influenţează la 
nivel social. 

2.4.7 Delimitări necesare. Cazul manipulării «pozitive» 


Discuţiile anterioare despre influență, persuasiune şi manipulare au aratat că acestea 
nu sunt concepte independente, ci că ele se întrepătrund: mai precis, ele se află în 
raporturi logice de gen-specie: astfel, influenţa este gen pentru persuasiune şi 
manipulare, persuasiunea este specie a influenţei (ce o particularizează în mod necesar 
este prezenţa intenţionalităţii) şi gen pentru manipulare, iar manipularea este specie a 
persuasiunii (intenţionalitatea este răuvoitoare sau ascunsă). Astfel, conform 
argumentelor de până acum, influenţa se poate realiza şi în afara intenţiei, în schimb 
intenţia este un element definitoriu al persuasiunii: a convinge este o acţiune 


intenţionată, în care argumentele sunt organizate astfel încât să permită schimbarea în 

sensul dorit de agent; ceea ce face însă deosebirea dintre persuasiune şi manipulare 
este tipul de intenţionalitate: dacă intenţionalitatea este pozitivă iar argumentele sunt 
înaintate de bună credinţă, spunem că este vorba de o încercare de a convinge, de o 
încercare de persuasiune; dacă, în schimb, intenţionalitatea este negativă, sau este alta 
decât cea declarată, atunci vorbim despre manipulare. Ceea ce trebuie să remarcăm 
este faptul că această deosebire o poate face numai agentul, deoarece, la nivelul 
receptorului, pentru ca manipularea sa-şi atingă scopul, ea trebuie să fie privită de 
către acesta ca un act de persuasiune, adică realizat cu bune intenţii; dacă receptorul 
nu crede acest lucru, atunci, oricât de bine ar fi organizate argumentele şi influenţele, 
manipularea dă greş. Cu alte cuvinte, deosebirea între aceste trei procese ţine în 
special de intenţionalitate, iar intenţia este un element pasibil de apreciere etică. 
Astfel, dacă putem considera influenţa ca fiind neutrul comunicării (de multe ori ea 
realizându-se în afara intenţionalităţii), persuasiunea reprezintă „pozitivul” acesteia, 
intenţia fiind de bună credință. Manipularea este astfel „negativul? comunicării, 
intenţia agentului persuasiv în acest caz fiind înşelătoare sau răuvoitoare. 

Mai este totuşi un caz de discutat, şi anume cel al manipulării realizate spre 
binele receptorului, aşa zisa manipulare în care intenţia este pozitivă. Dacă intenţia 
este pozitivă, conform definiţiilor de mai sus, atunci ar trebui să vorbim despre 
persuasiune. De ce vorbim totuşi despre manipulare? 

După cum am vazut în analizele desfăşurate mai sus, un proces de persuasiune 
presupune din partea emiţătorului o intenţionalitate pozitivă sau cel puţin neutră, iar 
din partea receptorului libertatea de a accepta sau nu influenţa; însă „libertatea” 
deciziei poate exista doar în măsura în care se presupune că voinţa receptorului este 
liberă. Receptorul acceptă persuasiunea asumând astfel două presupoziţii): ca intenţia 
agentului persuasiv este pozitivă sau cel puţin neutră şi 2) că poate să acţioneze sau nu 
conform cu ceea ce se doreşte de la el. Agentul persuasiv acţionează asumând 
libertatea de voinţă a celui persuadat, faptul că acesta poate alege să acţioneze sau nu 
conform cu ceea ce se doreşte de la el. Este vorba de o înţelegere tacită la nivel 
interpersonal şi social, un fel de pact mutual care susţine comunicarea şi acţiunea. 

În cazul manipulării pozitive, din perspectiva receptorului lucrurile stau la fel 
ca şi în cazul persuasiunii; acesta asumă: 1) că intenția manipulatorului este pozitivă 
sau cel puţin neutră (ceea ce este într-adevăr cazul) şi 2) că poată să acţioneze sau nu 
conform cu ceea ce se doreşte de la el. Însă, din perspectiva manipulatorului, acesta 
neagă, în principiu, voinţa liberă a celui pe care doreşte să îl manipuleze, considerând 


că, din diverse motive, acesta nu este capabil să facă alegerea corectă. De aceea, el 

alege să organizeze influenţele în așa fel încât să impună opţiunea dorită, dar lăsând 
în acelaşi timp impresia că receptorul are posibilitatea alegerii. Dacă nu ar lăsa această 
impresie, nu ar avea control asupra procesului. Aceast „a lăsa impresia” relevă de 
fapt, înşelăciunea, chiar dacă este făcută cu o intenţie pozitivă. 

După cum vedem, în timp ce în cadrul procesului persuasiv, controlul asupra 
procesului îl are receptorul, în cadrul manipulării, controlul este asumat de către 
manipulator. Spun „asumat? pentru că nimic nu garantează manipulatorului că 
receptorul va acţiona în realitate aşa cum doreşte el. În schimbul acestei presupoziţii 
de control manipulatorul îşi asumă un mare risc: în cazul în care este descoperit că a 
recurs la înşelăciune, chiar dacă intenţia este pozitivă, credibilitate sa este afectată 
fundamental: a înşelat încrederea receptorului, cu alte cuvinte a încălcat acel pact 
mutual de care vorbeam mai sus. 

De fapt, în manipularea aşa-zis pozitivă, manipulatorul îşi asumă de la sine 
putere (îndreptăţit sau nu) o poziţie superioară; dacă această superioritate i-ar fi 
acordată de către receptor, atunci spunem că ar avea autoritate. De fapt, tocmai lipsa 
autorităţii, înţeleasă ca recunoaşterea superiorității de către receptor, îl face pe acesta 
să manipuleze. Dacă autoritatea ar fi recunoscută, persuasiunea ar fi de ajuns (iată 
astfel încă o dată demonstrată, dacă mai era cazul, prioritatea „ethos” -ului în raport cu 
„logos”-ul). Mai trebuie menţionat în acest context că, odată acordată, autoritatea nu 


se menţine de la sine, ci ea trebuie recucerită de fiecare dată în cursul interacțiunii. 


2.4.8 Comunicarea ca influenţă - o teorie revizuită. Dincolo de bine şi de rău. 
Alex Mucchielli 


Alex Mucchielli” (2002) introduce în discuţie, din perspectiva noilor teorii şi 
concepte ale „ştiinţei comunicărilor”?$, o nouă perspectivă asupra relaţiilor dintre 
influenţă, persuasiune şi manipulare pe de o parte şi comunicare pe de altă parte. 
Pentru el, influențarea este fenomenul fundamental al comunicării, "orice comunicare 
este o încercare de a influența. Comunicarea urmăreşte într-adevăr să transmită un 
sens (al unei idei, sau situaţii, sau al unui fenomen), ceea ce nu se poate realiza fără 
influențare. Influenţarea este consubstanţială comunicării. A comunica şi a influenţa 
si Referirile la pagină în acest capitol vor fi făcute prin raportare la ediţia menţionată. 

2% Prin ştiinţa comunicărilor, Mucchielli încearcă să dea o unitate disciplinară cercetărilor de 
psihologie, lingvistică, semiotică, sociologie care se referă la studiul fenomenelor de comunicare; în 
sens restrâns, el înţelege prin „ştiinţa comunicărilor” teoria proceselor de comunicare şi teoria 


sistemică a comunicărilor, la care adaugă analiza comprehensivă şi teoria cunoaşterii distribuite (2002, 
p-11) 

formeaza una şi aceeaşi acţiune" (p.191). Mai mult, între fenomenele de influenţă 
(ceea ce anterior am descris sub numele de influență, persuasiune, manipulare) nu 
sunt diferenţe; "între fenomenele de propagandă, vânzare, persuasiune, publicitate, 
seducţie etc. există o perfectă omogenitate. Studiile despre influențare, persuasiune, 
propagandă, manipulare sunt unul şi acelaşi lucru, izvorând toate din studiile despre 
comunicare. În raport cu studiile despre comunicare, nu există o specificitate a 
domeniilor destinate publicităţii, propagandei sau vânzărilor" (p.191). 

De fapt, Mucchielli pune în lumină faptul că tehnicile prin care se exercită 
influenţa, persuasiunea şi manipularea sunt aceleaşi, singurele diferenţe fiind date de 
cum şi în ce scop sunt folosite aceste tehnici: intenţionalitatea procesului, aşa cum am 
prezentat-o mai sus, nu este luată în considerare de către autor; astfel, abordarea lui 
Mucchielli nu se face din perspectivă etică: în terminologia folosită de acesta, 
influenţă, persuasiune şi manipulare sunt interşanjabile. 

Ce din noua „teorie a comunicărilor”, aşa cum o numeşte Mucchielli, permite 
această interpretare?  Muchielli consideră că ceea ce se abandonează este vechiul 
model al proceselor de comunicare, bazat pe schema Emiţător/Receptor; el propune ca 
fenomenele de comunicare să fie analizate dintr-o perspectivă mai largă, în care 
situaţia în care se derulează comunicarea joacă un rol esenţial. În contextul acestei noi 
ştiinţe, Mucchielli consideră că obţinerea unui răspuns comportamental pozitiv de la 
publicul pe care dorim să îl influenţăm (prin intermediul comunicării) nu se realizează 
doar pe baza unei presupuse “forţe a cuvântului” şi a caracteristicilor emiţătorului de 
mesaj (logos şi ethos). El ne sugerează că trebuie să luăm în considerare “situația” în 
care se derulează acest proces de influențare, elementele care compun această situaţie 
şi modalităţile prin care emițătorul redefineşte aceste elemente. În acest mod se poate 
schimba formula de definire a situaţiei şi apare un sens care “vine de la sine” şi se 
impune astfel interlocutorilor”. 

Conform lui Mucchielli, în cadrul explicaţiilor clasice date de ştiinţele 
comunicării, influențarea receptorului se datorează solicitării, prin intermediul 
cuvintelor potrivite, a motivaţiilor interioare, a emoţiilor sau a intereselor acestuia. 
Acest tip de explicaţie este însă unul de tip liniar: o cauză produce un efect. Sensul 
27 Goffman (2003) evidențiază acelaşi aspect al comunicării interpersonale şi al exercitării influenței. 
Conform lui Goffman, "într-o situație de comunicare interpersonală, indiferent de obiectivul particular 
pe care individul îl are sau de motivul care conduce la acest obiectiv, interesul său va fi să controleze 
atitudinea celorlalți, în special reacția lor de răspuns la prezența lui. Controlul derivă în principal din 
influențarea definiției pe care ceilalți o formulează asupra situației; individul poate influența definiția 
exprimându-se astfel încât să le transmită acea impresie care îi va face să acționeze voluntar în 


conformitate cu planul său" (p.32). Important de subliniat în acest context este faptul că şi Beninger, la 
fel ca şi Goffman, dar în contextul comunicării sociale, evidenţiază legăturile dintre control şi influenţă. 

atitudinii celui influenţat este dat de motivaţia, de interesul sau de emoția care i-au 
fost induse. Or, susține Mucchielli, acest tip de explicaţie nu ia în calcul situaţia în 
care se derulează fenomenul de comunicare. Toate cercetările actuale arată importanța 
fundamentală a situaţiei (a contextului, a împrejurărilor) asupra felului în care este 
generat sensul conduitelor umane. Astfel, prin aportul a numeroase ştiinţe (psihologie, 
sociologie, semiotică, pragmatică lingvistică) s-a dezvoltat un concept “situaţionalist” 
şi “constructivist” al sensului. Conform acestuia, sensul unei expresii umane este 
elaborat de către diferiţii actori prezenţi, în funcţie de percepţia şi interpretarea 
elementelor ce definesc pentru ei situaţia în care se află. 

Ştiinţa comunicării preia pe cont propriu ideea esenţială potrivit căreia sensul ia 
naştere din realizarea unei relaţionări între comunicare şi situaţia în care se face 
comunicarea. Sensul apare deci dintr-o contextualizare. Contribuţia ştiinţei 
comunicării la ideea enunțată mai sus se referă la modul de abordare a noţiunii de 
situaţie. Pentru ca analiza contextualizării şi a efectelor sale asupra sensului să fie mai 
uşoară, se consideră că orice situaţie poate fi descompusă într-o suprapunere de 
contexte (p.34): 1) contextul spaţial: ceea ce se spune capătă sens în funcţie de 
dispunerea locului şi de constrîngerile acestuia resimţite de toţi; 2) contextul fizic şi 
senzorial: ceea ce se spune capătă un sens în funcţie de ansamblul elementelor 
senzoriale captate de diferite simţuri (văz, auz, pipăit, miros, gust); 3) contextul 
temporal: ceea ce se spune capătă un sens în funcţie de ceea ce s-a spus anterior, 4) 
contextul poziţiilor relative ale actorilor: ceea ce se spune capătă sens în funcție de 
poziţionarea actorilor între ei; 5) contextul relaţional social imediat: ceea ce se spune 
capătă sens în funcţie de calitatea relaţiilor dintre actori şi de ansamblul interacţional 
creat; 6) contextul cultural de referinţă la normele şi regulile colective acceptate: ceea 
ce se spune capătă un sens în funcţie de normele invocate sau construite în timpul 
schimbului; 7) contextul expresiv al identităţii actorilor: ceea ce se spune capătă un 
sens în funcţie de ceea ce este afişat sau de ceea ce se ştie despre intenţiile şi mizele 
actorilor prezenţi. 

Dacă sensul se naşte dintr-un context şi din elementele sale organizate în reţea, 
atunci se poate vorbi despre o gradare a percepţiei sensului, sau chiar de existenţa 
unor sensuri diferite ale aceleiaşi situaţii, date de diferiţi actori implicaţi. Există trepte 
locale şi trepte globale de percepţie. Ca observatori ai propriei situaţii de comunicare 
putem decide “contextul“ în care dorim să înţelegem situaţia. Trebuie să remarcăm 
faptul că, de obicei, percepem sensul simultan în mai multe dintre aceste niveluri. De 


asemenea, în situaţii dificile, unele niveluri de sens ne sunt inaccesibile. O capacitate 

suplimentară a individului în cadrul comunicării constă tocmai în această posibilitate 
de a alege o anumită încadrare situaţională. 

Ca o concluzie la cele spuse mai sus, autorul susţine că a influenţa înseamnă a 
face să apară, prin manipulări contextuale ad-hoc, un sens care se impune 
interlocutorilor şi îi determină să acţioneze în consecinţă. Trebuie menţionat în acest 
context că termenul „manipulare” la Mucchielli, nu are nici o conotaţie morală ; aşa 
cum am spus, teoria sa nu adoptă o perspectivă etică. „A manipula” înseamna simplu, 
„a manevra” şi trebuie să ţinem cont că această manevrare nu este a persoanelor, ci a 
obiectelor cognitive care structurează situaţiile de comunicare, obiecte cognitive prin 
care se construieşte sensul acestora. Bineînţeles, emițătorul a prevăzut acest sens, 
astfel încât acţiunea care îi corespunde să fie în acord cu ceea ce doreşte el 
(intenţionalitatea este asumată, dar nu i se acordă de către Mucchielli nici o valoare 
morală). A comunica, în aceste condiţii, înseamnă "a utiliza un ansamblu de 
mecanisme de comunicare: înseamnă să vorbeşti, să-ţi modulezi intonaţia, să te 
comporti într-un anumit fel, să adopţi o mimică, gesturi şi atitudini specifice, să alegi 
o atitudine, să pregăteşti acţiuni combinate, să elaborezi dispozitive fizice sau 
normative, să acţionezi asupra elementelor mediului înconjurător - totul pentru a 
rezolva, cât mai bine cu putinţă, o problemă legată de un fapt de viaţă "(Mucchielli, 
1991, p.94). 

Mucchielli poate susţine acum că "influențarea este un ansamblu de procedee de 
manipulare a obiectelor cognitive care definesc situaţia”; astfel, teoria integrată a 
comunicării permite să unificăm diferitele domenii de studiu ale comunicării. Chiar 
dacă lucrări aprofundate ulterioare ar putea să arate, de exemplu, că propaganda 
manipulează un anumit proces mai mult decât seducţia sau marketingul, rămâne totuşi 
valabil că aceste manipulări funcționează la fel: ele creează şi folosesc obiecte 
cognitive de natură diversă (relaţionale, normative, identitare, fizice sau ideale) care 
vor interveni în geneza sensului acţiunilor viitoare. 

În analiza sa, Mucchielli pune în lumină faptul că obţinerea rezultatelor dorite 
de către agentul persuasiv nu este datorată în întregime numai acestuia; desigur, îi 
aparţine intenţia, dar aceasta singură nu este de ajuns; pentru a obţine schimbarea, 
agentul persuasiv are nevoie de colaborarea celui persuadat. "Influenţarea este un 
fenomen de mediere" (p.192). Medierea nu realizează prin cuvânt, ci prin modul în 
care utilizarea tuturor mecanismelor de comunicare conduc la construirea unui sens. 
"Fenomenele de influențare nu sunt datorate direct cuvântului. Nu există o forță a 
cuvântului sau un impact al cuvântului asupra motoarelor interne ale conduitei umane. 

Influenţa se produce prin construirea unei lumi de obiecte cognitive pentru actorul 
care va fi influenţat. Arta „manipulatorului” constă în construirea (neexplicită) a unei 
lumi de obiecte a căror punere în relaţie îl va conduce pe cel manipulat în mod 
obligatoriu spre îndeplinirea unei acţiuni cu semnificaţie pozitivă pentru el". 

Mucchielli relevă astfel, implicit, de ce pune semnul egal şi din punct de 
vedere etic între influență, persuasiune şi manipulare. Indiferent de natura 
intenţionalităţii (pozitivă sau negativă, ascunsă sau asumată) dacă « manipulatorul » 
(în sensul de persoană care manevrează obiecte cognitive) reuşeşte să construiască, în 
colaborare cu receptorul, un sens pozitiv al situaţiei, atunci receptorul are ceva de 
câştigat ; astfel că, ne sugerează Mucchielli, parcă nici nu ar mai fi nevoie să se 
întrebe asupra naturii intenţiei care a condus la acest câştig. Din această perspectivă, 
putem caracteriza abordarea pe care Mucchielli o face proceselor de influenţă, drept o 
abordare pragmatică, opusă unei abordări etice, în sensul în care am încercat să-l 
stabilesc în analiza anterioară. 

Obiectele cognitive manipulate în influențare sunt poziţii, relaţii, referinţe 
normative, identități sau elemente ale contextelor temporale, spaţiale şi senzoriale. 
Din cele prezentatate mai sus, reiese că nu conţinutul inteligibil al schimburilor 
influenţează sau manipulează, ci obiectele cognitive indirect create de ansamblul 
acţiunilor de comunicare ale manipulatorului. De aceea, "natura profundă a 
influenţării constă în aceea că se bazează pe procedee inconştiente" (p.193). 
„„Comunicările de influențare” cum le numeşte Mucchielli, se deosebesc deci de toate 
procesele raţionale de comunicare, bazate pe acţiunea conţinutului schimburilor. 
Pentru a fi eficientă şi a-şi arăta roadele, medierea trebuie să rămână invizibilă în 
ochii celui manipulat, iar „manipularea” însăşi trebuie să se facă fără ştirea lui. Pentru 
a fi manipulat, trebuie să nu îţi dai seama cum se petrece acest lucru, însă dezvăluirea 
metodelor de influențare face tot mai dificilă realizarea respectivului deziderat al 
manipulatorilor. În publicitate, nimeni nu scrie în mod explicit „vei fi admirat de toată 
lumea”, ci îţi sugerează în mod implicit, prin apariţia mediată — dar tot implicită a 
unei norme. Medicul-şef nu dă glas explicit puterii sale de a rupe relaţia cu pacientul 
recalcitrant, ci sugerează acest lucru prin paralimbaj, facând apel la normele de 
conduită care guvernează actul medical, într-un mare spital, faţă de un medic renumit. 
Natura ascunsă a influenţării ne pare deci ca fiind initim legată de caracterul său 
„tranziţional” (sau mediat). Influenţarea are nevoie de prezenţa, în lumea 
înconjurătoare a celui manipulat, a unor obiecte cognitive de care acesta să nu fie 


conştient. 

Astfel, "să manipulezi (sau să influenţezi) înseamnă să intervii (prin acţiune 
sau cuvânt, adică prin comunicare) asupra elementelor constitutive ale situaţiei de 
comunicare. Modificând aceste elemente, se modifică structura situaţiei, şi deci sensul 
evenimentelor care se derulează. Sensul cuvintelor şi actele actorilor din cadrul 
situaţiei este elaborat de actorii implicaţi, pornind de la elementele situaţiei care 
servesc drept referinţă" (p.197) 


2.4.9 Asumarea etică a comunicării. Între persuasiune şi manipulare 


În limbajul comun şi uneori chiar şi în literatura de specialitate, conceptele de 
influenţă, persuasiune şi manipulare sunt folosite fără atenţie la detaliu (aşa cum am 
vazut că procedează Mucchielli, deşi acesta îşi asumă intenţionat acest lucru din 
motive de unitate a analizei); este un lucru periculos îmi permit să adaug, pentru că 
dincolo de înţelesul lor denotativ, aceste concepte poartă cu sine şi conotaţii morale: 
manipularea este privită în sine un rău (pe bună dreptate), iar în ceea ce priveşte 
persuasiunea ne-am obişnuit să credem că numai persuasiunea de tip raţional este 
legitimă din punct de vedere moral (logos). Trecem astfel cu vederea că, pentru a fi 
eficientă, persuasiunea trebuie să ia cu necesitate în considerare atât ethos-ul, cât şi 
pathos-ul, altfel este doar un discurs steril care nu atrage atenţia nimănui, cu atât mai 
puţin convinge. Tot din aceleaşi motive, acuzăm mult prea des încercările legitime ale 
interlocutorilor noştri de a ne convinge ca fiind manipulatorii, ceea ce ne face surzi şi 
orbi la argumentele aduse în discuţie; în acest caz, posibilitatea dialogului, fie el la 
nivel interpersonal sau social, scade până la dispariţie. 

Plecând de la aceste observaţii, discuţiile de mai sus au încercat să se 
constituie în argument pentru a susţine necesitatea asumării faptului că influenţa, 
persuasiunea şi manipularea sunt fenomene consubstanţiale la nivel de tehnică de 
realizare a influenţei (aşa cum ne-a demonstrat prin analiza sa Mucchielli), dar că ele 
se deosebesc totuşi prin asumarea intenţionalităţii procesului; asumarea acestei 
intenţionalităţi este însă prin excelenţă o decizie morală. 

Larson (Larson, 2003), rezumând dezbaterile pe tema responsabilităţi etice ale 
actorilor implicaţi în derularea procesului persuasiv?% subliniază faptul că în calitate 
de agenţi persuasivi şi de receptori persuadaţi avem anumite responsabilităţi etice în 


derularea unui proces persuasiv. Responsabilităţile etice ale agenţilor persuasivi îşi 


“ Larson ia în considerare cercetările desfăşurate de Pennock (1960), Freund (1960), Niebuhr (1963), 
Pincoffs (1975) (Larson, 2003, p.44) 

pot avea originea în statutul sau poziţia socială dobândite ori acordate, în îndatoriri 
asumate de către aceştia (promisiuni, angajamente solemne, acorduri) sau în 
consecinţele (efectele) comunicării în numele altora. "Responsabilitatea include ca 
elemente îndeplinirea sarcinilor şi obligaţiilor, a fi răspunzător în faţa altor indivizi 
sau grupuri, a fi răspunzător în condiţiile evaluării pe baza unor standarde anterior 
convenite, a fi răspunzător în faţa propriei conştiinţe" (p.44). Larson se opreşte asupra 
unui element important al comunicării responsabile, exerciţiul judecății conştiente şi 
deliberate, care impune ca cel care se implică în procesul de comunicare să analizeze 
atent cererile, să evalueze consecinţele probabile şi să cântărească valorile relevante 
procesului. Doar astfel putem spune că el este capabil de reacţie-răspuns. Un alt factor 
adus în discuţie de Larson în evaluarea morală a comunicării este posibilitatea ca 
agenţii persuasivi să fi făcut uz de un anume conţinut ori de anumite tehnici 
intenţionat şi cu bună ştiinţă. Dacă un comportament comunicaţional îndoielnic este, 
de fapt, determinat de un accident, de o scăpare întâmplătoare ori chiar de ignoranță, 
suntem de obicei mai puţin severi în aprecierea etică. În contrast cu aceasta, se poate 
susţine că, în situaţiile argumentative şi persuasive, emițătorul are obligaţia morală de 
a verifica de două ori validitatea dovezilor şi a argumentelor înainte de a le prezenta 
celorlalţi: pregătirea de mântuială nu este o scuză acceptată şi nu îndulceşte asprimea 
judecății etice. Suplimentar, se poate formula întrebarea: sinceritatea intenţiei îl 
absolvă pe agentul persuasiv de răspundere morală pentru mijloacele folosite şi 
consecinţele rezultate? În astfel de situaţii, evaluările sunt cel mai bine efectuate dacă 
se urmăreşte aspectul etic separat de cel al sincerităţii. Bunăoară, un agent persuasiv 
sincer în intenţii ar putea folosi strategii imorale. Larson discută aici cele două 
condiţii a căror neîndeplinire face ca persuasiunea să se transforme în manipulare, 
anume intenţionalitatea şi caracterul raţional al procesului persuasiv. 

Mai mult, Larson accentuează şi asupra responsabilităţii pe care o are 
receptorul pentru calitatea etică a unui proces persuasiv, abordare mult mai puţin 
întâlnită până acum. El subliniază corect că această lipsă se datorează în parte faptului 
că, în multe modele ale proceselor de comunicare, membrii audienței sunt percepuți 
ca inerți, pasivi, receptacole lipsite de apărare, acceptând ideile şi argumentele fără 
discernământ şi simţ critic. Această perspectivă face ca întreaga responsabilitate etică 
să cadă pe umerii agentului persusiv. Boudon, printre mulţi alţi cercetători, arată însă 
că nu aşa stau lucrurile; acceptarea acestei poziţii este una din premisele de la care am 
pornit în construcţia acestui capitol. Dimpotrivă, persuasiunea poate fi sesizată şi ca o 


tranzacţie în care atât agentul persuasiv cât şi persoana persuadată au o răspundere 

reciprocă de a participa activ la proces. Astfel, consideră Larson, imaginea 
persoanelor persuadate ca factori activi presupune mai multe responsabilităţi, 
surprinse, poate, de două sintagme: feedback adecvat şi scepticism cumpătat. 

Feedback-ul adecvat presupune ca reacţia să reflecte cinstit şi exact gradul de 
înţelegere, opinia, sentimentele şi raţionamentele proprii. Altfel, agenţilor persuasivi 
le este refuzat accesul la informaţia relevantă şi corectă de care au nevoie în luarea 
deciziilor. 

Scepticismul cumpătat reprezintă o poziţie echilibrată între, pe de o parte, 
extrema atitudinii credule şi, pe de altă parte, cea a atitudinii prea închistate sau 
dogmatice, ambele indezirabile. Receptorii nu sunt, aşa cum sublinia şi Boudon, o 
simplă „sugativă” (termenul lui Larson) care absoarbe idei şi argumente fără a reflecta 
asupra lor. De fapt, receptorii exersează capacitatea de a găsi o semnificaţie, de a 
analiza, de a sintetiza şi de a estima validitatea şi valoarea. Asumarea acestei poziţii 
are reverberaţii în modul în care ne raportăm ca cetăţeni la discursul public. În epoca 
neîncrederii în sinceritatea actelor de comunicare publică, scepticismul cumpătat ne 
impune să combatem presupunerea automată că cele mai multe acte de comunicare de 
acest fel nu sunt demne de încredere. Nu putem respinge mecanic, consideră Larson, 
fără nici o evaluare, ca viciat sau nesincer, un act de comunicare doar pentru că are o 
anumită sursă (guvern, candidaţi, mass-media, reclame) sau este de un anumit tip. 
"Aceast tip de respingere este în detrimentul sistemului nostru politic, social şi 
economic, deoarece invalidează apriori orice mesaj care parvine din aceste surse” 
(p.47). Şi în cazul unui inculpat, aflat în sala de judecată a tribunalului, actele de 
comunicare pornesc de la prezumția de nevinovăție, până în momentul în care este 
dovedit vinovat (sau nevinovat). Totuşi, dacă tehnicile persuasiunii atenuează sau 
subminează încrederea şi siguranța necesare luării deciziei publice corecte, ele pot fi 
sancţionate ca lipsite de etică. 

De aceea, nimic nu e mai important în industria comunicării (mass-media, 
relaţii publice, management comunicaţional social şi politic sau de marketing) decât 
credibilitatea. Iată create astfel chiar din interiorul sistemului comunicaţional 
premisele pentru dezvoltarea unei etici a comunicării. Dacă informaţia, opiniile şi 
chiar divertismentul eşuează în a inspira credibilitate, probabil că nici nu vor 
supravieţui. În toată industria comunicării observăm astfel o înmulţire a codurilor de 
conduită, a controalelor etice, a comunicării instituţionale, a mecenatului, iar peste tot, 
obiectivul urmărit cu precădere este acela de a îmbunătăţi imaginea instituţiei într-o 


epocă în care întreprinderea trebuie să-şi gestioneze capitalul său de simpatie ca parte 


Ie) 


integrantă a capitalului de care se bucură marca sa. Curentul etic merge mână în mână 
cu ascensiunea corporaţiei/organizaţiei care comunică, instituţie de acum strategic 
interesată de a demonstra că are simţul responsabilităţilor sociale şi morale. 

Capitolul 3. Relaţiile publice şi etica — de la tehne la phronesis 

3.1 Emergenţa relaţiilor publice. Întreprinderea şi noul spaţiu public 


Analiza comunicării de întreprindere este percepută, la ora actuală, din mai multe 
puncte de vedere. Conform lui Floris, întreprinderea reprezintă o formă de organizare 
a raporturilor sociale care depăşesc simpla sa funcţie economică (Floris, 2002, p.121). 
La fel ca toate formele de organizare, ea este o mediere specifică a raporturilor sociale 
şi de interdependenţă ale indivizilor. Poate fi considerată un câmp particular, cu 
structuri proprii, obiective şi subiective, care organizează poziţionarea diferenţială şi 
inegală a agenţilor, în relaţiile lor profesionale. Ca orice câmp social, întreprinderea 
este locul raporturilor de dominare şi de subordonare. Ea se prezintă ca o instituţie, în 
sensul cel mai puternic: modalităţile sale de exercitare a puterii şi de regularizare sunt 
obiectivate şi codificate sub forma aparatelor birocratice, a regulilor de funcţionare şi 
a cadrelor juridice constrângătoare, interne sau externe. Întreprinderea produce 
valorile şi cadrele simbolice de identificare şi integrare a indivizilor şi de legitimare a 
funcţiei sale dominante în câmpul puterii. Este de la sine înţeles că este vorba despre 
un câmp social complex şi diversificat, care traversează şi este traversat de alte 
câmpuri. Cea mai mare parte a instituţiilor sunt organizate sub forma corporațiilor, ca 
spaţiu profesional, sau încorporează în ele diverse organizaţii (p.124). 

Christian Le Moenne (2002) distinge trei spaţii ale întreprinderii şi 
comunicării de întreprindere: primul este cel al muncii şi al organizării muncii ; al 
doilea spaţiu este cel al administrării, al organizării structurale, birocratice ; în al 
treilea rând, există spaţiul global al relaţiilor dintre întreprindere şi diferitele medii ale 
acesteia: mediul industrial şi comercial, mediile societale, pieţele, sistemul producţiei 
globale în măsura în care este transnaţional (p.147). Spaţiul întreprinderii are aici atât 
dimensiuni materiale, cât şi simbolice, dimensiuni care trimit la formele unui 
imaginar propriu. Dislocarea spaţiului întreprinderii lasă acum loc unor forme hibride 
de organizare, pe care discursurile manageriale le desemnează într-o manieră 
metaforică — organizaţia „proiect”, organizaţia „reţea”, organizaţia „virtuală” care 
alimentează puternic imaginarul social. 

O abordare din perspectiva comunicării a acestui spaţiu este necesară pentru a 
explicita emergenţa activităţii de relaţii publice şi rolul din ce în ce mai important pe 
care îl joacă la nivelul comunicării de întreprindere. Astfel, conştientizarea recentă a 
necesităţii intervenţiei în spaţiile simbolice în care organizaţia se plasează se traduce 


prin ceea ce „comunicatorii” (ca să folosim un termen generic) numesc strategii de 

comunicare globală. Această conştientizare este exprimată în discursurile privind 
responsabilitatea socială a întreprinderilor, în punerea în practică a unor strategii de 
comunicare „instituţională” şi luarea în calcul - mai ales la nivel mondial — a 
dimensiunilor „culturale” ale managementului. Aceste strategii, care vizează 
acţionarea prin intermediul producerii de simboluri asupra contextelor socioculturale 
în care îşi desfăşoară activitatea întreprinderile, au fost calificate drept simbolice. 
Aceste practici de conducere au apărut iniţial în Statele Unite. Ideea de gestiune 
culturală sugerează că mediile care dirijează sistemul economic au luat la cunoştiință, 
în ultimul timp, de ansamblul de consecinţe al faptului că întreprinderile sunt 
organizaţii sociale. 

Le Moenne consideră că relaţia strânsă dintre instituţiile sociale, cultura 
globală şi organizaţiile care tind să îşi normalizeze mediul în funcţie de obiectivele şi 
regulile proprii nu are loc într-un sens unic: organizaţiile reproduc trăsăturile culturale 
care domină mediul social în care ele se constituie. Managerii întreprinderilor au 
conştientizat faptul că, pentru a exista şi dura, organizaţiile trebuie să îşi expliciteze 
nu doar normele, procedurile şi regulile formale şi să facă astfel încât acestea să fie 
împărtăşite, ci şi imaginarul şi reproducerile susceptibile de a fi împărtăşite dincolo de 
ceea ce le constituie la nivel formal (p.148). Producerea unui imaginar comun implică 
însă o muncă asupra sensului, adică asupra contextului — simbolic, cultural — în care 
acesta ar putea să apară. Instituirea unui spaţiu simbolic care ar constitui 
întreprinderea presupune, într-adevăr, instituirea simbolică a ansamblului spaţiilor 
sale în imaginarul social global. Bineînţeles, nu este vorba de o situare permanentă în 
simbolic: producţia şi controlul strategiilor de comunicare sunt scumpe, iar efectele 
care se aşteaptă de la acestea sunt, la urma urmei, de o natură practică. Strategiile de 
comunicare arată direcţia dezvoltării: pentru a continua să aducă profit, pentru a 
continua să existe în mediul unde întreprinderea este supusă unor presiuni sociale, 
politice şi instituţionale foarte puternice, este necesar ca ea să îşi normalizeze mediul 
în funcţie de interesele sale, adică să îşi desfăşoare arsenalul de forţe, mijloace 
financiare şi resurse financiare necesare pentru a provoca imaginarul şi de a crea o 
opinie publică favorabilă (Le Moenne, 2002, p.149). 

Floris întăreşte această perspectivă şi consideră că acest proces a fost realizat 
prin luarea în posesie de către câmpul antreprenorial a gestiunii strategice a 
raporturilor sociale în spaţiul public, în special prin recurgerea la tehnicile de 
comunicare (2002, p.136). Întreprinderile private şi-au extins, astfel, funcţiile de 


comunicare, de la promovarea bunurilor produse la promovarea mărcilor şi, mai ales, 

la promovarea funcţiei sociale a întreprinderii private în general. Începând cu anii 
1970 ia avânt comunicarea externă a întreprinderilor, începând cu extinderea 
conţinuturilor publicitare şi a funcţiei tradiţionale de comunicare până atunci limitată 
la domeniul relaţiilor publice. Acest avânt s-a manifestat în principal prin intermediul 
celor două traiectorii ale gestiunii sistematizate ale relaţiilor cu presa şi ale promovării 
imaginii mărcilor marilor întreprinderi, dincolo de produsele acestora. Apoi, el s-a 
manifestat o dată cu constituirea serviciilor de comunicare legate de management la 
cel mai înalt nivel. Funcţiile tradiţionale denumite « bellow-the-line » ale relaţiilor 
publice se extind la comunicarea evenimenţială sau de criză, la sponsorizări, la 
mecenat şi la cauze umanitare, crescând în importanţă odată cu emergenţa conceptului 


de responsabilitate socială. 
3.2 Relaţiile Publice ca tehné. Modele teoretice şi definiţii practice 
3.2.1 Relaţii publice ca proces de comunicare. Modele „vechi” 


Definiţiile relaţiilor publice prezentate în capitolul anterior sunt realizate, în contextul 
asociaţiilor profesionale, prin raportare la practica relaţiilor publice. Analizând 
conţinutul acestora, se evidenţiază totuşi faptul că activităţile de relaţii publice sunt 
construite ca şi strategii şi tehnici de comunicare aplicată, care, indiferent de ţinta spre 
care sunt focalizate - publicul, organizaţiile, mass-media - sunt, înainte de toate, 
procese de comunicare. Putem sintetiza astfel aceste definiţii prin prisma celor cinci 
întrebări care circumscriu elementele procesului de comunicare stabilite de paradigma 
comunicaţională a lui Laswell, cei cinci C: Cine, Cui, Ce zice, pe ce Cale, cu Ce efect 
(Stănciugelu, 2003, 120): Cine? — persoane sau organizaţii cu statut public; Cui? — 
publicului de interes sau interesat structurat în publicuri ţintă; Ce spune? - informaţii 
specifice în funcţie de profilul şi interesele publice ale organizaţiei cu scopul unei 
eficiențe sporite; Pe ce cale? — la nivel funcţional, printr-un management 
comunicaţional; la nivel de canal de transmitere, în principal toate formele de media şi 
acţiuni specifice de relaţii publice ce atrag atenţia publicului ţintă; Ce efect? - 
înțelegerea, stabilirea şi menţinerea încrederii în rândurile publicului pentru 
satisfacerea intereselor ambelor părţi. 

De asemenea, aşa cum subliniază Iacob şi Cismaru (Iacob & Cismaru, 2003, 
p.37), procesele de comunicare nu sunt, în sine, scopul relaţiilor publice. Datorită 


scopului propus, urmărind generarea şi întreţinerea relaţiilor de încredere între 

organizaţii şi publicurile sale, procesele de comunicare ce se desfăşoară sunt 
eminamente procese de influențare socială. 

Totuşi, aşa cum subliniază Grunig şi Hunt (1984 apud Pricopie, 2005, pp.35- 
41) între teoria şi practica relaţiilor publice există o diferenţă greu de tolerat. În timp 
ce definițiile relaţiilor publice vorbesc despre comunicare bidirecţională şi echilibrată 
cu scopul de a atinge acea stare de echilibru între organizaţie şi publicurile sale, în 
practică, tot mai multe organizaţii folosesc termenul de relaţii publice pentru a 
eticheta acţiuni de comunicare care nu are nici o legatură cu echilibrul dintre sau 
interesul reciproc al părţilor implicate în proces. Acest decalaj are în principal două 
surse: prima, este graniţa firavă dintre diferitele utilizări ale comunicării ca procese de 
influențare socială (influenţă, persuasiune şi manipulare), a doua o reprezintă chiar 
definițiile, cei doi autori constatând că acestea nu răspund la întrebarea „Ce sunt 
relaţiile publice”, ci încearcă să formuleze un răspuns pentru „Cum ar trebui să fie 
relaţiile publice”. Astfel, ei au identificat patru modele de relaţii publice, pe care, 
iniţial, le-au asociat anumitor perioade istorice. Ulterior, au revenit, considerând că 
toate cele patru modele sunt încă practicate în forme uneori atenuate de organizaţiile 
care activează astăzi: 1) modelul impresariat/publicitate (,„press-agentry/publicity 
model”) - este caracterizat de o comunicare unidirecţională, dinspre organizaţie către 
public, în care adevărul nu este calitatea esenţială a informaţiei transmise. Scopul 
comunicării este unul propagandistic, de promovare a credințelor organizaţiilor, iar 
strategiile de comunicare folosite nu se încadrează într-o matrice fundamentată 
teoretic - procesele de comunicare sunt de tip persuasiv-manipulativ); 2) modelul 
informării publice („public information model”) - ideea centrală a acestui model, care 
a fost iniţiat la începutul sec. XX, este aceea de a transmite publicului cât mai multe 
informaţii despre organizaţie. Comunicarea rămâne unidirecţională (one-way 
communication). Apare o primă schimbare în filosofia relaţiilor publice: nu mai este 
vorba despre a câştiga publicul cu orice preţ, chiar şi cu preţul minciunii, ci vorbim 
despre o politică de transparenţă, în care adevărul este elementul care leagă publicul 
de organizaţie. Deşi acest model a apărut şi s-a dezvoltat în primele două decenii ale 
secolului XX, se estimează că el este întâlnit şi astăzi în aproximativ 50% dintre 
organizaţii (procesele de comunicare sunt bazate pe o persuasiune de tip raţional); 3) 
modelul relaţiilor publice bidirecţionale şi asimetrice („two-way asimmetric model”) - 
conform lui Pricopie, acest model aduce a doua schimbare de conţinut a relaţiilor 
publice: se renunţă la sistemul comunicării unidirecţionale pentru a fi înlocuit cu un 
sistem bidirecțional, în care feed-back-ul joacă un rol important în procesul de 

autoreglare. Pasul este însă incomplet. Prin înregistrarea feed-back-ului, organizaţia 
este interesată numai de acele elemente care pot ajuta emițătorul în atingerea 
obiectivelor sale; prin urmare, cele două fluxuri nu sunt simetrice, organizaţia fiind 
cea care controlează comunicarea. Modelul, al cărui promotor este Bernays, apare în 
anii 20 ai secolului trecut, perioadă în care, în disciplinele comunicării, se intensifică 
studiile asupra persuasiunii şi opiniei publice, respectiv începe să se conştientizeze 
importanţa feed-back-ului. Astăzi, 20 % dintre organizaţii practică acest tip de relaţii 
publice; 4) modelul relaţiilor publice bidirecţionale şi simetrice (“two-way symmetric 
model”) - considerat de ultimă oră în evoluţia relaţiilor publice. Noutatea constă în 
faptul că feed-back-ul este nu numai un instrument prin care se studiază posibilităţile 
de a atinge obiectivele organizaţiei, ci şi o modalitate de a identifica acele nevoi ale 
publicului care pot fi acoperite prin politicile practicate de organizaţie. Interesul 
publicului contează în egală măsură pentru organizaţie ca şi propriul interes, iar 
relaţiile publice sunt performante numai dacă mediază între cele două interese, astfel 
încât ele să atingă punctul de echilibru. Comunicarea poate fi iniţiată de organizaţie 
sau public şi nu se mai poate vorbi de un control strict al uneia din părţi, ceea ce 
justifică bidirecţionalitatea şi simetria modelului. Între organizaţie şi public se 
stabileşte un parteneriat de lungă durată, în care fiecare îşi asumă anumite 
responsabilităţi. Autorii estimează că 15% dintre organizaţii, în special cele care 
conştientizează funcţia socială pe care o au de îndeplinit, practică astăzi acest gen de 
relaţii publice. În comentariile despre caracterul ideal al celui de-al patrulea model 
studiile arată importanţa culturii organizaționale. Întotdeauna există o zonă de win- 
win aflată undeva în spaţiul cuprins între interesele celor implicaţi în procesul de 
comunicare. Ține de fiecare organizaţie în parte să dorească să găsească drumul către 


acel loc. 
3.2.2 Relaţiile publice ca proces de comunicare. Modele „noi” 


Ca reacţie la modelele inspirate de paradigmele structural funcționaliste care au 
dominat până spre anii 1970 ai secolului trecut scena teoretică a analizei comunicării, 
au apărut contribuţii animate de ambiția de a depăşi modelele clasice informaţionale 
(procesuale) şi lingvistice (semiotice) ale comunicării. Această optică alternativă este 
numită uneori „perspectiva interpretativă” sau „abordarea socială”. Dragan (1996, 
p.243) consideră că această nouă paradigmă a comunicării (care valorizează teoriile 


interacţionismului simbolic, etnometodologiei, fenomenologiei sociale) nu mai 

tratează obiectivitatea lumii şi subiectivitatea actorilor ca date predefinite. Acestea 
sunt raportate la o activitate organizată, mediată simbolic, efectuată împreună de către 
membrii unei comunităţi de limbaj şi acţiune în cadrul coordonării acţiunilor lor 
practice. Această perspectivă comună nu înseamnă o simplă convergență a unor 
puncte de vedere personale, ci faptul că partenerii construiesc împreună locul comun 
(norme, reguli) pornind de la care se vor raporta unii la alţii, se vor raporta la lume şi 
îşi vor organiza acţiunile împreună. Această abordare se îndepărtează astfel de optica 
epistemologică de tip clasic: „nu se mai acordă prioritate reprezentării din punctul de 
vedere al unui observator dezangajat, a proprietăţilor unei lumi exterioare şi al unei 
lumi interioare predeterminate, ci activităţii organizate/conjugate a actorilor sociali, 
prin care o lume comună, un spaţiu public, un câmp practic, un sens împărtăşit al 
realităţii comune sunt continuu modelate şi menținute drept condiţii şi rezultate ale 


acţiunii. 


3.2.2.1 Relaţiile publice ca funcţie socială. Schimbarea de paradigmă în teoria 
relaţiilor publice 


În acord cu modificările de viziune sugerate mai sus, Stephen Banks (1995) 
redefineşte din punct de vedere teoretic domeniul relaţiilor publice. El îşi denumeşte 
perspectiva „social interpretativă”. Încercând să fundamenteze activitatea de relaţii 
publice prin aportul ultimelor conceptualizări produse în ştiinţele socio-umane, 
autorul consideră că scopul teoriei în perspectiva social-interpretativă este de a 
dezvolta definiţii generale asupra naturii realităţii, a cunoaşterii şi a acţiunilor umane, 
iar din aceste concepte să se derive apoi teoreme descriptive ale fenomenelor de 
comunicare, specifice relaţiilor publice. Este ceea ce şi propune în prima parte a cărții 
sale; rezum aici punctele esenţiale, deoarece prezentarea acestora permite o viziune de 
ansamblu asupra acestei paradigme în care se construiesc astăzi noile modele de 
relaţii publice. 

Banks asumă cinci presupoziţii teoretice (pp. 34-35): 1) în primul rând, orice 
acţiune socială este bazată în parte pe motive şi decizii voluntare. Deoarece oamenii 
sunt fiinţe creative, acţiunea comunicativă nu este integral mecanică sau bazată pe 
răspunsuri previzibile la stimuli de mediu. Previzibilitatea este o funcţie redusă a 
acţiunii sociale şi este secundară unor funcţii centrale de descriere şi explicare a 


observării evenimentelor şi fenomenelor naturale; 2) cea de-a doua presupoziţie a 

opticii social-interpretative este că realitatea este construită pe baze sociale. Modurile 
în care oamenii înţeleg fenomenele — înțelesurile ce constituie relaţiile, acţiunile şi 
obiectele — şi ceea ce este acceptat ca fiind cunoaştere sunt produse ale interacțiunii 
umane în contexte încadrate istoric. Dacă înțelesurile sunt create şi re-create prin 
interacţiune umană, înțelesurile sunt relaţionale şi fluide, supuse unor schimbări 
constante; 3) a treia presupoziţie susţine că atât cunoaşterea, cât şi acţiunea 
semnificativă sunt posibile doar prin utilizarea unor coduri simbolice. Deoarece a fi 
uman înseamnă să utilizezi coduri condiţionate cultural pentru a înţelege lumea şi 
relaţiile care o alcătuiesc, recunoaşterea şi transferul cultural devine un imperativ al 
teoriei comunicării social-interpretative; 4) a patra presupoziţie constă în asumarea a 
ceea ce Giddens numea „dublă hermeneutică”: teoreticienii, cercetătorii şi practicienii 
nu se pot izola de procesul social pe care îl administrează şi îl studiază. Teoriile 
modifică lumea prin propuneri şi interpretări ale acestora; rezultatele cercetărilor sunt 
folosite ca parte a ansamblului de cunoştinţe după care ne conducem viaţa cotidiană, 
iar administrarea şi gestionarea unei activităţi precum relaţiile publice nu se află în 
afara relaţiilor dintre organizaţii şi public. Pe scurt, perspectiva social-interpretativă 
susţine că teoreticienii sunt prinşi în aceleaşi contexte pe care ei încearcă să le explice; 
5) cea de-a cincea afirmaţie a acestei perspective este că toate acţiunile comunicative 
au implicaţii asupra identităţii de sine şi a celei de grup. Comunicarea întotdeauna 
uneşte pe de o parte informaţia explicită asupra unui subiect şi pe de cealaltă parte 
informaţia ce propune o definire a participanţilor şi a relaţiei dintre ei. 

Plecând de la acest nou context interpretativ, cum putem defini natura 
relaţiilor publice? Relaţiile publice sunt realizate în cadrul unor sisteme multiple de 
înţelegere, sisteme ce sunt cel puţin parţial incompatibile. În această structură 
contextuală pot fi identificate cinci caracteristici de comunicare (instituţionale, 
reprezentaţionale, ideologice, internaţionale şi culturale), caracteristici ce îl ajută pe 
Banks la dezvoltarea unei teorii interculturale adecvate a relaţiilor publice. Voi folosi 
tipologia lui Banks (pp.25-33) pentru a detalia specificul eminamente social al 
relaţiilor publice, fiecare dintre aceste cinci caracteristici evidențiind nişte condiţii de 
comunicare distincte: a) aspecte ale funcţiei instituționale ale comunicării; relaţiile 
publice nu vorbesc în numele unor indivizi, ci în numele unor grupuri de indivizi 
(organizaţii) ce împărtăşesc acelaşi punct de vedere asupra unui subiect. Excepţia 
evidentă, marketingul publicităţii pentru celebrităţile individuale, tratează persoana ca 
pe o instituţie economică, ce are scopuri asemănătoare celor corporatiste, funcţii de 


producţie şi un plan de afaceri. Trebuie să ţinem astfel cont de modul în care 

organizaţiile construiesc o imagine, exprimă puncte de vedere, primesc şi furnizează 
informaţii, emit judecăţi de valoare şi fac faţă unei multitudini de constrângeri. 
Valorile organizaționale, scopurile şi acţiunile declarate şi afişate sunt rezultatul unor 
negocieri de grup. Valorile şi scopurile organizaționale derivă din istoricul politic 
complex al discuţiilor şi al luării deciziilor. Acţiunile strategice planificate în detaliu, 
specifice activităţilor de relaţii publice, sunt adeseori rezultatul unor perioade lungi de 
construire internă a consensului. În concordanță, procesul de comunicare extern îşi are 
originea în procesele de grup şi conduce raționamentele pe care se iau deciziile şi pe 
baza cărora organizaţiile acţionează; b) aspecte ale reprezentării comunicării; 
identitatea şi vocile unei instituţii sunt diferite de aceea a unui singur individ din 
cadrul acesteia. Persoanele „corporatiste” (organizaţia reprezentată de indivizi) 
vorbesc cu o autoritate impersonală şi colectivă. Persoana corporatistă nu este 
asemenea oricărei persoane „naturale” din organizaţie, este mult mai persuasivă, mai 
abstractă şi mai protejată de interogările personale. Specialiştii de relaţii publice 
construiesc imagini organizaționale care funcţionează retoric în convenirea asupra 
unei identități colective dar şi individuale în acelaşi timp; c) aspecte ideologice ale 
comunicării; în mod uzual, ideologia este identificată ca fiind puterea persuasivă a 
unui grup de a ne condiţiona convingerile şi presupunerile asupra naturii vieţii sociale. 
Pot fi identificate două perspective ale acestei relaţii de putere: în tradiţia marxistă, 
ideologia este un efect al poziţiei de putere, în care ierarhia claselor şi poziţiile 
autoritare creează o ordine socială pentru distribuţia puterii. Pe de altă parte, 
teoreticienii post-structuralişti tind să considere ideologia ca un ansamblu de practici 
comunicative, în care mesaje despre ceea ce este considerat „natural” şi „corect” sunt 
ascunse în structura şi desfăşurarea interacțiilor (Foucault). Banks foloseşte termenul 
de ideologie în cel de-al doilea sens. Atunci când spunem despre comunicarea din 
cadrul relaţiilor publice că este ideologică, admitem că relaţiile publice participă într- 
un ansamblu de practici de comunicare ce implică mesaje subtile despre ceea ce este 
„adevărat”, „normal” şi „just”. Atunci când un comunicator de relaţii publice încearcă 
să influenţeze un anumit public relevant, valorile, scopurile şi imaginile preferate ale 
instituţiei sunt afirmate, ca şi anumite indicii care exprimă modul în care societatea ar 
trebui înţeleasă. Aceste aspecte ale comunicării sunt cele care sunt considerate 
implicite (sau sunt prea subtile pentru ca un public să le ia în considerare, sau mult 
prea „normale” — privite dintr-o perspectivă culturală — pentru a surprinde spiritul 
critic al publicului), şi se constituie astfel ca ideologie. Desigur, comunicarea 


ideologică nu trebuie să fie înșelătoare sau incorectă, ci pur şi simplu exprimă şi 

susține în mod subtil valorile şi scopurile instituţiei. Ceea ce este totuşi important în 
natura ideologică a relaţiilor publice este faptul că unele interpretări preferate ale 
relaţiilor sociale şi ale identităţilor participanţilor sunt implicite structurii interne a 
fiecărei comunicări de relaţii publice; d) aspecte internaţionale ale comunicării; 
procesul de comunicare în cadrul relaţiilor publice caută să construiască un consens şi 
un simţ de comunitate împreună cu diversele publicuri relevante. Construind un simţ 
de comunitate şi înţelegere reciprocă, comunicatorii relațiilor publice au întotdeauna 
intenţia atingerii unor scopuri strategice organizaționale. Astfel, comunicarea relaţiilor 
publice integrează scopurile organizaționale restrânse cu obiectivul social mai amplu 
de construcţie a unor comunităţi productive în care diverse publicuri — dimpreună cu 
organizaţia — îşi duc viaţa de zi cu zi; e) aspecte culturale ale comunicării; există 
două sensuri în care relaţiile publice pot fi considerate culturale — în primul rând, 
comunicarea are loc dincolo de graniţele culturale şi, în al doilea rând, sunt o practică 
culturală prin ele însele. 

Modelul social interpretativ al lui Banks are meritul de a sistematiza noile 
caracteristici ale activităţii de relaţii publice din perspectiva schimbării de paradigmă 
interpretativă din ştiinţele socio-umane (schimbare de paradigmă ce a fost surprinsă la 
nivel de fundamente filosofice în prima parte a acestui studiu). Aceste caracteristici 
sunt asumate tacit de noile modele de interpretare a relaţiilor publice; mă voi opri doar 
asupra celor mai influente dintre acestea, modelul interacțiunii simbolice şi modelul 
retoric”. 


3.2.2.2 Relațiile publice ca relație de schimb la nivel social 


a) modelul interacțiunii simbolice 

Gordon este unul dintre primii teoreticieni ai relațiilor publice care încearcă să 
contextualizeze domeniul plecând de la noile paradigme ale comunicării sociale 
(1997, apud Pricopie 2005, pp.41- 45), plasând domeniul relațiilor publice în noul 
cadru oferit de interacționismul simbolic al lui Herbert Blumer. Gordon identifică cu 
uşurinţă termenii cheie care descriu domeniul — management, organizație, public — 
precum şi raporturile de dependenţă dintre aceştia: relaţiile publice ca parte a 
managementului sau nu, organizaţia în interacţiune echilibrată (simetrică) sau 
neechilibrată (asimetrică) cu publicurile şi le reinterpretează pe acestea plecând de la 


* Pentru o prezentare detaliată a mai multor modele de relaţii publice ce conturează noua paradigmă, 
vezi în Heath (ed), 2001. 

presupoziţiile teoretice ale interacţionismului simbolic. Lucrurile sunt văzute într-o 
perspectivă sistemică, în care supraviețuirea unei organizaţii, privită ca parte a 
întregului, depinde de interferenţele ei cu celelalte părţi. Aceste părți nu au forme 
predefinite şi nici stabile. „Ele sunt şi devin ceea ce oamenii le definesc să devină”. 
Prin urmare, funcţionarea şi soarta unei organizaţii vor depinde de procesul de 
interpretare care se desfăşoară la nivelul diverşilor participanţi. Astfel, el înaintează o 
nouă definiţie a domeniului ce păcătuieşte însă prin generalitate : "Relaţiile publice 
sunt participarea activă la construirea socială a semnificaţiilor” (Gordon, 1999, p.25). 
Autorul îşi asumă de la început critica de a da o definiţie exagerat de extinsă, 
menţionând că este vorba de o abordare intenţionată care are scopul de a furniza 
suficient spaţiu de analiză pentru a relua şi rediscuta toate presupunerile de până 
acum în perspectiva acestei noi paradigme. Astfel, organizaţia este doar unul dintre 
actorii implicaţi în proces şi nu are nici un ascendent în crearea de semnificaţii asupra 
celorlalți actori ; fiecare actor este un participant la construcţia simbolică socială, 
influențând şi fiind influenţat, persuadând sau fiind persuadat. În noul context, se 
redefinesc şi problemele etice: persuasiunea, considerată până acum neetică în 
procesul de relaţii publice, este văzută ca un fenomen natural şi continuu de 
interacţiune socială atât timp cât ea se produce la vedere şi ca urmare a unor dezbateri 
publice eficiente. În schimb, sunt considerate neetice piedicile în faţa acestui curs 
firesc al ideilor şi al atribuirii de semnificaţii (apud Pricopie, 2005, p.44). 

O resemnificare a celor patru modele de relaţii publice oferite de Grunig şi 
Hunt este realizată în contextul noii paradigme comunicaţionale (1997) de o echipă 
mixtă formată din cercetători şi practicieni care şi-au publicat rezultatul cercetarii în 
Journal of Public Relations Research. În acest articol, autorii, Amanda Cancel, Glen 
Cameron, Lynne Sallot şi Michael Mitrook formulează câteva ipoteze de lucru pe care 
le fundamentează teoretic, conducând la ceea ce ei au numit „A Contingency Theory 
of Accomodation in Public Relations” tradusă de Pricopie prin "teoria 
adaptării/concilierii în relaţiile publice”. Teoria se bazează pe două ipoteze (apud 
Pricopie, 2005, pp.45-50): 1) modul în care o organizaţie interacţioneză cu 
publicurile sale este diferit, putând apărea variaţii atât în raport cu acelaşi public, cât 
şi de la un public la altul. Comportamentul este dependent de momentul la care are loc 
interacţiunea, problema aflată în discuţie şi mediul în care actorii (organizaţie, public 
etc.) activează ; 2) această a doua ipoteză se referă la modelele pe care le furnizează 
teoria lui Grunig şi Hunt. Autorii consideră că modul în care Grunig şi Hunt prezintă 


activitatea de relaţii publice, în ciuda puterii explicative a teoriei, „maltratează” 

realitatea obligând-o să se încadreze în cele patru tipare. Totuşi, practica 
demonstrează că lucrurile nu se petrec chiar aşa; gradul de diversificare a relaţiilor 
dintre organizaţii este atât de mare în prezent, încât tentativa lui Grunig şi Hunt de a 
încadra această realitate în limitele a patru modele eşuează. 

Plecând de la aceste două ipoteze, autorii oferă o nouă perspectivă. Ei au 
identificat mai întâi formele extreme de manifestare ale relaţiilor publice, 
considerând, pe de o parte, pledoaria (advocacy) ca formă de comunicare 100% 
bidirecţională şi asimetrică şi, pe de altă parte, adaptarea/concilierea (accomodation) 
ca o formă de comunicare 100% bidirecţională şi simetrică. Între aceste limite, 
relaţiile publice pot îmbrăca orice formă, fără să mai fie constrânse de modele 
predefinite. Totuşi, modul particular de manifestare în cadrul acestor limite este 
tributar unui set de factori interni şi externi care formează matricea comportamentului 
organizaţiei. Termenul advocacy vine de la „advocate” (avocat) şi este prezent în zona 
relaţiilor publice încă de la primele tentative de definire ale domeniului, specialistul în 
relaţii publice fiind considerat „avocatul” care pledează în tribunalul opiniei publice 
cauza unei organizaţii. Acest tip de model este considerat de Cancel et all. modelul 
pur de comunicare bidirecţională şi asimetrică, respectiv modelul pledoariei. De 
cealaltă parte, avem modelul accommodation. Un model de relaţii publice bazat pe 
accommodation caută să ajungă la acel punct de echilibru în care interesele 
organizaţiei şi ale publicurilor sale sunt în mod egal reprezentate. Scopul relaţiilor 
publice de acest tip este să construiască încredere, baza indispensabilă pentru 
stabilirea unei relaţii reciproc avantajoase pe termen lung. 

Plasarea unei organizaţii pe una dintre poziţiile cuprinse între cele două 
modele pure depinde de o serie de factori interni şi externi dintre care menţionăm ca 
fiind cele mai importante (în viziunea autorilor modelului): a) gradul de expunere al 
domeniului în care activează organizaţia (ce anume produce organizaţia, cine sunt 
clienţii săi, cât de largă este aria pe care activează organizaţia? Care sunt aşteptările 
publicului în raport cu organizaţia? Cât de des domeniul ca atare este ţinta discuţiilor 
publice? - de exemplu, în cazul în care o organizaţie activează într-un domeniu care 
satisface nevoi curente ale unui arii extinse de publicuri, atunci este de aşteptat ca, 
pentru a avea succes, aceasta să adopte standardele înalte de responsabilitate socială); 
b) gradul de includere al specialiştilor în relaţii publice în coaliția dominantă  — 
relaţiile publice eficiente implică o conduită de lucru cu totul nouă, un stil managerial 
deschis către mediul în care organizaţia activează. Acest stil poate fi asumat sau nu. 


Studiile arată însă că este mult mai probabil ca acest model să funcţioneze într-o 

organizaţie în care relaţiile publice sunt privite ca o funcţie distinctă a 
managementului; c) valorile pe care membrii coaliţiei le împărtăşesc: o coaliţie 
dominantă care are valori liberale, orientată către exterior şi inovaţie, este de aşteptat 
să promoveze relaţii publice bidirecţionale şi simetrice. De cealaltă parte, o viziune 
conservatoare va conduce, în general către o comunicare bidirecţională asimetrică. 
Dintre celelalte variabile considerate a a avea un impact ridicat asupra modelului de 
relaţii publice pe care o organizaţie îl promovează mai pot fi menţionate: gradul de 
urgenţă al problemei pe care organizaţia o are de rezolvat, natura solicitărilor care vin 
din partea publicurilor, caracteristicile publicurilor externe, natura oportunităţilor sau 
amenințărilor, costurile corespunzătoare fiecărei politici propuse, gradul de influență 
(putere) pe care publicurile îl au asupra coaliţiei dominate, disponibilitatea resurselor 
etc. 

b) Teoria celor „31”: interes, iniţiativă, imagine 

În 1999, în acelaşi număr al revistei Public Relations Review în care Cancell 
publica rezultatele verificării în teren a teoriei prezentate anterior, James Hutton (apud 
Pricopie, 2005, pp.51-55) pune sub semnul întrebării modul linear pe care sunt 
construite modelele explicative ale relaţiilor publice, fie în versiunea Gruning şi Hunt 
fie în versiunea Cancell et all. El consideră că abordarea simetric vs asimetric nu 
spune prea multe şi că această dimensiune unică ar trebui descompusă în mai multe 
părţi componente care, împreună, ar putea descrie mai bine fenomenul comunicării 
organizaţiilor cu publicurile lor. Din considerente de ordin practic, Hutton se opreşte 
la trei: interes, inițiativă şi imagine. 

În cazul primei dimensiuni, interes, întrebarea dominantă este „în ce măsură 
obiectivele relaţiilor publice sunt orientate spre interesul organizaţiei sau al 
publicurilor?” Pentru a doua dimensiune, iniţiativă, întrebarea este : „în ce măsură 
organizaţia practică relaţii publice proactive sau reactive”? Răspunsul derivă din 
analiza activităţilor organizaţiei şi a modului său de a aborda problemele. O atitudine 
proactivă este considerată aceea în care organizaţia încearcă să iasă în întâmpinarea 
oricărei situaţii problematice prin efectuarea cu regularitate a unei cercetări la nivelul 
publicurilor sale, prin auditarea comunicării, prin planificarea strategiilor de 
comunicare în situații de criză, prin adoptarea unui management strategic al 
comunicării. A treia dimensiune, imaginea, răspunde la întrebarea: „Este organizaţia 
axată pe crearea unor percepții care să aibă corespondent în realitate (substanţă) sau 
imagine?” 

Acest model tridimensional trebuie văzut în cea mai dinamică formă a sa. 
Variabilele nu sunt fixe, ele trecând de la o extremă la alta în funcţie de jocul 
indicatorilor. Aceeaşi organizaţie poate fi proactivă cu o anumită categorie de public 
şi reactivă în raport cu alta, aşa cum poate fi axată pe substanţă sau imagine, interes 
sau responsabilitate publică. Nu există formule ideale, aşa cum nu există nici formule 
recomandate. Din analiza acestui model tridimensional ar putea fi desprinse şase 
orientări sau roluri situaţionale la care organizaţiile fac apel cu precădere. Acestea 
sunt:  persuasiunea, pledoaria, informarea publică, susținerea unei cauze, 
managementul imaginii/reputaţiei şi managementul relaţiilor. 

În opinia lui Hutton, persuasiunea presupune relaţii publice proactive orientate 
către influențarea audienței pentru a gândi şi acţiona în interesul organizaţiei. 
Promovarea, propaganda şi „ingineria consensului” pot fi folosite ca instrumente ale 
campaniei de relaţii publice orientate cu precădere spre imagine şi mai puţin spre 
substanță. Pledoaria este similară modelului prezentat anterior, dar gradul de 
proactivitate este mai redus. Acest tip de relaţii publice apare de obicei în situaţii 
controversate sau când organizaţia se confruntă cu o opoziţie activă. Informarea 
publică reprezintă acel tip de relaţii publice axate numai pe informarea şi educarea 
publicului, pe baza unor informaţii reale şi neutre. Susținerea unei cauze este similară 
persuasiunii din punctul de vedere al tacticilor aplicate, dar elementul care o 
diferenţiază este înclinația către interesul general; de regulă, cauzele promovate sunt 
larg acceptate, deci nu întâlnesc o opoziţie considerabilă, acest gen de campanii de 
relaţii publice fiind practicat, în general, de organizaţii non-profit. Managementul 
imaginii/reputaţiei presupune o comunicare proactivă orientată spre consolidarea 
imaginii organizaţiei în beneficiul acesteia. Diferenţa dintre cei doi termeni, imagine 
şi reputaţie, este aceea că în cazul celui de-al doilea organizaţia este mult mai 
prudentă, fiind concentrată pe valori şi prestigiu, în timp ce în cazul primului este 
vorba despre o atitudine mai superficială. În final, managementul relaţiilor este un 
concept utilizat pentru relaţiile publice proactive, orientate către satisfacerea în egală 
măsură a intereselor organizaţiei şi publicurilor, informaţia utilizată fiind ancorată mai 
mult în realitate decât în imagini. 

Prin apariţia acestor noi modele, fundamentate de interacţionismul simbolic, 
cercetătorii părăsesc pradigma clasică, fundată pe un model de comunicare 
bidirecţională, păşind pe un teren multidimensional în care comportamentul de 
comunicare al unei organizaţii este determinat de o multitudine de factori interni şi 


externi. Totuşi, un neajuns major al acestor modele este legat de etica activităţii de 

relaţii publice. Unele definiţii nu amintesc de acest subiect, în timp ce altele, chiar 
dacă o fac, lasă termenul în afara unor coordonate clare. 

Plecând de la recunoaşterea faptului că mediul social în care evoluează 
activitatea de relaţii publice cunoaşte o profundă schimbare, fundamentarea retorică a 
relaţiilor publice încearcă să înlăture acest deficit, subliniind faptul că, pentru a fi 
eficiente, relaţiile publice trebuie să fie în primul rând etice. 


3.2.2.3 Retorica - un model de comunicare etică al relaţiilor publice. 


Contextul retoric al relaţiilor publice 
Relaţiile publice nu pot exista doar ca imagine fără substanţă. Pentru a fi o forță 
strategică şi constructivă în societate, organizaţia trebuie să atragă o atenţie 
favorabilă; să justifice o anume politică în favoarea alteia şi să îşi concentreze atenţia 
asupra unui produs, serviciu şi asupra atributelor organizaţiei care sunt favorabile şi 
capabile a fi demonstrate cu dovezi, raționamente şi performanţă. Pentru a face o 
organizaţie demnă de atenţia publică, relaţiile publice trebuie să îşi asume rolul de 
forță retorică în cadrul organizaţiei, atât intern cât şi extern. Astfel, retorica este un 
model al relaţiilor publice, care, din punct de vedere al conţinutului este consistent cu 
o practică a relaţiilor bazată pe o comunicare simetrică bidirecţională. Simetria poate 
fi văzută din punct de vedere etic ca o provocare normativă. Simetria se poate 
dezechilibra dacă se impune o balanţă etică asupra proceselor, în locul unei evoluţii 
prin puterea relativă a poziţiilor care sunt contestate. Din punct de vedere retoric însă, 
simetria este un rezultat al dinamicii interne a fiecărei situaţii în care participanţii 
negociază poziţiile pentru a ajunge la un rezultat reciproc satisfăcător. Perspectiva 
retorică priveşte simetria ca fiind totodată esenţa procesului şi rezultatul său, bazându- 
se pe presupuneri de origine epistemiologică, axiologică şi ontologică (Heath, 2001, 
p.33) În primul rând, o perspectivă retorică presupune că unele idei, şi prin urmare 
unii promotori ai lor, sunt superioare altora, fiind mai veridice (dimensiunea 
epistemologică). În al doilea rând, unele idei propun sau reflectă o perspectivă 
evaluativă superioară altora (dimensiunea axiologică). Simetria retorică presupune că 
promotorii sunt egali până în momentul în care argumentele puse în joc sunt testate. 
Mai apoi, ideile „superioare” le înving pe cele „slabe”, deoarece devin bază pentru 
acţiune (dimensiunea ontologică). 

Robert Heath (2001, pp.31-50) este principalul promotor al modelului retoric 


ca model fundamental al relaţiilor publice. El consideră retorica ca fiind raţiunea 

discursului persuasiv ce presupune că ideile sunt mai bune dacă au fost dezbătute. 
Interesele diferite sunt clarificate şi protejate prin argumentare şi pledoarie. Conform 
teoriei retorice a relaţiilor publice, Heath susţine că tot ceea ce face sau spune o 
organizaţie este o declaraţie interraţionată idiosincretic cu fiecare piaţă şi public. Fie 
în public sau chiar în intimitatea gândurilor personale, indivizii sau publicurile 
colective pot fi de acord, ca răspuns, sau pot respinge sau chiar ignora declaraţia unei 
organizaţii. Retorica nu este o strategie de a spune oamenilor ceea ce vor să audă — 
într-o manieră manipulativă. Prin faptul că ajută la descoperirea şi aducerea la lumină 
a celor mai bune fapte, valori şi politici, relaţiile publice ne pot ajuta să construim 
relaţii reciproc avantajoase ce conduc spre bunăstarea comunităţii prin crearea de 
capital social. 

În acest mod, o perspectivă retorică întăreşte sau chiar înlocuieşte anumite 
aspecte ale teoriei sistemice ce fundamentează relaţiile publice. Teoria retorică poate 
explica şi ghida acţiunile şi tactica discursivă pe care o folosesc jucătorii cheie ca 
manevră strategică pentru a stabili relaţii armonioase. O fundamentare retorică pentru 
relaţiile publice explică, de asemenea, modul în care declaraţiile informează dialogul 
social în care se construiesc ideile individuale sau colective, aşa cum logica retorică 
explică rolurile constructive pe care faptele, valorile şi politicile le joacă în arena 
pieţei şi a politicilor publice. 

Abordarea retorică a relaţiilor publice pleacă de la presupoziţia că organizaţiile 
construiesc relaţii eficiente atunci când aderă la cele mai bune valori — cele mai 
admirate de comunitate. Odată ce întrunesc standardele etice — definite prin dialog cu 
alți membri ai comunităţii — organizaţiile îşi pot apăra mult mai bine interesele, care 
nu sunt niciodată separate sau indiferente la interesele pieţelor sau publicurilor lor. 
Astfel, limita unei perspective etice este reprezentată de prezența uneia mai 
cuprinzătoare. Retorica fiind dialogică, ideile şi poziţiile etice sunt privilegiate. 
Manipularea nu se poate autosusţine, deoarece manipulatorul va fi dezvăluit şi 
discreditat de ceilalţi. Interesele egoiste nu pot învinge deoarece adversarii vor avansa 
persuasiv propriile interese contradictorii. Astfel, vocile individuale şi colective 
răspund vocilor organizaţiilor. Forţele de piaţă şi cele ale politicilor publice creează 
indivizilor şi entităţilor corporatiste interesul de a comunica. Uneori aceste forţe se 
ciocnesc; deseori se unesc în moduri complexe pentru a rezolva probleme societale şi 
individuale. 

Prin dialog, participanţii co-creează sau co-definesc semnificaţia socială prin 
procesele retorice de afirmaţie şi contra-afirmaţie. Una dintre părți câştigă deoarece 

argumentele sale sunt mai convingătoare. Prin persuasiune şi contra-persuasiune unele 
idei câştigă şi altele pierd chiar şi atunci când părţile într-un final ajung la decizii 
reciproc satisfăcătoare. Această viziune asupra simetriei presupune o egalitate a 
discursului dar în acelaşi timp nu presupune şi o egalitate a puterii retorice a tuturor 
punctelor de vedere. Privită în acest mod, punerea în scenă retorică ca rațiune pentru 
relaţiile publice este coerentă cu metodele ştiinţei sociale şi cu presupunerile utilizate 
pentru a explica rolul procesului de comunicare socială în construcția comunităţii. 
Astfel, nevoia de retorică apare odată cu problemele; premisa de la care se 
pleacă este că ele pot fi rezolvate prin acţiuni şi discursuri strategice semnificative. 
Fiecare din următoarele nevoi constituie o problemă retorică tipică pentru relaţiile 
publice: a) nevoia de a creşte sau, uneori, a scădea nivelul de cunoaştere publică a 
unei organizaţii, probleme, produs, serviciu, acţiune, fapt (informaţie), valoare, 
politică etc; b) nevoia unei organizaţii de a înţelege şi a interpreta un fapt, o 
informaţie sau valoarea unei poziţii sau declaraţii politice; c) nevoia de a construi, 
îmbunătăţi sau întreţine o relaţie reciproc benefică şi satisfăcătoare; d) nevoia de a 
construi, susține, îmbunătăţi o anumită identitate; e) nevoia de a construi, susţine şi 
întreţine un purtător de imagine şi o voce publică coerentă şi clară a organizaţiei; f) 
nevoia de a înţelege şi implementa standarde conforme de responsabilitate socială; g) 


nevoia de a accepta managementul responsabil luând poziţie în anumite probleme. 


Retorica faţă în faţă cu teoria sistemelor 


Heath (2001, p.34) consideră că răspunsurile strategice necesare acestor nevoi nu ar 
putea fi satisfăcute dacă limităm definiţia relaţiilor publice la managementul 
comunicării. Conform teoriei sistemului, o singură entitate — personalul relaţiilor 
publice — reuşeşte să menţină fluxul informaţional între organizaţie şi unul sau mai 
multe publicuri. Această definiţie privilegiază organizaţia ce îşi arogă dreptul de a-şi 
defini propriul public (sau publicuri) şi a condiţiilor în care interacționează cu acestea. 
Organizațiile ostentativ de puternice pot încerca să îşi folosească puterea financiară 
pentru a-şi marginaliza oponenții (deseori o şi fac). Ca alternativă, îşi pot asuma însă 
şi o poziţie retorică vis-à-vis de opozanţii lor în ideea că argumentele acestora nu sunt 
în bunul interes al comunităţii; astfel, retorica poate fi ghidată în avantajul unei părţi 
sau alteia. De exemplu, în “războaiele tutunului”, partizanii anti-tutun au fost 


substanţial limitați în argumente până acum câţiva ani. Companiile de tutun susțineau 

că spiritul de comunitate ar trebui să-i constrângă pe opozanţii fumatului. Ca 
argumente, susțineau că producţia acestuia susţine milioane de oameni — fermieri, 
producători, muncitori, agenţi de publicitate, distribuitori şi chiar şi pe profesioniştii 
relaţiilor publice. Astfel, orice atac la adresa industriei tutunului era considerat ca 
fiind contrar binelui comunităţii. Un alt argument a constat din a susţine că 
fumătorilor nu le-ar trebui negat accesul la produsele respective, aceştia fiind 
persoane adulte, puse în temă şi avertizate asupra eventualelor pericole ale acţiunilor 
lor, fiind răspunzători pentru propriile decizii. A împieta astfel asupra libertăţii 
individuale şi totodată asupra bunului interes al comunităţii este dăunător. Dialogul s- 
a mutat la alte nivele atunci când partizanii anti-tutun şi-au argumentat şi ei poziţia în 
numele comunităţii. Aceştia şi-au bazat argumentele pe interese ale comunităţii, 
interpretate în ideea de sănătate, siguranță, adevăr şi o politică medicală de costuri 
reduse. Par să fi câştigat prin generarea de informaţii care sunt interpretate în termenii 
consecinţelor pe care le are asupra comunităţii problemele de sănătate ale fumătorilor 
(nivel epistemologic al discursului). Dacă un produs este periculos pentru sănătate 
(nivel axiologic), atunci trebuie să fie subiectul unor constrângeri regulatorii şi 
legislative asupra acţiunilor de producţie (nivel ontologic). 

Astfel, retorica, şi într-un caz şi în celălalt, reprezintă vocea comunităţii. 
Este dialog, afirmaţie şi contra-afirmaţie. Privită aşa, abordarea retorică presupune o 
curgere multidirecţională a informaţiei, a evaluărilor şi a opiniilor. Le acordă tuturor 
actorilor dreptul de a-şi prezenta ideile, dreptul de a oferi teori cu valoare potenţială, 
dreptul să propună şi să interpreteze recomandări. 

Această dialectică trece astfel dincolo de procesul primar al schimburilor de 
informaţie postulat de teoria sistemelor. Mai mult, spre deosebire de teoria 
sistemelor, retorica nu îsi asumă o viziune benignă asupra modului în care oamenii 
interpretează informaţiile şi iau decizii asupra politicilor publice, de servicii sau de 
producţie. Recunoaşte că promovarea sau apărarea unei cauze sau idei este un element 
necesar al procesului de construcţie socială a înţelesului. Retorica ţine de procese şi 
conţinut (înţeles). Dă voce participanţilor, fie că au motive egoiste şi altruiste, de a se 
angaja în dialoguri asupra faptelor (epistemologie), evaluării (axiologie) şi asupra 
opţiunilor de politică, servicii şi producţie, lasând libertatea de a contesta respectivele 
opţiuni. Retorica este arta discursului persuasiv. Această artă este dedicată cunoaşterii 
strategiilor şi ideilor pe care un public ar fi capabil să le accepte sau să le respingă. 
Prin aceasta ea recunoaşte un element crucial — că oamenii, individual sau într-un 


colectiv, răspund mental şi public la propunerile susţinute de alte voci. Această 

observaţie este deosebit de relevantă pentru considerarea viabilităţii teoriilor relaţiilor 
publice ce se fundamentează pornind de la teoria sistemelor. Teoreticienii sistemelor 
tratează informaţia ca fiind statică. O perspectivă retorică consideră că oamenii 
interpretează informaţia prin apărarea propoziţiilor contestabile despre acuratețe, 
suficienţă şi relevanţă. Sprijinind diferitele interpretări ale datelor, participanţii la o 
comunicare simetrică caută să avanseze perspectiva lor ca fiind acurată şi sustenabilă. 
Ei utilizează ceea ce cred că sunt valori relevante pentru elaborarea premiselor de la 
care se pleacă în interpretarea datelor. Ei apără şi atacă concluziile şi recomandările 
bazându-se pe datele valabile pentru fiecare dialog. Pentru acest motiv, datele sunt 
lipsite de sens până sunt interpretate. Interpretarea are nevoie de apărare. Apărarea 
implică persuasiune şi contra-persuasiune. Perspectiva retorică oferă astfel o rațiune 
etică pentru relaţiile publice. 


Limbaj şi narativitate în retorică 


Retorica este necesară discursului social deoarece fiinţele umane nu sunt apriori de 
acord, ci „se pun” de acord. Atunci când se pun de acord, se angajează în discurs 
pentru a-i convinge pe ceilalţi indivizi să participe. În acest context, raţiunea de a fi a 
retoricii este aceea de a ajunge la cele mai înalte standarde în formă, substanţă, 
privilegii şi produs al discursului. Trebuie să exceleze în a ghida eforturile oamenilor 
de a câştiga suport pentru opinii şi acţiuni printr-o analiză pertinentă a ideilor, 
faptelor, a sistemelor de valori şi a politicilor. Astfel, Heath avertizează asupra 
faptului că, "dacă comunicarea iresponsabilă şi lipsită de substanţă devine o normă, 
publicul devine sceptic. Acesta ajunge să se îndoiască de valoarea utilizării cuvintelor 
pentru a rezolva probleme şi de a crea o societate rezonabilă. Discursul facil şi abil nu 
poate înlocui declaraţiile bine informate şi intuitive fără a răni o societate ce consideră 
că politicile publice şi chiar politica în sine ar trebui formate prin discuţii 
documentate" (2001, p.46). 


Astfel, inerent bi/multi-direcţională, retorica presupune mai multe voci 
angajate în dialog, nu într-un monolog. După cum nota Burke (1969), societatea este 
o piaţă deschisă de idei, fapte, valori şi politici; Conform aceluiaşi autor, (Burke, 
1973), democraţia a instituţionalizat „procesul dialectic prin stabilirea unei structuri 


politice care dă un potenţial complet oportunităţilor de folosire a concurenţei către un 

final cooperativ” (p.444). „Astfel, retorica este formată din fragmente ale dialecticii” 
(1969, p.207), dialectică înţeleasă ca utilizarea cooperativă a competitivităţii, a 
apariţiei progresului din diviziune, a uniunii, a identificării”. Burke (1969) deşi 
impresionat de Aristotel, vrea să treacă dincolo de tendinţa retoricii clasice, aceea de a 
de a accentua „elementul designului explicit în întreprinderile retorice”, 
concentrându-se pe studiul utilizării limbajului ca mijloc implicit de a persuada 
oamenii să treacă la acţiune (p.35). Cooperarea activă este încurajată de ceea ce el 
numeşte identificare, concept asociat cu „experienţa comună” aristotelică. Pentru 
aceasta, Burke scoate în evidenţă influenţa pe care cuvintele, în special idiomurile, o 
au în a crea identificare. Pentru Burke, „identificarea se afirmă cu integritate tocmai 
din cauză că nu există o diviziune. Identificarea este necesară diviziunii” (p.208). 
Identificarea este posibilă deoarece oamenii utilizează limbajul pentru a se defini şi a 
se numi pe ei înşişi. Identificarea, împărtăşirea aceloraşi imagini asupra realităţii şi 
identităţii, rezultă din tendinţa omenească de a se angaja în uniuni şi în diviziuni. 
Astfel, retorica implică utilizarea simbolurilor verbale în scopul atragerii atenţiei 
(Burke, 1969, p.271). Prin numirile şi identificările ce rezultă din aceasta, 
“persuasiunea se poate extinde de la cea mai banală căutare a unui avantaj, precum o 
promoţie de vânzări sau propagandă, prin tratarea cu atenţie, etichetă socială şi 


Sa Cea rea dee 


predică, până la o formă “pură” care încântă prin procesul de atenţionare însăşi, fără a 
avea un scop ulterior. În acest sens, persuasiunea este inerentă limbajului iar limbajul 
este utilizat „ca un mijloc simbolic de a induce cooperarea între fiinţe care, prin natura 
lor, reacţionează la simboluri”. Retorica este un mijloc de atenţionare, o chemare 
către procesul de identificare cu ceilalţi (...). Prin intermediul acestui schimb, 
combatanții se îndreaptă către un teritoriu comun în care se reunesc şi cu care se 
identifică. Astfel, retorica operează în regiunea conflictului, a insultei şi injuriilor, a 
disensiunilor, a maliţiozităţii şi a minciunilor, a maliţiozităţii mascate şi a minciunilor 
alimentate (Burke, 1969, p.19). 


Mai mult, aşa cum subliniază Burke, retorica există deoarece limbajul este 
intrinsec evaluativ. Astfel, receptorul critic al persuasiunii trebuie să acorde o atenţie 
aparte cuvintelor, imaginilor şi metaforelor alese de agentul persuasiv pentru a crea 
sau a submina identificarea, folosindu-se de prezenţa sau absenţa experienţei comune. 
Utilizând limbajul, oamenii creează preferinţe care le ghidează acţiunile. Acţiunea 
necesită alegeri ce sunt etern concentrate asupra atingerii perfecțiunii. Perfecţiunea 


este atinsă prin transcendență. Transcendenţa este o calitate inerentă a limbajului, 

datorită faptului că lucrăm cu “concepte“ şi “definiţii” care presupun generalul. Dacă 
este vorba de receptivitate corporatistă, aceasta să fie una perfectă. Dacă este vorba de 
subterfugii corporatiste, acestea să fie perfecte. Astfel, dorința de identificare, 
transcendenţă şi perfecţiune, după Burke, sunt motive universale ale retoricii şi ale 
alegerilor pe care le implică. Prin intermediul retoricii, ideile se confruntă. Rolul 
ideilor oponente nu este nici pe departe neglijabil în formarea societăţii. Armonia este 
posibilă deoarece cuvintele ne permit să reconciliem părțile oponente care, privite 
dintr-un alt punct de vedere, încetează a mai fi oponente. Această progresie dialectică 
necesită „un concept al unei terţe părţi care va servi drept teren comun pentru mediul 
comunicării între cele două părţi oponente. Şi orice probleme logice vor fi create de 
această terță parte, în această nevoie de a o avea, noi înşine suntem logici” 
(Burke1969, p.405) Astfel, retorica, transformarea lingvistică, se dezvoltă prin acţiune 
şi contra-acţiune. 


Teoria lui Burke ne furnizează cadrul teoretic pentru o analiză retorică a 
relaţiilor publice. O organizaţie sau un grup activist, de exemplu, acţionează. Astfel, 
acţiunea duce la contra-acţiune, declaraţiile duc la contra-declaraţii. Prin dialectica 
concurenţei cooperative, uniunea rezolvă diviziunea. Identificarea înlocuieşte 
diviziunea. Analiza transcendentă a cooperării rezultă din fragmentele dialectice ale 
retoricii. Relaţiile create prin intermediul retoricii sunt realizate prin descoperirea 
principiilor transcendente. 


Provocarea ontologică a retoricii cere să combinăm acţiunea cu declaraţia la 
nivel organizaţional într-o rațiune coerentă pentru practica relaţiilor publice. Punerea 
în act este plină de sens ca naraţiune construită la nivel social (Heath, 2001, p.42). Din 
punct de vedere narativ, retorica trebuie să îndeplinească criteriile probabilității şi 
fidelității, standarde pentru a judeca meritele unor „poveşti”, fie că sunt ale unui 
individ sau ale altuia. Standardul probabilității narative cere ca fiecare poveste să fie 
coerentă şi să nu aibă contradicții interne, în timp ce fidelitatea se concentrează pe 
greutatea valorilor, motivarea pozitivă, considerarea faptelor, consecinţe, consistență 
şi gradul în care o poveste tratează subiecte relevante. Sensul co-creat conduce la un 
sens al comunităţii prin naraţiuni comune ce oferă oamenilor maniere cunoscute de a 
reacţiona în relaţiile lor față de organizaţii sau față de alţi oameni. Narațiunea este 
astfel, în acelaşi timp, forma individualizată, forma generică şi contextul pentru 
conceptualizare, pentru a înţelege decizia umană, discursul şi acţiunea. Fiecare punere 


în scenă este parte dintr-o scenă mai mare ce îi dă sens şi în raport cu care este 

judecată. Prin naraţiunile cărora le este coautor, fiecare public ajunge la concluzii 
colective, judecăţi şi acţiuni ce îi guvernează comportamentul şi preferinţele pentru 
politici publice. Organizațiile pot adopta sau pot încerca să influenţeze naraţiunile 
societăţii în modul în care susţin că o vor face. În acelaşi timp, naraţiunile dau glas 
aşteptărilor organizaţiei despre cum ar trebui să interacţioneze cu alte organizaţii sau 
cu indivizi. 

În acest mod, retorica este auto-reflexivă şi totodată direcţionată către 
exterior. Oamenii şi organizaţiile se conving pe ei înşişi în procesul de a îi convinge 
pe ceilalţi; crează un sens în care zonele de înţeles sunt cele mai fructuoase datorită 
eforturilor depuse. Sunt audienţe pentru propriile declaraţii. Dacă ideile lor nu sunt 
acceptate de ceilalţi, atunci aceste declaraţii trebuie reconsiderate în orice altă poziţie 
pe care o susțin. Această perspectivă retorică a relaţiilor publice îşi asumă, ca un 
minimum, nevoia constructivă de a ajusta oamenii în funcţie de idei şi de a ajusta 


ideile în funcţie de oameni prin întrepătrunderea ariilor relevante ale înţelesului. 
3.3. Relaţiile publice ca phronesis: perspectiva etică 


Cercetarea teoretică în domeniul relaţiilor publice sintetizată mai sus a scos în relief 
faptul că relaţiile publice ar trebui să fie benefice organizaţiei şi publicului; ele 
reprezintă alinierea propriului interes al organizaţiei cu preocupările şi interesele 
publicului. 

Astfel, din punct de vedere organizaţional, practicanţii relaţiilor publice 
trebuie să monitorizeze şi să evalueze atitudinile sociale şi aşteptările; să analizeze 
semnificaţia atitudinilor sociale şi aşteptările politicilor corporative potenţiale şi 
existente, să propună programe şi acţiuni; să facă recomandări pentru menţinerea sau 
schimbarea politicilor existente şi dezvoltarea unora noi; să participe la planificarea 
strategică; să se implice în evaluarea performanţei; să dezvolte strategii de 
comunicare; să pregătească executivul pentru a juca un rol responsabil în comunicarea 
cu acţionarii. 

Plecând de la acest rol, multe modele ale relaţiilor publice prezentate aici pun 
în evidenţă funcţia managerială a acestora, relaţiile publice devenind eficiente şi 
benefice ambelor părți atunci când agentul de relaţii publice are un cuvânt de spus la 
nivelul vârfului decizional. Harlow a sintetizat această funcţie reliefând scopurile 
practice ale activităţii: "Relaţiile publice sunt o funcţie managerială distinctă care 


ajută la stabilirea şi menţinerea unor linii comune de funcţionare, înţelegere, acceptare 

şi cooperare între organizaţie şi publicul său; contribuie prin managementul 
problemelor şi al datelor acestora la informarea factorilor de decizie asupra opiniei 
publice şi la stabilirea responsabilităţilor acestora faţă de ea; definesc şi accentuează 
responsabilitatea managementului de a servi interesului public; ajută managementul 
să-şi dea seama de schimbări şi să le folosească, servind ca un sistem de alarmă 
avansat, gata să anticipeze tendinţele; foloseşte, ca unelte principale, cercetarea şi 
comunicarea etică" (apud Stănciugelu, 2003, p.124). 

Cutlip şi Center (1971, p.2) subliniază şi ei caracterul benefic bilateral al 
activităţii de relaţii publice, atât la nivel de proces - relaţiile publice sunt "efortul 
planificat de a influența opinia prin intermediul bunului caracter şi a performanţei 
responsabile bazate pe comunicarea mutuală satisfăcătoare bilaterală”, cât şi din 
perspectivă managerială: relaţiile publice sunt "funcţia de management ce stabileşte şi 
menţine relații mutuale benefice între o organizaţie şi public de care depinde eşecul 
sau succesul acesteia”. (Cutlip et all, 1994). În acelaşi spirit, Wilcox et all (1998, p.4) 
este de părere că relaţiile publice sunt descrise cel mai bine de cuvintele: deliberare, 
planificare, performanţă, interes public, comunicare bilaterală şi funcţia de 
management. 

Din punct de vedere social, activismul global şi numărul în creştere al 
grupurilor speciale de interese poziţionează practicanţii relaţiilor publice în rolul de 
constructori ai organizaţiei responsabile pentru a ajuta astfel la conectarea intereselor 
sociale, politice, geografice şi culturale diverse şi deseori concurente. Heath consideră 
în acest context că implicarea în comunitate şi întărirea comunităţilor sunt chestiuni 
importante pe care managementul organizaţional le va aborda în noul mileniu (Heath, 
2001, pp. 389-401). Astfel, chestiunile legate de drepturile omului, munca forțată, 
mediul înconjurător şi condiţiile sigure de muncă vor rămâne în fruntea listei pe 
agenda corporațiilor, pe măsură ce comunităţile fac presiuni pentru ca acestea să 
adopte o politică de responsabilitate socială. Ostilitatea publică iese la suprafaţă atunci 
când apar diferenţe între aşteptările societăţii referitoare la o organizaţie şi rezultatele 
efective ale organizaţiei. 

Aceasta orientare către nevoia unei mai mari accentuări asupra 
responsabilităţilor sociale are un efect de durată asupra practicii etice în continuă 
evoluţie a relaţiilor publice. Definiţiile relaţiilor publice prezentate anterior arată 
modul în care acestea s-au schimbat de-a lungul timpului, schimbarea reflectată în 
sofisticarea dezvoltării şi maturitatea practicii. Modul în care relaţiile publice sunt 


definite determină în parte cum este înțeleasă practica etică a relaţiilor publice; 

plecând de la această observaţie, acest capitol îşi propune să treacă în revistă 
principalele modele etice dezvoltate în relaţiile publice şi le comentează prin apel la 
modelele teoretice ale activităţii care pot susţine aceste abordări. Curtin and Boynton 
(2001, pp.411-421) în demersul lor de a sintetiza bazele filosofice şi teoretice ale 
deciziei etice în relaţiile publice, arată cum forma şi funcţiile activităţii de relaţii 
publice au repercursiuni asupra eticii relaţiilor publice. Astfel, autorii trec în revistă 
principalele opt şcoli de gândire, coorientarea (coorientation), pledoaria (advocacy), 
profesionalismul (professionalism), responsabilitatea socială (corporate social 
responsibility), abordarea structural/funcţională (structural// functional approach), 
concilierea/abordarea discursivă  (accommodation/discursive approach), teoria 
contingenței (contingency theory). Voi comenta aici prezentarea acestor autori. 

Coorientarea (coorientation) - foloseşte gândirea de tip teleologic: practicanții 
trebuie să se lupte pentru obţinerea unei convergenţe de perspective între o organizaţie 
şi modul în care această organizaţie este văzută de public. Modelul de coorientare 
presupune norme de convergenţă şi de adaptare reciprocă, dar practicanţii relaţiilor 
publice sunt evaluaţi după un standard jurnalistic absolut. Pentru că teoria coorientării 
este bazată pe presupunerea conform căreia jurnaliştii şi practicanţii execută aceleaşi 
funcţii şi, prin urmare, trebuie să urmeze norme profesionale similare, teoria se aplică 
doar celor care lucrează în relaţiile cu media şi urmează un model de practică 
jurnalist-la-reşedinţă. 

În plus, datorită accentului pus mai mult pe normele jurnalistice decât pe 
convergenţa perspectivelor, criticii susțin că modelul coorientarii va condamna 
relaţiile publice să fie percepute ca neetice în esenţă. Dacă jurnaliştii justifică aceste 
practici ca un mijloc pentru a obţine adevărul şi astfel a servi interesului public, ei 
percep practicanţii relaţiilor publice ca fiind piedici în atingerea acestui scop. 

Merrill discută această problemă din perspectiva eticii utilitariste, preocupat 
fiind în special de etica mass-media (1999, p.89). Autorul consideră că aceasta este 
probabil cea mai importantă controversă şi o dilema centrală a eticii: importanţa 
adevărului în contrast cu orice altceva decât adevărul - un subiect important în mod 
special pentru oricine este preocupat de etica relaţiilor, practicanţii de relaţii publice şi 
jurnalişti. Mulţi reporteri “direcţi”, consideră că un principiu dominant este 
prezentarea adevărată, nepreferenţială şi descrierea unui eveniment. Ei consideră 
aceasta nu doar datoria lor profesională, ci şi o datorie etică. Aceştia sunt reporterii ce 
descriu, ce prezintă faptele (jurnalismul de investigaţie şi reportajul de teren): nu 


alterează, nu ascund anumite lucruri, nu modifică citate. Există şi jurnalişti care 

adoptă o postură etică teleologică (considerarea consecinţelor) în luarea deciziilor, ce 
ar putea merge dincolo de interesul pentru adevăr şi obiectivitate. În jurnalism, aceşti 
practicanți îi depăşesc ca număr pe cei orientaţi spre adevăr, şi, în relaţiile publice, 
aproape toţi sunt astfel de practicanți. Natura relaţiilor publice este orientată spre 
consecinţe, în timp ce jurnaliştii sunt direcţionaţi în principal de principiul de a spune 
adevărul. 

Merrill consideră că adevărul, deşi important, nu reprezintă interesul principal 
al practicantului de relaţii publice - cel puţin nu tot adevărul. Obiectivul principal al 
relaţiilor publice este acela de a oferi o imagine pozitivă a clientului sau a instituției. 
Pentru Merrill, acest lucru necesită manipularea faptelor, sublinierea unora şi omiterea 
altora, revelarea unora şi omiterea altora. Aceasta este regula jocului. Cu greu ne 
putem aştepta de la o persoană de relaţii publice (sau un advertiser) să aibă aceeaşi 
dedicație pentru informaţia adevărată (completă, nepreferenţială, echilibrată) pe care o 
aşteptăm de la un reporter de ştiri. 

Astfel, este greu de a trasa nişte principii etice practicantului de relaţii publice 
plecând de la această controversă asupra adevărului, deoarece în subtext este o dispută 
asupra loialității implicite. Practicantul relaţiilor publice este loial faţă de client sau 
faţă de patronul ce doreşte relaţii bune cu un public numeros. Teoretic, cel puţin, 
loialitatea reporterului media este față de reportaj - faţă de adevăr sau obiectivitate şi, 
prin urmare, față de fiecare membru al audienței. Aceasta constituie o mare diferență 
în loialitatea elementară şi ne spune multe despre entuziasmul fiecărui tip de 
practicant ce se dedică adevărului şi imparţialităţii. 

Pledoaria/argumentarea (advocacy ethics) se înrădăcinează atât în teoria 
responsabilităţii sociale a presei cât şi în practica persuasiunii, considerată ca un 
mijloc legitim de susţinere a poziţiei şi prezentare a argumentelor. Abordarea este 
teleologică, valorificând scopurile organizaționale, dar poate fi de asemenea aplicată o 
linie de comportament bazată pe reguli. Teoria responsabilităţii sociale a presei are 
implicaţii pentru toţi comunicatorii datorită accentului pus pe necesitatea de a permite 
tuturor ideilor de a concura într-o piață liberă. Promotorii teoriei advocacy arată 
faptul că, într-o societate democratică bazată pe libera expresie, o etică a persuasiunii 
este, în acelaşi timp, acceptabilă şi necesară pentru ca adevărul să iasă la iveală. 
Advocacy permite membrilor publicului să ia decizii informate conform propriei 
voințe, permiţând astfel, “schimbul voluntar” în atitudini sau comportamente. Deci, 
responsabilitatea finală pentru alegerea informată nu o deţin practicanţii, ci, mai 


degrabă, publicul. 

Criticii acestei teorii susţin că persuasiunea nu va fi niciodată considerată o 
bază etică credibilă, deoarece, în acest caz, adevărul nu este un beneficiu public, ci, 
mai degrabă un profit organizaţional. J. Grunig (1992) susţinea în teoria excelenţei că 
doar o abordare a relaţiilor publice prin prisma teoriei simetrice bilaterale care dă o 
egală importanță companiei şi clientului şi intereselor publice, opusă tehnicilor 
unilaterale manipulative, poate ghida practica etică. 

O astfel de abordare poate fi considerată naivă, pentru că, în practică, cei mai 
mulţi angajatori aşteaptă de la practicanți să fie avocaţi organizaţionali ca parte a 
contractului lor de muncă. Deşi practicanți relaţiilor publice pot funcţiona şi drept 
conştiinţă organizaţională ce îşi asumă responsabilitatea socială ghidând astfel 
managementul către strategii ce reflectă interesul public, angajatorii pun de multe ori 
semnul egal între advocacy şi loialitate. Mulţi practicanți plasează responsabilitatea 
faţă de public deasupra responsabilităţii lor față de organizaţie, însă sunt de părere că 
cererile etice ale organizaţiei angajatoare, ale societăţii pe ansamblu precum şi cele 
personale se pot contrazice de multe ori, creând confuzie în rândul practicanţilor 
relaţiilor publice cât şi neînţelegeri şi neîncredere în rândul publicului. 

Profesionalismul (professionalism) — este o abordare deontologică în scopul 
delimitării principiilor care ghidează profesia prin intermediul codurilor etice, ale 
acreditării profesionale şi acordării dreptului de practică. Atât asociaţiile profesionale 
de relaţii publice, cât şi un număr mare de companii au codificat etica pentru a defini 
standarde în luarea deciziilor care să reflecte responsabilitatea practicantului faţă de 
public. Aplicarea codurilor etice profesionale este acuzată totuşi ca fiind o practică 
fără putere şi care se aplică inconsistent. Definirea mai precisă a standardelor pentru a 
le face operaţionale din punct de vedere etic ar face însă ca acest cod să fie mai puţin 
util profesiei ca atare. Codurile de etică sunt astfel mai utile pentru a trasa standardele 
de excelenţă ale profesionalismului decât la ghidarea acţiunii în sine. 

Responsabilitatea socială (corporate responsability) a fost abordată din două 
perspective teoretice diferite. Unul este interesul de sine luminat, o abordare 
utilitaristă : o corporație recunoaşte că obţinerea de rezultate bune se reflectă în 
bunăstare, iar o percepţie a companiei ca fiind o întreprindere responsabilă duce în 
final la obţinerea de profit. Acţiunea etică este determinată folosind analiza cost- 
beneficiu în urmărirea scopurilor companiei, bazându-se pe convingerea că ceea ce 
este benefic pentru organizaţie va avea consecinţe mai mari de care eventual va 
beneficia societatea. (Cutlip, Center, &Broom, 1994; Wright, 1976). Recent această 


abordare a căzut în favoarea unei alte abordări bazate pe teoria contractului social şi 

pe noţiunea că responsabilităţile sociale merg dincolo de practica unei afaceri 
prospere;  responsabilitatea socială cuprinde drepturile publicului şi datoria 
întreprinderii faţă de acest public (Heath 1997). În această formulare, se combină 
aspecte ale coorientării, advocacy, profesionalismului şi deontologiei culminând într-o 
formă de acţiune deontologică în care principiile sunt propuse în vederea ghidării 
acţiunilor şi comunicării cu publicurile. Publicul însuşi este privit ca un împuternicit 
şi este tratat ca un scop în sine şi nu ca un mijloc în vederea atingerii unui scop. În 
practică totuşi aceasta abordare nu este uşor de atins, în mare parte datorită faptului că 
practicanţii relaţiilor publice nu sunt implicaţi în luarea deciziilor etice 
organizaționale neavând astfel puterea de a crea filosofia întreprinderii. Asemenea 
abordări sunt bazate atât pe o etică de tip comunitar ce pune accentul pe rolul 
comunităţii în crearea de persoane şi organizaţii etice, cât şi pe o viziune a egalităţii 
pentru toţi membrii comunităţii : indivizi, întreprinderi sau de orice alt tip. 

Abordarea _structurală/funcțională (structura//functional approach); această 
abordare este bazată pe teoria sistemului ce pune accent pe rolul culturii şi scopurilor 
organizaționale pentru a schiţa diferite standarde etice conform rolului profesional 
(Dozier consideră că practicantul de relaţii publice poate avea două roluri principale: 
rol de tehnician în comunicare şi rol de manager în comunicare. Din această diviziune 
rezultă o ierarhie a luării deciziilor etice în care tehnicienii funcţionând ca şi avocaţi ai 
organizaţiei lor, iau în considerare prima dată principiile deontologice de angajare 
cum ar fi codul de etică; dacă codurile sunt indisponibile sau incomplete, practicanţii 
apelează la principiile teleologice). Punctul forte al acestei abordări este abilitatea sa 
de a oferi un sistem etic unit pentru diferite funcţii de relaţii publice ; deşi ordinea 
aplicării variază, aceleaşi principii sunt folosite de către avocaţi şi consultanţi (Bivins, 
1989). 

Concilierea/Abordarea discursivă — Accomodation/discursive approach pune 
accentul pe aspectele relaţionale. Sullivan sublinia 3 tipuri de valori în relaţii publice: 
tehnice, pe care el le privea ca neutre din punct de vedere moral; partizane, 
cuprinzând angajamentul, loialitatea şi încrederea față de corporație; mutuale, 
cuprinzând obligaţiile instituţionale faţă de public bazate pe principiile mutualităţii şi 
raţionalităţii. Sullivan plasează poziţia problemelor etice la intersecţia valorilor 
partizane şi mutuale, subliniind tensiunea ce există adesea în practică dintre interesele 
organizaționale şi cele societale; el pune accentul pe nevoia de facilitare a comunicării 
între cele două. În plus, abordarea este consistentă unei etici discursive pe modelul lui 

Habermas ce plasează etica în procesul de comunicare, mai degrabă decât în 
rezultatele sale. 

Conform modelului lui Habermas, regulile discursului ne asigură că 
participanții la discuție sunt capabili să prezinte interesele lor şi să le acorde greutate 
în comparație cu cele ale unei comunități mai mari. Persons (1989) and Leeper 
(1996) accentuează astfel că un sistem de acest tip promovează negocierea între 
comunicatorii egali şi raționali, şi este similar modelului ideal al lui J. Gruning de 
practică al relațiilor publice, modelul de comunicare simetric bilateral. Rolul 
practicantului este acela de a asigura realizarea acțiunii prin intermediul unui proces 
colaborativ de luare a deciziilor în cadrul sistemului. Din această abordare, 
persuasiunea apare ca neetică pentru că se bazează pe conținut şi nu pe proces, pe 
monolog şi nu pe dialog. Aceasta abordare aduce în discuţie problema clienţilor 
imorali pe care practicanţii nu îi pot reprezenta cu bună credinţă pentru că aceşti 
clienţi refuză adesea să se supună unui asemenea standard. Criticii acestei abordări 
arată însă că procesul necesită o aplicare raţională a regulilor procedurale, însă nu 
toate organizaţiile sunt interesate de luarea unor asemenea decizii. 

Teoria contingenţei (contingency theory) — este o dezvoltare relativ nouă a 
teoriei relaţiilor publice şi a apărut din perceperea dificultăţilor teoriei excelenţei în 
relaţiile publice a lui J. Grunig. Recunoscând ca mulţi factori interni şi externi ar 
putea constrânge relaţiile publice, teoria contingenţei sugerează că organizaţiile 
cântăresc aceşti factori pentru a determina ce stil de practică PR este mai potrivit, sub 
aceste circumstanţe. Concilierea nu este deci întodeauna posibilă sau dorită. Această 
abordare combină principiile deontologice şi teleologice într-un cadru de 4 paşi: 1) 
confruntarea dilemei etice ; 2) determinarea motivaţiei individuale pentru acţiune ; 3) 
ia în considerare atât regulile, principiile şi datoriile, cât şi predicții privind cauze şi 
consecinţe ale acţiunilor ; 4) ia o decizie şi acţionează în consecinţă. 

Rezultatele sugerează o etică situaţională în care deciziile morale sunt bazate pe o 
cunoaştere detaliată a fiecărei situaţii relevante, pe luarea în calcul a principiilor de 


acţiune şi pe o cântărire a consecinţelor. 


kkk 
După cum ilustrează prezentarea anterioară, definițiile funcțiilor activității de 
relații publice şi cele ale practicii etice de relații publice sunt reciproc informative. 
Cercetările empirice demonstrează că nici o abordare etică nu domină în practică, 


pentru că nici o definiție funcțională a relațiilor publice nu poate acoperi 

complexitatea practicii; relaţiile publice operează într-un mediu din ce în ce mai 
complex (supraîncărcarea de informaţii şi noua tehnologie, importanţa pe care o are 
opinia publică pentru realizarea politicilor publice, economia globală, creşterea 
consumerismului şi a mişcărilor ecologiste, reglementarea guvernamentală, 
proliferarea publicurilor şi declinul mass-media). Din aceste tendinţe a luat totuşi 
naştere o directivă etică clară. Organizațiile nu se mai pot baza pe falsa convingere ca 
ele pot funcţiona ca entităţi independente despărțite de societate. Teoriile etice 
unidimensionale ce iau în considerare doar organizaţia, cum ar fi formele simple de 
coorientare şi pledoaria nu mai sunt adecvate practicii actuale. Cum publicurile 
interne şi externe devin din ce în ce mai diverse şi puternice, practica relaţiilor publice 
trebuie să creeze noi tehnici şi să extindă judecata etică astfel încât să poată acţiona 
asupra cerinţelor conflictuale ale diferitelor publicuri în timp se îşi redefineşte rolul 
organizaţional. Astfel, practica relaţiilor publice trebuie să devină mult mai proactivă, 
implicându-se atât în prospectarea mediului economic şi social, cât şi în problemele 
managementului intern pentru a echilibra nevoile mereu schimbatoare ale organizaţiei 
şi ale publicurilor sale. Pentru a atinge diversitatea în continuă creştere a publicului, 
practicanţii trebuie să se angajeze în distribuirea şi dezvoltarea noilor canale de 
comunicare pentru a oferi publicului capacitatea de participa în mod activ la fluxul de 
comunicare. Pentru a sprijini relaţiile publice ca funcţie a unui management proactiv 
este necesar un cadru etic complex care să ia în calcul nu numai organizaţia, cât şi 
societatea, aşa cum este de pildă cel sugerat de formele complexe ale responsabilităţii 
sociale de întreprindere. 

Plecând de la aceste observaţii, mă voi concentra în cele ce urmează asupra 
detalierii problematicii etice ridicate de două dintre cele mai complexe şi influente 
modele etice prezentate anterior, modelul responsabilităţii sociale şi modelul 
profesionalismului, dar pornind din cadrul larg al problematicii etice spre a cobori 
treptat către particularizarea lor în practica relaţiilor publice. 

3.3.1 Întreprinderea şi responsabilitatea socială. Etica afacerilor 
3.3.1.1 Piețe, întreprinderi şi valori - către un comportament etic în cadrul pieţei 


Are nevoie piaţa economică de reglementări pentru a funcţiona într-un cadru moral? 
Donald Hay” (1999, pp.260-268) consideră că răspunsul la această întrebare îl putem 
afla plecând de la analiza condiţiilor care stau la baza funcţionării pieţei. Autorul 
răspunde categoric la această întrebare, piaţa economică nu are nevoie de reglementări 
pentru asigurarea unui cadrul moral, însă acest lucru este valabil doar dacă există 
condiţiile cheie care constituie stimulente pentru solicitanţi în vederea stabilirii unei 
reputaţii bune determinând astfel reiterarea tranzacţiilor. Pentru aceasta trebuie să se 
plece de la două presupoziţii: 1) există o continuitate la nivel de piaţă şi 2) 
informaţiile sunt în mod suficient valabile pentru ca toţi să aibă acces la ele şi să le 
poată folosi. 

Existenţa unor relaţii de lungă durată între firme poate reflecta evidența 
faptului că tranzacţiile repetate de-a lungul timpului sunt cele mai bune moduri de 
asigurare prin care solicitanţii şi cumpărătorii îşi desăvârşesc obligaţiile. În acest caz, 
stimulentul care „ameninţă” în mod pozitiv companiile este teama de a nu ieşi în 
pierdere în tranzacţiile viitoare. În mod evident, aceast comportament este cu mult 
mai puternic acolo unde părţile care întreprind tranzacţii rămân neschimbate de-a 
lungul timpului, şi acolo unde reputaţia contractelor de nivel performant se va 
răspândi în întreaga comunitate de afaceri. 

O zonă de potenţial eşec în cadrul pieţei economice este lipsa de credibilitate 
reciprocă a participanţilor la tranzacţie, care nu pot garanta astfel calitatea informaţiei 
transmise sau primite. Astfel, analizele economice au identificat două zone unde 
încrederea reprezintă un factor important în tranzacţiile de piaţă. Prima se găseşte 
acolo unde decizia de a acţiona depinde de acţiunile celorlalți pe care nu le pot 
controla sau monitoriza în mod direct; cea de-a doua intervine atunci când decizia de 
a acţiona depinde de informaţiile deţinute de terțe părţi care nu au încredere în 
participanţii la tranzacţie, astfel încât să le ofere acestora toate informaţiile pe care le 
deţin şi care sunt necesare. 

Astfel, un comportament pozitiv poate fi un comportament raţional pe piaţă, 
în ciuda aparentelor tentaţii pe care câştigurile rapide le determină, în ciuda 
eşecurilor, a obligaţiilor sau a decepţiilor (p.262).  Stimulentele pentru un 


3 Referirile la pagină din opera acestui autor în acest se vor face prin raportare la ediţia menţionată. 

comportament pozitiv sunt mai puternice acolo unde firmele sunt implicate în serii de 
tranzacţii, au relaţii de durată bazate pe încredere şi unde informaţiile despre un astfel 
de comportament pot fi repede răspândite în principalele pieţe, ducând astfel la 
construirea unei bune reputați. 

Ironia acestei situaţii, consideră Hay (p.263), constă în aceea că toate aceste 
condiţii constituie de fapt bariere în faţa competiţiei de pe o piaţă liberă, competiţie 
entuziast descrisă de către economiştii neo-liberali ; relaţiile care s-au dezvoltat de-a 
lungul unui timp mai îndelungat între firme şi pieţe organizate pot constitui cea mai 
uşoară cale pentru realizarea de contracte profitabile, o cale pe care comercianții mai 
puţin oneşti o exclud. Dar acest lucru poate duce la pierderi ale eficienţei economice, 
din moment ce multe oportunităţi sunt pierdute din cauza lipsei de credibilitate - mulţi 
solicitanţi nu pot avea acces la informaţiile pieţei economice. Se observă astfel o 
tendinţă de închidere a pieţelor. Acolo unde aceste condiţii nu se întâlnesc (nu există 
continuitate la nivel de piaţă şi accesul la informaţii nu este deschis tuturor), singurul 
element pe care ne putem baza pentru a preveni comportamentele negative este 
reglementarea (p.268). Însă reglementarea poate fi costisitoare şi câteodată 
ineficientă, de unde rezultă că un cod moral internalizat al oamenilor de afaceri poate 
fi o rezolvare. În cele din urmă, onestitatea este mai ieftină. Astfel, mecanismele 
aflate în afara sistemului de alocare a pieţei ar putea realiza un lucru bun, din moment 
ce pot conduce la un comportamentul corect. 

Analiza lui Hay este aplicată relaţiilor dintre doi actori economici care 
evoluează pe o piaţă economică, nu este o analiză referitoare la relaţia dintre o 
organizaţie şi societatea în care evoluează. Totuşi, din analiza lui Hay, rezultă că una 
din condiţiile importante pentru existenţa unui coportament moral al întreprinderilor 
aflate pe o piaţă economică este o bună reputaţie, iar reputaţia se construieşte în 
primul rând pe încredere. Legătura dintre încredere, responsabilitate, loialitate şi alte 
valori pe care le considerăm dezirabile pentru un comportament corect al unei 
organizaţii faţă cu societatea (ca să nu folosim încă termenul de moral) este pusă în 
lumină de un alt analist, Anthony Ross"! (1999) dintr-o perspectivă utilitaristă. 

Acesta îşi începe analiza luând în calcul tot relaţia economică dintre doi actori 
care evoluează pe o piaţă; pentru Ross, încrederea şi meritul de a ţi se acorda 
încredere sunt condiţii necesare ale eficienţei. Fără încredere, costul devine în mod 
nejustificabil mare. Un client demn de încredere (sau un solicitant) este unul care îşi 


îl Referirile la pagină din opera acestui autor în acest se vor face prin raportare la ediţia menţionată. 

va plăti datoriile, care îşi va ţine promisiunile, care va descrie în mod sincer 
produsele şi care va trata încheierea unui contract în mod cinstit. Pentru a se ajunge la 
încredere însă, trebuie să trecem printr-un alt ingredient considerat ca fiind de natură 
etică, şi anume responsabilitatea, iar aceasta ne va conduce către loialitate. 
Responsabilitatea este un termen înşelator, consideră Ross, pentru că deţine mai multe 
semnificaţii strâns relaţionate. Înţelesul angajat de autor este strict utilitarist : 
responsabilitatea se regăseşte în ceea ce putem numi simţ al responsabilităţii sau 
responsabilitatea exprimată şi exersată: dacă acţiunea bunăstării unei alte persoane 
este un element al propriei mele utilităţi, atunci se cere de la mine să acţionez cu 
responsabilitate față de acea persoană. Responsabilităţile pot fi exprimate faţă de o 
persoană particulară sau faţă de o clasă de persoane, sau poate chiar față de umanitate 
ca întreg. Cu cât categoria este mai largă, cu atât este mai greu de evitat limitarea 
responsabilităţii exersate. Acolo unde responsabilităţile substanţiale sunt exprimate 
mai consistent faţă de o persoana particulară, faţă de un grup sau clasă de oameni, cu 
atât mai mult acel comportament poate fi caracterizat drept loialitate. Dincolo de 
meritul de a ţi se acorda încredere în mod real, de responsabilitatea reciprocă, viața 
comercial - industrială cere o anumită doză de loialitate în condiţiile în care doreşte să 
producă la capacitate maximă. Loialitatea este în mod obişnuit privită ca fiind o 
virtute. Ea este oarecum o specie diferită a virtuţii, diferită de onestitate, adevăr, 
imparţialitate şi corectitudine, între care poate fi reţinută totuşi (doar printr-un înţeles 
al termenului, ca trăsătură de caracter) şi poate constitui un element al integrităţii 
morale. "Când vorbim despre valoarea meritului de a fi demn de încredere în viaţa 
comercială, consideram în mod normal aceste virtuţi ca fiind universale" (p.297). 

Aceste condiţii ce reglementează comportamentul extern al întreprinderii nu 
sunt însă suficiente. Elementele interne, de cultură organizaţională, am spune noi, sunt 
de asemenea necesare. Astfel, Ross consideră că, pentru ca o organizaţie să 
funcţioneze (p.298), organizarea, leadership-ul şi alte elemente ale practicii 
manageriale sunt de asemenea critice. Un alt factor important este modul în care 
puterile creative ale indivizilor sunt solicitate şi exploatate în atingerea scopului 
organizaţiei: consultarea personalului, accentuarea pe creativitate vis-a-vis de 
posibilele îmbunătăţiri aduse companiei, organizarea internă astfel încât anumite 
grupuri de personal să fie în mare măsură autonome, autorități dispersate, 
experimente încurajatoare, încrederea în scopurile comune mai degrabă decât în 
ordine şi reguli. 

Creativitatea este o virtute organizaţională care se relaţionează integrităţii, 
încrederii şi responsabilităţii. Crearea condiţiilor pentru dezvoltarea activităţii 
creatoare a celorlalți constituie unul dintre cele mai mari avantaje pentru o 
întreprindere, consideră Ross, numai că aceste valori nu apar şi nu se menţin de la 
sine, ci trebuie creat climatul propice pentru înflorirea lor. "Încrederea reciprocă, 
responsabilitatea mutuală şi creativitatea sunt de fapt valorizate de cei care s-au 
bucurat de ele: însă noi nu le căutăm în mod natural printr-un impuls inefabil, aşa cum 
procedăm cu hrana, apa sau adăpostul. Avem nevoie adesea fie să fim conduşi în 
întâmpinarea lor, fie într-adevăr să le experimentăm din întâmplare, înainte ca ele să 
apară ca necesare" (p.298). 

Ross consideră că aceste elemente au acelaşi rol într-o organizaţie precum 
« binele public » îl are într-o economie. Pentru economişti, termenul « bine public » 
este utilizat pentru a desemna beneficii precum lege şi ordine sau iluminarea străzilor. 
Caracteristic acestui termen este că realizarea acestor bunuri de către o singură 
persoană este utilă şi celorlalte persoane; folosul (sau plăcerea) acelei persoane nu 
diminuează folosul altor persoane. 

Astfel, încrederea, responsabilitatea reciprocă şi creativitatea în cadrul unei 
organizaţii pot fi descrise ca bunuri publice organizaționale. Elementul reciprocităţii 
prezent în încredere sau în responsabilitatea împărtăşită înseamnă că folosul unui grup 
este util în aceeaşi măsură şi altui grup. Mai mult, încrederea şi responsabilitatea 
mutuală oferă referinţe în ceea ce priveşte productivitatea, iar creativitatea unui 
individ poate determina în mod clar beneficii libere pentru alţii. "Ceea ce sugerez e ca 
toate cele trei valori, dacă sunt bine canalizate, pot constitui importante contribuţii 
pentru eficienţa economică generală, recte pentru potenţialul material al bunăstării, în 
înţelegerea convenţional-utilitaristă a termenului" (p.230). 

Autorul depăşeşte însă comparaţia cu bunurile libere. Întrucât iluminarea 
străzilor şi politica publică presupun costuri de resurse, prin contrast, încrederea 
reciprocă, responsabilitatea şi creativitatea sunt în mod evident şi real bunuri libere, 
şi, în aceeaşi măsură, sunt valoroase nu numai pentru cei care se angajează în 
adoptarea lor la nivel comportamental, ci sunt şi valori potenţiale pentru întregul 
proces de producţie, de unde rezultă că devin importante şi pentru alte persoane. Le 
putem vedea în acelaşi timp ca bunuri publice, bunuri libere şi resurse liber- 
producătoare. Aceasta explică poate şi uimitoarea declaraţie de succes a unor firme 
care au izbutit să abordeze acest proces valoric; aceste valori sunt utilizate ca 

structură de recompense iar sistemele de conducere bazate pe acesta se refortifica prin 
ele însele. 

Cum ajunge însă o întreprindere la abordarea acestui proces valoric? Cum 
ajungem ca încrederea, responsabilitate împărtăşită, integritatea şi loialitatea să devină 
valori asumate atât de către întreprinderi cât şi de către angajaţii acestora ? 


3.3.1.2 Responsabilitatea socială — noul mandat în afaceri 


Conform clasamentelor revistei Fortune (De George, 1999, p. 604) printre indicatorii 
care arată o bună reputaţie a unei întreprinderi se numără profitul, calitatea 
managementului, calitatea produselor şi serviciilor, calitatea forţei de muncă, precum 
şi modul în care publicul percepe că organizaţia îşi asumă responsabilitatea către 
comunitate şi față de mediu. În 1985, criteriile erau mai mult sau mai puţin diferite: 
salariile, beneficiile, securitatea locului de muncă, posibilitatea avansării în carieră, 
ambianța (acestea sunt criteriile ce au stat la baza alcătuirii în 1985 a cărţii „The 100 
Best Companies to Work for in America”). Analizând aceste diferenţe, De George 
consideră că mandatul original acordat afacerilor s-a schimbat, odată cu schimbările 
aduse de noile dezvoltări economice. Schimbarea mandatului este graduală şi nu a 
fost încă suficient articulată. Mulţi oameni de afaceri încă nu realizează că este vorba 
de o nouă viziune şi se zbat sa păstreze vechiul mod de a face lucrurile. 

Omul de afaceri s-a bucurat întotdeauna de un statut special în America, 
consideră De George: el este acela care identifică o oportunitate, îşi asumă un risc, îşi 
investeşte capitalul. Piaţa oferă oportunităţi pentru ca cei săraci să se îmbogăţească 
rapid, astfel încât mobilitatea socială devine posibilă. Visul american i-a inspirat pe 
mulţi, dar puţini au reuşit. Capitalismul creează o inegalitate între patroni şi angajaţi. 
Angajaţii se grupează în sindicate pentru a-şi apăra interesele. Odată cu creşterea 
forţei de muncă şi a industrializării, a crescut şi amploarea afacerilor, astfel încât 
intervenţia guvernului devine necesară. A patra componentă a sistemului, 
consumatorul, a fost multă vreme ignorat şi numai recent şi-a câştigat suficientă 
conştiinţă de sine pentru a se organiza. Consumatorii îşi apără acum drepturile, fac 
lobby guverenamental şi obligă managementul şi forța de muncă să le ia în 
considerare interesele (De George, 1999, pp. 606-607). 

Rezultatul este o nouă faţă a scenei economice. Deciziile managementului nu mai 
sunt aşa de uşor de luat: ele trebuie să respecte drepturile angajaţilor, ale 
consumatorilor şi societatea în general. Respectarea acestor reguli are atât o nouă 

dimensiune economică cât şi o nouă dimensiune morală. Confruntându-se cu cereri 
conflictuale din partea tuturor acestor factori, foarte multe întreprinderi nu ştiu cum să 
le facă faţă. Multe întreprinderi fac doar ceea ce legislaţia le forţează să facă, sperând 
că noile cerinţe ale implicării sociale sunt doar o modă; alte întreprinderi doresc să 
ţină cont de noul tip de cereri, dar se plâng că acestea sunt de multe ori contradictorii, 
vagi şi nu este totdeauna clar că sunt în interesul societăţii ca întreg. Doar câteva 
întreprinderi au o atitudine proactivă, încercând să-şi explice punctul de vedere tuturor 
părţilor interesate. 

În mod frecvent, o întreprindere are o imagine învechită despre ceea ce ea 
reprezintă şi asupra rolului pe care îl are: o entitate independentă care trebuie să fie 
cât mai profitabilă pentru acţionarii săi. Totuşi, problematica morală devine din ce în 
ce mai insistentă atât în societate cât şi în lumea afacerilor. 

Emma Daugherty (2001, p.392) consideră că acest concept a început să evolueze 
de-a lungul anilor 1960 şi 1970 ca răspuns la valorile sociale în continuă schimbare 
ale societăţii. Dezbaterile publice ale acelor ani au ridicat probleme sociale; în 
consecință noi agenţii guvernamentale de reglementare au fost stabilite. 
Întreprinderile aveau noi responsabilităţi legale, iar aşteptările publicului au început să 
crească. Chestiuni sociale importante au ieşit la suprafaţă precum acordarea de şanse 
egale de angajare, grija faţă de mediu şi siguranţa produselor. 

Conform Daugherty, responsabilitatea socială constă într-o acţiune continuă 
de evaluare a tendinţelor şi cerinţelor sociale, a cerinţelor de mediu precum şi 
implementarea de programe pentru rezolvarea problemelor sociale. Responsabilitatea 
socială a fost asociată cu coduri etice, programe corporatiste de filantropie comunitară 
şi acţiuni în spiritul legii. Privită doar dintr-o perspectivă utilitaristă, această tendință 
nu contrazice neapărat opinia lui Milton Friedman care susţine că întreprinderile nu au 
alte responsabilităţi față de societate în afară de respectarea legii şi maximizarea 
profitului acţionarilor. Donaţia caritabilă este de dorit doar în măsura în care 
contribuie la creşterea profitului. Percepția organizaţiei ca fiind responsabilă social 
poate reprezenta un element în atragerea consumatorilor şi angajaţilor — o investiţie ce 
poate duce la o viitoare profitabilitate. 

Druker (1995) schimbă accentul, susținând faptul că, deşi performanţele 
economice sunt o primă responsabilitate a afacerilor, nu sunt singura lor 
responsabilitate. Performanţa economică este condiţia sine qua non pentru a putea 
asuma alte responsabilităţi, precum a fi un bun angajator, bun cetăţean, bun vecin. 


Deci nevoia de organizaţii responsabile social nu dispare, ci mai degrabă se lărgeşte. 

Fiecare organizaţie trebuie să-şi asume întreaga responsabilitate pentru impactul 
asupra angajaţilor, mediului, clienţilor şi asupra celor cu care intră în contact. 

Astfel, responsabilitatea socială a întreprinderilor se redefineşte în mod 
constant când acţionarii şi activiştii cer noi standarde, grupurile industriale doresc 
performanţe de operare ridicate sau când guvernul impune coduri de funcţionare. Cu 
alte cuvinte, ideologia societăţii formează standardele de comportament ale 
întreprinderii. 

De George consideră că pentru a răspunde în mod pozitiv acestor cerinţe 
morale întreprinderile trebuie să dezvolte un mecanism pentru asumarea 
responsabilităţii sociale (p.609). Dacă dorim să avem afaceri morale, trebuie să creăm 
structuri organizaționale care să întărească şi să recompenseze în primul acţiunea 
morală. Astfel, 1991, the New Federal Sentencing Guidelines a adaugat un stimulent 
constucţiei etice în structurile organizaționale. Potrivit acestei legi, când un angajat 
încalcă o lege în timp ce acţionează în interesul organizaţiei, aceasta îşi poate reduce 
culpabilitatea dacă poate demonstra că a implementat acţiuni în măsură să dezvolte un 
cadru moral pentru proprii angajaţi. Amenda poate fi redusă cu milioane de dolari. 
Acest mandat federal a motivat companiile să dezvolte coduri de conduită, să 
desemneze personal înalt calificat (ofiţer de etică al corporației) să stabilească audituri 
etice, să monitorizeze sistemele de activitate şi să întărească disciplina într-o manieră 
consistentă. Standardele performanţelor etice se dezvoltă prin intermediul 
monitorizării opiniei publice, actualizării şi aplicării codului de etică şi prin 
intermediul integrării problemelor de management în procesele de planificare 
strategică. 

Dintr-o altă perspectivă teoretică, cea a culturii organizaționale, Drake and 
Drake au dezvoltat patru recomandări pentru managementul întreprinderilor ce doresc 
să construiască o cultură organizaţională responsabilă social (apud Daugherty, 2001, 
p.395): a) fii realist în stabilirea valorilor şi idealurilor, în privinţa relaţiilor de 
angajare şi nu promite ceea ce nu poţi realiza; b) încurajează contribuţia pesonalului 
din întreaga organizaţie privind valorile şi metodele corecte; c) explorează metodele 
care furnizează diversitate şi deosebiri precum procedurile de reevaluare şi 
doleanţele ; d) furnizează training practic pentru manageri pentru implementarea 
valorilor corporației. 


3.3.1.3  Responsabilitatea socială - noul mandat al relaţiilor publice de 
întreprindere 

Este evident din argumentele aduse de autorii menţionaţi că din ce în ce mai multe 
întreprinderi sunt conştiente de nevoia asumării responsabilităţilor sociale şi morale; 
cu toate acestea, organizaţiile trebuie să determine când şi cum să accepte astfel de 
responsabilităţi. 

Responsabilităţile unei întreprinderi sunt complexe. Pe primul plan sunt 
responsabilităţile faţă de consumatori, angajaţi şi investitori. Responsabilităţile 
secundare le includ pe cele față de furnizori, comunitatea locală şi mediul 
înconjurător. Responsabilităţile terțiare cuprind problemele cu care se confruntă o ţară 
sau lumea întreagă, cum ar fi şomajul. Astfel, o filosofie managerială ce îşi asumă 
responsabilităţi sociale arată dorinţa întreprinderilor de a se implica activ în 
problemele publice, chiar şi în cele ce nu sunt legate în mod direct de interesul 
imediat al întreprinderii, dar reprezintă preocupări majore pentru societate. Implicarea 
în problemele publice semnifică dezvoltarea unei capacităţi de identificare şi cercetare 
a problemelor publice, dorința de a dezbate aceste probleme în spaţii publice şi 
abilitatea de a lucra cu alte grupuri din societate, în special guvernamentale, ce au alte 
ideologii şi alte interese în rezolvarea acestor probleme. 

Într-o întreprindere, toate aceste funcţii sunt în mare măsură realizate de 
activitatea de relaţii publice ; astfel, putem spune că relaţiile publice reprezintă 
practica responsabilităţii publice a organizaţiei. Această orientare către accentuarea 
responsabilităţii sociale a întreprinderilor are efecte de lungă durată asupra evoluţiei 
practicii relaţiilor publice. Wilson (1994, apud Daugherty 2001, p.391) arată că top 
managementul cere specialiştilor în relaţii publice să-i ajute în rezolvarea unor 
probleme ale comunităţii prin construirea relaţiilor cu publicurile organizaţiei. 
Relaţiile publice oferă viziunea, expertiza decizională şi funcţia de comunicare pentru 
a servi întreprinderea, publicurile sale şi comunitatea în construirea şi rezolvarea 
problemelor care se interpun în atingerea scopurilor organizaţiei. Astfel, practicienii 
relaţiilor publice trebuie să fie membri ai top managementului, să participe în 
managementul strategic, să influenţeze politica organizaţiei, să fie constructori ai 


consensului şi să fie conştienţi de interesele categoriilor de public ţintă. 
3.3.2 Relaţiile publice ca profesie şi codurile etice 


Heath (2001, p.228) consideră că modelul etic al profesionalismului în activitatea de 


relaţii publice este expresia nevoii de a îmbunătăţi standardele ocupaţionale spre a 

permite astfel profesionalizarea. Sunt cinci etape evolutive care definesc procesul de 
profesionalizare, de trecere a unei ocupaţii la stadiul de profesie: 1) apariţia unei 
ocupaţii, 2) fondarea unor şcoli de pregătire în domeniul care face obiectul ocupaţiei 
respective, 3) fondarea unor asociaţii profesionale, 4) declanşarea demersurilor pentru 
recunoaşterea legală a domeniului de activitate respectiv, 5) adoptarea unui cod 
formal de conduită profesională. Din acest punct de vedere, relaţiile publice ca 
profesie sunt cel mai dezvoltate în America, unde există o largă bază instituţională 
pentru activitatea de relaţii publice, un număr mare de cursuri universitare, mulți 
practicieni asociaţi la Public Relations Society of America (PRSA), şi reviste 
specializate de relaţii publice. Conform lui Remus Pricopie (2005, p.207), discuţiile 
despre profesionalizarea domeniului au început în America în prima parte a secolului 
trecut. În momentul actual, mai bine de 300 de universităţi oferă programe 
specializate, acestea fiind găzduite de facultăţi de sine stătătoare sau aşezate sub 
cupola mai largă a studiilor de comunicare, a jurnalismului sau a administrării 
afacerilor. În acelaşi timp, există preocupări pentru definirea unor standarde de 
formare cu scopul pe de o parte, de a compatibiliza programele de studiu şi, pe de altă 
parte, de a asigura nivelul minim de cunoştinţe necesare pentru ca un absolvent să 
facă faţă cerinţelor profesionale. 

Dacă luăm în discuţie criteriul existenţei asociaţiilor profesionale, acestea pot fi 
instrumente puternice care să conducă la profesionalizarea unui domeniu de activitate, 
totuşi, realizarea acestui deziderat depinde de doi factori esenţiali: gradul de 
incluziune şi tipul de politici/standarde promovate. Conform lui Pricopie, în cazul 
relaţiilor publice, asociaţiile profesionale cuprind doar 10 % din practicieni, restul 
activând independent, în afara oricărui sistem de profesionalizare; cu alte cuvinte, 
restul de 90% nu sunt supuşi nici unui sistem de certificare, nu sunt constrânşi de nici 
un cod de conduită profesională şi nu se supun nici unui sistem de evaluare periodică. 

Licenţierea profesiei constă în condiţionarea dreptului de practică de îndeplinirea 
anumitor standarde legale care sunt văzute ca măsuri minime pentru garantarea 
profesionalismului unei persoane care activează în domeniu. Sistemul de licenţiere nu 
funcţionează în acest moment în nici o ţară, dar se practică sistemul de acreditare 
preluat de la PRSA care, în 1965, a introdus pentru prima dată un program în acest 
sens: principiul este evaluarea profesională pe bază de voluntariat; spre deosebire de 
licenţiere, acreditarea certifică un nivel ridicat de profesionalism: evaluarea nivelului 
de profesionalism se face pe baza unei analize a programelor de formare parcurse 

(formare iniţială la nivel universitar şi postuniversitar dar şi formarea continuă), a 
experienţei profesionale dar şi în urma unui proces de monitorizare a aplicantului. 

În ceea ce priveşte codurile de conduită etică profesională, conform definiţiei 
generale (Heath, 2001), acestea sunt declaraţii formalizate ale obligaţiilor 
profesionale, ale standardelor şi normelor de comportament adoptate de către 
asociaţiile profesionale de relaţii publice. În timp ce educaţia profesională reprezintă o 
contribuţie importantă în ridicarea conduitei profesionale şi etice în relaţiile publice, 
codurilor şi acreditărilor profesionale şi etice le-a fost atribuită de asemenea o mare 
importanţă. 

Membrii unei profesii întâlnesc de multe ori mai multe probleme în afaceri decât 
cei care nu aparţin unui corp profesional şi aceasta se datorează în mare parte 
conflictului între obligaţiile profesionale şi cererile angajatorului. În aceste cazuri, 
profesia trebuie să-i susţină pe acei membri care sunt fideli standardelor profesionale. 
Această cerință duce de fapt la crearea codurilor etice profesionale. În mod tipic, 
profesiile nu impun standarde morale ci standarde etice. Acestea au de multe ori mai 
puţin de a face cu standardele morale individuale, ci mai mult cu faptul că grupul 
profesional în sine este cel mai bine echipat să ştie cum membrii profesiei trebuie să 
acţioneze şi de aceea ei sunt cei mai în măsură să judece când s-a acţionat impropriu. 

Astfel, în virtutea acestei funcţii, dacă un cod profesional trebuie să servească ca 
bază a modului în care o profesie se autoreglementează, codul trebuie să aibă 
următoarele caracteristici (De George, 1999, p.496): 1) codul trebuie să fie regulativ. 
Includerea unor idealuri nu este neapărat improprie, dar codul trebuie să clarifice care 
dintre afirmaţiile sale sunt idealuri şi care sunt reguli a căror nerespectare este 
pedepsită; 2) codul trebuie să servească interesul public şi interesul celor pe care îi 
deserveşte profesia; 3) codul nu trebuie să servească doar intereselor profesiei pe 
cheltuiala publicului; 4) codul trebuie să fie specific şi onest - un cod care spune 
simplu că membrii săi nu trebuie să mintă, să înşele sau să fure cere nimic mai mult 
decât li se cere şi altora. Dacă un cod este onest el trebuie să trateze acele aspecte ale 
profesiei care reprezintă o tentaţie specifică profesiei. Unei profesii i se acordă 
autonomie deoarece cunoşte capcanele profesiei - conurile sale de umbră şi practicile 
sale neetice, chiar dacă nu şi ilegale. Dacă acestea nu sunt tratate, profesia nu se 
autoreglementează corect; 5) codul trebuie să poată duce la crearea de reglementări a 
căror respectare este urmărită. Dacă pe baza unui cod nu se pot aduce acuzaţii şi nu se 
pot aplica pedepse, atunci acesta nu este mai mult decât un set de idealuri. Până când 

o profesie nu poate demonstra că face acest lucru, societatea are puţine motive să o 
creadă. 

Totuşi, consider că problemele etice ale profesiei nu pot fi acoperite integral de 
către codurile etice: nu acesta este scopul lor. Codurile sunt de fapt ghiduri generale 
pentru acţiunea profesională, iar ele specifică interdicții şi idealuri particulare. 

Cele mai cunoscute trei coduri etice în relaţiile publice sunt Codul de Etică al 
membrilor Public Relations Society of America (PRSA) (revizuit în 2000), Codul de 
etică (adoptat de International Association of Business Communicators (IABC) 1961) 
şi Codul de la Atena (adoptat prima dată de International Public Relations 
Associations (IPRA) în 1965 şi revizuit în 1968). 

Ceea ce îşi propun aceste Coduri sunt să stabilească standarde clare pentru 
exercitarea profesiei, să clarifice aceste standarde angajatorilor şi să distingă 
profesioniştii relaţiilor publice de toţi aceia care sunt angajaţi în comunicare neetică şi 
manipulare. Stabilirea unui cod de conduită etică profesională şi responsabilitate 
socială este esenţial pentru că "afacerile există datorită societăţii şi comportamentul în 
afaceri trebuie să respecte normele stabilite de societate”. (Daugherty, 2001, p.309). 
Robert Heath (1997) a arătat de asemenea că specialiştii în relaţii publice sunt jucători 
activi în procesul ce determină responsabilitatea socială. El arată că „datorită atât 
declaraţiilor cât şi acţiunilor prin care se implică în câmpul social, organizaţiile ajută 
la structurarea standardelor pe baza cărora ele sunt apoi judecate”. Formalizarea 
acestor standarde în cadrul codurilor de etică profesională stabilesc un climat de 
responsabilitate socială în organizaţie care influențează luarea deciziilor la toate 
nivelele. 

PRSA oferă codul cel mai detaliat şi complex din cele trei asociaţii profesionale 
menţionate anterior. De altfel, Codul reprezintă nu numai un cod de etică ci şi un cod 
de standarde profesionale, mizând astfel pe excelenţă în exercitarea profesiei. El este 
compus din şase valori considerate de bază şi şase principii fundamentale. Valorile 
includ: argumentare, onestitate, experienţă, independenţă, loialitate atât pentru clienţi 
cât şi pentru interesul public, corectitudine. Cele şase principii fundamentale sunt: 
circulaţia liberă a informaţiei, concurenţa între profesionişti într-un mod care serveşte 
interesului public, difuzarea informaţiilor către public astfel încât să se construiască 
încrederea publicului, păstrarea confidenţialităţii în vederea respectării dreptului la 
intimitate, evitarea conflictului de interese, dezvoltarea profesiei prin construirea 
încrederii la orice nivel de interacțiune. Membrii semnează în final o declaraţie de 
respectare a articolelor codului conform căreia recunosc faptul că li se poate revoca 

sau refuza calitatea de membru "tuturor celor care au fost sau sunt sancţionaţi de o 
agenţie guvernamentală sau sunt condamnaţi de o instanță judecătorească pentru o 
acţiune care contravine acestui Cod" (Codul etic al membrilor PRSA, Documentul 3, 
vezi anexa 1). 

Codul de la Atena, Codul Asociaţiei Internaţionale de Relaţii Publice, a fost 
adoptat în 1965 şi a fost revăzut în 1968. Codul Internaţional de Etică argumentează 
în mod repetat necesitatea respectării drepturilor omului stabilite în Declaraţia 
Universală a Drepturilor Omului. În mod specific, codul cere profesioniştilor să 
acţioneze în spiritul principiilor morale şi a regulilor Declaraţiei, să susţină demnitatea 
umană, să recunoască drepturile tuturor părţilor interesate de a-şi prezenta poziţia, să 
acţioneze astfel încât să arate respect către părţile implicate — incluzând interesele 
publicurilor implicate, şi de a arăta loialitate şi integritate pentru a păstra încrederea 
clienţilor şi angajatorilor trecuţi sau prezenţi, precum şi a tuturor publicurilor afectate. 
La sfârşit, codul cere profesioniştilor să se abţină de la: 1) subordordonarea adevărului 
altor cerinţe, 2) de la a transmite informaţii care nu sunt verificate şi verificabile, 3) să 
ia parte la orice demers sau acţiune care nu este etică sau onestă sau care poate aduce 
atingere demnităţii şi integrităţii umane şi 4) de la folosirea metodelor şi tehnicilor de 
manipulare concepute pentru a crea motivații subconştiente pe care individul nu le 
poate controla prin propria sa voinţă liberă, astfel încât să nu poată fi făcut 
răspunzător de acţiunile întreprinse pe baza lor. 

Codul IABC pentru comunicatorii profesionişti are 13 articole şi o clauză de 
întărire. Ca şi codul IPRA, se specifică nevoia de a a înţelege valorile culturale şi 
credințele cu speranța încurajării înţelegerii mutuale. Două articole subliniază 
importanţa acordată protecţiei şi folosirii informaţiei confidenţiale. Alte articole 
subliniază loialitatea către legile ce guvernează profesia de comunicator, onestitatea, 
preîntâmpinarea plagiatului, evitarea comportamentului considerat neetic, întărirea 
credibilităţii şi demnităţii profesiei, acurateţea şi discursul liber. Spre deosebire de 
codul PRSA sau IPRA, codul IABC include două articole prin care se stipulează 
faptul că nu sunt acceptate pentru servicii cadouri sau plăţi ascunse provenind din altă 
parte decât de la client sau angajator şi că profesionistul nu trebuie să garanteze 
rezultate care sunt dincolo de puterea de acoperire. Clauza de întărire este clar mai 
mult aspirațională decât punitivă. Aceasta începe prin a menţiona că IABC sprijină 
respectarea codului prin implicarea în campanii de comunicare şi nu prin aplicarea 


unor sancţiuni. 


181 


deus. 


Există câteva teme de dezbateri asupra funcţionării şi aplicabilităţii codurilor de 
etică. Unii argumentează că pentru a fi eficiente, codurile trebuie să ofere o bază 
pentru acuzaţii de malpraxis şi să ofere posibilitatea apărării (Day et all, 2001, p.406). 
Criticii acestei perspective argumentează că cele mai multe coduri etice sunt vagi, fără 
forță sau sunt aplicate inconsistent (Curtin and Boynton, 2001, p.415). Realitatea 
sprijină dealtfel această viziune: spre exemplu, Fitzpatrick (20023, p.105), subliniază 
că doar cinci sancţiuni formale (bazate pe violarea codului) au fost impuse unor 
membri PRSA ca un rezultat al anchetetelor PRSA din 1945 până în 2000. De aceea 
Fitzpatrick explică faptul că aceste coduri sunt aspiraţionale şi educaţionale, destinate 
mai degrabă motivării decât sancţionării unui comportament neetic. Conform unei alte 
preocupări, din punct de vedere al responsabilităţii, codurile sunt atât de vagi, încât au 
valoare limitată pentru practicieni. Spre exemplu, Curtis and Boyton (2001, p.415) 
explică faptul că în Codul PRSA se interzice minciuna, dar se eşuează în a se oferi 
reguli clare pentru a susţine ascunderea informaţiilor în unele cazuri. În consecinţă, 
unii practicieni argumentează necesitatea introducerii unor definiţii operaţionale care 
să clarifice standardele şi să lase loc de mai puţine ambiguităţi; alţii, argumentează că 
aceste coduri nu pot îmbrăţişa toate problemele potenţiale şi dacă ele sunt prea 
detaliate, atunci sunt inflexibile şi foarte puţin probabil să fie urmate (Daugherty, 
2001, p.397). Un alt argument susţine că anumite grade de ambiguitate sunt inerente 
activităţii de relaţii publice, din această cauză o etică a ambiguităţii fiind dependentă 
de intenţia comunicatorului. 


În loc de concluzii: Către un ideal de înţelepciune practică în relaţii publice. 
Phronimos ca profesionist ideal 


Din perspectiva asociaţiilor profesionale de relaţii publice, cel mai important 
lucru care i se poate întâmpla unui membru este să ajungă să acţioneze ca un 
profesionist, consideră Wilcox (apud Pricopie, 2005, p.209); aceasta ar însemna că 
acea persoană ar trebui: 1) să se simtă independentă, 2) să se simtă responsabilă în 
faţa societăţii şi a publicurilor/organizaţiilor pe care le deserveşte, 3) să fie preocupată 
de nivelul de profesionalism şi onoarea celor din aceeaşi profesie, 4) să fie loială în 
primul rând profesiei şi colegilor săi profesionişti şi numai apoi angajatorilor de 

moment, 5) să se ghideze după standardele profesiei sale, şi nu după standardele 
angajatorului. 

În încheierea acestui studiu, îmi propun să pun faţă în față această perspectivă 
”profesională” asupra profesionistului în relaţii publice cu idealul de „phronimos”, 
înțeleptul practic al lui Aristotel, pentru a oferi astfel un model al profesionalismului 
din perspectiva unei etici a virtuţii. Desigur, în cadrul acestui parcurs interpretativ, 
textul lui Aristotel este luat doar ca punct de plecare. Această comparaţie va servi de 
fapt ca matrice rezumativă a problematicii etice a relaţiilor publice prezentate în 
cadrul acestui studiu, împlinind astfel viziunea aristotelică asumată dintru început. 

Pentru Aristotel”, termenul grecesc ce corespunde a ceea ce numim astăzi 
virtute „arete”, are o dublă semnificaţie: a) ca excelenţă a unui lucru sau activităţi 
(„trebuie să spunem că orice virtute, în calitatea sa de virtute, perfecționează şi pe cel 
ce o posedă, şi opera acestuia; de pildă, virtutea ochiului face ca şi ochiul, şi funcția 
lui, să fie desăvârşite; căci virtutea ochiului este cea datorită cărei vedem bine” 
(1106a, 15-20); b) ca virtute morală, care reprezintă de fapt „excelenţa” proprie 
activităţii specifice omului şi anume căutarea binelui suprem, a fericirii, a unei vieţi 
împlinite „eudaimonia”. „(...) Dacă deci în toate cazurile este aşa, atunci şi virtutea 
omului trebuie să fie un habitus datorită căruia omul devine bun şi-şi îndeplineşte bine 
funcţia proprie” (1106a, 20-25). Unitatea acestor două planuri este dată de ceea ce 
MacIntyre numeşte „practică”. Textul aristotelic îi permite lui MacIntyre să facă 
această unificare prin faptul că, în general, „virtutea unui lucru e aptitudinea sa de a-şi 
îndeplini (optim) funcţia proprie”(1139a, 18), iar un om ajunge să stăpânească 
„virtutea” (excelența umană, în cele două semnificaţii ale sale), performând activităţi 
specifice fiecăreia. „Dar virtuțile le dobândim după ce mai întâi am depus o activitate, 
aşa cum se întâmplă şi în cazul artelor” (1103a, 30). Putem astfel extinde semnificaţia 
virtuţii în sens de excelenţă, nu numai pe teritoriul ocupat de moralitate (în sens 
contemporan), ci pe întreaga arie a acţiunii umane. În acest sens, fiecare activitate (ca 
artă, meşteşug) are virtutea ei, în sens de excelenţă, care îi permite să-şi atingă scopul, 
iar omul care realizează această activitate trebuie să îndeplinească standardele de 
excelență impuse de acea activitate. „Căci lucrurile pe care trebuie să le facem 
învățând sunt cele pe care le învăţăm facându-le: de exemplu, construind case devii 
arhitect şi cântând la cithară (harpă) devii cithared (harpist)” (1 103a, 30). În termenii 
lui MacIntyre, fiecare practică are fixate anumite standarde de excelenţă proprii, iar 


32 Toate referirile bibliografice din această parte vor fi făcute la Aristotel, Etica Nicomahică, traducere 
Stella Petecel, 1988. 

fiecare meşteşugar, dacă este meşteşugar, trebuie să stăpînească acele standarde de 
excelenţă. 

Această perspectivă îmi va permite într-un prim pas să utilizez teoria 
aristotelică drept un repertoar de sugestii pentru ce ar putea să însemne o etică a 
virtuţii aplicată unui activităţi umane în sens de artă, meşteşug (techne), şi anume 
relaţiilor publice. 

Să mergem însă mai departe, să ne îndreptăm către definiţia aristotelică a 
virtuţii etice. 

Ca gen proxim, virtutea etică este tot o „excelenţă” aplicabilă unei activităţi 
umane „dar virtuțile le dobândim după ce mai întâi am depus o activitate, aşa cum se 
întâmplă şi în cazul artelor. Căci lucrurile pe care trebuie să le facem învățând sunt 
cele pe care le învăţăm facându-le: de exemplu, construind case devii arhitect şi 
cântând la cithară (harpă) devii cithared (harpist). La fel, practicând dreptatea devii 
drept; practicând cumpătarea, cumpătat, practicând curajul, curajos” (1103a, 30), însă 
are ca diferenţă specifică faptul că realizarea excelenţei trebuie să se facă voluntar şi 
nu din greşeală, în urma unei alegeri deliberate (proairesis) şi în mod constant. „În 
afară de aceasta, ceea ce se petrece în domeniul artelor nici nu este similar cu ceea ce 
se petrece în cel al virtuţilor: căci produsele artei poartă în sine perfecțiunea ca pe o 
valoare intrinsecă, fiind suficient ca aceasta să li se imprime când sunt create; dar în 
ce priveşte actele îndeplinite în confomitate cu virtutea, nu este de ajuns ca ele să 
posede în sine calităţile respective pentru a fi înfăptuite în mod drept sau cumpătat, ci 
trebuie ca şi cel ce acţionează să o facă într-un anumit fel: mai întâi, fiind conştient de 
ceea ce face, apoi având o intenţie precisă şi anume intenţia de a săvârşi acel act în 
conformitate cu virtutea, iar în al treilea rând înfăptuind acel act cu o fermitate de 
neclintit” (1105a, 30). 

Se introduce aici distincţia dintre virtute (arete) şi meşteşug sau artă (techne). 
Pentru Stella Petecel, distincţia este importantă pentru că permite detaşarea de teoria 
platonică despre virtutea — ştiinţă: virtutea nu se poate învăţa, pentru că ea nu este 
ştiinţă a obiectului, ci, înainte de orice, maniera pe care subiectul o imprimă actelor 
sale. Astfel, dacă virtutea stă în subiect, şi nu în act (care poate fi izolat şi 
întâmplător), ea este o chestiune de experienţă; pentru a deveni virtuos, trebuie să 
îndeplineşti repetat acte de virtute. Pentru Mureşan, (2006, p.113) distincţia este 
importantă pentru spiritul în care teoria aristotelică a virtuţii evaluează moralitatea 
unei acţiuni. Noi putem antrena pe cineva să deprindă meşteşugul (arta) pianului sau 
fotbalului, dar îl putem antrena să deprindă şi virtutea dreptăţii; Aristotel spune cu alte 

cuvinte, că noi putem aprecia dacă un tînăr a dobândit meşteşugul pianului după 
calitatea produsului rezultat de pe urma exercitării acelui meşteşug; dacă observăm că 
el cîntă bine, vom zice că e un bun artist. Totul depinde de calitatea produsului. Altfel 
spus, produsele meşteşugului deţin valoarea (excelența) în ele însele. Dimpotrivă, 
produsul virtuţii etice — acţiunea virtuoasă — nu conţine valoarea morală în ea însăşi, 
nici în consecinţele sale. Conform lui Mureşan (p.114) ceea ce vrea să spună Aristotel 
este că pentru a spune că un om a făcut o acţiune morală, nu e suficient să ne uităm la 
ce a făcut el efectiv, ci la cauza acţiunii, care e virtutea sau viciul care au generat-o. O 
acţiune care are toate aparențele unei acţiuni drepte nu este într-adevăr dreaptă, dacă 
este activarea unui viciu. O acţiune e morală (virtuoasă) numai când e făcută în 
conformitate cu virtutea, în modul în care ar face-o un om recunoscut ca virtuos. 
Valoarea acţiunii morale provine din cauza ei, din virtutea pe care o manifestă. De 
aceea, etica lui Aristotel e considerată o etică centrată pe agent, o etică a caracterului, 
nu o etică a acţiunii. De aici rezultă şi o consecinţă metodologică, ne spune Mureşan: 
criteriul moralității unei persoane (şi indirect al acţiunilor ei) constă în compararea 
contrafactuală a acesteia cu felul în care ar fi un înţelept practic ideal (phronimos) 
(p.115). Astfel, teoria etică a lui Aristotel e o explicaţie a ceea ce înseamnă a avea un 
caracter virtuos — premisă a unei vieţi fericite, ceea ce îi permite să întemeieze o 
strategie de educare socială a omului bun. „Mi se pare că avem aici — şi acest lucru nu 
cred că a fost observat — o anticipare suigeneris a metodei Observatorului Ideal: noi 
trebuie să avem acel caracter pe care l-am avea dacă am fi aidoma unui înţelept 
practic ideal, aşa cum e descris de teorie. Şi dacă putem arăta felul în care acest 
observator ideal (phronimos ideal) se concepe pe sine ca natură virtuoasă, capabilă de 
o viaţă fericită, atunci avem un criteriu pentru a ne gândi şi pe noi astfel, chiar dacă 
numai sub forma unei aspirații infinite” (p.115). 

Întorcându-ne la scopul acestei cercetări, observăm astfel că teoria aristotelică 
a virtuţii ne permite să problematizăm din punct de vedere etic atât „profesia” cât şi 
„profesionistul” relaţiilor publice. 

Să începem analiza noastră din perspectiva profesiei. Să considerăm pentru 
început că ceea ce MacIntyre numeşte practică“, este în cazul nostru o activitate 

= "prin practică înţeleg orice formă coerentă şi complexă de activitate umană de cooperare 
stabilită social, prin care bunurile inerente acestei forme se înfăptuiesc pe parcursul încercării de a 
realiza acele standarde de excelenţă care sunt adecvate şi parţial definitorii pentru această formă de 
activitate şi din care rezultă extinderea puterilor omeneşti de a obţine excelența şi a concepţiilor 
omeneşti despre scopurile şi bunurile implicate "(Maclntyre, 1998, pp. 196-197). 

umană definită în cel mai larg sens, relaţiile publice. Astfel, pe parcursul încercării de 
a atinge standardele de excelenţă adecvate activităţii de relaţii publice, se realizează 
bunurile interne, ceea ce duce la progresul activităţii şi la extinderea cunoaşterii 
despre scopurile şi bunurile pe care această activitate le poate realiza la nivel social. 

Avem astfel introdusă distincţia dintre bunurile interne şi standardele de 
excelenţă, precum şi relaţia dintre ele. Care ar putea fi bunul intern al practicii 
relaţiilor publice? Şi cum putem considera o acţiune de relaţii publice ca fiind corectă 
(bună, în sens aristotelic) în contextul acestei practici? 

În sens larg, ceea ce contează în acţiunea corectă în contextul rolului 
profesional din perspectiva unei etici a virtuţilor (Oakley & Cocking, 2001, p.74) este 
determinat de cât de bine sunt corelate funcţiile rolului cu scopul profesiei; o profesie 
bună, din punctul de vedere al eticii virtuţilor este aceea care presupune un 
angajament față de un bun uman esenţial, care joacă un rol crucial pentru ca noi să 
ducem o viaţă înfloritoare. Aşa cum am văzut în toate definițiile date activităţii de 
relaţii publice, rolul principal al acestei activităţi este cel de mediator între interesul 
privat şi cel public (dintre organizaţie şi publicul său) prin asumarea funcţiei de 
mediere cu respectarea spiritului responsabilităţi sociale a organizaţiei. Modelul 
teoretic al relaţiilor publice care se apropie cel mai mult de acest ideal, este constituit 
de fundamentarea retorică (Heath, 1997, 2001): retorica este raţiunea discursului 
persuasiv ce presupune că ideile sunt mai bune dacă au fost dezbătute; astfel, 
interesele diferite ale celor două părţi, organizaţie şi public, sunt clarificate şi protejate 
prin argumentare şi pledoarie; în acest proces sunt aduse la lumină idei cu valoare 
epistemologică, axiologică şi ontologică. Prin faptul că ajută la descoperirea şi 
aducerea la lumină a celor mai bune fapte, valori şi politici, relaţiile publice ne pot 
ajuta să construim relaţii reciproc avantajoase ce conduc spre bunăstarea comunităţii 
prin crearea de capital social. 

Dar, aşa cum ne spune Mac Intyre, acest bun intern al activităţii de relaţii 
publice se dobândeşte prin respectarea normelor şi încercarea de a excela, ceea ce 
presupune că în cadrul practicii s-au dezvoltat deja standarde de excelenţă. Din acest 
punct de vedere, putem nota că activitatea de relaţii publice este cea mai dezvoltată în 
Statele Unite ale Americii, codul PRSA stând mărturie în acest sens. Astfel, codul 
asociază valorilor profesionale de bază (virtuţi în sens aristotelic) standarde de 
excelenţă pentru practicarea cu profesionalism a relațiilor publice. „ Aceste valori 
reprezintă punctul de plecare pentru Codul Etic al PRSA şi definesc standardele 


186 


pentru practicarea cu profesionalism a relaţiilor publice. Ele sunt convingeri 
fundamentale care ne conduc în comportament şi în procesul decizional” 
(Documentul 4 al Codului etic al PRSA, vezi anexa 1) Astfel, numai ca exemplu, 
pentru valoarea „loialității? avem asociat ca standard de excelenţă „Suntem loiali 
celor pe care îi reprezentăm şi, în acelaşi timp, ne respectăm datoria de a servi 
interesului public”; pentru valoarea „argumentare” sunt asociate două standarde de 
excelenţă: 1) „Servim interesul public acţionând ca „avocaţi” responsabili ai celor pe 
care îi reprezentăm”, 2) „Pe piaţa de idei, fapte şi puncte de vedere, punem la 
dispoziţia publicului o voce bine informată pentru a ajuta în dezbaterile publice”. 

Cum poate fi înţeleasă o acţiune de relaţii publice ca fiind bună, în acest 
context? 
Conform eticii virtuţilor, o acţiune este corectă şi bună dacă îndeplineşte trei condiţii: 
(Oakley & Cocking, 2001, pp.9-21): 1) O acţiune este corectă dacă şi numai dacă un 
agent virtuos ar acţiona în acelaşi fel în circumstanţele date (primatul caracterului în 
justificarea acţiunii corecte) / în termenii relaţiilor publice, o acţiune este corectă, dacă 
şi numai dacă un „phronimos” ar acţiona în acelaşi fel în circumstanţele date ; 2) o 
acţiune bună este şi corectă, în timp ce o acţiune corectă nu este neapărat bună (vezi 
distincţia dintre deliberarea bună şi abilitate în termeni aristotelici, prezentă mai jos); 
cu alte cuvinte, trebuie să estimăm întâi binele uman înainte de a hotărî ce e bine 
pentru noi în situaţia dată / în termenii relaţiilor publice, o acţiune este bună pentru 

noi ca profesionişti în măsura în care serveşte bunăstării comunităţii în care 
organizaţia activează; 3) acţiunile bune în sensul de mai sus duc la însuşirea de către 
cel ce le realizează a unor virtuţi specifice; virtuțile sunt, aşadar, bunuri intrinseci ale 
acţiunii umane (ele sunt considerate valoroase în mod intrinsec, nu instrumental - 
putem realiza o acţiune numai pentru a pune în act o virtute, nu numai ca mijloc de a 
promova sau obţine o altă valoare) / acţiunile bune de relaţii publice duc la însuşirea 
de către cel ce le realizează a virtuţilor (valorilor, în termenii codurilor etice) 
specifice; de aici putem deduce două consecinţe importante pentru practica de relaţii 
publice: a) acţiunile care realizează virtuțile practicii, (a valorilor profesionale în 
speţă), sunt bune în ele însele fără a mai fi nevoie să le realizăm şi în vederea unui 
scop instrumental; b) numai prin realizarea unor acţiuni care respectă valorile 
profesionale, cel ce activează în activitatea de relaţii publice poate deveni un 
profesionist. 

Ca o concluzie parţială a analizei de până acum, observăm astfel că, din 


perspectiva unei etici a virtuţii, practica etică a activităţii de relaţii publice nu poate fi 

despărțită de caracterul virtuos al celor care o practică, a profesioniştilor, în speţă. Aşa 
cum sublinia Mureşan, etica lui Aristotel e considerată o etică centrată pe agent, o 
etică a caracterului, nu o etică a acţiunii. Astfel, această definire a virtuţii şi a acţiunii 
virtuoase în contextul relaţiilor publice ne permite să ne apropiem de ce ar putea 
însemna „phronimos” ca ideal de „profesionism”. 

Să introducem acum definiţia aristotelică a „înţeleptului practic” (phronimos), 
mai bine spus a omului ce posedă virtutea înţelepciunii practice (phronesis)). 

„O modalitate de a înţelege natura înţelepciunii practice este aceea de a-i 
observa cu atenţie pe cei pe care îi considerăm înţelepţi. Se pare că pe omul înţelept îl 
caracterizează capacitatea de a delibera corect în legătură cu ceea ce este bun şi util 
pentru el, nu sub un aspect particular, ci, în general, pentru atingerea unui mod de 
viaţă fericit. (...) Aşadar, generalizând, putem spune că un înţelept este omul capabil 
să delibereze. (...) Rămâne deci să definim înţelepciunea practică drept un habitus al 
acţiunii însoţit de rațiune adevărată, având ca obiect ceea ce este bine şi ceea ce este 
rău pentru om. Să adaugăm că, dacă scopul producţiei este diferit de ea însăşi, cel al 
acţiunii nu este, a acţiona bine fiind un scop în sine. (...) Prin urmare, înţelepciunea 
practică este în mod necesar un habitus al acţiunii, însoţit de rațiune şi adevăr, având 
ca obiect binele uman. (...) Este deci evident că înţelepciunea practică este o virtute şi 
nu o artă” (1140a 25-35, 1140b 5-20). (...) În consecinţă, este limpede că nu poţi fi 
posesor al înţelepciunii practice fără să fii virtuos (1144a, 35). 

Să urmăm comentariul lui Mureşan (2006, pp.222-224) pentru a defini 
înţelepciunea practică (phronesis). În primul rând, înţelepciunea practică este o virtute 
dianoetică, adică a părţii raţionale a sufletului, mai precis, „o dispoziţie habituală a 
subpărţii opinative a părţii raţionale a sufletului care conduce, prin deliberare (sub 
forma silogismului practic) la adevăr cu privire la ce e bine în acţiunea umană, mai 
exact la ce anume asigură comunităţii o viaţă bună”. „Adevărul” despre care e vorba 
în spaţiul acţiunii umane virtuoase este de fapt un adevăr practic, „adevărul ce 
concordă cu dorinţa corectă” (1139a, 31), adevărul ce rezultă din „buna deliberare cu 
privire la (...) ce anume promovează viaţa bună în genere (adică fericirea) (1140a, 25- 
30). 

Virtuţile etice sunt în mod indisolubil legate de phronesis, iar legatura dintre 
acestea două o asigură alegerea deliberată. Căci, aşa cum am văzut anterior, pentru a 
fi moralmente virtuos nu este suficient să faci ceea ce face în mod obişnuit un om 
34 Ca formă de acţiune, înţelepciunea practică este distincă de „artă”, pentru că obiectele lor ţin de 


genuri diferite: obiectul artei e „producţia” (un kinesis), în timp ce obiectul înţelepciunii practice este 
„acţiunea” (care e o energeia a virtuţilor etice) (Mureşan, 2006, p.223) 

virtuos (imitându-l mecanic) ci mai trebuie să şi alegi deliberat să faci acel lucru. 
Orice act virtuos presupune exerciţiul proairesis-ului (alegerea deliberată între două 
alternative, decizia prin deliberare raţională în favoarea actului virtuos). 

Acţiunile morale sunt acţiuni deliberate. Dar şi deliberarea (boulesis), astfel 
spus, calculul mijloacelor pentru atingerea scopului, poate fi bună sau rea. Reaua 
deliberare nu duce la atingerea scopului bun sau duce la atingerea accidentală a 
scopului printr-o suită greşită de paşi sau duce la atingerea scopului într-un timp 
inadecvat, prea lung sau prea scurt. Buna deliberare în schimb, semnifică justeţea în 
alegerea raţională a mijloacelor utile pentru atingerea scopului, o alegere în modul 
cuvenit şi la timpul cuvenit. De aceea, atât în fixarea scopului (prin boulesis) cât şi în 
alegerea mijloacelor (prin proairesis) trebuie să intervină înţelepciunea practică. Mai 
mult, Aristotel distinge între „buna deliberare” şi „abilitate”. Buna deliberare este o 
anume justeţe a reflecţiei cu privire la mijloacele adecvate pentru atingerea unui scop, 
dar nu a unui scop oarecare: pentru cazul unui scop oarecare, Aristotel introduce 
noţiunea de abilitate: abilitatea este facultatea de a identifica mijloacele utile pentru 
atinge un scop oarecare, fără ca aceasta să poată fi numită o „bună deliberare”. Căci 
poţi fi abil, adică eficace, urmărind scopuri josnice, deci fiind vicios ( 1142b, 19-23). 
Pentru a avea o bună deliberare, trebuie să avem în plus un scop bun. Or acest scop 
bun e fixat de dorinţa raţională, de boulesis: el este premisa minoră a silogismului 
practic. Şi aşa cum în silogismul demostrativ principiile sunt aprehendate de nous, în 
cazul silogismului practic principiul e „văzut” printr-o facultate analoagă nous-ului, o 
„senzaţie” de tip practic aplicată la circumstanţe particulare. Acest simţ moral se 
formează prin experienţă şi el asigură caracterul bun al scopului esenţial al virtuţii. 
Această dorinţă raţională de a fixa scopul bun revine exclusiv virtuţii etice, deoarece 
scopul moralmente bun „nu i se arată clar decât omului virtuos”, el nu este dorit 
raţional decât de omul virtuos. În acest sens virtutea etică este o condiţie necesară a 
înțelepciunii practice. „Virtutea etică ne ajută să fixăm scopul, înţelepciunea practică 
să acţionăm în vederea scopului”. 

Rezumând, care sunt calitaţile unui „phronimos”? 

1) îl caracterizează capacitatea de a delibera corect, în legătură cu ceea ce este 
bun şi util pentru el şi pentru alţii, în general, pentru atingerea unui mod de 
viaţă bun; 

2) deţine înţelepciunea practică care: 

a) este un habitus a părţii opinative a părţii raţionale a sufletului; 

b) care conduce, prin deliberare (sub forma silogismului practic) la adevăr cu 


privire la ce e bine (virtuos) în acţiunea umană, mai exact la ce anume asigură 


comunităţii o viaţă bună; 


3) 
4) 


5) 
6) 


este un om care alege deliberat (proairesis) în favoarea actului virtuos; 
deliberarea este bună (calcul mijloacelor în vederea atingerii scopului, în care 
scopul este bun) ca opusă abilității (calculul mijloacelor în vederea atingerii 
scopului, în care scopul este oarecare); 

deţine experienţa de a fixa scopurile bune ca urmare a unei dorinţe raţionale; 


această dorinţă raţională de a alege scopurile bune îl face să fie un om virtuos. 


Dacă reinterpretăm aceste atribute în termenii rolurilor profesionale aplicate la 


activitatea de relaţii publice: 


1) 


2) 


3) 


4 


5) 


profesionistul va fi caracterizat de capacitatea de a delibera corect, în legatură 
cu ceea ce este bun şi util pentru el ca profesionist şi pentru alţi profesionişti 
pentru a descoperi şi aduce la lumină cele mai bune fapte, valori şi politici 
care ajută la construirea unor relaţii reciproc avantajoase între organizaţie şi 
public, într-un spirit de responsabilitate socială; 

profesionistul deţine înţelepciune practică (phronesis) care îl conduce, prin 
deliberare, la adevărul cu privire la ce e bine (virtuos) într-o acţiune specifică 
de relaţii publice, mai exact la ce asigură comunităţii un bine din perspectiva 
profesiei sale; 

profesionistul alege deliberat (proairesis) să realizeze acele acţiuni specifice 
relaţiilor publice care asigură binele comunităţii în care evoluează; 

deliberarea profesionistului este bună (calculul mijloacelor în vederea atingerii 
scopului, în care scopul asigură binele comunităţii) ca opusă abilității (calculul 
mijloacelor în vederea atingerii unui scop oarecare); în acest sens, un 
profesionist, dacă va avea de ales între o acţiune de relaţii publice care 
realizează binele comunităţii şi o acţiune care realizează doar binele 
angajatorului (care nu contribuie în nici un fel la binele comunităţii) va alege 
acţiunea care realizează binele comunităţii încercând să determine organizaţia 
să se adapteze acestuia; acest aspect poate fi discutat şi în perspectiva unei 
virtuţi (valori) profesionale specifice, respectiv cea a loialității (vezi codul 
PRSA); 

profesionistul deține experiența de a fixa scopurile bune pentru activitatea sa 
ca urmare a unei dorințe raționale de a realiza binele propriu profesiei de 
relații publice; 

6) această dorinţă raţională a profesionistului de a fixa scopurile bune în vederea 
realizării binelui propriu activităţii de relaţii publice îl face pe acesta să fie 
profesionist. 

Care este astfel rolul profesionistului de relaţii publice înţeles ca „phronimos” 
în contextul realizării acţiunilor bune specifice activităţii de relaţii publice? 

Conform Oakley & Cocking, „cel mai bun criteriu de a considera o acţiune 
corectă conform unei etici a virtuţilor este în termenii unui ideal regulativ” (p.25). 
Autorii conceptualizează astfel sub acest termen noţiunea despre corectitudine sau 
excelență  internalizată, „astfel fiind posibilă adaptarea  motivaţiilor şi a 
comportamentului pentru a se conforma sau cel puţin pentru a nu intra în contradicţie 
cu standardele”. „Un ideal regulatoriu este o dispoziţie normativă internalizată ce 
direcţionează acţiunile şi motivaţia unui individ în anumite moduri: principiile 
teoriilor normative, standardele de excelenţă înglobate în virtuţi, concepţia de 
prietenie, toate pot funcţiona ca idealuri regulatorii în psihologiile diferiților agenţi”. 
Un ideal regulatoriu înţeles în termenii unei teorii a virtuţilor, trebuie să includă atât 
dispoziţii normative care să dirijeze acţiunile unui individ conform standardelor de 
corectitudine, precum şi dispoziţii normative care trasează comportamentul şi 
motivaţia în funcţie de standardele de excelenţă, care trec dincolo de ideea de corect 
sau incorect (p.27). Conform definiţiei de până acum, observăm că în cazul activităţii 
de relaţii publice, codul etic al PRSA poate juca rolul unui ideal regulatoriu. De 
altfel, acesta este şi spiritul în care asociaţia îl defineşte (codul nu conţine norme care 
să permită aplicarea unor pedepse): „Nu se mai pune accentul pe aplicarea Codului, 
dar Consiliul Director al PRSA îşi rezervă dreptul de a refuza cererea de aderare sau 
de a retrage calitatea de membru oricărei persoane sancţionate de către o agenţie 
guvernamentală sau condamnate de o instanţă de judecată pentru acţiuni ce reprezintă 
o violare a acestui Cod” (Documentul 3 din codul etic al membriilor PRSA, vezi 
anexa 1). 

Dar autorii continuă şi introduc o distincţie importantă între tipurile de idealuri 
regulatorii: „un ideal regulatoriu care înglobează standardele de corectitudine 
sugerează că presupune un set de reguli şi principii codificabile (chiar dacă un 
standard de corectitudine poate fi gândit şi ca bazându-se pe valori sau consideraţii 
care sunt necodificabile); în timp ce un ideal regulatoriu care include standarde de 
excelenţă poate indica faptul că anumite valori sau consideraţiile pe care le presupune 
nu sunt codificabile sub forma unui set de reguli sau principii. În oricare dintre cazuri, 


necodificabilitatea valorilor care determină excelența pentru un anumit ideal 

regulatoriu nu face ca aceste valori să devină imposibile prin consecinţă necesară, sau 
că acel ideal care joacă rol de ghid al comportamentului sau motivaţiei să fie de 
asemenea imposibil” (p.27). Iată şi exemplul autorilor care clarifică semnificaţia 
acestei distincţii: „de exemplu, ar putea fi destul de dificil să codifici standarde de 
corectitudine pentru a fi un tată bun, dar ar fi absurd să sugerăm incodificabilitatea 
noţiunii „tată bun” care presupune acele valori ce definesc noţiunea şi reglementează 
motivaţia şi comportamentul bărbaţilor față de copii” (p.27). 

Cu această distincţie în minte, ne putem întoarce la întrebarea de la care a 
pornit acest excurs referitor la idealul regulatoriu: care este rolul profesionistului de 
relaţii publice înţeles ca „phronimos” în contextul realizării acţiunilor bune specifice 
activităţii de relaţii publice? Pentru a răspunde la întrebare ar trebuie să ţinem cont 
că, în etica aristotelică, virtutea stă în subiect, şi nu în act, ea este o chestiune de 
experienţă; pentru a deveni virtuos trebuie să îndeplineşti repetat acte de virtute. 
Astfel că, rolul unui ideal regulatoriu nu poate fi jucat de un cod etic deoarece, 
conform lui Aristotel, virtutea nu se poate învăţa, ea este o chestiune de experienţă; 
doar un „phronimos” poate îndeplini rolul unui ideal regulatoriu, înţeles ca ideal ce 
joacă rolul de ghid de comportament pentru oricine activează în relaţii publice. Astfel, 
pe principiul profesionismului înţeles în acest sens, strategia adecvată de educare a 
tuturor celor care aspiră să devină profesionişti este strategia mentoratului: dacă 
pentru a fi un meşteşugar în relaţii publice este suficient să deţii abilitatea de a alege 
mijloacele potrivite pentru un scop oarecare profesional (care se poate învăţa), pentru 
a deveni profesionist trebuie să-ţi formezi capacitatea de a distinge care este „binele 
general” al profesiei şi de a delibera corect astfel încât să poţi realiza scopuri virtuoase 
în cadrul răspunsului la anumite situaţii particulare. Acestă capacitate nu se poate 
învăţa, dar se poate acumula în experienţă prin compararea contrafactuală a acţiunii 
pe care tu o realizezi cu modul în care acea acţiune ar fi fost realizată de către un 
profesionist (înţelept practic ideal). 

Intuiţia lui Mureşan, conform căreia teoria aristotelică a virtuţii poate sta ca 
bază pentru o strategie de educare socială a omului bun este confirmată şi de acest caz 
particular: pentru a deveni profesionişti, noi trebuie să ne asumăm comportamentul 
unui profesionist ideal, aşa cum este descris de teorie (de codurile etice, în acest caz). 
Şi dacă putem arăta felul în care acest profesionist-phronimos acţionează, atunci avem 
un criteriu pentru a ne gândi şi pe noi astfel, chiar dacă numai sub forma unei aspirații 
infinite. 

Anexa 1: Codul etic al membrilor PRSA , 2000 


Documentul 1: Scrisoare din partea Consiliului Director al PRSA 

Cu deosebită satisfacţie profesională şi mândrie personală, Consiliul Director 
al PRSA vă prezintă noul cod etic al membrilor acestei societăţi. Noul cod etic este 
rezultatul a doi ani de efort susţinut din partea Consiliului de Etică şi Standarde 
Profesionale. Au fost luate în considerare comentariile şi sugestiile a sute şi sute de 
membri, precum şi rezultatele focus-grupurilor desfăşurate în cadrul întâlnirii 
naţionale din 1999, de la Anaheim, California. Am cerut şi am primit sfaturi 
competente şi consiliere din partea Centrului de Resurse Etice — consultanţii noştri 
externi pentru acest proiect. Am primit recomandări suplimentare din partea stafj-ului 
PRSA, a observatorilor independenţi, precum şi din alte surse. De asemenea, am 
desfăşurat o cercetare extinsă asupra a numeroase coduri de conduită şi declaraţii de 
comportament etic şi am luat în considerare diverse standarde şi practici în vigoare. 

În fapt, acest Cod etic a fost creat pentru a servi ca punct de plecare în 
discutarea unui viitor cod global de etică şi comportament în practicarea relaţiilor 
publice. 

Această abordare diferă substanţial de cele anterioare în trei aspecte deosebit 
de importante: 

1. Accentul pus pe aplicarea Codului a fost eliminat, dar Consiliul Director al 
PRSA îşi rezervă dreptul de a refuza cererea de aderare sau de a retrage calitatea de 
membru oricărei persoane sancţionate de către o agenţie guvernamentală sau 
condamnate de o instanţă de judecată pentru acţiuni ce reprezintă o violare a acestui 
Cod. 

2. Accentul se pune pe valori universale care inspiră un comportament etic. 

3. Comportamentul dezirabil este clar ilustrat prin modele de limbaj adecvat şi 
exemple de comportament din experienţă, pentru a-i ajuta pe practicienii de relaţii 
publice să-şi însuşească mai bine obiectivele etice şi profesionale şi să ajungă la o mai 
bună înţelegere a adevăratelor standarde de comportament. 

Poate cel mai important este faptul că misiunea Consiliului de Etică şi 
Standarde Profesionale s-a schimbat în mod radical, acum concentrându-se pe 
educaţie şi pregătire, pe colaborarea cu organisme similare din alte asociaţii 
profesionale. În acelaşi timp, acesta are un rol consultativ pentru Consiliul Director în 
problemele de etică de importanţă majoră. 

Organizațiile reprezentate de noi ştiu că se pot baza pe comportamentul nostru 
etic şi moral, ceea ce reprezintă o valoare fundamentală pentru practicienii de relaţii 
publice. 

Noul cod etic trebuie privit în următorul context: 

e Valorile sale sunt menite să ne inspire şi să ne motiveze pentru a aplica cele 
mai înalte standarde etice în activităţile noastre de zi cu zi. 

e Resursele de care dispune ne ajută să înţelegem clar limitele şi acţiunile 
specifice unui practician ce respectă codul etic. 

e Mecanismul de implicare face ca fiecare membru PRSA să fie complet 
conştient de obligaţiile ce-i revin şi de comportamentul etic ce se aşteaptă din partea 
sa. 

Această abordare are un impact mai mare decât cele precedente pentru că: 

e Va influenţa practica zilnică a relaţiilor publice. 

e Conţine mult mai puţine „zone gri” şi subiecte ce depind de interpretarea 
individuală. 

e Codul va creşte şi va deveni mai puternic decât oricare altul de dinaintea lui 
prin educaţie, pregătire şi analiză a comportamentului. 


Documentul 2: Mesaj din partea Consiliului de Etică şi Standarde 
Profesionale al PRSA 

Datoria noastră fundamentală ca membri ai PRSA este să respectăm codul etic 
în practica relaţiilor publice. Acest Cod etic înseamnă reafirmarea permanentă a 
angajamentului faţă de etica profesională. 

e Codul formulează principiile şi standardele care ne conduc în luarea 
deciziilor şi în acţiunile pe care le întreprindem. 

e Codul reprezintă o legătură puternică între valorile şi idealurile noastre şi 
munca pe care o desfăşurăm zilnic. 

e Codul ne ghidează în ceea ce priveşte acţiunile şi motivațiile noastre. 

În acelaşi timp, Codul este un organism viu, ce înglobează cunoaştere şi 
experienţă. Trebuie să ne stimuleze gândirea şi să ne încurajeze să găsim îndrumare 
atunci când avem nelămuriri legate de principiile, practicile şi standardele de 
comportament. Implicarea fiecărui membru în păstrarea şi îmbunătăţirea standardelor 
etice este esenţială pentru construirea şi menţinerea respectului şi credibilităţii 
profesiei noastre. 

Folosind valorile, principiile, standardele de comportament şi seriozitatea ca 
punct de plecare şi continuând să lucrăm împreună la îmbunătăţirea standardelor etice, 
ne asigurăm că PRSA îşi îndeplineşte datoria de a construi şi menţine un mediu 
propice pentru dialogul public, care merită încrederea şi sprijinul publicului. 


Membrii Comisiei de Etică şi Standarde Profesionale 2000 

Robert D. Frause, APR; Kathy R. Fitzpatrick, APR; Linda Welter Cohen, APR; 
James R. Frankowiak, APR; James E. Lukaszewski, APR; Roger D. Buehrer, APR; 
Jeffrey P. Julin, APR; David M. Bicofsky, APR; James W. Wyckoff, APR . 


Documentul 3: Preambul 

PRSA, Codul etic 2000 

Valori profesionale 

Principii de comportament 
Angajament şi respectarea regulilor 

Acest Cod se aplică membrilor PRSA şi este menit a fi un ghid util pentru 
îndrumarea membrilor PRSA în indeplinirea responsabilităţilor etice. Documentul 
oferă exemple şi soluţii ipotetice sau concrete pentru posibile probleme etice. 
Exemplele subliniate în prevederile Codului sunt cazuri reale de conduită improprie. 
Numărul exemplelor va creşte pe măsură ce noul Cod va fi aplicat. 

PRSA este angajată în practicarea etică a relaţiilor publice. Servind interesul 
public, activităţile membrilor PRSA se bazează pe un înalt nivel de încredere din 
partea publicului, ceea ce constituie o datorie în plus pentru a acţiona etic. Valoarea 
reputației membrilor PRSA depinde de comportamentul etic al fiecăruia şi fiecare 
dintre noi este un exemplu pentru ceilalți membri PRSA (precum şi pentru alţi 
profesionişti) în căutarea excelenţei bazate pe standarde înalte de performanţă, 
profesionalism şi comportament etic. Nu se mai pune accentul pe aplicarea Codului, 
dar Consiliul Director al PRSA îşi rezervă dreptul de a refuza cererea de aderare sau 
de a retrage calitatea de membru oricărei persoane sancţionate de către o agenţie 
guvernamentală sau condamnate de o instanţă de judecată pentru acţiuni ce reprezintă 
o violare a acestui Cod. Practicarea etică a relaţiilor publice este cea mai importantă 
datorie a membrilor PRSA. Noi considerăm Codul etic al PRSA un model pentru alți 
profesionişti, pentru alte profesii şi organizaţii. 

Documentul 4: Declaraţia cu privire la valorile profesionale ale membrilor PRSA 
Această declaraţie prezintă valorile fundamentale ale membrilor PRSA şi, într- 

un cadru mai larg, ale practicienilor de relaţii publice. Aceste valori reprezintă punctul 

de plecare pentru Codul etic al PRSA şi definesc standardele pentru practicarea cu 

profesionalism a relaţiilor publice. Ele sunt convingeri fundamentale care ne conduc 

în comportament şi în procesul decizional. Considerăm că valorile noastre 

profesionale sunt vitale pentru integritatea profesiei noastre. 

Argumentare 

e Servim interesul public acţionând ca „avocaţi” responsabili ai celor pe care îi 

reprezentăm. 

e Pe piaţa de idei, fapte şi puncte de vedere, punem la dispoziţia publicului o voce 

bine informată pentru a ajuta în dezbaterile publice. 

Onestitate 

e Aplicăm cele mai înalte standarde de corectitudine şi adevăr în comunicarea publică 

şi în acţiunile noastre menite a susţine interesele celor pe care îi reprezentăm. 

Experienţă 

e Dobândim şi folosim într-un mod responsabil cunoştinţele şi experienţa de 

specialitate. 

e Îmbunătăţim profesia printr-o continuă dezvoltare profesională, prin cercetare şi 

studiu. 

e Construim înţelegere reciprocă, credibilitate şi relaţii între o mare varietate de 

instituţii şi publicuri. 

Independenţă 

e Oferim consiliere obiectivă celor pe care îi reprezentăm. 

e Răspundem pentru acţiunile noastre. 

Loialitate 

e Suntem loiali celor pe care îi reprezentăm şi, în acelaşi timp, ne respectăm datoria de 

a servi interesul public. 

Corectitudine 

e Tratăm corect clienţii, angajatorii, competitorii, colegii, partenerii, media şi publicul 

larg. 

e Respectăm toate opiniile şi sprijinim dreptul la liberă exprimare. 

Documentul 5:Prevederile Codului PRSA 
CIRCULAȚIA LIBERĂ A INFORMAȚIEI 
Principiu fundamental 
Protejând şi ajutând la circulaţia liberă a informaţiei corecte şi complete, membrii 
PRSA servesc interesul public şi contribuie la luarea deciziilor în cunoştinţă de cauză, 


într-o societate democratică. 


Scop 

e Să menţinem integritatea în relațiile cu media, cu oficialii guvernamentali şi cu 
publicul. 

e Să ajutăm la luarea unor decizii în cunoştinţă de cauză. 

Principii directoare 

Un membru PRSA trebuie: 


e Să protejeze integritatea procesului comunicaţional. 

e Să comunice onest şi corect. 

e Să intervină prompt pentru a corecta comunicarea eronată de care e responsabil. 

e Să sprijine circulaţia liberă a informaţiei nealterate atunci când oferă sau primeşte 
cadouri, asigurându-se că acestea sunt nominale, legale şi în ocazii rare. 

Exemple de conduită improprie 

e Reprezentând un producător de schiuri, un membru PRSA îi oferă unui jurnalist o 
pereche de schiuri scumpe pentru a-l influenţa să scrie un articol favorabil. 

e Un membru PRSA care oferă unui reprezentant al guvernului mijloace de 
divertisment care depăşesc limitele legale sau violează prevederile guvernamentale. 
CONCURENȚA 

Principiu fundamental 

Promovarea concurenţei loiale între profesionişti păstrează climatul etic şi ajută la 
dezvoltarea unui mediu de afaceri sănătos. 

Scop 

e Promovarea respectului şi a concurenţei loiale între profesioniştii din domeniul 
relaţiilor publice. 

e Servirea interesului public prin oferirea unei palete largi de opţiuni pentru 
practicianul de relaţii publice. 

Principii directoare 

Un membru PRSA trebuie: 

e Să urmeze practici de angajare în conformitate cu codul etic, bazate pe respectul 
pentru libera concurenţă, fără a submina cu bunăştiinţă un competitor. 

e Să protejeze dreptul la proprietatea intelectuală. 

Exemple de conduită improprie 

* Un membru PRSA angajat de o organizaţie-client care divulgă informaţii utile unei 
firme de consultanță care concurează cu altele pentru obţinerea unui contract cu 
organizaţia-client. 

e Un membru care răspândeşte zvonuri răuvoitoare şi nefondate despre un competitor 
pentru a-i îndepărta clienţii şi angajaţii în beneficiul propriu. 

DIFUZAREA INFORMAȚIILOR CĂTRE PUBLIC 

Principiu fundamental 

Într-o societate democratică, procesul de comunicare deschisă furnizează informaţiile 
necesare actului decizional. 

Scop 

e Construirea încrederii publicului prin furnizarea tuturor informațiilor necesare unui 
proces decizional responsabil. 

Principii directoare 

Membrii PRSA trebuie: 

e Să comunice informațiile onest şi corect. 

e Să acţioneze imediat pentru a corecta erorile de comunicare de care sunt 
responsabili. 

e Să verifice veridicitatea şi acurateţea informaţiilor făcute publice de către cei pe care 
îi reprezintă. 

e Să facă publice numele sponsorilor implicaţi în acţiunile de relaţii publice. 

e Să facă publice interesele financiare din cadrul organizaţiei-client (de exemplu, 
numele acţionarilor). 

e Să evite practicile dolosive. 

Exemple de conduită improprie 

e Tehnica „faţadei”: campanii de influențare adresate legislativului din partea unor 
grupuri de interese a căror identitate nu este dezvăluită. 

e Minciuna prin omisiune: omisiunea cu bună ştiinţă a furnizării unor informaţii 
financiare pentru a crea astfel o falsă impresie despre activitatea organizaţiei. 

e Necorectarea informaţiilor false descoperite pe site-urile Web sau în materialele de 
prezentare. 

e Înşelarea publicului prin pregătirea unor „voluntari” care să sprijine organizaţia în 
acţiunile publice şi în campaniile de influențare. 

PĂSTRAREA CONFIDENȚIALITĂȚII 

Principiu fundamental 

Încrederea clientului se bazează pe protejarea şi confidenţialitatea informaţiilor 
private. 

Scop 

e Protejarea dreptului la intimitate al clienţilor, organizaţiilor şi indivizilor, prin 
păstrarea confidenţialităţii informaţiilor. 

Principii directoare 

Membrii PRSA trebuie: 

e Să protejeze dreptul la confidenţialitate şi intimitate al actualilor, foştilor şi 
potenţialilor clienţi şi angajaţi. 

e Să protejeze informaţiile interne, privilegiate şi confidenţiale. 

e Să informeze imediat autorităţile competente în cazul în care descoperă că un 


angajat sau client al organizaţiei a divulgat informaţii confidenţiale. 


Exemple de conduită improprie 

e Un membru PRSA care şi-a schimbat locul de muncă şi utilizează în noua poziţie 
informaţii confidenţiale dobândite la vechiul loc de muncă, în detrimentul fostului 
angajator. 

e Un membru PRSA care facilitează scurgerea de informaţii confidenţiale în 
detrimentul unei terţe părţi. 


CONFLICTUL DE INTERESE 

Principiu fundamental 

Încrederea clienţilor, angajatorilor şi publicului este construită prin evitarea 
conflictului de interese, real sau potenţial. 

Scop 

e Dobândirea încrederii şi respectului reciproc în relaţia cu clienţii sau angajatorii. 

e Construirea încrederii publicului prin evitarea sau încetarea (eliminarea) unor situaţii 
în care interesele personale sau profesionale sunt în conflict cu interesele societăţii. 
Principii directoare 

Membrii PRSA trebuie: 

e Să acţioneze numai în interesul clientului, chiar prin subordonarea propriilor 
interese. 

e Să evite acele acţiuni şi circumstanţe care pot compromite strategiile de afaceri sau 
care pot crea un conflict între interesele personale şi cele profesionale. 

e Să facă publice imediat orice conflicte de interese, existente sau potenţiale, care pot 
afecta clienţii sau organizaţiile. 

e Să încurajeze clienţii să determine dacă există sau nu un conflict după informarea 
tuturor părţilor implicate. 

Exemple de conduită improprie 

e Un membru PRSA care nu face cunoscut faptul că are o investiţie financiară 
serioasă în cadrul companiei celui mai important competitor al clientului său. 

* Un membru PRSA care este deja sub contract cu o companie concurentă sau care ar 


putea crea un conflict de interese şi nu comunică acest lucru potenţialului client. 


DEZVOLTAREA PROFESIEI 

Principiu fundamental 

Profesioniştii în domeniul relaţiilor publice acţionează constant în scopul sporirii 
încrederii publicului în această profesie. 

Scop 

e Construirea respectului şi credibilităţii profesiei de relaţii publice. 

e Îmbunătăţirea, adaptarea şi extinderea practicilor profesionale. 

Principii directoare 

Membrii PRSA trebuie: 

e Să fie conştienţi de obligaţia lor de a proteja şi dezvolta profesia. 

e Să studieze permanent şi să fie la curent cu practicile profesionale pentru a avea o 
conduită etică. 

e Să urmărească permanent şi activ dezvoltarea profesională personală. 

e Să refuze orice colaborare cu clienţi sau organizaţii care ar impune acţiuni ce 
contravin acestui Cod. 

e Să precizeze cu claritate ce activităţi de relaţii publice sunt în măsură să efectueze. 

e Să îi consilieze pe subordonați în vederea desfăşurării unui proces decizional etic. 

e Să impună subordonaţilor respectarea condiţiilor de etică profesională ale acestui 
Cod. 

e Să informeze autorităţile competente despre orice încălcare a eticii profesionale, 
indiferent dacă e comisă de un membru PRSA sau nu. 


Exemple de conduită improprie 

e Un membru PRSA care declară public că un produs al clientului său este sigur, fără 
să comunice existenţa unor probe contrare, deşi avea cunoştinţă de ele. 

* Un membru PRSA care deleagă un ne-membru să se ocupe de activităţile unui client 
îndoielnic, pentru a evita obligaţiile etice de membru PRSA. 

RESURSE 

Reguli şi principii 

Documentele prezentate mai jos, disponibile publicului, oferă detalii privind regulile 
şi principiile care pot ajuta în stabilirea unei conduite profesionale. 

e PRSA Bylaws 

e PRSA Administrative Rules 

* Member Code of Ethics 

Dacă, după parcurgerea lor, aveți totuşi nelămuriri, contactacți PRSA la adresa de mai 


jos. 


ÎNTREBĂRI 
PRSA urmăreşte să vă ajute. Indiferent dacă aveți o problemă gravă sau doar nevoia 
de a vă clarifica o simplă nelămurire, luați legătura cu Judy Voss la adresa 


judy.voss@prsa.org_ 


Documentul 5: Codul etic al membrilor PRSA — Jurãmânt 
Jur 

Să acționez cu profesionalism, în spiritul adevărului, al corectitudinii, al 
cinstei şi al respectului față de public; să îmi îmbunătățesc abilitățile personale şi să 
contribui la dezvoltarea cunoaşterii şi competenţelor în domeniu printr-un proces 
continuu de cercetare şi studiu şi să respect litera şi spiritul Codului etic al membrilor 
PRSA privind practicarea relaţiilor publice, aşa cum a fost el adoptat de Adunarea 
Generală a Societăţii Americane de Relaţii Publice (PRSA — Public Relations Society 
of America). 

Înţeleg şi accept că orice comportament nepotrivit duce la sancţiuni care merg 
până la revocarea calităţii de membru şi cunosc faptul că li se poate revoca sau refuza 
calitatea de membru tuturor celor care au fost sau sunt sancţionaţi de o agenţie 
guvernamentală sau sunt condamnaţi de o instanţă judecătorească pentru o acţiune 
care contravine acestui Cod. 

Semnătura: 
Data: 

Anexa 2: Codul etic al membrilor IABC * 

Preambul 

Pentru că, în întreaga lume, sute de mii de comunicatori în afaceri sunt 
angajaţi în activităţi care influenţează vieţile a milioane de oameni şi pentru că această 
putere aduce cu sine importante responsabilităţi sociale, IABC a creat un Cod etic al 
comunicatorilor profesionişti. 

Codul are la bază trei principii diferite şi, totuşi, inter-relaţionale ale 
comunicării profesioniste care sunt valabile peste tot în lume. Aceste principii 
presupun (i) că societăţile democratice sunt guvernate de un respect profund faţă de 
drepturile omului şi de litera legii, (îi) că aceste criterii etice pot fi stabilite de comun 
acord de către membrii unei organizaţii şi (iii) că pentru a interpreta gusturile e 
necesară înţelegerea fină a normelor culturale. 

Principiile fundamentale sunt: 

- comunicarea profesionistă este legală; 
- comunicarea profesionistă este etică; 
- comunicarea profesionistă este de bun simţ. 

Asumându-şi aceste principii, membrii IABC: 

- vor desfăşura activităţi de comunicare legale, etice şi în acord cu valorile şi 
credinţele culturale; 

- se vor implica în activităţi de comunicare bazate pe adevăr, acuratețe şi 
nepărtinire, care să faciliteze respectul şi înţelegerea reciprocă; 

- vor adera la următoarele articole ale Codului etic IABC pentru 
comunicatorii profesionişti. 

În contextul schimbării continue a lumii, membrii IABC vor depune eforturi 
pentru a-şi îmbunătăţi competenţa individuală şi pentru a îmbogăţi cunoaşterea în 
domeniu prin cercetare şi educaţie. 


* International Association of Business Communicators 

Articole 

1. Comunicatorii profesionişti apără şi menţin credibilitatea şi demnitatea 
profesiei prin practica onestă şi nepărtinitoare, precum şi prin susţinerea comunicării 
libere a informaţiilor esenţiale în acord cu interesul public. 

2. Comunicatorii profesionişti vor disemina informaţii corecte şi vor corecta 
prompt orice informaţie eronată pentru a cărei transmiterea sunt responsabili. 

3. Comunicatorii profesionişti înţeleg şi sprijină libertatea de exprimare, 
libertatea de asociere şi liberul acces pe piaţa ideilor şi acţionează în consecinţă. 

4. Comunicatorii profesionişti sunt sensibili la valorile şi credinţele culturale şi 
desfăşoară activităţi de comunicare nepărtinitoare şi echilibrată, care întreţin şi 
încurajează înţelegerea reciprocă. 

5. Comunicatorii profesionişti nu vor lua parte la nici un fel de activităţi pe 
care le consideră neetice. 

6. Comunicatorii profesionişti se supun legilor şi politicilor publice care le 
guvernează activitatea profesională, au în vedere spiritul şi litera legii şi a 
regulamentelor şi, în cazul încălcării vreunei legi sau vreunei politici publice, 
indiferent de motiv, vor acţiona prompt pentru a îndrepta situaţia. 

7. Comunicatorii profesionişti recunosc drepturile de autor şi citează sursele 
utilizate în materialele distribuite. 

8. Comunicatorii profesionişti protejează informaţiile confidenţiale şi, în 
acelaşi timp, respectă toate prevederile legale în ceea ce priveşte divulgarea de 
informaţii ce i-ar putea afecta pe ceilalți. 

9. Comunicatorii profesionişti nu folosesc în propriul beneficiu informaţiile 
confidenţiale obţinute ca rezultat al activităţii lor profesionale şi nu se implică în 
conflicte de interese fără consimțământul scris al părţilor. 

10. Comunicatorii profesionişti nu acceptă pentru serviciile prestate cadouri 
sau plăţi ascunse provenind din altă parte decât de la clientul sau de la angajatorul lor. 

11. Comunicatorii profesionişti nu garantează rezultate care sunt dincolo de 
puterea lor de acoperire. 

12. Comunicatorii profesionişti sunt corecţi nu numai cu ceilalţi, dar, lucru 
foarte important, sunt corecţi şi cu ei înşişi ca indivizi; un comunicator profesionist 


caută adevărul şi este primul care îl acceptă. 


Aplicarea şi difuzarea în rândul profesioniştilor a codului IABC al 
comunicatorilor profesionişti. 

IABC sprijină respectarea Codului prin implicarea în campanii globale de 
comunicare şi nu prin aplicarea unor sancţiuni. Cu toate acestea, aşa cum stipulează 
articolul 6 al Codului, membrii IABC găsiţi vinovaţi de încălcarea legii de către o 
agenţie guvernamentală sau instanţă judecătorească pot fi excluşi din organizaţie de 
către Consiliul Director al ABC, prin procedurile stabilite de regulament. 

IABC încurajează diseminarea informaţiilor referitoare la Codul său. Acesta 
este publicat în diverse limbi şi se află la dispoziţia publicului: se acordă oricărei 
organizaţii şi oricărui individ permisiunea de a copia sau include întregul Cod IABC 
sau o parte a acestuia în codurile proprii, cu condiţia precizării sursei la publicare. 
Codul IABC este publicat în buletinul anual al asociaţiei — The World Book of IABC 
Communicators. Revista lunară a asociaţiei, Communication World, publică periodic 
articole pe teme de etică. Cel puţin una dintre sesiunile conferinţei anuale a asociaţiei 
activităţile de dezvoltare profesională desfăşurate de departamentele pentru studenţi, 
de cele profesionale, dar şi regionale şi districtuale, organizarea de seminarii pe teme 
legate de etică şi de Codul IABC. Toţi membrii IABC semnează următoarea 
declaraţie, ca parte a cererii de aderare: „Am citit şi am înţeles Codul etic al 
comunicatorilor profesionişti IABC.” 

Ca un serviciu adus comunicatorilor din întreaga lume, membrii Comisiei de Etică a 
IABC sunt gata să răspundă oricând la orice nelămurire sau întrebare despre Codul 
IABC. Această comisie este compusă din cel puţin trei membri acreditaţi ai IABC, iar 
componenţa sa se schimbă la un interval de trei ani. Şi alţi membrii ai IABC pot face 
parte din comisie cu aprobarea Comitetului Executiv al IABC. Funcţia comisiei este 
de a sprijini activităţile de dezvoltare profesională legate de etică şi de a oferi 
consiliere şi asistență comunicatorilor în privinţa cazurilor de etică. 

Chiar dacă problemele de etică sunt tratate cu discreţie, confidenţialitatea absolută nu 
poate fi garantată. Cei care doresc informaţii suplimentare despre Codul IABC sau 
sfaturi utile privind problemele de etică sunt rugaţi să contacteze Departamentul 
Internaţional al IABC la adresa: One Hallidie Plaza, Suite 600, San Francisco, CA 
94102 USA; tel. 415-544-4700; fax. 415-544-4747. 

Anexa 3: Codul de la Atena 


La înscrierea lor, toţi membrii Asociaţiei Internaţionale de Relaţii Publice (IPR A”) se 
angajează să respecte un cod internaţional de etică ce se bazează parţial pe Carta 
Naţiunilor Unite: 


1. Să contribuie la realizarea climatului moral şi cultural care să permită fiinţelor 
umane să se realizeze pe deplin şi să se bucure de drepturile imprescriptibile la care 
sunt îndreptăţiţi conform Declarapiei universale a drepturilor omului. 
2. Să stabilească modele de comunicare şi canale care, prin dezvoltarea liberei 
circulații a informaţiilor esenţiale, vor face ca fiecare membru al grupului să simtă că 
este informat şi să-i dea totodată sentimentul implicării şi responsabilităţii sale 
personale, precum şi pe cel al solidarităţii cu ceilalţi membri. 
3. Să se poarte întotdeauna şi în toate împrejurările în aşa fel încât să merite şi să 
asigure confidenţialitatea celor cu care vine în contact. 
4. Să ţină minte că, datorită relaţiei dintre profesia sa şi public, comportamentul său — 
chiar şi în particular — va avea un impact asupra modului în care este apreciată 
profesiunea sa în ansamblu. 
Membrii Asociaţiei Internaţionale de Relaţii Publice vor acţiona: 
1. Pentru a respecta în cadrul realizării activităţilor profesionale principiile morale 
şi regulile cuprinse în Declaraţiei universale a drepturilor omului. 
2. Pentru a respecta şi a menţine demnitatea umană, precum şi pentru a recunoaşte 
dreptul fiecărui individ de a emite propriile judecăţi. 
3. Pentru a asigura condiţii morale, psihologice şi intelectuale, favorizând dialogul 
într-un mod real, precum şi pentru a recunoaşte dreptul părților implicate de a-şi 
pleda cauza şi a-şi exprima punctele de vedere. 
4. Pentru a acţiona, în toate cazurile, în aşa fel încât să ia în calcul interesele 
părţilor implicate: atât interesele organizaţiei pe care o servesc, cât şi interesele 
publicului-ţintă. 
5. Pentru a realiza acţiunile şi angajamentele folosind cuvintele astfel încât să se 


evite orice neînțelegere şi să se manifeste loialitate şi integritate în toate cazurile, 


” International Public Relations Association 

astfel încât să se păstreze încrederea clienţilor sau angajaţilor, actuali sau din 

trecut, precum şi a tuturor publicurilor-ţintă care sunt afectate de acţiunile sale. 
Membrii Asociaţiei Internaţionale de Relaţii Publice NU vor: 

1. Subordona adevărul altor cerinţe. 

2. Transmite informaţii care nu sunt verificate şi verificabile. 

3. Lua parte la orice demers sau acţiune care nu este etică sau onestă sau care 

poate aduce atingere demnităţii şi integrităţii umane. 

4. Folosi orice metode sau tehnici de manipulare concepute pentru a crea motivații 

subconştiente pe care individul nu le poate controla prin propria sa liberă voinţă, 

astfel încât să nu poată fi făcut răspunzător de acţiunile întreprinse pe baza lor. 
Acest Cod a fost adoptat de Asociaţia Internaţională de Relaţii Publice (IPRA) la 
Adunarea Generală din mai 1965. 

